
FORORD. 

F ra d. 21. — 27. december 1912, da jeg følte mig træt og noget 
nedtrykt, søgte jeg adspredelse og opmuntring ved at oversætte 
Henri d’Andeli's Aristotelessang, hvis friske og lyse livsglæde i 
ganske særlig grad tiltalte mig” 1 . Jeg fik derpaa lyst til at efter- 
spore kilden til denne smukke middelalderdiglning og undersøge 
motivets vandringer, og da jeg allerede i løbet af mange aar havde 
tilegnet mig en ret omfattende indsigt i europæisk og orientalsk 
novellelitteratur, blev det mig ikke vanskeligt at finde traaden. 
Som det i reglen gaar, viste æmnet sig langt mere omfattende, end 
jeg havde tænkt; jeg uddybede det i de følgende 2 1 /* aar, og endelig 
foreligger resultatet i denne bog, hvis udgivelse Carlsberg- 
fondets rundelige understøttelse har muliggjort. Jeg beder her- 
ved fondets direktion modtage min hjærteligste tak, en tak, 
der er saa meget mere dybtfølt og varm, som æmnet jo er alt 
andet end aktuelt og absolut ikke kan gøre fordring paa at tjene 
nogetsomhelst banausisk nyttehensyn. Ogsaa professor Dines 
Andersen, den fortræffelige Indolog og Pålikender, takker jeg 
hjærteligt for de fortrinlige oplysninger, han med største velvillie 
sendte mig, skønt de maa have kostet ham baade tid og umage; 
ligeledes beder jeg Dr. phil. G i g a s og Dr. phil. Østrup mod- 
tage min tak for de gode oplysninger, jeg skylder dem. 

Arbejdet paa denne bog har været mine tanker en kær tilflugt 
under de blodige rædsler, der nu lægger vor gamle verdensdel øde. 
Det gav mig desuden lejlighed til atter at sysle lidt med Buddha’s 
lære, hvis bud: »Du skal ikke tage levende væsners liv« ikke bort- 
fortolkes som tilladelse, ja pligt til daglig at ofre hekatomber af 

* Da jeg ikke er Romanist, bedes fagmænd være overbærende over- 
for mulige smaafejl. 

mennesker (ogsaa kvinder og børn) paa magtbegærets, national- 
ismens og det mest materielle profitstræbs blodbesudlede altre. 

Jeg har villet levere et videnskabeligt arbejde og haaber, at det 
er lykkedes mig. Derfor er adskilligt medtaget, der har under- 
ordnet interesse for andre end fagmænd, navnlig det lange stykke 
s. 110 — 119, der ved sine særlige typer betegner sig som en special- 
undersøgelse. Imidlertid behøver ingen af de meget faa, der i vore 
højtkultiverede tider har interesse for andet end underholdnings- 
lekture, at blive bange for at give sig i lag med læsningen, der 
muligvis vil skaffe dem et og andet indblik i middelalderens og det 
gamle Indiens litteratur og tankegang. 

Billedet paa omslaget er taget fra »Fabliaux et Con tes. Publiés 
par Barbazan. A Paris 1808.« Tome III. 

Med hensyn til udtalen af de indiske navne kan man mærke 
sig følgende: 

Vokalerne c og o er altid lange; ellers betegner cirkumflex, at 
vokalen er lang. 

c udtales som tysk tsch, g som s eller maaske snarere som sj. 

j udtales omtrent som dj, y som dansk j, sh omtrent som 
tysk sch. 

Forfatteren. 


Kolding, den 16. februar 1916. 

TO MIDDELALDERLIGE DIGTE OM ARISTO- 
TELES SOM RIDEHEST. 


Altid kvinden vil hidse til vellysts luende flammer; 

Selve de hellige mænd skader hun, er hun dem nær. 

Hvis du de gamles bøger og fædrenes skrifter vil læse, 

Ser du med smærte, hvor tit hellige snubled og faldt. 

Er du end vis, din mester i visdom Salomon bliver; 

Er du end hellig som faa, David dig overgaar dog. 

Naar nu Samson og Loth, naar Salomon selv og kong David 
Bragtes ved kvinden til fald, hvo kan da føle sig tryg? 

Saaledes skrev den engelske munk Alexander Neckam* i slut- 
ningen af det 12. aarh., og mange, mange andre fromme mænd repe- 
terede samme lektie. Det er altid David og Salomon, ofte ogsaa 
Adam og andre bibelske personer, der maa tjene til bevis paa, hvor 
farligt et udyr kvinden er for de arme mandfolk. Staar disse end 
nok saa højt i visdom, kraft og hellighed, saa hjælper det som oftest 
intet**; deres pansrede dyd er som et hjælpeløst barn overfor 
kvindens skønhed og forføreriske kunster. De brave klostermænd 
var aabenbart overmaade bange for kvinden, og de vidste sikkert 
meget ofte af erfaring, paa hvor svage fødder deres kyskhedsløfte 
stod overfor kvindelige ynder. Men ogsaa for det 12. og 13. aarh.’s 

* Th. Wright: The Anglo Latin Satirical Poets etc., London 1872, 
II, p. 175. 

** Saaledes i hvert fald i den litteratur, der særlig indskærper kvindens 
farlighed; i legendelitteraturen fejrer »dyden« derimod ofte kolossale 
triumfer. 

glade verdslige* digtere, der intet klosterløfte havde at bryde, staar 
det som en given ting, at alt maa bøje sig for kvindens og elskovs 
magt. Her er modstand frugtesløs. End ikke den højeste visdom 
og graa haar skærmer en mand mod en ung og dejlig kvindes 
trylleri. Ofte gentager de verdslige sangere de gejstlige forfatteres 
liste over fortidens store og fremragende mænd, som kvinden har 
bragt til fald, eller de udvider den eller erstatter dens navne med 
nye, og her maa da særlig Aristoteles og Virgil holde for, Aristoteles, 
dette vidunder af lærdom, den ypperste klærk, der nogensinde har 
levet, verdenserobreren Alexanders lærer, der trods sin uhyre vis- 
dom og sine graa haar lagde sig paa alle fire og lod sig bruge som 
ridedyr af en ung dejlighed, og Virgil, denne mægtige troldmand, 
der trods sin dybe indsigt i den sorte kunst lod sig narre af en knibsk 
og træsk skønhed og af hende blev givet til pris for det ganske 
Roms spot, medens han hang i en kurv højt til vejrs under den til- 
bedtes vinduer. Selvfølgelig er motiveringen ikke ganske den samme 
hos de verdslige eller verdsligt sindede digtere som hos de asketiske 
forfattere; de sidste vil skræmme og advare, de første vil under- 
holde og tillige sige damerne en fin kompliment for deres yndig- 
heders magt. 

Vi har fra det 13. aarh.'s første halvdel to ypperlige digte 
bevarede, et fransk og et tysk, der behandler sagnet om Aristoteles' 
bedaarelse hvert paa sin vis, men dog med det fælles træk, at begge 
skildrer den unge skønhed med den mest aabenbare forelskelse og 
bestemt tager hendes og kærlighedens parti mod vrippen gammel- 
mandsdyd og asketisk moralprædiken. Begge hører de til den 
middelalderlige digtnings bedste og elskværdigste frembringelser. 
Det tyske digt (Aristoteles og Fyllis) er anonymt; det 
franske har derimod en navngiven forfatter, Henri d’A n d e 1 i. 
Denne mand var kleriker og nøje knyttet til de parisiske universi- 
tetskrese, indtil han 1236, som det synes, begav sig til Rouen, hvor 
han vistnok var kanoniker eller domherre, og hvor han endnu om- 
tales 1259**. Som vi vil se, mærker man intet til hans gejstlige 
stilling i det arbejde, vi her beskæftiger os med, næppe heller 


* Verdslige, for saa vidt de forfattede verdslige digte; de kunde, som 
vi skal se, derfor meget godt være gejstlige af stand. 

** O. Paris i Romania XI, 1882, p. 137 ff. 

synderligt i to andre digte (»Slaget mellem de syv frie kunster«* 
og »Slaget mellem vinene«), der ligeledes har ham til forfatter. 
Aristotelessangen (Li lais d'Aristote) hører til den 
art gammelfranske digte, der benævnes 1 a i s, og hvorved der i 
reglen forstaas smaa fortællende digte paa vers paa otte jjtavelser, 
der rimer to og to. Hvornaar det er forfattet, vides ikke; men 
den friske, livsglade tone gør det dog sandsynligt, at vi har at 
gøre med et ungdomsarbejde. Herefter kunde affattelsestiden falde 
før 1236, medens Henri endnu levede i Paris. 

Det turde være overflødigt at bemærke, at hverken Aristoteles 
eller Alexander, saaledes som de optræder i det franske og tyske 
digt, har nogotsomhelst med den historiske virkelighed at gøre. 
Digterne har ganske rigtig vidst, at Aristoteles var en uhyre lærd 
og vis mand, at han var eller havde været Alexanders lærer, og at 
Alexander selv var en vældig verdenserobrer, ja Henri, der synes 
at have været den kyndigste, ved endog, at han trængte frem lige 
til Indien. Men bortset fra disse og et par andre ganske alminde- 
lige træk. hvis sammenhæng med den egentlige middelalderlige 
Alexanderlitteratur senere vil blive undersøgt, har den digteriske 
fantasi haft frit spil. Hos Henri ligner Alexander en ganske ung, 
knap nok fra skoletugten undsluppen fyrste, der endnu er opfyldt 
al den dybeste respekt for sin hovmester, hvis skrappe tiltale han 
skamfuld og flov bøjer sig for som en gymnasiast for sin rektors 
tilrettevisning. Intet hos ham lader ane den vældige erobrer, der 
har knust verdens mægtigste rige; han elsker som en følsom og 
øm ungersvend, der for første gang har tabt sit hjærte og helt gaar 
op i sin stærke lidenskab. Hos den tyske digter sidder han endnu 
paa skolebænken og maa tage mod skænd og prygl af sin lærer, 
men er ikke særlig lydig og hævner sig til sidst ved et mut og tvært 
væsen. Om noget forsøg fra digternes side paa at skildre antike 
forhold, er der ikke tale; alt er fra først til sidst aldeles middel- 
alderligt, et tro billede af livet i det 13. aarh.’s fornemme krese. 
Dette bør dog ikke undre os. Middeladerens viden om oldtidens 
historie og kultur var i højeste grad forvirret, mangelfuld og uklar; 
om dens store mænd var de besynderligste legender i omløb, og 
selv det mest urimelige fandt med største lethed tiltro. Som det 

* Se Fr. Moth: Vagantviserne, s. 67 f. Endnu et fjerde digt af Henri 
(Dit du chancelier Philippe) er bevaret. 

var at vente hos en fra Pariseruniversitetets krese udgaaet mand, 
behandler Henri Aristoteles med langt større agtelse end den tyske 
digter. Han bringer ham vel i en yderst latterlig situation, men und- 
skylder ham med elskovs uimodstaaelige magt, og han lader ham 
i det mest ydmygende øjeblik klare sagen ved et i høj grad aandrigt 
og klogt selvforsvar, saa at han genvinder læserens agtelse og be- 
holder kongens gunst. Den tyske forfatter sparer derimod ikke 
den gamle filosof for den bitreste ydmygelse, saa at han endog maa 
forlade hoffet med skamme. Hans digt falder rimeligvis (ligesom 
Henris) i den første halvdel af det 13. aarh., inden den berømte Kbl- 
ner-lærde, Albert den store, havde gjort Aristoteles' skrifter bekendt 
for sine landsmænd og slaaet hans ry fast. 

Nydeligt skildres den unge pige af begge digtere, men bedst af 
Henri, hvis arbejde i enhver henseende bærer prisen. Jeg meddeler 
her begge digte i oversættelse, idet jeg dog nøjes med at gengive 
begyndelsen og slutningen af det franske og større dele af det tyske 
digt en del forkortede paa prosa; de franske ottestavelsesvers har 
jeg tilladt mig at ændre til en iambisk-anapæstisk rytmik med fire 
taktslag, der synes mig mere velklingende og bedre passende til 
indholdet end firefods iamber. Det tyske versemaai er det i for- 
tællende digte almindeligt anvendte; iambisk rytmik med fire takt- 
slag ved mandlige, tre ved kvindelige rim. 


SANGEN OM ARISTOTELES 

af Henri d'Andeli. * 

Man bør med glæde berette og høre gode fortællinger, af hvilke 
der kan læres høviskhed og alt godt; de gode hører dem gærne, 
hvorimod de slette ringeagter dem. Misundelsen er skyld deri; 
det er en afskyelig last, der giver sig luft i bagvaskelse. Men det 
nytter ikke at dadle de slette, da de umulig kan afholde sig fra at 
bagtale, hvis ikke døden sætter en stopper derfor**. — Jeg vil med- 

* Oversættelsen er for største delen foretaget efter Montaiglon : 
Fabliaux, T. V., p. 243 ff.; kun en meget sjælden gang har jeg fulgt 
Barbazan’s text. 

** Rimeligvis et hib til den reciterende trouveres konkurrenter. Trou- 
vererne optog allerede existerende Sigte paa deres repertoire og fore- 
drog dem for en tilhøre; kres; det var deres levebrød, hvorfor de ventede 

dele en fortælling, hvis indhold jeg højlig priste, da jeg første gang 
hørte den. Den fortjener at fremsættes i rim uden grove ord (sanz 
vilonie), thi en fortælling, hvori der forekommer raaheder, bør ikke 
foredrages for en dannet kres (å cort)*. Jeg har aldrig befattet 
mig med raaheder og vil aldrig gøre det, thi de berøver enhver ting 
dens sødme; men jeg vil fortælle eder en lærerig historie (droit 
examplere), der kan gavne og fornøje og tjene som frugt og kryderi 
(C’ert en leu de fruit et d'espece): 

Alexander af Qrækland, en konge stor, 

Bekriged saa mange fyrster paa jord 

For at trykke dem ned og med vælde tvinge 

Og op over andre sig selv at svinge. 

Det voldte hans moder, gavmildhed. 

Der hver en gerrig tykkes saa led. 

Men synes den gavmilde skøn og blid; 

Thi medens den gerrige retter sin id 
Mod penge, den gavmilde lider dem ej; 

Thi godt sker aldrig ad denne vej, 

Saa længe de gemmes bag laas og slaa. 

Som guldets træl man ham aldrig saa, 

I sølv ej heller sin fryd han fandt; 

I riddersmænd han en skat sig vandt. 

Sligt ser man ikke hos andre fyrster, 

Thi hver og én efter vinding tørster 
Og alt sit eje med laas beskytter, 

Saa lidet til hæder og gavn det ham nytter. 

Men hvad Alexander samled ind, 

Han om sig spredte med gavmildt sind; 

Han ejed, han tog, han bortgav alt; 

god betaling af deres publikum. De tillod sig ofte omdannelser og tilføjel- 
ser, og det hidtil meddelte ser nærmest saaledes ud. Kan hænde, at 
det første stykke af de oversatte vers, der ikke har synderligt med den 
egentlige fortælling at gøre, ogsaa for største delen skyldes en trouvere, 
der vilde stemme sit publikum til gavmildhed. Man maa næmlig huske, 
at disse digte langt mere var bestemte til at høres end til at læses. 
Udenfor gejstligheden var læsefærdigheden, som bekendt, ikke synderlig 
stor. 

* Digterens sidehug til andre rimede fortællinger er ikke uberettiget. 
Mangfoldige gammelfranske f a b 1 i a u x er yderst grovkornede. 

At give saa let den ædle faldt; 

Han skænked bort for sin magt at øge. 

At komme til sagen jeg nu vil søge: 

Ægyptens og Græklands hersker stolt 
Nys kuet under fødderne holdt 
Det store, det herlige Indialand*; 

Her dvæled længe den mægtige mand. 

Og hvis I ønsker at kynde grunden. 

Hvorfor han her havde hvile funden 
Og gærne dvæled i dette rige. 

Jeg aarsagen skal jer nøjagtig sige: 

Elskov, som alting fanger og tøjler 
Og alting griber og spænder i bøjler. 

Havde ham saadan i lænker lagt, 

At han havde sluttet en elskovspagt, 

Og ingensinde det ham fortrød. 

Thi han havde fundet en glut saa sød, 

Saa skøn, som man kunde ønske sig. 

Paa kamp og leding tænkte han ej; 

At være hos hende kun tyktes ham godt. 

For vist er elskov en mægtig drot. 

Da den ævner den ypperste hersker i verden 
At gøre saa ydmyg i al hans færden, 

At aldrig sit eget en tanke han skænker, 

Men glemmer sig selv og paa andre tænker. 

Det er ret, thi elskov har sligt et værd, 

At naar en mand har en kvinde kær, 

Han derved aldrig sig svært forbryder; 

Thi elskov over en konge byder 
Med føje som over den fattigste mand, 

Der er født i Champagne og Frankerland. 

Med disse ord har jeg alting sagt, 

Saa vid og vældig er elskovs magt. 

* De novel (for nylig) Ynde la major. La major synes at være et 
staaende tillægsord til Inde. Se f. ex. Paul Meyer: Alex. le (irand dans 
la litt. fr. au moyen åge, T. 1, p. 157: Tout aiment Alixandre e tienent å 
signour, I Et dient qu’il sera. s’il vit, empereour I De trestoute la tere 
jusqu’en Inde majour; sml. p. 177 ff. og 304. Sml. hjulkortet i 
»Lucidarius« ved Joh. Knudsen, s. 136, hvor »det store i n d i a« læses 
lige under »paradis«. 

Mens kongen dvæler ihos sin veninde. 

Gaar snakken lystigt blandt mand og kvinde: 

Han handler, finder de, taabeligt, 

Da tiden han sløser bort med sligt 
Og ingensinde fra hende gaar 
Og ikke sit eget tarv forstaar. 

Saå byder elskov og hendes smil. 

Der ramt ham har med en flammepil; 

Med en flammende pil hun ramt ham har. 

Der har tændt' i hans bryst en brand saa svar. 

Dog ikke blev selv hun uden saar. 

Men saadan mellem dem kampen staar. 

At hvem der stærkest*, ej jeg ved. 

Den jomfrulil er af elskov hed. 

Der heftigt i hendes hjærte luer; 

Og hvis det hos hende godt ham huer 
At dvæle, det ej forundre maa. 

Thi saadan byder ham elskovstraa. 

Han kan sig ikke fra hende skille; 

Han maa til fulde sin attraa stille. 

Hvis ej han skal elskovs love bryde, 

Som hver en trofast elsker maa lyde. 

Aabent tør man ej tale derom. 

Men bag hans ryg gaar sladderens flom 
Og finder til Aristoteles vej; 

Som rimeligt var, det huer ham ej. 

Han sætter sin lærling, kongen, i rette 
Og siger: »Jeg hører tidender slette: 

Alle baroner i eders rige 
I glemmer jo rent for en udenlandsk pige.« 

Alexander strax er rede til svar, 

Saa saare mesteren hørt han har: 

»Kan kær da mere end én man have? 

De sikkert aldrig fik elskovs gave. 

Som derfor mig dadler og skælder for nar. 

Kun én man elsker! den sag er klar. 

* Begges gensidige elskov sammenlignes med en indbyrdes kamp om. 
hvem der elsker højest, er den stærkeste i sine følelser. 

Med rette man bør kun én behage. 

Og den, som over en mand vil klage, 

Naar dér han er, hvor hans hjærte vil. 

For ham er elskov for vist ej til.« 

Aristoteles, der som en ypperlig klærk* 

I al slags viden var saare stærk. 

Svarer kongen og ham forklarer, 

At man kun lidet hans rygte sparer. 

Fordi han ej mod fornuft kan tage. 

Men i hele ugens samfulde dage 
Er hos sin veninde til hver en tid 
Og aldrig kalder til festlag hid 
Sine gode mænd, sine ridderes flok. 

»I er ganske blind, det ser jeg nok.« 

Til kongen taled den mester stræng; 

»Man kunde jo føre jer ud paa eng 
For at gaa paa græs som et andet kvæg. 

Eders indsigt og vid nok gik sin vej, 

Naar I for en lille udenlandsk tøs 
Har faaet i hjærnen en skrue løs 
Og er som forvandlet og holder ej maade; 

Men det jeg vil jer indstændigt raade. 

At I herefter lidt mer jer dy'r; 

Den spas kan blive jer lovlig dyr.« 

Saaledes mester Aristoteles smæder 
Sin herres svaghed for elskovs glæder; 

Og Alexander blev ikke vred, 

Men skamfuld slog han øjnene ned 
Og loved sin lærer bedring og bod, 

Thi aldrig håndled han ham imod. 

Alexander holder sig altsaa tilbage 
Og venter mange timer og dage 
Uden at se til sin kære veninde; 

Ej svandt ham de dadlende ord af minde. 

Med hvilke hans lærer forbød ham at gaa, 

Men ej formindskes hans elskovstraa. 

* Det er ganske i middelalderens tankegang at opfatte Aristoteles som 
kleriker (clericus) eller klærk •>: lærd. studeret (og tillige gejstlig) mand. 

Han gaar ej endnu, som før han plejed, 

Men aldrig som nu hun hans kærlighed ejed, 

Slig længslens smærte han aldrig led. 

Kun frygt for at fejle og skamfuldhed 
Imod hans vilje fra hende ham fjærner; 

Men stadig i hjærtet om mindet han værner, 

Skønt ej han vejen tør vandre nu. 

Ved elskovs magt han kommer i hu 

Hendes straalende blik, hendes væxt saa skøn, 

Hvor dadelens øje, der spejder i løn, 

Ej plet eller lyde finde skal. 

Hendes mund, hendes pande saa klar som krystal. 
Hendes hoved saa skønt med lysblond haar. 

»Ak!« klagede han, »i usalige kaar 
Jeg skal, saå vil man, mit liv henslæbe; 

Min lærer fordrer, at jeg skal dræbe 
Den drift, der har i mit hjærte bo. 

Saa haardt man tvinger, saa liden ro 

Man under mig, at jeg mig tykkes en daare, 

Men taaler jeg villigt kaar saa haarde. 

Da e r det daarskab, det tør jeg sige. 

Min lærer og mine mænd tillige 
Ej føler, hvad jeg maa føle nu, 

Og hvis jeg føjer dem mer endnu, 

Har alt jeg tabt, det klarlig jeg skuer. 

Vil elskov leve, som andre det huer? 

Vist ikke! den vandrer sin egen vej.« 

Saå klaged den stakkels konge sig. 

Derefter han gik for at søge sin trøst 
Hos hende, der var hans hjærtes lyst. 

Den jomfrulil sprang op paa sin fod; 

Hun havde været i hu saa mod. 

Da hun sad forladt i sin ensomhed. 

Hun sagde: »Eders forsømmelighed 
Har vel jeg mærket, min ædle herre. 

Er det at elske? Ak nej, desværre! 

En elsker viste vist større hast.« 

Hun tav, og i heftig graad hun brast. 

Men kongen svared: »Min tro veninde, 

Heri maa slet intet ondt I finde. 

Jeg tøved længe, gik ej herhen. 

Thi mine baroner og riddersmænd 
Mig alle dadlede meget haardt. 

Fordi jeg saa tit fra dem drog bort 
Og saare sjældent dem samled til gilde. 

Min lærer sagde, jeg håndled ilde, 

Og meget strængt mig i skole tog; 

Men dog jeg sikkert mig her bedrog, 

Da jeg for at gøre hans vilje svigled 
Det elskovsbud, der min hu forpligted. 

Men stærkt jeg grued for skam og spot.« 

— »Hvad sligt er værd, det kender jeg godt. 
Min herre,« den skønne dame svarer. 

»Men hvis jeg min kløgt og mit vid bevarer, 
Skal hævn jeg tage, jeg haaber til Gud, 

Og I skal da kunne skamme ham ud. 

Og spot for en grovere ting skal faa 
Eders lærer, det blegnæb, af ælde graa. 

Hvis blot jeg i morgen i live bliver. 

Og elskov dertil mig kraften giver. 

Hvis vælde mig sikkert svigter ej. 

Og aldrig ham nytte skal mod mig 
Hans klærkeskab eller dialektikken, 

Som nok skal lade ham smukt i stikken*. 

I morgen, min konge, det alt skal ske; 

Staa tidlig op, saa faar I at se, 

Hvorledes naturen mod mesteren retter 
Sin lanse, saa snart han ligger og spjætter 
Og styrter fra klærkeskab og vid. 

Saa hvas en svøbe til ingen tid 
Og saa nydeligt ført har truffet den arme 
Som den, der i morgen skal mesteren varme. 
Hvis bare jeg aarie mig rejser og gaar 
Og i haven foran hans vindue staar. 

Han har stygt os krænket og haansord sagt: 
Stil eder derfor i morgen paa vagt 

Jeg liar forkortet texten lidt her. 

Ved vinduets aabning i taarnet hist; 

Saa skal vi sige ham tak for sidst.« 

Alexander sig fryded af hjærtens grund 
Ved disse ord af den yndiges mund; 

Han drog hende fyrigt til sig ind 
Og sagde med ømt og kærligt sind: 

»Min hjærte, min skat, I er kløgtig og fin. 

Og hvis jeg kalder en anden min, 

Lad aldrig Guds naade se til mig hen! 

Slig elskov jeg har, som jeg ønsker mig den, 

Og hver en anden mod den jeg vrager.« 

Nu fra sin veninde han afsked tager, 

Gaar bort, og hun er alene paa ny. 

Dagen derefter ved morgengry 
Uden at kalde paa andre hun let 
Sprang op fra sit leje saa flink og adræt. 

I abildgaarden ved taarnets fod 

Snart efter, kun klædt i sin særk, hun stod 

Med en bljalt* derover med prikker smaa. 

Det var sommer, og himlen var lys og blaa; 

Af det friskeste grønne var træerne fulde; 

Hun næred ej mindste frygt for kulde, 

Thi varmt var vejret, og luften lind. 

Naturen paa hendes pande og kind 
Lod blomstre roser og liljer hvide; 

Hvorhen man end lod blikkene glide, 

Blev intet, som ikke var nydeligt, fundet; 

Og tro dog ingenlunde, at bundet 
Hun havde sit bryst- eller hovedlin; 

End mere fager, end mere fin 

Hun blev ved sit rige, sit blonde haar. 

En mø, der med saadanne lokker gaar, 

Bør altid være for saxen fri**. 

* Blialt eller bliaut skal have været et (rimeligvis meget let) 
tætsluttende klædningsstykke. I originalen er den ynde (inde), hvilket 
skal kunne betyde »violet« (eller »indisk«?), og gouté, hvilket sidste jeg 
har oversat som ovenfor. 

** Meningen er uden tvivl: Man bør ikke klippe hendes haar og gøre 
hende til nonne. 

2 


Digitized by Google 


Original from 

PRINCETON UNIVERSITY 



18 


Saa glad hun vandrer ad havens sti 
Med farver smykt af naturens haand, 

Uden bælte, med nøgen fod, uden baand. 

Under gangen hun løfter sin bljalt saa lang, 

Alt medens hun nynner en elskovssang: 

»Se hende, se hende, se hende der! 

Den kilde saa klart monne rinde. 

Se hende der! Min veninde 
Blandt iriser gaar mellem elletræ'r. 

Se hende, se hende, se hende der, 

Den blonde, den yndige, hvem jeg har kær!«* 

Sødt klinger sangen for kongens øre, 

Der alt i vinduet staar for at høre 
Med sansen spændt mod den liflige lyd. 

Hans skønne veninde har voldt ham fryd 
I højeste grad ved sin røst og sin vise. 

Aristoteles selv fra Athen skal prise 
I dag allerede, hvad nys han forbød, 

Og se, at en elskelig pige sød 

Fra det fremmede land er ikke at vrage. 

Ej mer vil han kongen til ansvar drage 
For sligt eller tale ham haanligt til; 

Thi samme svaghed finde han vil 
Hos sig selv, af elskov rent som besat. 

Han er oppe, har alt paa bøgerne fat; 

Da ser han damen, som vandrer i haven. 

Hun vækker et minde, der slumred i graven. 

Og strax han lukker sin foliant. 

»Ak Gud!« han siger. »Om vej hun fandt 
Hen i min nærhed, den yndige kvinde, 

Da stræbte jeg vist hendes gunst at vinde. — 

Hvordan! Jeg skulde til sligt mig vende! 

Det gør jeg ikke; det aldrig kan hænde, 

At jeg, saa lærd og saa vis en mand, 

* Ganske tilsvarende digte findes i de gammelfranske motetsamlinger 
(f. ex. Gaston Raynaud: Recuei! de motets Frangais. Paris 1881.) 

I hjærtet finder saa liden forstand, 

At et eneste blik min fasthed bryder. 

Elskov hos mig til gæst sig byder; 

For æren den dog som en skændsel staar; 

Ved sligt et minde kun skam man faar. — 

Ak ve! hvad er med mit hjærte der fat? 

Jeg er ganske graanet, af alderdom mat, 

Bleg, mager og hæslig og gunsten af hud, 

Saa skarp af filosofiens lud, 

At dér vist ingen med mig faar bugt. — 

Slet har jeg min tid til studium brugt: 

Jeg ønsked i alt at klare begrebet; 

Men elskov, som mangen en mand har grebet, 
Forvirrer begrebet for fast mig at gribe, 

Og naar med begrebet jeg nu er i knibe, 

Jeg fik ved at gribes et nyt begreb, 

Da nys mig elskov saa kraftigt greb*. 

Saa kom da elskov! jeg kalder dig hid. 

Tag bolig hos mig! jeg vil ej strid.** 

Slet intet andet jeg véd at sige, 

Thi overfor dig maa modstand vige.« 

Saaledes mesteren klaged og sukked, 

Mens damen i haven blomster plukked 
Og ordned dem smukt i en krans, hun bandt. 

En elskovssang i hu hende randt. 

Hun plukked og bandt og nynned dertil: 

»Elskov ikke mig slippe vil, — 

Dér vasked tøjet en jomfruli]. — 

Søde, jeg har dig saa kær. 


* Frit oversat for at efterligne originalens ordspil. Aristoteles siger 
ordret: »Jeg har anvendt mit studium ilde; nu lader elskov, som har 
grebet mangen brav mand, mig glemme for bedre at gribe mig. Hvis jeg 
ved at lære har glemt (livets glæder), saa har jeg (nu) glemt (min lærdom) 
ved at lære (livets tillokkelser), da elskov saaledes griber mig.« Dette 
udtrykes ved en række ordspil (desaprendre, aprendre, prendre). 

** Jeg har forkortet stærkt og sammentrukket sex vers til to. 

2 * 

Elskov ikke mig slippe vil; 

Den holder min haand just dér.«* 

Saadan hun synger og vandrer i haven, 

Aristoteles er imidlertid gnaven. 

Fordi hun ikke vil nærmere gaa; 

Men godt hun véd, hvad gøres der maa 
For hed at faa ham og from som et lam, 

Og pilen, hun agter at sende mod ham, 

Skal være befjedret og ramme nøje, 

Og snildt har hun anvendt al sin møje, 

Thi som hun har villet, er helt han væk. 

Nu blomsterkransen hun sætter kæk 
Med et yndigt smil paa sit lokkede haar; 

Men intet af, hvad der foregaar, 

Viser, at hun Aristoteles ser, 

Og for at skuffe ham endnu mer 

Og daare ham rigtig til gavns, hun kvæder, 

Imedens hun hen imod vinduet træder, 

Et vers af en spindesang** saa skøn 
For at hindre, at h a n sig dølger i løn, 

Der til splid og tvedragt var ophavsmand: 

»I en abildgaard ved et rindende vand, 

Der strømmer saa klart over hviden sand, 
sidder kongens datter, den liljevand, 

Med haand under kind. 

Hun mindes sin ven med længsel i sind: 

»Grev Gui, min lyst! 

Eders elskov er al min fryd og min trøst«.«*** 

Hans vinduesaabning er vid og bred 
Og rækker næsten til jorden ned, 


* Disse vers skal omtrent uforandrede findes i »Recueil des motets«. 
T. II. p. 13 etc. 

** »Spindesange« (chansons de toile) blev sungne af kvinderne under 
deres arbejde. Det er korte digte, der hører til det bedste af den gammel- 
franske poesi. 

*** Montaiglon henviser til en sang. udgivet af G. Paris i Roman- 
cero fr., p. 37 og af Bartsch i Rom. et P a s t o u r e 1 1 e s, p. 13. 

Og dér forbi hun rotter sin gang 
— Ved et tilfælde! — da hun har endt sin sang*. 

Han griber hende ved hendes bljalt, 

Thi længer at bie for haardt ham faldt. 

Saa stærk en attraa fyldte hans hu; 

Han var væk, han var færdig i samme nu 
Som katten, der lyset til jorden kasted 
Og strax paa jagt efter musen hasted**. 

Den unge jomfru forfærdet skreg: 

»Gud fri mig! Noget har fat i mig! 

Ak ve! Hvem holder mig fast i mit lin?« 

»Velkommen I være, min frøken fin!« 

Svarer han, folkets leder og fører, 

Af daarskab ledet, der stramt ham kører. 

»Er det eder, mester? Besynderligt!« 

Hun svarer. »Hvem skulde tænke sligt?« 

»Ja vel er det mig, min frøken skøn, 

Og hvis I naadigt hører min bøn, 

Vil liv og sjæl jeg for eder vove. 

Saa vidt har naturen og elskovs love 
Mig bragt at eder jeg eje maa.« 

»Ej, mester!« svared hun, »er det saa, 

* Jeg har her været nødt til at gøre to vers til fire. 

** Der sigtes til en lille fortælling, der kendes bedst fra det middel- 
alderlige latinske skrift »Salomon og Marcolphus«. Den sidste 
skal bevise sin paastand, at naturen gaar over optugtelsen (plus valere na- 
turam quam nutrituram). Salomon har dresseret en kat til staaende paa 
bagbenene at holde et lys for ham, naar han sidder til bords om aftenen 
med sine mænd. Marc. skjuler nu tre mus i ærmet paa sin kappe. »Da 
alle havde spist, slap M. den ene mus løs; katten fik øje paa den og vilde 
løbe efter den, men blev holdt tilbage ved et vink af kongen. Paa samme 
maadc gik det med den anden mus. Saa slap M. den tredie mus løs, og da 
katten fik øje paa den, holdt den ikke længere paa lyset, men slap det, 
løb efter musen og fangede den. Da M. saa dette, sagde han til kongen : 
»Se, konge, nu har jeg bevist dig, at naturen gaar over optugtelsen.« — I 
Romania XL, 191 1, p. 371 ff. og 481 ff undersøger C o s q u i n denne uden 
tvivl indiske fortællings mærkelige vandringer og omdannelser. Han paa- 
viser den i Indien i flere former, i Tibet, Annam, Tunis og Siebenbiirgen 
og undersøger de meget interessante, næsten alle velkendte indiske no- 
veller, i hvilke den for det meste er indrammet. 

Og elsker I mig med slig en flamme, 

Skal ingen dadel fra mig jer ramme. 

Men sagen har taget en daarlig vej: 

Hos kongen har en sat ondt for mig 
Og sagt ham, at alt for ofte han fandt 
Vejen til mig og til elskovstant.« 

»Min frøken,« han svared, »I tie dermed! 
Stol bare paa mig! Jeg stifter fred 
Og faar til at lægge sig al slags splid 
Og skumlen, uvillie, sladder og nid; 

Thi kongen mig frygter og har mig saa kær 
Som ingen anden i husstanden her. 

Men kom nu for Guds skyld lidt herind 
Og stil den længsel, der nager mit sind 
Efter eder, I søde, hvis lige ej fandtes.« 
»Mester, før jeg med eder vil gantes.« 

Den skønne svared, »det er mit behag. 

At I villig er til en helt anden sag, 

Saafremt jer elskov er saa uhyre: 

Jeg har faaet en lyst, jeg umulig kan styre, 
Til at ride lidt i det grønne her 
Paa eders ryg under havens træ’r. 

Og saa vil jeg have,« skønjomfruen siger, 
»At sadlet I bliver, før op jeg stiger; 

Saa sidder jeg mere anstandsfuldt.« 
Aristoteles svared elskovshuldt, 

At dette særdeles let ham faldt, 

Da han var hendes i ét og alt. 

Saa stærkt ham elskov gækker og tvinger, 
At hun ham en damesadel bringer. 
Hvorunder han nakken bøje maa. 

Han sikkert vil som en daare staa, 

Thi ganske villig han ud sig strækker, 

Mens hun ham sadlen paa ryggen lægger . 
Og faar i orden sit ridetøj. 

Ej sært, at elskov gør bravt halløj 
Med en gammel knark, naar naturen vil: 
Den ypperste klærk, der i verden er til. 

Som en hest paa ryggen en sadel faar 

Og derefter paa alle fire gaar, 

Idet han kryber omkring paa jord. 

Et exempel jeg giver, et visdomsord; 
Nøjagtig jeg skal eder alting sige. 

Den unge dame lader han stige 
Op paa sin ryg og rundt hende bærer, 

Mens Alexander ser paa sin lærer 
Med undren og kosteligt morer sig; 

Thi vare sit vid han mægted ej, 

Men elskov har skabt ham om til daare. 

Den unge jomfru fryder sig saare 
Og styrer hans gang langs havens mur. 
Hun glæder sig over sin ridetur. 

Og fuldt og klart hendes stemme klinger: 

»Saå vandrer han, hvem elskov tvinger: 
En jomfru som ulden hvid han bringer. 
Jeg sidder paa ryggen af mester nar. 
Saå vandrer han, hvem elskov tvinger; 
Saå rider hun, der hans elskov har.« 

Alexander, som hist i taarnet staar, 
Opmærksomt har set, hvad der foregaar. 
Selv om man bød ham et kejserdømme, 

Han holdt umulig sin latter i tømme. 
»Mester,« siger han, »er I af lave? 

Min Gud! jeg ser jer som ganger trave! 
Hvorledes! er ganske forrykt I blevet, 

Da slig en spas man med jer har drevet? 
For nylig saa strængt jer tale lød, 

Da med hende at mødes I rent forbød; 

Og nu har hun redet jer selv til vands, 

Saa helt I mistede vid og sans 
Og efterligner et dyrs galop!« 

Aristoteles løfter hovedet op, 

Og ned den unge skønjomfru stiger. 

»Min herre og konge,« han skamfuld siger, 
»I har ret; I taler desværre sandt. 

Men her I en ypperlig lejlighed fandt 

Til at se, hvorfor jeg med grund var bange, 
At elskovs snarer skulde j e r fange, 

Der staar i jer glødende ungdoms vaar, 

Da jeg, der alt er graanet af aar, 

Ævnen har manglet til stand at holde 
Mod elskov, der skulde mig skade volde, 
Saa stor, som selv I har set det her. 

Alt hvad jeg lærte med jærnflid svær, 

I en eneste time sveg mig og faldt 
For elskovs vælde, der raner alt. 

Og det maa være jer soleklart, 

At da jeg har maattet saa aabenbart 
Qøre saa stor en galenskab, 

I slipper ej heller uden tab 
Eller dadel af eders folk fra sagen.« 
Aristoteles lagde sit vid for dagen 
Og klared sig fra sit vanheld flot; 

Men damen skilte sig ogsaa godt 

Ved listen, som hun med snildhed voved, 

Og kongen højligt den skønne loved, 

Fordi hun hævn over mesteren tog, 

Der nys ham med dadelens svøbe slog. 

Men denne redede sig saa net 
Af en latterlig sag, der stod saa slet. 

At kongen ham tilgav alt og lo, 

Og mesteren tillod ham i ro 
At stille sin længsel og elskovstraa, 

Thi ret og billighed bød det saa. 


Nu vil jeg i anledning af denne sag gøre et spørgsmaal, idet jeg 
beraaber mig paa Cato*. der var en god klærk og en vis mand. Han 
siger: 


»Skændigt for læreren er det, hvis selv han gribes i fejlen.«** 


* Der sigtes til »Cato’s dobbelt ver s« (Disticha Catonis), en i 
middelalderen meget yndet samling af leveregler paa latinske vers, rimelig- 
vis fra det 4. aarh. e. Chr. 

** Turpe est doctcri, si culpa redarguit ipsum. 


Digitized by Google 


Original from 

PRINCETON UNIVERSITY 



25 


Hermed mener han, at man handler meget ilde og taabeligt, 
naar man selv gribes i en fejl, som man har dadiet andre for. Man 
kan ikke nægte, at Aristoteles handlede saaledes overfor Alexander. 
Men bør han dadies derfor? Ingenlunde! thi han blev tvungen af 
elskov og attraa, der har magt over alle mænd og kvinder tilsam- 
men. Derfor har mesteren efter mit skøn ingen skyld i den fejl, 
han begik. 

Henri* slutter denne fortælling, der viser os, at man ikke 
kan skuffe et trofast hjærte og drage det bort fra dets attraa, naar 
elskov har det i sin magt, og den, der ikke bøjer sig for denne magt, 
er ikke en særlig trofast elsker, siden hans elskov forekommer ham 
haard at bære; thi den bedste maade at udholde elskov paa er at 
nyde den**. For dens skyld bør man tage villigt mod lidelser, thi 
efter lidelser kommer mange gange lykken. Den, der formaar tro- 
fast at holde ud, bør taalmodigt vente under sin kval, thi kummeren 
bliver ham til glæde. Og saa kan man af denne fortælling lære, at 
man intet maa bebrejde elskerinder eller elskere; thi elskov har 
magt over alle mænd og kvinder og gør sin villie med dem og lader 
alle sine byrder blive til ære. Og siden han, der var mester i al 
visdom, bar elskovs byrde, bør vi, der véd meget mindre, drage 
en lære deraf med hensyn til de lidelser, vi bærer for elskovs 
skyld; thi naar nogen for elskovs skyld lider ondt, forstaar den vel 
at lønne ham for de kvaler, han trofast bærer. Det, jeg siger, er 
sandt; 

Thi elskov sejrer, og sejre den vil, 

Saa længe denne vor jord er til***. 


Legrand d’Aussy, der i aaret 1779 udgav et fortræffeligt 
og højst fortjenstfuldt udvalg af gammelfranske fortællinger, over- 


* Det var almindelig skik, at forfatteren navngav sig i slutningen af 
digtet. 

** Resten (paa de to slutningsvers nær) gør indtryk af at være en se- 
nere tilføjelse af en aandsbeslægtet trouvere. Desuden ender (i det mind- 
ste) et af haandskrifterne her. 

*** Q’amors vainc tout et tout vaincra 
Tant com cis siedes durera. 

førte paa nyfransk prosa*, meddeler ogsaa Aristotelessangen i en 
noget forkortet form, hvortil han foruden (eller snarere, som det 
synes, i stedet for) den i aaret 1756 trykte text benyttede to haand- 
skrifter. Man ser af hans genfortælling, at disse maa have inde- 
holdt ikke helt ubetydelige afvigelser, som det jo i reglen er gaaet 
med middelalderlige fortællinger og digte, idet dels trouverer, dels 
senere afskrivere ansaa sig for fuldt berettigede til at foretage for- 
andringer efter deres egen smag. Hvad der saa er det oprindelige, 
er ikke altid ganske let at se. Hos Legrand er det ikke Alexander, 
der til sidst af længsel gaar til sin elskede, men hende, der opsøger 
ham: »Hun græd og sukkede. Da hun til sidst var ude af stand 
til at udholde sine elskovsbekymringer længere, sneg hun sig en 
aften, skjult af mørket, til kongen og spurgte ham, badet i taarer, 
hvad hun havde gjort, siden hun havde været saa ulykkelig at 
vække hans mishag. Alexander kyssede hende de tusinde gange 
og forsikrede hende om sin evige hengivenhed; men han indrøm- 
mede, at Aristoteles' strænge formaninger havde skilt ham fra 
hende i nogen tid, hvor haardt det end faldt ham.« 

Det koketteri, den unge dame udfolder for at daare den gamle 
vismand, maa ogsaa have været fremstillet noget anderledes og, 
som det synes, adskilligt mere pikant. Legrand, der maaske nok 
gengiver originaltexten noget frit, siger herom: »Lyden af denne 
henrivende stemme slog Aristoteles; han lod sine bøger ligge og 
gav sig til at lytte. Snart efter rejste han sig lydløst op, nysgerrig 
efter at se den unge kvinde, der sang saa lifligt, og nærmede sig 
vinduet. Skjult i skyggen beundrede han den unge skønhed og 
misundte hemmeligt den elskværdige erobrer, hvem saa stor en 
lykke var forbeholdt. Hun vidste kun altfor vel, den lille skælm, 
hvad hun skulde gøre for at lokke ham i sine garn. Hun vilde 
ramme ham med en pil, der traf sikkert, og hvis saar var ulægeligt. 
I denne hensigt tog hun en myrtegren og morede sig med at plukke 
blomster og binde dem til grenene, som om hun vilde flette sig en 
krans. Lidt efter lidt nærmede hun sig saaledes til vinduet, uden 
at hun tilsyneladende mærkede det. Snart bøjede hun sig ned, snart 
rettede hun atter sin skikkelse for med større virkning at stille sine 


* Fabliaux ou Contes, Fables et Romans du XII e et du XIII® 
Siécle, traduits ou extraits par Legrand d’Aussy. Paris 1779 (4 bind), 1781 
og 1829. Den sidste udgave T. I, p. 273—279 er benyttet her. 

pikante yndigheder til skue, og paa samme tid sang hun en anden 
sang* : 

Her holder mig elskov fast. 

Du sødeste liljevaand, 

Her holder mig elskov fast, 

Hvor jeg holder min haand. 

Aristoteles var ude af sig selv. Med glødende blikke fulgte 
han alle den skønnes bevægelser; begærligt lod han øjnene søge 
ind under hendes bljalt (bliaud), naar den ved en hændelse aabnede 
sig, og som om han var bange for at røbe sin nærværelse og jage 
hende paa flugt, vovede han næppe at trække vejret. Hundrede 
gange raadede fornuften ham til at vende tilbage til sine bøger; 
hundrede gange mindede den ham om hans rynker, hans skallede 
hoved, hans mørke hud og udtærede legeme, altsammen ting, der 
maatte slaa haabet ned og skræmme elskoven bort. Fornuften 
talte forgæves; han tvang den til at tie.« 

Samtalen mellem Aristoteles og den unge pige efter hans første 
lidenskabelige tiltale synes ogsaa at have været en del forskellig 
fra den trykte text. Legrand siger her: »Hun syntes overrasket 
over denne kærlighed, som hun aldrig før havde hørt noget om; 
alligevel syntes den at gøre indtryk paa hende, og med tilsyne- 
ladende strænghed beklagede hun sig over Alexanders kulde, idet 
han som alle elskere var bleven utaknemmelig, fordi hun havde 
vist ham alt for megen godhed. Aristoteles blev henrykt over denne 
tilstaaelse, og uden tvivl overbevist om, at harmen skulde lægge 
denne henrivende skønhed i hans arme, lovede han at anvende al 
den magt, han havde over den troløse, til atter at lægge ham for 
hendes fødder; men han bad om en belønning og opfordrede uden 
videre damen til at komme ind til ham.« 

* 1 stedet for den første sang, der ikke tiltalte Legrand, har han indsat 
følgende: 

Enfant j'estois et jeunette, 

Quand å Pescole on me mit: 

Mais je n’y ai rien appris. 

Fors qu’un seul mot d’amourette; 

Et nuit et jour je le repéte 
Depuis qu’ai un bel ami. 

Aristoteles’ vise undskyldning for sin daarskab og begrundelse 
af sin advarsel (, der egentlig ikke ganske stemmer med, at han 
strax efter giver kongen tilladelse til uden indskrænkning at følge 
sin tilbøjelighed), maa ogsaa have manglet i de af Legrand benyt- 
tede haandskrifter. Han siger næmlig: »Aristoteles løftede hovedet 
op og fik øje paa kongen; han skammede sig over sin daarskab og 
den stilling, hvori han befandt sig, og indrømmede ydmygt at det 
var saare undskyldeligt, at den unge helt havde ladet sig tænde 
i brand af elskov, da han selv trods alderdommens is ikke havde 
kunnet værne sig imod den.« 

De noget overflødige slutningsbemærkninger, der til dels kun 
gentager det foregaaende, mangler hos Legrand paa det sidste rim- 
par nær. 


ARISTOTELES OG FYLLIS. 

(Efter den middelhøjtyske text i F. H. v. der Hagens Qesammtabenteuer, 
Bd. I, nr. II. De prosaiske stykker er en noget forkortet gengivelse af 
indholdet.) 

I Grækenland herskede en tapper konge ved navn Filippus. 
Han var mægtig, gavmild og ædel, fuldkommen af legeme, mod og 
optræden; i magt og rigdom ragede han op over andre konger. 
Han havde en hustru, skønnere end nogen anden kvinde, hvad alle 
maatte tilstaa, der havde set hende. Hun var en blomst i al kvinde- 
lighed, en ædelsten i fuldendt dyd og ren som et spejl for fejl og 
lyder. 

Gud skænkede kongen og dronningen et barn, der senere be- 
tvang alle lande. Alexander hed det højbaarne barn; ingen nu- 
levende har haft saa vid en herskermagt, som Alexander senere 
vandt. Denne dreng var begavet med skønhed og herlige anlæg; 
hos ham fandtes alt, hvad man bør finde hos en stor konges søn. 
Man satte ham i skole, for at han kunde opnaa viden og høviskhed. 
Kongen lod søge en lærer til ham, der var vis og graanet af aar; 
Aristoteles var hans navn. Kongen sagde: »Mester, kom ærens og 
dydens bud i hu, gør drengen vis i hans ungdom og vær hans lærer.« 
»Det skal jeg,« svarede Aristoteles; han var saa rig paa viden, at 
verden hverken har eller nogensinde faar hans lige eller mage til 

hans lærdom. Han lovede at undervise drengen og føre ham frem 
til stor ære, og kongen lovede at lønne ham rigeligt. 

Foran kongens palads* laa en skøn have, og tæt ved denne var 
der et velbygget hus. Kongen sagde: »Mester, dette hus skal være 
eders og drengens, og her skal det tjenerskab bo, som I vil have 
hos eder.« Saa tog mesteren uden tøven den unge dreng med sig 
og lærte ham bogstaverne: a, b, c, d, e. I begyndelsen faldt det 
ham haardt, som det endnu falder de unge, der er tvungne under 
skolens tugt; men da han var i højeste grad lærenem og forstan- 
dig, tilegnede han sig hurtigt mange kundskaber ved mesterens 
undervisning, saa at man i intet andet land fandt saa klog en dreng. 
Dog blev han desværre berøvet vid og indsigt, og heri var den 
mægtige elskov skyld. 

Dronningen havde en ung mø, fuldendt fager af skabning og 
lød; de, der forstod at dømme om skønhed hos kvinder, sagde, at 
hun var dejlig og værd at prise. Hun var af høj æt og en fryd for 
verden. Den søde, hvem det var en lyst og glæde at skue, var 
dronningens jomfru og hed Fyllis. For hende kom Alexander til 
at brænde af elskovs glød; ynglingens sind forvirredes, og han 
tænkte ivrigt paa, hvorledes han kunde faa lindring for sorgernes 
byrde. Med hans læsning gik det kun slet; han havde kun tanker 
for den unge jomfru. Naar han ikke saa hende, iagttog man stor 
uro hos ungersvenden. Hver den, der tvinges af elskov, give nu 
agt paa, hvorledes han var til mode! Den stakkels ulykkelige 
Alexander vidste ikke, hvad han skulde gøre; i tusinde aar tvang 
elskov aldrig en mands hjærte saa stærkt, som han var tvunget af 
den. Hvor han end stod eller sad, var den skønne og mikie Fyllis 
i hans tanker. Dette varede ved, indtil jomfruen sidenhen saa ofte 
var i hans nærhed, at han stedse mere og mere blev fortrolig med 
den yndige mø, saa at de fik ét sind og brændte af gensidig glød; 
han var betvungen, men hun endnu mere. Saa længe varede dette, 
indtil den yndige ungmø til fulde blev var, at han nærede den hef- 
tigste elskov til hende, og da han nu flittigt bad hende, saa lovede 

* Med ordene »p a 1 a s« eller »sal« tænker digteren sig aabenbart en 
bygning som kejserhuset i Goslar, Henrik Løves borg Dankwarderode i 
Braunschweig, hovedbygningen i Wartburg o. 1., skønne romanske sten- 
huse, i hvilke en høj aaben trappe fører op til en korridor med buevinduer, 
der gaar gennem hele husets længde. Indenfor korridoren ligger flere rum, 
navnlig den store festsal. 

hun at komme til et aftalt sted i haven, hvor hun vilde vente paa 
ham. Dér sluttedes venskab og en trofast pagt mellem de elskende, 
og i glædens fylde fornyedes deres kærlighed. Dette skete saa ofte, 
de kunde faa lejlighed dertil. 

Da begyndte mesteren at blive opmærksom paa ynglingens 
adfærd, og han saa snart, at Alexanders elskov til den unge mø var 
aarsag til hans svækkede lærelyst. Derfor gik han strængt i rette 
med sin lærling og brugte baade slag og haarde ord, og han vogtede 
ham altid det bedste han formaaede. Men det hjalp ikke det aller- 
mindste; thi naar Alexander kunde, det være tidlig eller silde, gik 
han stedse til sin elskede. Begges hænder sønderbrød flittigt de 
baand, hvormed de til hver en stund var bundne af den strænge 
elskov*; deres hjærte og sind hævede sig paa ørneflugt i den salig- 
ste fryd. 

Dermed var mesteren meget ilde tilfreds. Han gik til kongen 
og fortalte ham, at ungersvenden var aldeles tosset af forelskelse 
i den skønne pige. Saa begyndte kongen at overvælde hende med 
haarde ord, men hun svarede: »Hvad han siger, herre, er der intet 
ondt i; min frue kender min ærbarhed, der vel er saa stor, at jeg 
saare ugærne handler ilde.« Dertil svor hun saa mange eder, at 
dronningen selv hævdede hendes uskyldighed, og saa kom hun atter 
i gunst. Men nu var den skønne Fyllis skilt fra sin elskede ven og 
berøvet al sin glæde, thi med den forbandede luren** vogtede man 
paa begges færd, saa at hun, den skønne og gode pige. ikke kunde 
stille sit saarede hjærtes attraa hos ham. Nu sørgede Alexander 
og følte hjærtekvide, fordi man havde taget hans elskede fra ham. 
Harmfuld og vred sad han i skolen og brummede som en bjørn; han 
drejede sig hid og did; hans sind var forblændet af elskov. Men 
heller ikke den unge jomfru gik fri for den pinefulde sjælekval. Den 
dejlige følte sig over al maade krænket; thi den mægtige elskov var 
ogsaa kommen med stormens vælde over hendes sind og havde 
berøvet hende ro og fatning. Hverken naar hun var ene eller sam- 
men med andre, bevarede hun sin vante adfærd. Søgte hun ad- 
spredelser, som før havde behaget hende, skaffede de hende ingen 


* a: de lindrede deres elskovsnød. 

** For de middelhøjtyske elskovsdigtere har kærligheden altid ret, og 
de omtaler stedse spionerne (die merkære) og deres luren (diu huote) med 
den største uvillie. 

glæde. Alle hendes tanker var rettede paa, hvorledes hun skulde 
faa lejlighed til at tale med sin elskede og tage hævn for sin hjærte- 
kval over den gamle mand, der var graanet af alderdom. 


Nu agter vel paa sagen! 

Fyllis, saa lys som dagen, 

Ind i et kammets gik i løn; 

En silkedragt med slæb saa skøn 
Hun lagde om sit fagre liv. 

Den søde, elskelige viv 
En herlig pels derunder bar, 

Der hende gav en glans saa klar; 
Den var til visse skøn og fin: 

Den var af renest hermelin. 

Tro mig! hun var saa væn en maar. 
Hun gav sit rige hovedhaar 
En gylden ring at bære, 

Smal, som den skulde være. 

I den var med kunstfærdigt sind 
Blandt stene lagt juveler ind, 

Klare, men smaa tillige, 

De bedste i land og rige.* 

Den skønnes pynt var uden fejl; 

Hun tog i haand saa blankt et spejl, 
Og med opmærksomt øje 
Betragted hun sig nøje, 

Om ogsaa alt var gjort med smag 
Og maatte vække strax behag; 

Men fuldendt var den skønnes dragt 
Som vor beretning** os har sagt. 

Hun nu til haven monne gaa, 

Der foran salens bygning laa, 

Med nøgne fødder, bare ben, 

Saa hvide som en marmorsten***, 

Som kærter glatte, lige, 


* Nogle vers, der beskriver juvelerne nærmere, udelader jeg. 

** Den beretning, digteren har fulgt, hans kilde. 

*** Ordret: »Hendes ben var hvidere end et hagelkorn.« 

Saa blanke, straalerige; 

De vaade blev af duggens væld. 
En kilde randt fra skræntens hæld; 
Der gik den skønne mø forbi, 

Fro og for alle sorger fri. 

Med gang og trin saa lette 
Hun saas sin fod at sætte 
Nøjagtig, som hun skulde*. 

I holdning var den hulde 
Som spurvehøgen fin og slank, 

Af skikkelse og skabning rank; 

Hun minded med sin rige dragt 
Om papegøjens fjederpragt. 

Som fra sin gren den høje 
En falk med vagtsomt øje 
Ser ud til alle sider, 

Saa hendes blikke glider 

Saa let og yndigt rundt paa jagt, 

Men tager taktens bud i agt. 

Den skønne pige sød og kær 
Nu viste ret en sælsom færd: 

Mens hid og did hun svæved, 

Sin slæbedragt hun hæved 
Saa højt, at hendes knæ man saa. 
Hver fager blomst, hun kunde naa, 
Hun i sin kjole** falde lod. 

Den lyse sol, det unge blod 
Paa denne vis med liste 
Den gamle vilde friste 
Og gøre ham forrykt og gal, 

Der hendes lyst og glæde stjal. 
Derfor med smil paa kinden 
Hun iled let som vinden 
Til kilden over græsset hen. 


* Ordret: »Hendes gang og hendes trin var aimaalte; de var hverken 
for korte eller for lange og holdt det rette maaU Jeg har for øvrigt ogsaa 
ellers taget mig nogle smaa friheder i dette afsnit. 

** Ordret: »slæbet«. Der swanz er dels en kjole med slæb, dels 
slæbet selv. Her menes naturligvis den opløftede kjoles folder eller hulning. 

Hvad kvinder formaar af listige kunster, vilde ingen kunne op- 
regne; en kvinde kan følge vildtets spor, saa at ingen kan redde sig 
fra hendes list; ingen mand blev nogensinde saa vis eller saa graa 
af ælde, at han ikke fanges paa elskovens limpind, hvis han vil søge 
kvinders selskab, ligesom det gaar den vilde fugl, der sætter sig 
paa den limede kvist, men føler sig fangen, naar den vil hæve sig 
op i luften. Saaledes fanges manden i strikken af kvindens øjekast; 
hvor vis og forslagen han end er, han kan ikke fri sig for kvinders 
list, hvis han søger deres selskab. Saa stærk er elskovs vælde, 
og hvem der vil bevare sin frihed for den, bør holde sig borte fra 
kvinder; thi intet andet hjælper end at fly langt bort fra dem. 

Vi denne tale slutte maa 
Og vil til sagen atter gaa. 

Saa hør, hvad jeg vil sige! 

Fyllis, den skønne pige, 

Blandt blomster gik med fyrigt mod; 

Saa lys og glad, saa let paa fod 
Hun hid og did sig vendte. 

Den gamle mester sendte 
Ad vindvet nu sit øje did. 

Tog hendes færd i agt med flid; 

Den nok ham tyktes undren værd. 

»Nej!« tænkte han, »hvor er hun kær! 

Jeg skued ingensinde 
Saa sød og skøn en kvinde 
Som denne elskelige viv. 

Den mand var salig, der sit liv 
Med hende leve skulde.« 

Her rysted han af kulde, 

Og strax derefter hed han blev; 

Gæk med ham elskov lystigt drev, 

Hans vid ham svandt af minde. 

Under de grønne linde 
Den søde, fine traadte nær, 

For hver en lyde ren og skær. 

Og kastede med smil paa kind 
Ad vindvet blomster til ham ind, 

En haandfuld af sin overflod, 

Og sagde: »Kære mester god, 

Jeg lyst og megen ære 
Jer ønsker og skal være 
Beredt for eders skyld at gaa 
En mil, kan deraf gavn I faa, 

Skønt jeg er mere svag end I.« 

Den gamle svared: »Gramerci!* 

I søde, skønne, milde! 

Hvad man sig ønske vilde 
Af verdens lyst, I hos jer har. 

Min unge frøken, vær nu rar, 

Og over mig, den arme, 

I naadigt jer forbarme! 

Kom ind til mig og venlig vær! 

I mig alene finder her.« 

Da gik den rene, hvide, 

Den lydefrie, blide 

Til mesteren i kamret ind; 

Hun derpaa retted helt sit sind, 

At tort han lide skulde; 

Det mægted hun til fulde. 

Hun kom og satte sig hos ham. 
Han sagde: »Ak, jeg ser med skam, 
At alt mit vid er svundet; 

Jeg aldrig føf har fundet 
Saa underdejlig pige 
I noget land og rige. 

Du skønne mø, jeg beder dig, 

Din gunst du ikke nægte mig! 

Jeg giver dig tyve mark i guld. 
Kom til min kiste — den er fuld — 
Og tag, hvad du begærer!« — 

»Den tale ej jer ærer; 

Mester, hvad fordrer I af mig?« — 
»Tilsted, at jeg en nat hos dig, 


• Skal være: »Grand merci!« (mange tak!). Kendskab til Fransk var 
meget udbredt i det høviske selskab i Tyskland allerede i det 12. aarh. 
Digterne indskyder ikke sjælden franske ord. 


Digitized by L,oo£le 


Original from 

PRINCETON UNIVERSITY 



35 


Du søde, kære, sover!« — 

»I sligt at sige vover! 

Mester, hvor skulde det gaa an? 

Jeg ved min jomfrudom, for sand, 

Mig ej saa tosset skiller.« 

Nu sagen klart sig stiller: 

Han er forelsket som en nar. 

Den skønne blev en sadel var, 

Som lidt derfra ved væggen laa. 

Hun sagde: »Lidt I gøre maa 
For det, hvorom I beder. 

Jeg først vil lægge eder 
Paa ryggen denne sadel her; 

Tilsted det, hvis I har mig kær! 

Og lad mig saa i samme stund 
En tømme lægge i jer mund, 

Mit silkebælte mener jeg; 

Det gøres maa, I slipper ej. 

Al ventetid mig keder; 

Jeg ride maa paa eder 
I haven her en lille tur, 

Hvor ingen spejder staar paa lur, 

Det være kvinde eller mand.« 

Den gamle svared: »Ej jeg kan 
En ridetur dig give.« 

Hun svared: »I skal blive 
Udrustet smukt og fint som hest; 

Saa huer I mig allerbedst; 

Saa gør jeg, hvad I ønsker.« 

Nu skal I høre om en sælsom list, øvet af en ung kvinde! Man 
kan handle, som man vil; lige meget hjælper det. Thi hvad for- 
underligt kan ikke udøves af en skøn og yndig kvinde, der baade 
har mod og et fagert legeme! Hvor stor er ikke hendes magt! 
Hvor kan hun ikke volde smærte og bringe hjærte og sind paa af- 
veje med sine søde ord, er de end blandede med falskhed! For dem 
svinder mandens vid, hvor vis han end er. Vidunderligt virker 
kvindens list; hendes indsmigren og kærtegn, hendes luren og spej- 
den, hendes tale og sang, hendes dansen og springen, hendes latter 

3* 

og graad, alt dette kan knytte strikke og baand, saa at hun med 
sin haand fører manden, hvorhen hun vil. Kvindens list er uden 
ende; det viser hun tydeligt. Adam og Samson, David og Salomon, 
alle de bedste mænd blev besnærede af kvinder. Dog saa sandt 
St. Gallus hjælpe mig, saaledes er de ikke alle. Kvinder gør mangt 
et hjærte fro, der ellers vilde være begravet i sorger. Selv om 
nogle af dem ikke følger ærens bud og hverken har et kysk sind 
eller bestandighed, saa skader dette ikke dem, der holder sig frie 
for slet vandel. Én kvinde har tusinde kvinders dyder. Hvis ingen 
kvinde var slet eller vægelsindet, hvorpaa skulde man da kende, 
hvem der var fri for plet eller lyde?* 

Nu vil vi hermed sige stop 
Og atter tage sagen op: 

Den stærke elskovs vælde, 

Der vid og sans kan fælde, 

Tvang denne mester graa af aar, 

Hvis ry for visdom vide naar. 

Han sagde: »Skønne jomfrulil, 

Jeg dig til vilje være vil; 

Jeg gør, hvad du befaler, 

Hvis du mig ømt husvaler.« 

Saa lagde dette gamle fæ 

Sig nod paa hænder og paa knæ; 

Den søde, ynderige, 

Den vakre, muntre pige 

Fik sadlen anbragt nok saa net; 

Hun lagde silkebæltet let 
Som tømme i sin gangers mund; 

Af rosers flor i samme stund 
Hun bandt en dejlig blomsterkvist. 

Den skønne, ren for fejl og brist, 

I haanden tog sin tømme 
Og red med megen sømme 
Paa ryggen af sin kriger god, 


Digteien repeterer i begyndelsen i betydelig mildnet form den 
asketiske litteraturs, udfald mod kvinden for til sidst at protestere imod 
dem som almengyldige. 

Mens sødt hun stemmen klinge lod 
og sang en liflig melodi.* 

Den gamle hængte tappert i 
Og alle fire rørte. 

Mens hun saa glad ham førte. 

Frem krøb han i det grønne 
Og bar paa ryg den skønne, 

Saa væn og fin, saa slank af liv. 

Men dette saas af kongens viv 
Og hendes unge kvinder, 

Som hist fra borgens tinder 
Bemærked denne sære færd. 

Hvorledes stolteligen der 
Skøn Fyllis monne ride. 

Det kunde fruen** lide; 

Saa sælsom ting hun aldrig saa. 

Skøn Fyllis af sin ganger graa 
Ved ridtets ende glad steg ned 
Og sagde: »Gamle nar, bered 
Dig til din tort at bære 
For evigt, da min ære 
Du røved og min hjærtensven! 

Hvor svandt din høje visdom hen? 

Fra hundred aar og lærd og klog 
Du atter blev en syvaars pog 
Paa dine gamle dage. 

Saa gid dig Fanden tage!« 

Til borgen gennem græsset sprang 
Skøn Fyllis, mens hun lystigt sang. 

Denne store skandale rygtedes snart ved hoffet og i salbygnin- 
gen og kom kongen og hans mænd for øre. Fyllis. den søde og 
skønne pige, havde hævnet sin kvide. En uge derefter tog mesteren 
sine bøger og klæder, sit guld og sølv og alt sit eje og bragte det 
hemmeligt ved nattetid om bord i et skib; thi han kunde ikke nære 
sig længere der for spot og haan og den usømmelige behandling, 


* Ein suezez minneliet. 

** o: dronningen. 

man tillod sig med ham i salbygningen. Han sejlede ned ad en 
flod, der strømmede gennem egnen, og kom til en stad paa en ø, der 
hed Qalicia. Her blev han boende og forfattede en stor bog, i hvil- 
ken han beskrev alle de forunderlige kunstgreb, den skønne, troløse 
kvinde raader over, og hvorledes hun har tilføjet mangen en mand 
skade paa legem og liv: Hvem der indlader sig med hende, bliver 
fanget som fisken paa krogen; hendes smil og øjekast drager som 
magnetstenen. Jeg har faaet den overbevisning, at intet andet hjæl- 
per derimod, end at enhver vis mand, der vil undgaa fordærv, holder 
sig borte fra hendes selskab og flyr langt bort fra hende; thi der 
gives ingen anden udvej.* 


II. 

DEN MIDDELALDERLIGE ALEXANDER- 
DIGTNING OG DENS FORHOLD TIL 
ARISTOTELESSAGNET. 


Karl den Store og Alexander den Store beskæftigede mere end 
andre historiske personer middelalderens fantasi, og omkring disse 
fremragende skikkelser udviklede der sig to overmaade rige digt- 
og sagngrupper. Til den store Frankerkonge og hans mænd, navn- 
lig Roland, maatte disse kampglade tider ganske særlig føle sig 
dragne, medens paa den anden side middelalderens eventyrlyst 
fandt rig aandsnæring i de mangfoldige fantastiske sagn, der fra 
den senere oldtid var overleverede om den makedoniske helt. den 


* Denne slutnirg harmonerer daarligt med digtets gennemgaaende livs- 
glade tendens — med mindre den skal opfattes som et citat af Aristoteles’ 
bog? — Forfatteren har i det hele en tilbøjelighed til i de ræsonnerende par- 
tier at komme ind i den almindelige kvindefjendske skure. Det er, som om 
han plaprer en udenad lært lektie op. 

vældige erobrer, der efter datidens mening havde underlagt sig saa 
omtrent hele den beboede jord. 

Middelalderens virkelige viden om Alexander den Store var 
yderst ringe; dens historiske sans og kritik var aldeles barnlig og 
uudviklet, og dens geografiske kundskaber uhyre mangelfulde*, 
hvorimod fantasien paa disse omraader spillede en overmaade vidt- 
gaaende rolle. Den græske forfatter A r r i a n, der paa kejser Ha- 
drians tid skrev et ypperligt værk om Alexanders bedrifter, var 
naturligvis ukendt, medens den noget ældre romerske forfatter 
C u r t i u s’ langt mindre paalidelige, men dog værdifulde Alexander- 
historie vel blev læst og benyttet, men ingenlunde var den kilde, 
hvorfra Alexanderdigtningen flød rigest; man havde en anden, der 
bød fantasien langt større næring. 

Den kilde, hvortil næsten al middelalderdigtning om den store 
Makedonerkonge kan føres tilbage, er en art roman eller folkebog 
paa Græsk, der ifølge nogle af haandskrifterne er forfattet af »histo- 
rieskriveren Kallisthenes«. Kallisthenes hed en af Alexanders sam- 
tidige, der skrev et meget upaalideligt, nu tabt værk om den be- 
rømte konges krigstog; men da han umulig kan være romanens 
forfatter, har man kaldet denne Pseudo-Kallisthenes a: den 
falske K- For øvrigt udgør denne Alexanderroman ingenlunde en 
fast afgrænset enhed. Man mener, at den har faaet sin første af- 
slutning i Ægypten paa de sidste Ptolemæers tid (altsaa i det sidste 
aarh. f. Chr.), men den blev paa grund af sin store yndest atter og 
atter omdigtet og øget ved tilføjelser. Haandskrifterne falder i tre 
indbyrdes meget afvigende redaktioner, af hvilke den ældste synes 
at være afsluttet før 340 e. Chr. I dette forunderlige værk er Alex- 
ander næsten ganske rykket bort fra sit europæiske hjem og det 
i den grad. at hans kampe i Grækenland før toget til Asien oprinde- 
lig slet ikke har været omtalte og først senere indskødes paa en 
højst ubehjælpsom og urigtig maade. Allerede dette træk viser 
tydeligt fortællingens afgjort orientalske karakter. Med særlig 
glæde skildrede man, hvorledes den store konge i det fjærneste 
Østen under kamp og møje trængte dybt ind i vidundernes rige. 

* Conrad Miller: »Die Ebstorferkarte« (et prægtigt koloreret ver- 
denskort fra det 13. aarh. med forklaring) og Lucidarius ved Johannes 
Knudsen 1909 giver gode forestillinger om middelalderens geografiske be- 
greber. Et geografisk kompendium paa tyske vers fra det 13. aarh. er ud- 
givet af Zingerle i Wiener Sitzungsberichte. 50. Bd. 1865. s. 371 ff. 

Man lod ham gennemvandre uhyre udørkener, hvor vilde dyr og 
frygtelige, halvt menneskelige, halvt dyriske utysker færdedes; man 
skildrede hans eventyr paa rejsen til de- saliges land, ja paa en 
dykkerudflugt til havets dyb og paa en forvoven luftfart, hans sam- 
kvem med talende fugle, med solens og maanens syngende træer 
o. s. v. Disse Alexanders vidunderlige hændelser er, som man med 
grund formoder, en tilfældig bevaret rest af en eventyrlig rejsepoesi, 
der efterhaanden trængte frem fra Orienten (særlig Indien) og maa 
have indtaget en stor plads i hine tiders litteratur. En national- 
ægyptisk tendens viser sig bl. a. deri, at Alexander gøres til en søn 
— ikke af Philip, men af Ægyptens sidste nationale konge N e k t a - 
nebo (361 — 345), der forjaget af Perserne kommer til Makedonien 
og ved list besvangrer dronning Olympias, medens Perserne, hos 
hvem den store konges helteskikkelse levede i mindet gennem 
mange aarhundreder, omvendt gjorde ham til en søn af deres ret- 
mæssige hersker Darius (Dara).* 

Pseudo-Kallisthenes’ værk blev i det 4. aarh. oversat paa Latin 
af Julius Valerius, af hvis arbejde der atter, uvist naar, fore- 
toges et udtog, der dukkede op i det 9. aarh. og kom til at danne 
grundlaget for de fleste middelalderlige behandlinger af Alexander 
den Stores liv og bedrifter. Hertil kom i det 10. aarh. en af æ r k e - 
præsten Leoi Campanien fra en græsk text foretaget oversæt- 
telse: »Historien om Macedonerkongen Alexander den Stores 
kampe« (Historia Alexandri magni regis Macedoniæ de proeliis) og 
i begyndelsen af det 12. aarh. et latinsk skrift af fantastisk og alle- 
gorisk indhold: »A 1 e x a n d e r den Stores rejse til Para- 
d i s« (Iter ad Paradisum), hvis kilde ikke er fuldt bekendt. De to 
sidste skrifter fik indflydelse i hvert fald paa de senere Alexander- 
digtei • 

Den første digter, der behandlede Alexanders sagnhistorie paa 
Fransk, var Alberic fra Besango n**; men kun de 105 første 
verslinier er bevarede. En senere redaktion paa tistavelsesvers er 

* Efter Erwin Rohde : Der griechische Roman und seine VorlSufer. 
Zweite Auflage. Leipzig 1900, s. 197 — 204. — De orientalske oversættelser 
og bearbejdelser af Pseudo-Kallisth. behandles af Th. Noldeke: Bei- 
triige zur Oesch. des Alexanderromans (Denkschriften der kaiserl. Akad. 
der Wiss. Philos.-hist. Cl. 38. Bd. Wien 1890. V. Abtheilung). 

** If. G. Paris i begyndelsen af det 12. aarh., if Nyrop: »Den oldf ranske 
Heltedigtning« s. 260 allerede i det 10. aarh., hvilket vel næppe kan være 
rigtigt. 

ikke afsluttet. Derimod har man fra det 12. aarh.s slutning en lang 
Alexanderroman paa vers paa tolv stavelser, der paa grund 
af deres anvendelse i dette berømte værk fik navnet »Alexandrinere« 
og, som bekendt, blev overordentlig stærkt 'anvendte i senere tiders 
fransk poesi. Romanen har to forfattere, Lambert le Tort og 
Alexander fra Paris (eller Bernay), hvis arbejder er meget 
løst sammenknyttede, og har desuden modtaget mange senere inter- 
polationer, der ofte forstyrrende afbryder sammenhængen*. I dette 
digt skildres Alexander som en middelalderlig konge omgivet af 
sine baroner og riddere, en konge, der har alle en ridderlig fyrstes 
bedste egenskaber, navnlig en storslaaet gavmildhed, der unægte- 
lig stundom faar mærkelige og for vor tids moral ikke fuldt for- 
svarlige udslag. Saaledes konfiskerer han inden et felttog med sin 
faders tilladelse aagerkarlenes (skal maaske sige Jødernes) og de 
lavbaarne slavers (rimi. de frigivne trælles) rigdomme for at ud- 
dele dem blandt de fattige riddere, hvilket digteren ikke noksom 
kan prise**. Som kongens mest fremragende lærer nævnes flere 
gange Aristoteles, der kun spiller en underordnet rolle i de ældre 
bearbejdelser. Vi følger Alexander fra hans fødsel til hans død, 
hører om hans barndom, hvorledes han tæmmer den vilde menne- 
skeædende hingst Bucephalus, hans første felttog og derpaa det 
store tog mod Darius, Tyrus’ fald og Perserkongens overvindelse 
og død, hvorefter scenen temmelig brat forlægges til Indien. Her 
bekæmper og overvinder Alexander kong Porus og oplever en 
mængde vidunderlige og farlige eventyr, der for største delen kan 
føres tilbage til Pseudo-Kallisthenes og sikkert i højeste grad har 
tiltalt datidens læsere eller tilhørere. Et andet krav, som hine 
tiders publikum gjorde, tilfredsstilledes ved vidtløftige og for vor 
smag kedelige kampskildringer, medens der i hvilestunderne sørges 
for en smule erotik. Til sidst vender kong Alexander om og kom- 
mer til Babylon, som han erobrer; men snart efter falder han ved 
forræderi, idet han bliver forgivet af to af sine egne vasaller. 

Dette er de vigtigste poetiske behandlinger af Alexandersagnet 
paa Fransk. Den ogsaa som forfatter af satiriske »vagantdigte« 

* Om enkelthederne se Paul Meyer: Alexandre le Orand dans la 
littérature frangaise du moyen åge. Tome II. Paris 1886. 

** P. Meyer, p. 146 ff. — Li romans d’Aiexandre par Lambert li Tors et 
Alexandre de Bernay. Herausgeg. von Heinrich Michelant. Stutt- 
gart 1846, p. 16. 

berømte V a 1 1 h e r af Lille eller C h å t i 1 1 o n* skrev derimod 
(før 1179) et episk digt paa latinske hexametre (Alexandreis) 
om Alexander, i hvilket han i det væsentligste har fulgt Curtius. 
Det er et af middelalderens mest udmærkede arbejder paa latin- 
ske vers og blev i aarhundreder benyttet som skolebog. Da det 
imidlertid hviler paa et nogenlunde godt historisk grundlag, har det 
forholdsvis lidet med Alexanders sagnagtige bedrifter og hændelser 
at gøre. 

1 det 13. aarh.’s anden halvdel fremkom den første Alexander- 
roman paa fransk prosa; den efterfulgtes af to andre i det 15. aarh. 
I England skrev E u s t a c e (eller Thomas) af Kent ved midten 
af det 13. aarh. en lang Alexanderroman paa franske vers, der 
noget senere af en anden digter blev bearbejdet paa Engelsk. 

I Tyskland forfattede klærken Lamprecht c. 1130, væsent- 
lig med Alberic fra Besangon som kilde, et digt om Alexander paa 
tyske vers, der dog ikke foreligger i sin oprindelige skikkelse**. 
Da det er af begrænset omfang (kun 7,300 verslinier) og skrevet 
paa et smukt og klart sprog, er læsningen let og behagelig. Det 
er i det hele et meget tiltalende digt med mange særdeles smukke 
episoder. 

I den følgende tid behandledes Alexanders sagnhistorie af flere 
tyske digtere, deriblandt Rudolf von Ems (d. c. 1250), hvis 
arbejde naaede den imponerende længde af over 20,000 vers. End- 
nu længere er dog Ulrich von Eschenbachs Alexanderdigt, 
der omfatter 28,000 vers***. Ulrich levede ved kong Wenzel II af 
Bøhmens hof og synes at have fuldendt sit værk 1287. Hans hoved- 
kilde var Walther af Lille’s Alexandreis, men han benyttede ogsaa 
andre kilder og stræbte i det hele efter at samle alle de anekdoter 
om sin helt, som han overhovedet kunde opdrive. Hans værk kom 
derved i høj grad til at mangle enhed og overskuelighed; derimod 
lykkes enkelthederne ham ofte godt. 

Naar vi nu skal afgøre, hvilken forbindelse der muligvis kan 

* Fr. Moth: Vagantviserne, s. 75 ff. 

** Lamprecht’s Alexander . . . herausgeg. und erklart von Karl Kinzel. 
Halle a. S. 1884. 

*** W. Toischer: Ueber die Alexandreis Ulrichs von Eschenbach (Sit- 
zungsberichte der kaiserl. Akad. der Wiss. 97. Bd. Wien 1881, s. 311 — 408). 
— For at undgaa misforstaaelser bemærker jeg udtrykkelig, at jeg i k k e 
har sat mig nærmere ind i den middelhøjtyske Alexanderlitteratur. 

bestaa mellem de to Aristotelesdigte og de middelalderlige behand- 
linger af Alexandersagnet, er der i hvert fald ét træk, der strax 
falder i øjnene, næmlig den lovprisning af kongens gavmildhed, der 
findes i begyndelsen af Henri’s digt (enten nu dette stykke skyldes 
ham eller en senere trouvere), og som fuldkomment stemmer med 
tonen i den store franske Alexanderroman*, der særlig har fast- 
slaaet dette træk i Makedonerkongens karakter. Fremdeles saa 
vi, at Ægyptens erobring aldeles ikke omtales i romanen, hvor- 
med stemmer, at Alexander hos Henri kaldes »Ægyptens og Græk- 
lands hersker«. Allerede hos Pseudo-Kallisthenes drager Alexander 
inden krigen mod Perserne til Ægypten og anlægger Alexandria. 
Det er historisk, at Nillandet underkastede sig med glæde og uden 
kamp; den ægyptiske tradition ansaa jo desuden Alexander for 
Nektanebo’s søn og landets retmæssige herre. De middelalderlige 
digtere synes derfor at have betragtet det som en selvfølge, at 
Alexander fra først af beherskede Ægypten, skønt de ældre be- 
arbejdere (de franske fra det 12. aarh. og Lampreoht) protesterer 
mod den opfattelse, at Nectanebus (= Nektanebo) var Alexanders 
fader, dels fordi den store helt saa vilde blive en bastard, dels 
fordi Nectanebus gjaldt for en troldmand. Som i romanen dannes 
hos Henri kongens omgivelser af baroner og riddere; fremdeles 
er scenen ganske naturligt henlagt til Indien, der jo spiller saa frem- 
ragende en rolle i romanen. Som tidligere bemærket, nævnes Ari- 
stoteles ofte i den store Alexanderroman; men den hovmestererende 
tone, han hos Henri tillader sig overfor kongen, har intet tilsva- 
rende der, lige saa lidt som der i de franske Alexanderdigte findes 
nogen episode, der minder om kongens kærlighedsforhold til den 
unge indiske pige. At Henri har kendt Lambert le Tort’s og Alex- 
ander fra Paris’ digt, synes efter det her anførte højst sandsynligt. 
Maaske har »Aristoteles og Fyllis'«s forfatter ogsaa læst et eller 
andet Alexanderdigt; men noget nærmere lader sig ikke paavise. 

Har Alexanderromanen afsat enkelte spor i Henri’s digt, er 
til gengæld den unge dames ridetur paa Aristoteles’ ryg trængt ind 
i Ulrich von Eschenbachs Alexanderdigt og har erobret sig en plads 


* Til verset »Det voldte hans moder gavmildhed« hos Henri (ce li fist 
larguece, sa mere) svarer næsten ordret i romanen: Larguece estoit ta 
mere, tu estoies ses fis (Michelant 526 n.) o: »Gavmildhed var din moder, 
du var hendes søn.« 

i Candacis-episoden, som vi maa betragte lidt nærmere. 
Den har følgende indhold hos Pseudo-Kallisthenes*: 

Alexander vexler breve med dronning Kandake, en mid- 
aldrende og saare smuk kvinde, der hersker i »Semiramis’ by« (!) 
eller i Meroé**. Hun sender en hellenisk kunstner, der hemmelig 
maler kongens billede og bringer hende det. Imidlertid kommer 
hendes ældste søn Kandaules flygtende til Alexanders lejr og med- 
deler, at Bebrykernes konge har røvet hans hustru. Alexander be- 
faler Ptolemaios at optræde i hans sted som konge, medens han 
selv kalder sig Antigonos. Derpaa drager de ud med Kandaules 
og befrier hans hustru. Glad og taknemmelig indbyder Kandaules den 
foregivne Antigonos, der har vist sig mest virksom under kampen, 
til at ledsage ham til hans moders hof. Indbydelsen modtages; de 
drager gennem skove med herlige frugter og underlige dyr og 
bjærge, rige paa kostbare sten og mineralier og de mærkeligste vid- 
undere, og kommer endelig til Kandake, der modtager Antigonos 
med stor hjærtelighed, da hun af sin søn erfarer, at han har red- 
det hans hustru. Næste dag viser Kandake sig »med et straalende 
kongeligt diadem, saare høj af skikkelse og skøn af skabning, saa 
at Alexander troede at se sin egen moder Olympias«. Hun fører 
sin gæst gennem sit prægtige palads og viser ham alle dets vid- 
underlige herligheder. Alexander vil dog ikke lade sig imponere. 

* Pseudo-Callistheres. Primum edidit Carolus Muller. Parisiis 1846, 
liber III, cap. 18 — 23. 

** Altsaa, skulde man mene, i landene syd for Ægypten eller i Æthiopien. 

I Apostlenes Gærninger 8.27 omtaltes »en gilding, en mægtig mand hos 
Kandake, Æthiopernes dronning, som var sat over al hendes skat.« Om 
denne dronning er den samme som den her omtalte, kan jeg ikke afgøre. 
Hos Pseudo-Kallisth. har Alexander kort forinden forladt Prasiaca i 
Indien og er draget til Persien; han skulde altsaa nu befinde sig i Ægypten. 

1 de senere fremstillinger hersker Kandake eller Candacis i Prasiaca eller 
dets nærhed, altsaa i Indien. Men baade der og hos Pseudo-Kallisth. er hun 
nøje knyttet til den indiske konge Porus, hvis datter er gift med hendes 
yngste søn. Æthiopien er i middelalderen det samme som Indien, og 
Pseudo-Kallisth. har aabenbart ogsaa tænkt sig hendes land i Indien eller 
dets nærhed. Der hersker altsaa her en uhyre geografisk begrebsforvirring. 
De orientalske bearbejdelser henlægger hendes rige vest for Ægypten, ja 
endog i Spanien. Man kommer til at mindes Homer, if. hvem Æthioperne 
b6r i to stammer under den op- og nedadgaaende sols straaler i det fjærneste 
Østen og det yderste Vesten. 

Han siger, at alt dette vilde fortjene beundring i Hellas, men ikke 
her, hvor bjærgenc er saa overmaade rige paa skatte. Hertil sva- 
rer Kandake ærgerligt: »Du taler sandt, Alexander«. Kongen prote- 
sterer mod denne tiltale; han er kun Antigonos, Alexanders sende- 
bud. Men dronningen fører ham ind i sit sovekammer og viser 
ham hans billede: Nu er han, den store verdenserobrer, falden i 
en kvindes haand. Alexander skærer tænder og beklager, at han 
ikke har sit sværd, saa at han kunde dræbe Kandake og sig selv. 
Men dronningen beroliger ham: »Vær ikke bange, min søn Alex- 
ander! Thi ligesom du har frelst min søn og hans hustru, der var 
taget til fange af Bebrykerne, saaledes vil ogsaa jeg beskytte dig 
mod barbarerne ved at kalde dig Antigonos. Thi hvis de faar at 
vide, at du er Alexander, vil de strax dræbe dig, fordi du har dræbt 
Indernes konge Poros; min yngste søns hustru er næmlig Poros’ 
datter.« Da de kommer ud, opstaar der imidlertid en heftig strid 
mellem dronningens to sønner, af hvilke Kandaules vil beskytte An- 
tigonos, medens den anden vil dræbe ham for at hævne sin sviger- 
faders død. De belaver sig endog til en indbyrdes kamp. Da bi- 
lægger den formentlige Antigonos striden ved at forestille dem, at 
hans, en ringe sendemands død intet nytter dem, hvorimod han 
lover ved list at bringe Alexander i deres magt. Kandake er hen- 
rykt over hans visdom. »Gid ogsaa du var min søn, Antigonos,« 
siger hun; »saa vilde jeg ved din hjælp have underlagt mig alle 
folk.« Hun sender ham derpaa bort med rige gaver. 

Lamprecht, der foruden Alberic ogsaa synes at have be- 
nyttet ærkepræsten Leos latinske oversættelse af Pseudo-Kallisthe- 
nes, fortæller denne episode meget udførligt og underholdende og 
ganske i middelalderens aand (v. 5511—6461). Efter at Alexander 
har modtaget rige gaver af kongen af Braciacus (= Prasiaca)*, 
kommer han og hans hær til havet ved verdens ende; fra havet 
høres græsk tale, hvorfor 20 mænd vil svømme ud efter stemmen 
til en ø; men havets dyr griber dem og trækker dem til bunds. I 
denne egn staar en borg M e r o v e s (sml. Meroé ovenfor), hvor 
dronning Ca nda cis hersker. Alexander opslaar sine telte paa 

* Dette oftere forekommende navn er det sanskritiske P r å c y a, »de 
østlige« (Gr. IIp&øioi), Gangeslandet med hovedstaden Påtaliputra. 
C. 300 f. Chr. havde Grækeren Megasthenes som Syrerkongens sendemand 
besøgt den mægtige kong Candragupta i denne by. Derved havde 
nogen kundskab om Indien bredt sig til de vestlige lande. 

en skøn slette og sender bud til dronningen for (paa ægte riddervis) 
at tilbyde hende sin tjeneste. Som svar sender hun ham gaver af 
umaadelig værdi, men lader hemmeligt en kunstner male hans bil- 
lede. Det nærmest følgende frembyder ingen særlige afvigelser. 
Da Candaulis efter sin hustrus befrielse kommer med den foregivne 
Antigonus til sin moders borg, gaar hun dem i møde og modtager 
dem med stor ære. Hun bar en herlig guldkrone paa hovedet, og 
selv var hun saare skøn og velskabt. Hun var hverken for lille 
eller for høj*. Alexander var til mode, som om han saa sin egen 
moder. Da hun af sin søn erfarer, hvem hans ledsager er, og hvil- 
ken velgærning han har vist dem, modtager hun Alexander kærligt 
og kysser ham til velkomst paa munden (som skik var i den høvi- 
ske tid). Hun fører sin gæst ind i sit palads, der straaler af guld 
og kostbarheder; herligst er dog festsalen, som digteren har ud- 
styret efter sin egen fantasi uden at finde noget tilsvarende i sin 
latinske kilde. Væggen er beklædt med et prægtigt tæppe, hvor- 
paa fugle og dyr, riddere og fruer er baldyrede med vidunderlig 
kunst. Foran bordet staar to kærtestager af klart krystal, der for 
oven bærer to karfunkler, der udbreder et straalende lys i den 
mørkeste nat. Midt i salen knejser en hjort af det røde guld med 
tusind (!) takker, der hver bærer en fugl, medens en mand, der 
fører to hunde i baand, sidder paa dens ryg og holder et horn for 
munden; naar dronningen gaar til bords, virker en mængde blæse- 
bælge paa dette mekaniske kunstværk, saa at fuglene synger, man- 
den blæser i hornet, hundene gø'r, og hjorten opløfter sin røst som 
en panter og udsender en herlig duft af sin mund. Tusinde yng- 
linge staar i kres og spiller paa strængeinstrumenter, fem hundrede 
junkere bringer vand til haandtvæt og varter op ved bordet, og 
fem hundrede skønne, rigt klædte jomfruer synger og danser til 
harpespil. Alexander ser med undren paa al denne herlighed og 
mener aldrig at have set saa skøn en kvinde som Candacis; hun 
overgaar alle kvinder i hele den vide verden. — Næste dag fører 
dronningen sin gæst gennem flere pragtfulde fruerstuer (kemenåten). 
Da han til sidst udbryder: »Gud give, at jeg og min moder havde 
denne fruerstue hjemme hos os i Grækenland!«, tiltaler hun ham 


* 5853: si ne was ze kurz noh ze lanc. — medens det græske ideal er 
»en skøn og h ø j kvinde« (yvvr\ xaXp xai |a£YdXn). Sml. skildringen hos 
Pseudo-Kallisth. ovenfor. 

pludselig med navnet Alexander og svarer, at s a a let kommer han 
ikke i besiddelse af hendes prægtige bolig. Det følgende stemmer 
i hovedsagen med den græske text. Da dronningen har beroliget 
sin gæst, indskyder digteren (maaske efter sit franske forbillede, 
maaske af fri fantasi) følgende: 

»Da førte hun mig* længere frem, indtil vi kom til hendes sove- 
kammer. Derinde hængte et langt og bredt forhæng, og da dette 
blev trukket til side, kom derindefra den sødeste duft, som man 
nogensinde har sporet fra en seng. Herlig stod hendes seng der. 
Den ædle dronning gav mig sin villie til kende, og dér nød jeg i 
løndom hendes elskov. Hun sagde, da jeg vandt hende til viv, at 
nu var jeg hendes mand; jeg skulde lade min kummer fare, thi intet 
ondt vilde times mig. Da bad den ædle kvinde mig, at jeg vilde 
gøre hende tillidsfuld og snarlig vende tilbage og fri hende fra den 
pinefulde længsel, som hun vilde komme til at føle i sit hjærte for 
min skyld, og jeg lovede, at jeg meget snart vilde vende tilbage 
til hende«.** 

Den følgende scene mellem de to brødre og Alexanders snilde 
list afviger ikke meget fra det tilsvarende stykke i den græske text, 
kun at Candacis selv forestiller sine sønner, hvor uædelt det vilde 
være at dræbe en gæst; denne skændsel vilde rygtes vide om lande. 
Alexander modtager ved sin afsked rige gaver og kysser dron- 
ningen paa munden***. 


* Alexander fortæller selv denne og andre hændelser i et langt brev 
til sin moder og Aristoteles. 

** Noldeke anf. værk s. 22, note 6 bemærker: »Obwohl Candacis 
eine wiirdige Matrone mit verheiratheten Sdhnen ist, die zu Alexander eine 
miitterliche Stellung einnimmt, so haben doch drei von einander vollig 
unabhangige Erzahler dem Kitzel nicht widerstehen konnen, die Beiden 
in geschlechtliche Beziehung zu bringen, Malalas (en Byzantiner), der 
Aethiope (wohl nach seiner arabischen Quelle) und Lamprecht (vermuthlich 
nach seiner franzosischen Vorlage).« Den skønne dronning behøver jo 
for resten ikke at have fyldt 40 aar og stod vel i »den farlige alder«, der 
er bleven saa moderne i den senere tid. — Christensen: Beitråge 
zur Alexandersage (program fra Hamburg 1883), s. 37 mener, at en historie, 
som Curtius (8, 10, 22, 36) og Justinus (12, 7) fortæller om Alex. og As- 
sakenernes dronning C 1 e o p h i s , er blevet overført paa Candacis, især 
da Orosius beretter: (Alexander) regnum Cleophilis reginæ expugnavit, 
qvæ eum se dedisset concubitu, regnum redemit. Sml. Kinzel i Zeitschr. fiir 
deutsche Philologie. 16. Bd., s. 123. 

*** Det fantastiske stykke v. 6395 — 6455, der svarer til Pseudo-Kal- 
listhenes III. cap. 21. C., vedkommer os ikke her. 

En endnu større, men ingenlunde smukkere rolle spiller ero- 
tiken i Lambert le Tort’s og Alexander fra Paris’ Alexander- 
roman, hvor Candacis-episoden er behandlet med meget stor fri- 
hed. Da Porus (Porrus) trues med krig af Alexander, sender han 
sin datter til sin fortrolige veninde dronning Q a n d i s e eller Can- 
dasse, hvis yngste søn hun ægter (p. 267). Da dronningen senere 
hører om Alexanders navnkundighed, bl. a., at han med sit sværd 
kan hugge en væbnet ridder midt over, bliver hun strax rasende 
forelsket i ham og ved ikke, hvorledes hun skal bære sig ad for 
at blive hans veninde*; hun vil hellere dø end vrages af ham. 
Endelig beslutter hun at sende ham et muldyr med guld og 60 
herlige gangere som gave. Overbringerne roser hende kraftigt for 
kongen og kan, da de vender tilbage, forsikre deres herskerinde, 
at Alexander har fattet stor elskov til hende, større end til nogen 
anden kvinde, der er født af moders liv. I sin glæde sender dron- 
ningen atter rige gaver og desuden en maler, den ypperste af alle 
— Apelles hedder han — , der hemmelig maler kongens billede og 
bringer det til Candasse, der lønner ham rigeligt og nu føler en uud- 
holdelig længsel efter Alexander med samt hans kraft og styrke**. 

Imidlertid kommer dronningens søn Candeolus, hvem hertugen 
af Palatine har røvet hans hustru, flygtende til Alexanders telt, hvor 
Tholomé (Ptolemæus) sidder omgivet af baroner. Candeolus anser 
ham strax for Alexander, og Tholomé spiller øjeblikkelig sin rolle som 
kongen, uden at nogen aftale med denne antydes. Candeolus for- 
tæller om sin hustrus ran og beder om hjælp; »jeg er søn af den 
dronning, som du anser for din veninde«***, siger han uden omsvøb. 
Da hans hustru er befriet, indbyder han Tholomé, der stadig agerer 
konge, til at gæste hans moder; men Tholomé vil ikke nu, da man 
ikke kan lide paa varigheden af en dames venlige følelser; derimod 
befaler han Alexander, der gælder for Antigonus, at gaa i hans 
sted. Candasse tror strax at genkende kongen efter billedet, men 
vover ikke at kalde ham andet end Antigonus. Hun fører ham ved 
haanden ind i sit kammer og lader ham tage plads paa hendes seng 
tæt ved billedet. Nu ser hun, at han virkelig er Alexander, og be- 

* P. 371 : tant l’ama en son cuer, por poi n’est forsenée; — ne sot prendre 
consel comment soit sa privée. 

** P. 372: et regrete Alixandre et lui et sa vigor; — tel traval a la dame, 
ne pot avoir grignor. , 

*** Jou suis fius la roine qve tu tiens por ta drue. 

brejder ham, at han skjuler sit rette navn. Kongen bliver vred og 
beklager, at han ikke har sit sværd. Damen bliver forskrækket, 
kaster sig til jorden og beder om barmhjærtighed: Hun er en fejret 
dronning og den skønneste kvinde viden om og i alt rede til at 
gøre hans villie; at eje iham vil være hende den højeste glæde i 
verden; her er de desuden i fuld sikkerhed, og overfor alle andre 
vil hun kalde ham Antigonus*. Imidlertid træder — trods sikker- 
heden! — dronningens yngste søn ind i kammeret; han ser strax 
paa billedet, at han staar overfor Alexander, og vil dræbe ham for 
at hævne Porus. Moderen paastaar, at det ikke er kongen; søn- 
nen mener jo, og der udvikler sig et kraftigt skænderi mellem dem, 
der ender med, at moderen giver sønnen et dygtigt slag under hagen 
og smider ham ud af døren, saa at han gaar grædende bort. Hun 
beder Alexander tilgive den unge mands daarskab, hvilket kongen 
ridderligt lover, da han ser hendes taarer. Derpaa hviler de en 
halv dag sammen paa sengen, hvorefter hun lader ham drage bort 
med rige gaver. Ved afskeden beder hun ham (i andres nærvæ- 
relse) hilse sin herre kongen, at han ikke skal ulejlige sig til hende: 
»jeg vilde ikke kunne tale med ham, thi jeg har ondt i hovedet.«** 
Endnu to gange til i Alexanderromanen (p. 492 og 497) faar 
kongen lejlighed til at besøge sin veninde, der nu pludselig er dron- 
ning i Tarsus (Tarse)! Han opholder sig begge gange 14 dage hos 
hende, og hun viser ham al mulig kærlighed og ømhed. En senere 
digter, Jean le Nevelois, der skrev et digt, »Vengeance 
Alexandre«, lader endog en søn af Alexander og Candasse, 
Alior, foretage et heldigt hævntog mod sin faders mordere***. At 
Candacis-episoden er blevet endog meget udførligt behandlet af 
E u s t a c e af Kent og vel nærmest i samme aand, ses af 
P. Meyers indholdsangivelse (T. I., p. 177 ff.). 

Ulrich von Eschenbach var en ægte minnesanger- 
natur, en stor forherliger af kvindernet. »De være kristne eller 
hedninger, saa priser jeg dem alle,« siger denne elskværdige og 
nobelt tænkende mand, ja han vover endog at antage, at ædle 

* Texten er lidt uklar og næppe god. Det ser næsten ud, som om hun 
beklager, at Alex. skal dø uden arving, og tilbyder at skaffe ham en. 

** Michelant p. 371—383. 

*** P. Meyer, anf. værk p. 264 ff. 
t Toischer, anf. værk s. 360 ff. 

hedenske kvinder kan blive salige. Naar der er tale om kvinder, 
lader han kun de reneste motiver gælde, og da han engang er nød- 
saget til at lade en af sine personer gøre nogle udfald mod kvinde- 
kønnet, mildner han dem i høj grad og lader derpaa en anden imøde- 
gaa dem med en varm lovprisning af kvinderne. For kvindeskøn- 
hed er den brave digter naturligvis højst modtagelig, hvilket han 
blandt andet viser i Candacis-episoden, som han aaben- 
bart har behandlet med stort velbehag, men tillige med mange fri- 
heder. Da jeg ikke har adgang til nogen text af Ulrichs digt, kan 
jeg ikke gøre rede for enkeltheder, men gangen synes at være 
følgende: Alexander lover »sin frue« Candacis troskab, vistnok 
inden han har set hende, hvilket kunde minde om den franske 
Alexanderroman. Senere besøger han hende som Antigonus, og 
ved denne lejlighed har rimeligvis historien med billedet fundet sted; 
men da Porus endnu lever i bedste velgaaende, er vistnok alt spændt 
fredeligt — og kærligt af. Det sidste besøg indledes med befrielsen 
af Candaulus’ hustru, hvorefter kongen følger med ham til hans 
moder, denne gang uden at paatage sig et falsk navn. Ved denne 
lejlighed ledsages han af Aristoteles, og Ulrich benytter nu lejlig- 
heden til at anvende ridemotivet i en form, der trods en væsentlig 
afvigelse minder meget om Henri’s Aristotelessang. Om denne 
virkelig har været hans kilde, er dog højst tvivlsomt. Det er paa- 
vist, at vor digter jævnlig har benyttet mundtlig overlevering*, og 
det er at formode, at dette prægtige æmne i fortrinlig grad har 
levet paa manneskenes læber. Den interessante episode, der er 
særskilt udgivet**), lyder i oversættelse saaledes: 


* Toischer, ank. v. s. 388 ff. 

** J Zingerle: Aristoteles und Candacis (Germania. Her- 
ausgeg. von Bartsch. 17ter Jahrg. Wien 1872, s. 306 — 309). Det ser paa- 
faldende ud, at Candacis her præsenteres som en ukendt person. Har ud- 
giveren muligvis indsat begyndelsesversene fra et tidligere sted? Under 
ridtet er Aristoteles pludselig blevet til Ar istander. Man kunde for- 
mode rimnød som grund, men Toischer omtaler (s. 355) ogsaa paa et tid- 
ligere tidspunkt en Aristander, som forklarer en maaneformørkel.<e. Toischer 
oplyser intet, men kalder den oversatte episode »Aristander und Candacis«. 
Det kunde herefter se ud, som om Aristoteles de to steder, hvor dette navn 
forekommer, er indsat af en afskriver, der har vidst, at denne vise mand 
ellers optræder i ridehistorien. Det tredie sted kan rimet saa maaske have 
beskyttet navnet Aristander. 

En dronning stolt behersked da 
Det rige land Pratiaca. 

Den frue skøn hed Candacis, 

Og ærefuldt — den sag er vis — 
Hun tog imod den store mand. 

Jeg ikke let jer skildre kan 
Den pragt, de rige klæder, 

Hun bar til kongens hæder. 

Her intet var til visse glemt, 

Og særskilt havde hun bestemt 
Til bolig for sin ædle gæst 
Sit eget salhus, smykt til fest. 
Aristoteles, der prises, 

Med ære herhen vises; 

Han indgav fyrsten lærdoms ord. 
Med løvrig pragt en have stor 
Laa foran salen, smuk og vid. 

Nu skete det ved denne tid, 

At han mod ubetænksom daad 
Sin konge gav et velment raad; 

For dronningen han ængsted sig, 

Thi elskovstant ham hued ej. 

Han sagde: »Søn, forsigtig vær! 
Befat dig ej med dette her! 

Det klæder ikke fyrster godt.« 

Da fruen derpaa — hør nu blot!* — 
Til kongen talte: »Herre kær. 

Vil du ej længer tøve her?«, 

Han svared: »Ak, min dronning sød. 
For din skyld mig min mester bød 
At holde mig til rejsen klar.« 

Den skønne dronning gav til svar: 
»Sig selv at passe var ham bedst. 

Jeg skal ham ride som en hest, 

Hvis du da vil — den gamle nar!« 


* Hvis en kritiker, ledet af ædel harme og svulmende selvfølelse, vil 
bebrejde mig rimnød, bør han først studere de middelhøjtyske digte af ikke 
absolut første rang, hvor den slags midler til at frembringe rim er ovcr- 
maade hyppige. 

4 * 

»Ja gærne!« fyrsten gav til svar, 
»Min skat, og lad mig se derpaa! 
Jeg ingen større fryd kan faa.« 

Ved daggry næste morgenstund 
Candacis vaagned af sit blund. 

Iført en liden særk som skrud 
Hun ene gik i haven ud. 

Mens alle folk i sengen laa. 

Og ingen tænkte op at staa. 

Kun mesteren, som ej var lad. 

Ved bogen i sit kammer sad. 

Som ud til haven vendte. 

Sit øje did han sendte 
Og saa den skønne træde 
Saa let i duggens væde. 

Den fagre, elskelige viv 
Var skøn af skabning, slank af liv; 
Klart straaled gennem særken frem 
De hvide ben, hvert yndigt lem; 

Og tilmed særken op sig skød 
Og hendes knæ til skue bød. 

Det syn saa godt ham hued. 

Men strax han tanken kued 
Og tog paa bogen atter fat; 

Men derpaa han sig rejste brat. 
Mens han til vindvet lænet stod, 
Hans blik ej dronningen forlod. 

Der lys af lød i duggen gik. 

Saa højt et mod vor mester fik; 
Dog bort han saa for anden gang. 
Men ak! den vise mand hun tvang 
Med hjærtekval og trængsel, 

Saa han paa ny med længsel 
Betragted denne viv saa sød. 

Til hende saa hans tale lød: 

»Hvi gik I, skønne frue, 

Saa tidlig af jer stue?« 

Den søde frue falde lod 
Sin særk fra knæet til sin fod 

Og sagde: »Jeg mig skamme maa, 

At I mig, mester, saadan saa. 

Dog sket er sket! Saa hjælp mig da, 

At jeg kan komme bort herfra! 

Hvis ikke, skal I vide, 

At jeg maa døden lide. 

Jeg gik herind ved morgengry. 

Hvorhen for denne smærte fly?* 

Ak ve mig! intet raad jeg ved.« — 

Den skønne sank i græsset ned. — 

»Slet ingen redning finder jeg, 

Hvis ej I bort vil bære mig.« 

Han svared: »Kan det nytte jer, 

Jeg gærne eders hjælper er.« 

Saa gik han til den skønne, 

Som sad hist i det grønne. 

Han vilde bære hende bort 

Paa ryggen. »Skam jeg fik og tort.« 

Hun sagde, »hvis saa nær en mand 
Jeg kom; nej, det gik aldrig an. 

Langt heller led jeg denne nød, 

Indtil den blev min bitre død. 

Hvis ej I slig en møje skyr, 

Saa maa I krybe som et dyr 
Og bære mig paa ryg med tugt.« 

Saadan fik med hans vid hun bugt, 

Og al hans dybe indsigt veg. 

Han bøjed sig, og op hun steg; 

Saa red hun Aristander.** 

Nu havde Alexander 

Just derfor samme morgengry 

Hun lader, som om hun pludselig bliver syg. Originalen: 
liiutc fruo kam ich her in, 
mich hat bevangen swæriu pin. 

Also reit si Aristander, 
nu het sich Alexander 

verborgen. 

Om Ai istander, se note ** til s. 50. 


Digitized by Google 


Original from 

PRINCETON UNIVERSITY 



54 


Søgt i et vindve skjul og ly. 

Han fulgte nøje talens løb. 

Da hin nu hen mod salen krøb 

Og hen mod trappen — det jeg véd — 

Da raabte Alexander ned: 

»Hvad ser jeg? Sig mig, fader kær. 

Hvad er det, du bestiller der?« 

Nu op den gamle mester stod 
Og dette skændselshverv forlod. 

Da denne tort ham hændte, 

Til kongen han sig vendte: 

»Søn, kvinden har bedraget mig. 

Jeg aldrig mere revser dig 

For kvinders skyld, hvordan det gaar; 

Du ej herefter dadel faar 

Af mig for kvinders skyld, min søn.« 

Den tale tyktes kongen skøn. 

Alexanders forbindelse med Candacis afsluttes ikke med dette 
besøg. Han foretager senere en luftfart*), siddende i en art gondol, 
der ved lænker er fastgjort til to griffe. Disse bærer ham saa højt 
op, at jorden ser ud for ham som en lille hat, der svømmer paa van- 
det. Træthed og hede tvinger dog snart grifferne til at søge nedad, 
og til sidst lander han midt i Candacis' have. Dronningen ser ham 
fra vinduet, iler strax ned i haven og modtager sin elskede meget 
ømt og kærligt (gar minnecliche). Han bliver i nogen tid hos hende, 
hvorpaa hun giver ham en god hest og vejvisere, der fører ham til- 
bage til hans hær.** 


* Omtales allerede hos Pseudo-Kallisthenes, ligeledes i den franske 
Alexanderroman; se P. Meyer anf. værk, II, p. 188 ff. 

** Toischer (s. 389) bemærker, at denne nedstigning fra luften til den 
elskede minder om »Tusind og én Nat«. Man kommer uvilkaarlig til at 
tænke paa »Tryllehesten« (Østrups udgave II, s. 368. Mardrus, T. VIII, p. 
67 ff. : Histoire magique du cheval d’ébéne.) og adskillige indiske eventyr. 

III. 

SAGNETS OPRINDELSE FRA INDIEN. 


Hverken den franske eller den tyske digter har naturligvis selv 
opfundet deres æmne. Baade Henri og forfatteren af »Aristoteles 
og Fyllis« fortæller, at de har hørt det eller ved det fra andre kilder. 
Vi skal nu, saa vidt muligt, opspore sagnet fra dets første oprindelse 
og derpaa forfølge dets vandringer til Europa og ned gennem tiderne. 

Det klassiske land for største delen af den civiliserede verdens 
eventyrdigtning og en overvejende mængde af middelalderens og 
senere tiders novellestof er det gamle Indien*. Allerede denne for 
længst fastslaaede kendsgærning gør det sandsynligt, at vor fortæl- 
lings hjem er at søge ved Gangesfloden. Og indholdet, der helt 
igennem forherliger (eller advarer mod) den unge skønne kvindes 
magt, viser sammestedshen**. Oldtidens Indere var ikke blot et 
til religiøs spekulation hengivent, men ogsaa et uhyre erotisk folk, 
og ingenlunde altid har kvinden hos dem indtaget samme sørgelige 
og undertrykte stilling som i vore dage. I Vedatiden regnedes hun 
for mandens lige og omtaltes stedse med agtelse (f. ex.: »Kom, du 
skønne hustru, du gudernes længsel ! du kvinde med det ømme hjærte 
og det elskelige blik! Du er god mod din ægtefælle og god mod 
dyrene, du, som er bestemt til at føde helte«). Ogsaa i de store 
episke digte spiller kvinden en fremragende rolle, og skønt der ikke 
indrømmes hende synderlig selvstændighed eller selvbestemmelses- 
ret. sættes hun overmaade højt som elskerinde, hustru og moder; 

* Ernst Windisch advarer i: Buddha’s Geburt und die Lehre von 
der Seelenwanderung (Abh. der Konigl. Sachs. Ges. der Wiss. 26 . Bd. 
Leipz. 1909. s. 195 ff.) mod en overhaandtagende tilbøjelighed til at nedlede 
alle motiver dels fra Indien, dels fra Babylon, og han meddeler flere meget 
karakteristiske exempler. Sikkert er man ofte gaaet for vidt i sine sam- 
menstillinger, men hvad ovenfor er skrevet, holder dog nok i hovedsagen 
stik. 

** I Verdenskulturen, 1ste bind har professor Dines Ander- 
sen skrevet særdeles klart og instruktivt om »Indiens Oldtids- 
kultur«. Det følgende, der er skrevet, inden jeg læste denne ypperlige 
afhandling, dvæler kun i al beskedenhed ved enkelte sider af Indiens 
aandsliv. 


Digitized by Google 


Original from 

PRINCETON UNIVERSITY 



56 


Nala's hustru Damayant! (i Mahåbhårata)". Såvitri, der ved sin tro- 
faste kærlighed rører dødsguden Jama, saa at han giver hendes 
mand tilbage til livet* ** ***1 ", og Råmas kærlige og opofrende hustru 
Sitå (i Råmåyana) hører til verdenslitteraturens skønneste kvinde- 
skikkelser. Det er imidlertid et videnskabeligt anerkendt faktum, at 
erotik og religiøsitet er nær beslægtede sjælevirksomheder, der des- 
værre kun sjældent forenes i indbyrdes harmoni. Hvor den sidste 
faar overtaget, og præstevælde kommer til, gaar det let ud over 
den første, og da synker agtelsen for kvinden, og hun trykkes ned 
i dyb afhængighed. Den katholske kirke forsøgte at skabe slige til- 
stande i Europa"""; men hvad der ikke lykkedes den, det lykkedes 
i en ganske anderledes grad for religiøs spekulation, asketisk ver- 
densflugt og umættelig præstevælde i Indien. Brahmanernes stræ- 
ben efter absolut overlegenhed skabte efterhaanden kastevæsenet, 
medens Buddhismen ganske overordentlig bidrog til at udbrede 
ringeagt for kvinden; thi hvor stor en beundrjng man end maa nære 
for Buddha's (d. c. 488 f. Chr.) rene og ophøjede skikkelse og hans 
med logisk klarhed og mægtig genialitet opbyggede verdensbetragt- 
ning, maatte hans lære om tilværelsen som en lidelse drage skæbne- 
svangre følger efter sig. Naar maalet var at døde alt begær, alt 
hvad der knytter os til livet, for at slippe ud af sjælevandringens 
malstrøm og naa den endelige befrielse i Nirvåna (o: udblæsning), 
maatte kvinden nødvendigvis komme til at staa for ham og hans 
tilhængere som den farligste fristerinde, der ved sin skønhed og 
daarende ynde vakte dette fordærvelige begær, der hindrede »be- 
frielsen«!. Naar Buddha undertiden fremstilles som den store sociale 
befrier fra kastevæsenets snærende baand, er dette et fuldstændigt 
fejlsyn; den tanke laa ham fjærnt; kun munke og nonner, der traadte 
ind i hans tiggerorden, opgav med det samme deres kaste. De 
buddhistiske Jåtaka’er (o: fødselshistorier, i hvilke Buddha op- 


* Nala og Damayanti, oversat fra Sanskrit af Harald Rasmussen. 1903. 

** Ogsaa fra Mahåbhårata. Smukt oversat af Moltzmann: Indische 
Sagen, I, s. 43. 

*** Den (og for en del den protestantiske med) var en gang paa veje til 
at brænde flertallet af kvindekønnet som hexe, medens Inderne kun brændte 
enker. 

t Buddha kan vel næppe gøres personlig ansvarlig for alt dette. Lig- 
nende asketiske tanker havde existeret længe før hans tid, og hans til- 
hængere er sikkert gaaet videre end deres mester. 

træder i sine tidligere existenser eller fødsler) og den ined Buddhis- 
men delvis beslægtede Jainasekts skrifter indeholder de voldsomste, 
mest ubeherskede angreb paa kvindekønnet, hvis letfærdighed og 
utaknemmelighed skildres i en mangfoldighed af ofte fortrinlige og 
godt komponerede, ofte ogsaa fuldkomment stupide og i dybeste for- 
stand umoralske fortællinger, der tit har fundet vej vidt over verden. 
Buddhismen er atheistisk, idet den lader guder lige saa fuldt som 
mennesker omtumles paa sjælevandringens vilde hav. Den brah- 
manske spekulation tænkte sig derimod en alt gennemtrængende 
verdenssjæl eller en personlig, alt beherskende gud (Vishnu eller 
Civa, siden 4. eller 5. aarh. e. Chr. mest den sidste), guden over alle 
guder, den alvældige, der ofte hyldes i saa ædle og ophøjede udtryk, 
at de vilde gøre en hvilkensomhelst monotheisme ære. Men ogsaa 
for Vishnu- og Civadyrkeren staar befrielsen fra sjælevandringen 
og individualitetens tilintetgørelse som maalet, idet man ved at døde 
alle drifter, alt begær til sidst opnaar den lykke at forenes med gud- 
dommen eller verdenssjælen. Ogsaa for disse mennesker maatte 
kvinden staa som en hindring paa vejen til »befrielsen«, saaledes 
som det er udtrykt i følgende visdomssprog: 

6643. Saa særlig lang var sikkert ikke vejen, 

Der over livets hav vor skude fører. 

Hvis ej der var de store strømme »kvinder«. 

Hvorover ingen kommer uden møje.* 

Man u's lovbog, der if. nogle stammer fra det 5. aarh. f. Chr. 
og i de kraftigste udtryk hævder brahmankastens supremati, ind- 
skærper kvindens absolute underdanighed under manden og tilraa- 
der at bortgifte pigen, medens hun endnu er umoden — en skik, der 
senere bliver herskende i en gruopvækkende grad og skaber de 
berygtede børneægteskaber — ; men den kender endnu intet til 
enkebrændingen**, der dog var omtrent gennemført allerede paa 
Alexander den Stores tid. 

* Numrene henviser til B o h 1 1 i n g k : I n d i s c h e S p r ii c h e. 2. Aufl. 
1870 — 74. Jeg er desværre ikke Indolog og kan derfor ikke oversætte fra 
originaltexterne. Versemaalet er valgt, som det syntes mig mest passende. 

** M onier Williams: Indian Wisdom. p. 215. Professor Andersen 
fani. v., s. 223) siger, at Manu’s lovbog blev den højeste autoritet c. 200 
e. Chr. Først da maa den vel altsaa have vundet almindelig anerkendelse. 

Heldigvis var mange af disse idéer og lovbud i lange tider vist- 
nok mere theoretiske end helt praktisk gennemførte, og trods bud- 
dhistisk kvinderædsel, brahmanske lovregler og pessimistisk ver- 
densflugt vedblev den skønne unge kvinde endnu i mange aarhun- 
dreder at være en mægtig faktor i Indernes liv. 

Til visse stor er sol og maanes vælde; 

Paa jord kan intet tidevandet hæmme; 

Brahmanens, præstens magt er uden grænser; 

Men kvinden mægtig er som ingen anden. 

Saaledes lyder det mismodigt og misbilligende i en buddhistisk 
Jåtaka (nr. 433). Inderne delte det for mennesker attraaværdige i 
tre store grupper (trivarga): dharina o: moralens og from- 
hedens gærninger, art ha o: alt, som bringer fordel, penge og pen- 
ges værd, kåma o: alt, som bringer forenøjelse og sanselig lyst, 
særlig elskov. Af disse var det foregaaende stedse vigtigere end 
det følgende, idet dharma øvet i en tidligere tilværelse var betin- 
gelsen for, at man i sin næste existens erhvervede artha som løn, 
hvilket atter muliggjorde kåma. For den verdenstrætte kom til disse 
tre grupper endnu et fjerde livsmaal: »befrielsen« (moksha) fra 
sjælevandringen. Men den indiske litteratur viser til fulde, at men- 
neskene var ikke lidet tilbøjelige til at glemme baade dharma og 
moksha for at stræbe efter artha og kåma. Kærligheden spiller en 
uhyre rolle i den indiske skønlitteratur. Allerede de episke digte 
har mange sanseglødende episoder, og fra det 4. — 8. aarh. e. Chr. 
har vi K å 1 i d å s a’s henrivende dramaer, fremfor alle det vid- 
underligt fine Cakuntalå, og en rig lyrisk digtning, hvis betydelig- 
ste eller dog mest kendte repræsentant var Bhartrihari, der 
skal have levet i det 7. aarh. Heller ikke romaner mangler, og 
endnu saa sent som i det 11. aarh. bearbejdede Somadeva fra 
Kashmir et ældre, nu tabt værk til den berømte eventyrsamling 
Kathåsaritsågara (o: »Fortællingsstrømmenes hav«), en vid- 
underlig bog ,rig paa de uhyggeligste rædsler og de herligste slyng- 
planter og straalende, duftende blomster som en tropisk urskov.’ 


* En lille perle er »To unge brahmaners historie«, der giver et ganske 
yndigt billede af ung indisk elskov. Se The Kathå Sarit Sågara or Ocean 
of the streams of story, trans, by Tawney. Vol. Il, p. 411 — 423. 

Fra det 12. aarh.(?) har vi det glødende erotiske kunstdigt G i ta- 
go vin da*, som man har sammenlignet med »Højsangen«. 

Skønt det atter og atter indskærpes, at en kvinde ikke har lov 
til at raade over sig selv, hører vi dog af og til i de episke digte, 
at en kongedatter foretager »selvvalg« (svayamvara) af sin ægte- 
fælle, idet faderen sammenkalder talrige fyrster, mellem hvilke hun 
kan vælge**. Ligeledes prises Gåndharva-ægteskabet, der 
sluttes af kærlighed og gensidig tilbøjelighed mellem mand og kvinde 
uden slægtninges mellemkomst og uden ceremonier, ofte som den 
bedste af alle bryllupsformer og navnlig passende for krigerkasten. 
Det var den form, ved hvilken kong Dushanta forenede sig med 
Cakuntalå, og den betragtedes som fuldgyldig. Den vilde svare til, 
hvad man i vore dage med rystende filisterforargelse kalder »løn- 
bryllup«. Begge disse former for indgaaelse af ægteskab tilhører 
naturligvis væsentlig de gamle tider og har i det praktiske liv umu- 
ligt kunnet vedblive at bestaa overfor den præstelige bevægelse, 
der mere og mere indskrænkede kvindens selvstændighed. Men 
om den betydning. Inderne gennem mange aarhundreder desuagtet 
vedblev at tillægge erotiken, vidner den kendsgærning, at kærlig- 
hed ligefrem betragtedes og behandledes som en videnskab, der 
med lærd alvor doceredes i grundige systematiske værker. Det 
berømteste af disse er Våtsyåyana'sKamasfitra (o: lære- 
bog i elskov), der maaske allerede er forfattet i det 2. aarh. f. Chr. 
og endnu i det 6. — 8. aarh. af vor tidsregning nød stor anseelse***. 
Det kom ikke til at staa ene, men fik lige ned til c. 1500 ikke faa 
efterfølgere, af hvilke i hvert fald én har bevaret sin fulde gyldighed 
lige ned til vore dage i moderne oversættelsert. 

Lige fra de tider, da troen paa sjælevandringen er slaaet fast. 

* Delvis oversat af Riickert i Zeitschr. fiir Kunde des Morgenlandes. 
Bd. I, s. 129 ff. 

** Sml. Justinus’ beretning (53,3) om Gallerfyrstens datter, der ved sit 
selvvalg kaarer Phokæeren Protis til sin mand. Skulde dette og andre 
ejendommeligheder hos Gallerne mon ikke vidne om nært slægtskab med 
Inderne? 

*** Dette mærkelige værk, der indeholder overordentlig interessante 
oplysninger om Indernes kultur, anskuelser og følelser, er oversat af R i - 
chard Schmidt: Das KåmasQtram des Våtsyåyana. Die 
indische ars amatoria. 1. Aufl. 1897. 2. Aufl. 1900. 3. verbesserte Aufl. 1907. 

t R. Schmidt: Beitrage zur indischen Erotik. Das 
Liebesleben des Sanskritvolkes. Leipzig 1902. 

svinger Inderens hu og tanke mellem to poler: elskov og verdens- 
flugt. Ikke sjælden opstilles endog disse idealer side om side som 
de eneste attraaværdige maal for mænd: Vær enten elsker eller 
bodsøver! Men vær med hele din sjæl det, du vælger! Ellers har 
du levet et forspildt og unyttigt liv! 

1040. Søg ved de dulmende, syndeskyld lægende 
bølger af Qangå den helligste fryd. 

Eller ved svulmende, sanserne kvægende 
liflige bryster din salighed nyd.* 

3085. D e maa til visse lykkelige kaldes, 

Der har sig helt fra lidenskaben frigjort, 

Forsaget alt, som os til verden binder. 

Og som ved deres lærers ord sig fryder, 

D e, hvem erkendelsen af helligordet 1 
Betager helt, som deres ungdoms tider 
I eneboet hist i skovens tykning 
Henlever trygt paa alle bjærges konge 2 . 

Men ogsaa d e maa lykkelige kaldes, 

Der paa den bløde seng, naar dagen hælder, 

En elsket viv med høje, faste bryster 
Ømt favnende til deres hjærte trykker. 

1 Rimi. den hellige stavelse O m . den helligste af alle. 3 Himålaya. 

1771. Hvad nytter her den megen snak, der ingen grunde giver? 
Kun tvende ting paa jordens kres for mænd at hylde bliver: 
Den ene er de skønnes flok, der elskovslystne kalder 
Med fulde, faste brysters vægt, den anden — skovens haller 1 . 

1 □: Livet som bodsøver i skovene. 


* Hertel oversætter: 

Lass an der Gangå siindenzerstorenden 

Fluten dich nieder mit heiliger Lust, 
Oder an der deine Sinne betorenden 

perlenumschimmerten Miidchenbrust. 

3318. Ak! vi har ikke paa tilbørlig maade 

Vor tanke rettet did, hvor Qiva dvæler. 

Ved hvilket middel livets kresløb endes. 

Ej heller har vi samlet dydig virken 1 , 

Der kunde aabne himmelportens fløje; 

Vi har ej heller, blot i drømme, favnet 
En kvindes fulde barm og skønne hofter; 

Vi intet, intet andet er end øxen, 

Der slog vor moders ungdoms træ til jorden. 

1 o: Vi har ikke samlet en kapital af gode gærninger, der kunde give os 
adgang til himlen. 

Ved siden af disse smukke og milde tanker, der betragter ver- 
densflugt og livsnydelse som to maal, enhver kan vælge imellem 
efter sin egen tilbøjelighed — muligvis tager man med praktisk blik 
elskov i sin ungdom og venter med »befrielsen« til alderdommen — , 
mangler det naturligvis ikke paa det mest pessimistiske sortseeri, 
f. ex. følgende: 

100. Se møllet flyver ind i lampens flamme. 

Fordi det ikke ved, at ilden brænder, 

Og fisken sluger frygtløs krogens mading, 

Fordi den ikke ved, at faren truer. 

Vi derimod vil ikke slippe lysten. 

Endskønt den i et fangenet af vanheld 
Er spundet ind, hvad vi jo ved til fulde. 

Vé over uforstandens afgrundsdybder! 

6445. Selv den lærde, selv den, hvis sædelige vandel er kendt viden 
om. selv den, der sidder inde med kundskab om alsjælen, op- 
naar sikkert kun sjælden en lykkelig lod i denne verden, 
fordi der her findes buede brynlianer hos skønøjede, der som 
nøgler aabner døren til Helvedes stad*. 

1266. Hvad i elskov kvinden vover, naar fornuften fløjten gaar. 
Til at hindre det end ikke selve Brahma modet faar. 

* Ikke fordi elskov i og for sig er »synd« og »urenhed«, men fordi den 
kan friste til brødefulde handlinger. 

1038. Hvem har skabt denne malstrøm af tvivl, dette af unoder op- 
fyldte hus, denne af overilelser vrimlende stad, dette pakhus 
for alle mulige fejl, denne med hundredfold bedrag tilsaaede 
upaalidelighedens ager, denne hindring paa vejen til himlens 
port, denne kurv med alle tænkelige tryllekunster, jeg mener 
den kunstige dukke »kvinde«, denne gift, der smager som 
nektar, denne snare for menneskeheden?* 

Man mærker, som en moderne forfatter** siger, paa ordvalget 
og stilen ganske tydeligt »det uhyre asketraseri«, der har dikteret 
disse linier, et raseri, der er saa meget mere fnysende, som det 
føler, at naturen er svær at tvinge trods alle de forbandelser, soin 
de fromme til alle tider retter imod den. Moderne rejsende vil da 
ogsaa vide, at trods børneægteskaberne og den af Muhammedanis- 
men modtagne indespærring i kvindegemakkerne og trods al anden 
præstevirksomhed for at tvinge erotiken ind til det mindst mulige***, 
er den unge indiske kvinde endnu i vore dage ofte et ganske over- 
ordentligt henrivende væsent. Samme indtryk faar man af den 
gamle indiske erotiske litteratur. Digterne priser deres elskedes 
dejlige sorte, blomstersmykkede lokker, hendes sorte buede bryn, 
hendes store, lange, lige til øret naaende øjne (her maa vi huske, 


* Alle de ovenfor oversatte strofer gar under Bhartrihari’s navn. 
Han gælder for forfatter af en samling paa 300 strofer: Elskovhundredet, 
Klogskabshundredet og Ligegyldighedshundredet, der er af overordentlig 
interesse og frembyder store skønheder. Men det er ganske umuligt, at 
de kan være af en og samme digter. Nr. 1038 findes ogsaa i Pancatan- 
t r a (Benfey) I, str. 208 og »Textus ornatior« ved R. Schmidt I, 162. 

** Professor Dr. Leopold Wiese: Die Sexualordnung Indiens und das 
Problem ihrer Reform (Die neue Generation, herausg. von Helene Stocker. 
Juli 1913). 

*** Leopold Wiese, s. 345: Das Los der indischen Frau ist der Triumph 
des Priestertums fiber das Weib .... 

+ Se f. ex. E. D ii h r e n : Das Geschlechtsleben in England, III. Berlin 
1903, hvor det s. 42 hedder om den erotiske forfatter og eventyrer Ed- 
ward Scllon (1818 — 1866), der tilbragte 10 aar i Iindien: Die indischen 
Weiber zieht er bei weitem den englischen, franzosischen, deutschen und 
polnischen Mådehen aller Gesellschaftsklassen vor, da diese nicht ent- 
fernt die Vergleichung mit diesen »salacious, succulent houris of the far 
East« aushalten. — Sml. ogsaa Ebbe Kornerup: Khadia. — Moderne 
fremskridt antydes af H. Rasmussen: Mellem Singhalesere og Hin- 
duer. s. 113 ff. og 125 ff. 

at overdrivelsen ligefrem var en æsthetisk fordring og stadig an- 
vendt pryd i poesien), disse øjne, der minder om gazellens og ud- 
sender de smægtende og daarende sideblikke, hendes skønne, med 
perlekrans prydede barm, meget smækre midie og runde lænder, om 
hvilke det løst- og lavthængende, klokke- eller perlebesatte bælte 
klinger, og hendes dejlige læber, der sammenlignes med den røde 
bimbafrugt. Hun kaldes atter og atter »den gazeløjede«, »den lotos- 
øjede« og ikke mindst »den hofte«- eller »lændeskønne«. Hendes 
straalende skønne ansigt sammenlignes med maanen, hvis glans i 
de tropiske nætter skal være vidunderlig. Hendes arme oog fingre 
ligner skovens yndige lianer. Sveddraaberne paa hendes ansigt 
under boldspillet eller den erotiske extase giver hende en ny vid- 
underlig ynde i hendes elskers øjne. Hun bærer kostbare armbaand 
og klingende ankelringe. Hendes toilettekunst er vidt — lovlig vidt 
udviklet: hun maler sine læber og forsyner sin pande med en skøn- 
hedsplet; paa barmen strør hun vellugtende sandeltræsstøv, i reg- 
len blandet med safran. Hun udfolder alle koketteriets kunster med 
største virtuositet, sender ømme, forelskede sideblikke og forstaar 
ved lette naturlige bevægelser at stille sine yndigheder mere eller 
mindre til skue. Forelskelsen mellem to unge, smukke mennesker 
af forskelligt køn indtræder pludselig og er umaadelig voldsom, ikke 
mindst hos den unge kvinde, og hun er ofte den, der handler med 
størst energi. Jævnlig gør hun selv de første skridt og sender en 
fortrolig veninde til den elskede for diplomatisk at indlede et be- 
kendtskab eller kommer selv, ledsaget af veninden. Hendes snild- 
hed er stor, og hun trodser alle farer for sin kærligheds skyld. Og 
dog er der over hele hendes adfærd en henrivende blufærdighed 
(der endog iagttages af hetærerne, her naturligvis med raffineret 
beregning). Og hendes elsker behandler hende med ømhed og fin- 
hed; han er yderst galant og kan turnere de mest udsøgte kompli- 
menter; han finder sig taalmodigt i hendes surmulen og ret ubeher- 
skede anfald af skinsyg vrede, der næsten gør hende endnu sødere 
i hans øjne; han knæler ydmygt for hende og beder hende sætte 
sin fod paa hans hoved og til gengæld for denne underdanighed lade 
surmuleriet fare. Et henrivende træk ved Indernes elskovsliv er 
dens overordentlig nøje forbindelse med den 'friske natur, blomster, 
bier og fuglesang, som det med vidunderlig kunst og finhed er skild- 
ret i Kålidåsa's Cakuntalå 0 g mange, mange andre steder. Naar 
regntidens komme lader blomsterne vælde frem, higer ogsaa menne- 

skene mod elskov; da er det en lykke at være sammen med sin 
hjærtenskær, men den bitreste lidelse at være adskilt fra sin ven 
eller veninde. Med betagende ynde forstaar digterne at skildre unge 
mænds og kvinders elskovsleg i friske, blomstrende parker med 
badedamme og gynger af slyngplanter*. Den indiske kærlighed er 
ikke platonisk; dette banale og forhyklede begreb var dette folk 
absolut ukendt. Dens ytringer er højst lidenskabelige; det erotiske 
sprog er ganske anderledes glødende, end vi er vante til i Europa, 
men udtrykkets naive og naturlige ligefremhed udelukker al den 
raahed, der hos os trives saa frodigt under den pæne og sippede 
yderflade. Gemenheden maa i Indien søges hos moralisterne, der 
jo ogsaa i andre egne af verden dyrker dette felt. Endelig synes 
perversiteter som homosexualisme og sadisme** at have været saa 
at sige ukendte i det gamle Indien. Nogle enkelte exempler kan 
illustrere, hvad ovenfor er sagt: 


2999. 

Hvad er det, der mest i verden tjene bør til skuelyst? 

En gazelleøjets ansigt, lyst af elskovs straaleglans. — 

Hvad er det, der dufter yndigst? Hendes rene aandepust. — 
Hvad fortjener mest at høres? Hendes sølverklare røst. — 

Hvad mon bedst og lifligst smager? Hendes læbeknoppers dugg. — 
Hvad er sødest at berøre? Hendes legems herlighed. — 

Hvorpaa skal et følsomt hjærte tænke fremfor alle ting? 

Tænk paa hendes friske ungdom! Større ynde gives ej. 


5904. 

Kun fra lærde, paa hvis læber lærdoms strænge tale bor, 

Lyder ordet: »Flygt for elskov! sky den!« Men det er kun — ord. 
Hvem gør ej en lotosøjets skønne, rige hofter glad. 

Rundt om hvilke bæltet klinger med de røde perlers rad? 


* F. ex. Dåmoderagflpta’s Kuttanimatam (8. aarh. e. Chr.). Ins Deut- 
sche iibertragen von Joh. Jacob Meyer. 1909, strofe 642 ff. 

** De bid og neglesaar, der spiller en saa umaadelig og for vor følelse 
besynderlig og nærmest frastødende rolle i den indiske erotik, har næppe 
noget med sadisme at gøre, da de er gensidige. 

6824. 

Kun saa længe vandrer manden paa den rette livets vej, 

Kun saa længe svigter magten over sanserne ham ej, 

Kun saa længe taktfuld adfærd viser han og føler skam, 

Som de kaade pigers pile ej i hjærtet saarer ham. 

Disse lange øjenpile, som endog til øret naar, 

Og til hvis befjedring tjener fine, sorte øjenhaar, 

Medens btien er de tvende herligt svungne, skønne bryn, 

Der, naar strængen strammes, sender øjets pile rapt som lyn. 

3608. 

Dette ord, »den hofteskønne«, ihver en gift og nektar rummer: 
Nektarsaft er hendes elskov, giften savnets bitre kummer. 

6455. 

Hvilken bod mon øvet blev 
Af den unge papegøje? 

Vist nok den askesen drev 
Saare vidt paa skovens høje 1 , 

Siden den jo fik til løn 
I en bimbafrugt at bide. 

Som din læbe rød og skøn? 

Det, du fagre, gad jeg vide. 

1 Som bodsøver i en tidligere tilværelse. 


1470. 

I hvis hjærte, slanke skønne, vækker 
Denne læbe, som korallen rød. 

Ej som ørkenvejen, der sig strækker 
Skyggeløs i sandet, tørstens nød? 

6332. 

Nej. hvilken lykke, bold, dig tilmaalt bliver, 
Da denne skønne viser slig en iver 
I legen med dig! andet ej hun sanser. 

Se! hendes perlesnor paa barmen danser: 
De løste lokker uden orden bølger. 

Og intet hendes brysters hoppen dølger; 

Man ser paa hendes fine kinder svinge 
I hurtig takt de gyldne ørenringe; 

Med svedens perler hendes ansigt pranger, 

Med haanden hun dig uophørlig slaar 
Og i din raske flugt dig stedse fanger, 

Mens hendes aande dybt og hastigt gaar. 

535 . 

Hvem har kvinderne formet, de nektarholdige urner, 

Bjærge af sødeste lyst, kærlighedsnydelsens kar?* 

1124 . 

Pigen her er en jæger, og brynene tjener til bue, 

Sideblikket er pil; jeg er den jagede raa. 

2926 . 

Hil de øjenskønne piger, 

Ved hvis øjnes straalepragt 
Kåma, brændt ved øjets magt 1 . 

Atter frem til livet stiger! 

Selve Qiva fik den tort, 

At mod dem han kom til kort. 

1 Elskovsguden vilde engang rette sin hue mod Qiva; men den vrede 
gud brændte ham til aske med sit flammeblik. Siden da kaldes Kåma 
»Ananga« o: den legemløse. 


4891. 

Se, skønne, dér den lystne bi! Din aandes søde duft 
Den lokker hid. Kan du dens summen høre? 

Den higer mod din fagre mund; for den er lutter luft 
Vandliljens aabne bæger bag dit øre. 

5637 . 

Altid ellers, du skønne, man plejer sin bolig at værne; 
D u mit hjærte, dit bo, brødefuld tænder i brand. 


* Sml. det asketiske modstykke s. 62, nr. 1038. 

1659. 

En ungersvend i folkeskarens trængsel 
Forgæves søgte til sin pige hen. 

Han vilde spørge: »Stilles snart min længsel?« 

Men hun, som godt forstod sin kære ven, 

Vandliljen, der om dagen blomstrer, plukked 
Og som i leg dens aabne bæger lukked. 

Hun vil sige: »Kom, naar daglotus’en lukker sig, o: K',m i Aften.« 
1659. 

Hvo med en dejlighed, smykket med yndigtformede lænder, 
Naar hun søger ham selv, martret af kærligheds ild, 

Ikke vil elskov øve, han — derom tvivler jeg ikke — 

Dræbt af den skuffedes suk farer til Helvede ned*. 

1033. 

Vækker en yngling sin elskte, den lifligt snorkende søde, 

Som ved hans kærtegn nu søvndrukken øjet slaar op, 
Medens han armene varsomt-ømt om den dejiige slynger 
Ingen højere løn 1 gives i livet end den. 

NI. for gode gærninger i en tidligere tilværelse. 

1444. 

D e t er i sandhed elskovs frugt i verden, 

At tvende bliver ét i sind og hu; 

Hvis uenssindede vil elskov øve, 

I glædens sted de finder sorg og gru. 

Som tvende lig de ligger kolde, døde 
Og plukker aldrig elskovs roser røde. 

6700. 

Ved lampens lys, ved arneflammen, 

Ved maane-, sol- og stjærneskin, 

Qazelleøjne, fjærnt fra eder 
I mulm er verden hyllet ind. 

* Dette er ikke det eneste sted, hvor en saadan tanke fremsættes. 

5 * 


Digitized by Goovle 


Original from 

PRINCETON UNIVERSITY 



68 


Forbigaas kan det imidlertid ikke, at ogsaa hetærerne, 
glædespigerne, spillede en uhyre rolle i det gamle Indien, formodent- 
lig en desto større, jo mere den unge pige og gifte kvinde trykkedes 
ned. Hetærer omtales allerede i de episke digte, og senere indtager 
de en stedse større plads i skønlitteraturen. Snart forgudes de og 
fremstilles som idealer af kvindelighed (som den herlige Vasanta- 
senå i skuespillet »Lervognen«), snart skildres dc som yderst for- 
dærvelige væsner, der med koldt hjærte udsuger deres tilbedere for 
alt deres eje og derpaa kaster dem bort som en udpresset frugt*. 
Deres dejlighed og daarende egenskaber skildres med levende far- 
ver, og en navnkundig, henrivende hetære ansaas for en pryd for 
sin stad, oppebar svimlende honorarer og omgav sig med fyrstelig 
pragt. Desuden var disse farlige damer i besiddelse af den fine 
dannelse og de selskabelige færdigheder, som de andre kvinder 
mere og mere savnede. 

I kampen mellem askese og elskov er det ofte den første, der 
kommer til kort. I den ovenfor (s. 58) citerede Jåtaka er saaledes 
en for sin strænghed og hellighed saare berømt asket, selve Buddha 
i en tidligere existens, lige paa nippet til at foretage et stort dyre- 
offer og derved begaa den forfærdeligste af alle synder (at tage liv) 
for at vinde en dejlig kongedatter. Disse asketer, som man mødte 
hvert øjeblik i forskelligt udstyr alt efter deres sekt (Civa-dyrkerne 
bar hjærneskaller), haanes kraftigt i følgende strofe: 

7610. 

Disse taaber, der af dumhed efter tomme frugter tragter. 

Men den unge, fagre kvinde, elskovsgudens segl**, foragter, 

Skønt det ligger klart for dagen og os hver en glæde giver, 

Ubarmhjærtigt. men med rette straffede af Kåma bliver: 


* Mange af Somadeva’s fortællinger handler om hetærer. Særlig 
oplysende er dog de af Joh. Jacob Meyer oversatte »A 1 1 i n d i s c h e 
Schclmenbiicher: Kshemendra’s Samayamåtrikå (Das Zauberbuch 
der Hetaren) (11. aarh.) og Dåmodaragupta’s Kuttanimatam (Lehren einer 
Kupplerin) (8. aarh.). af hvilke den sidste indeholder en mængde fine træk, 
medens den første er mere grovkornet. Begge er kulturhistoriske skrifter 
af højt værd. 

** D: Deres skønhed er elskovsgudens (Kåma’s) mærke eller segl, der 
viser alle, hvilke glæder de rummer. Sml. Reinfrit von Brflneswic, 10930: 
wip aller frouden ingesigel — und aller sælden obedach. 

Han dem tvinger til at løbe nøgne rundt og rage haaret 
Eller samle pænt i totter, hvad de ikke af har skaaret, 

Eller, hvad der ogsaa hænder, til at bære flettet haar. 

Medens dødes hjærneskaller stundom de smykke faar*. 

Inderen driver askese af flere grunde, snart for at bevæge en 
gud til at tilstaa ham en bøn, snart for at opnaa »befrielse«, snart for 
at vinde adgang til Indra’s paradis og de himmelske nymfers, de 
dejlige Apsarase r’s, elskov i næste tilværelse, snart endelig for 
al vinde en vældig, overmenneskelig magt, ved hvilken bodsøveren 
bliver gudernes lige, ja endog kan true selve Indra's himmelske 
trone. For at sikre sig imod denne uhyggelige eventualitet sender 
gudernes konge (o: Indra) da gærne en himmelsk nymfe for at friste 
ham til elskov og saaledes gøre hans askese uvirksom, og for det 
meste lykkes det. Mest bekendt er vel fortællingen om V i g v å - 
mitra, der udgør en episode i kæmpeeposet M ahåb hår ata**. 

Denne kongelige bodsøver underkaster sig i flere tusinde aar de 
frygteligste spægelser for at tvinge guderne til at tilstaa ham brah- 
manværdigheden. Hans bodsøvelsers kraft truer selve Indra, der 
ikke længere føler sig sikker i sit herlige paradis. I denne nød hid- 
kalder han Menakå, den dejligste af Apsaraserne, og byder hende 
stige ned til jorden og ved sin skønheds tryllemagt sejre over aske- 
tens strænge dyd. Menakå gruer vel for den frygtelige bodsøver, 
men bøjer sig dog for Indra’s villie; hun beder ham kun sende Våyu, 
vindguden, med hende, for at han kan løfte hendes klædnings folder, 
medens Kåma hvisker forføreriske ord i asketens øre. Indra giver 
med glæde sit minde. Menakå smykker sig med raffineret koketteri 
og føres derpaa af Indra’s vognstyrer Måtali bort gennem luften, 
medens Kåma og Våyu kaadt følger gudevognen, der kløver sky- 


* 29 99, 5904. 6824, 3608, 1444 og 7610 skal være af B h a r t r i h a r i. 

** »The Mahabharata. Translated into English Prose by Protap Chundra 
Roy. Calcutta 1883« har den Vol. I, 1. bog, 71 — 72. afsnit, p. 213 ff., men 
fristelseshistorien er overmaade kort og tør. Lige saa kort er Hamme- 
rich’s gengivelse i hans Sakuntala-oversættels?. s. 154 f. Jeg benytter 
med noget forbehold den smukke, poetiske fremstilling, der findes i F o u- 
caux’ lille bog »Vyasa: Sakountala«. Paris 1894, der synes mig at stemme 
ganske godt med en Sanskrittext, jeg læste i min ungdom. Menakå- 
episoden fortælles ogsaa, om end noget anderledes, i Råmåyana, I. bog, 
164. sang (trans, by Griffith. London 1870). 

erne og oplyser alt med sin straalende glans. Snart er man ved 
rejsens maal nær ved Vigvåmitra's enebo. Det er en henrivende 
foraarsaften, hvor alt indbyder til elskov; kun asketen sidder med 
benene overkors foran sin hytte, fordybet i extase, ganske blind for 
al den skønhed, der omgiver ham, og død for verden og dens glæder. 
Saa træder Menakå frem fra skoven og giver sig til at opføre en 
forførerisk dans; men asketen ser intet. Da griber hendes ledsagere 
ind: Våyu løfter hendes klædnings folder og viser hendes yndig- 
heder, medens Kåma hviskende opfordrer den hellige til at betragte 
den frække, der vil friste ham: hans grundfæstede dyd tillader ham 
at gøre det uden fare. Den strænge asket lader sig lokke til et blik, 
og nu er han fangen; Våyu viser ham alle Menakås yndigheder én 
efter én og røver til sidst hendes klædebon, saa at hun nu staar i al 
sin henrivende nøgenhed. Hun anstiller sig skamfuld og løber efter 
sin bortførte dragt; men den hellige griber hende og bærer hende 
ind paa sit leje, og her faar hans gennem aartusinder hærdede dyds- 
kraft (i det mindste foreløbig) sit grundskud. Menakå bliver ved 
ham moder til Cakuntalå, heltinden i Kålidåsa’s skønne skuespil. 

Ifølge Råmåyana lever asketen og Apsarasen ti lykkelige 
aar sammen, inden han kommer til besindelse og med dyb anger 
ser, at hans bod er gjort virkningsløs. Menakå, der frygter for at 
blive forbandet af ham, udstrækker bønfaldende sine arme; men han 
beder hende med milde ord gaa bort'*. Derpaa genoptager han sine 
forfærdelige spægelser med fornyet kraft i 2000 aar. Guderne sen- 
der nu Rambhå for at friste ham paa ny; men denne gang mislykkes 
det, og den vrede asket forvandler den uforsigtige nymfe til sten. 
Efter nok et aartusindes forløb er hans bodskraft saa frygtelig, at 
Brahmå endelig indrømmer ham brahmanværdigheden (Råmåy. I., 
64 og 65). 

Dette er ingenlunde det eneste tilfælde, hvor Indra ved hjælp 
af en himmelsk nymfe eller en jordisk skønhed daarer en asket, der 
er i færd med at vinde en faretruende magt**. Den faldne selvplager 

* Dette fine og smukke træk danner en paafaldende modsætning til den 
adfærd, en kristen asket rimi. vilde vise i et lignende tilfælde. Sml. Alam- 
buså-Jåtaka (nr. 523. The Jåtaka, Vol. V. Transi. by Francis. 1905), der i 
meget minder om sagnet om Vicvåmitra. 

** Andre exempler hos Landau: Die Quellen des Dekameron. 2. 
Aufl., s. 234 ff. I Råmåyana (Griffith), Vol. III, s. 42 f. daarer fem Apsaraser 
den hellige Måndakarni, der har øvet gyselig askese i aartusinder. Med 

kommer let til at staa i et lidt latterligt lys, og herfra var skridtet 
ikke langt til at gøre ham til genstand for de lystigste løjer for til 
sidst at lade ham staa med skam og skade ligesom den arme Ari- 
stoteles. Om ham mindes man uvilkaarligt, naar man læser følgende 
ganske kvikke fortælling i Dacakumåra caritam (o: »Ti unge 
prinsers historie«), en skælmeroman, forfattet af Dandin, der 
synes at have levet i det 6. eller 7. aarh. e. Chr. Jeg meddeler for- 
tællingen efter Meyers tyske oversættelse (s. 205 ff.)*, idet jeg dog 
forkorter den stærkt: 


ASKETEN OG HETÆREN. 

En stor R i s h i eller M u n i (o: hellig vismand) ved Navn M a - 
r i c i, der har opnaaet guddommelig indsigt og mægtigt ry ved 
sin askese, lever ved Ganges’ bredder. En ung, dejlig glædespige 
ved navn Kåmamanjari kom engang fuld af fortvivlelse til denne 
Rishi og bøjede sig med den dybeste ærefrygt til jorden for ham. 
I samme øjeblik styrtede hendes slægtninge til under høje klager 
tilligemed hendes gamle moder. Den hellige mand trøster de be- 
drøvede med mild stemme og spørger hetæren om grunden til hen- 
des sorg. Som om hun var opfyldt af skam, fortvivlelse og ære- 
frygt, svarer hun: »Ærværdige, jeg er, som du ser, ikke noget kar 
for den jordiske lykke; men for mit fremtidige vels skyld i den hin- 
sidige verden er jeg kommen for at søge tilflugt ved dine fødder, 
der er berømte som de ulykkeliges bistand.« Saa bøjer hendes 
moder sig dybt for Munien og fortæller vidtløftigt, hvorledes hun 
har givet sin datter den for en hetære nødvendige, meget omhygge- 
lige opdragelse. Desuagtet har datteren tilbragt en hel maaned 
sammen med en ung brahman, der ikke ejer andet end sin skøn- 
hed; hun har endog givet sine egne penge ud og afvist sine talrige 
rige tilbedere, og da moderen foreholdt hende denne for en hetære 


praktisk sans skaber han ved sin magt et herligt palads paa bunden af 
en sø og lever der i fryd og glæde med dem som sine dejlige, muntre hu- 
struer. 

* Dandins Dacakumåracaritam, die Abenteuer der zehn Prinzen . . . 
iibersetzt von Johann Jacob Meyer. Leipzig (1902). 

ganske upassende opførsel*, blev hun vred, og nu er hendes datter 
kommen for at leve i skoven. Hvis hun holder fast ved sit forsæt, 
vil alle de mennesker, der ledsager hende, sulte sig ihjel. Efter 
disse ord brast den gamle kone i graad. 

Fuld af medynk tiltaler asketen glædespigen: »Skønne, er skov- 
livet da ikke idel møje og besvær? Dets frugt er enten udslukkelse 
af individualiteten eller salighed i himlen. Det første kan kun vin- 
des ved dyb erkendelse og er som oftest meget vanskeligt at opnaa, 
det andet kan derimod let naas af enhver, der opfylder den ham 
medfødte stands love**. Afstaa derfor fra dit umulige forehavende 
og adlyd din moder!« 

Da hetæren imidlertid svarer, at hun vil kaste sig i ilden, hvis 
den ærværdige ikke yder hende tilflugt, beder Munien moderen gaa 
bort og vente nogle dage; saa haaber han, at den sarte og for- 
vænte unge pige skal blive ked af skovlivet, hvortil han lover at 
gøre sit ved klog belæring. 

Da moderen og hendes ledsagere har fjærnet sig, vinder hetæ- 
ren i løbet af kort tid Rishiens forelskede tilbøjelighed, idet hun viser 
ham øm hengivenhed, klæder sig tarveligt, men smagfuldt, fylder 
vandgruberne om de unge træer, ofrer blomster i mængde, ærer 
guderne med dans og musik og fører opbyggelige samtaler med ham. 

Da hun ser, at han er forelsket, giver hun sig en dag til at 
drøfte begreberne »dyd«, »nytte« og »fornøjelse« (d h a r m a, a r t h a 
og k å m a) med ham og lægger en overraskende filosofisk og my- 
thologisk indsigt for dagen. Rishien er meget tilfreds med hendes 
definition af »dyden« og beder hende definere »nytten« og »fornøj- 
elsen«, om hvilke begreber han mangler kundskab. Hetæren sva- 
rer: »Nytten (rigdommen) har sit væsen i erhverv, formering og 
bevarelse; dens ledsagelse er agerdyrkning, kvægavl, handel, fred. 


* Saml. foruden mange andre steder den fortrinlige fortælling i Tan- 
tråkhyåyika . . . ubersetzt von Joh. Hertel. 1909, Anhang V.: Die 
hinterlistige Kupplerin. 

** Ogsaa Buddhismen nærede denne opfattelse. Den elskværdige bods- 
øvers milde ord danner en karakteristisk modsætning til det hovmod og 
den haan, kristne hellige mænd ved slige lejligheder lægger for dagen. 
Man læse f. ex. »B a r 1 a a m og J o s a p h a t. Oversat fra oldnorsk af 
H. E. Kinck. Christiania 1852«, s. 133 — 137, der danner et kristent mod- 
stykke til den milde og taalsomme indiske tankegang. 

krig osv., og dens frugt er milde gaver til værdige personer*. For- 
nøjelsen (k å m a, elskov) derimod er en vidunderligt herlig berøring 
mellem en kvinde og en mand, hvis hjærter hænger overmaade 
stærkt ved genstanden for deres sansenydelse (o: som elsker hin- 
anden). Men dens ledsagelse er alt, hvad- der her nede er henrivende 
og herligt, dens frugt er fremdeles den gensidige fryd, 'der frem- 
kaldes ved den gensidige inderlige og intime forening, sød i erindrin- 
gen, højnende for selvfølelsen, i fortrinlig grad en lykke, der ligger 
klart for øjnene, og som man føler i sin egen person. For dens 
skyld udfører mennesker, der befinder sig i udmærkede stillinger, 
skrækkelige bodsøvelser**, giver store gaver, fører gruelige kampe 
og gennemkrydser rædselsfulde have.« 

Da han havde hørt dette, satte han sig ud over sine løfter, enten 
det nu skyldtes skæbnens magt*** eller hans egen aandssvaghed, 
og gav sig i hendes vold. Hun førte den yderst forblændede i en 


* Derved samler man sig næmlig en kapital af gode gærninger, der 
bringer rig løn i næste tilværelse. 

** Vel for at vinde Paradis og Apsarasernes elskov. 

*** Skæbnen bestemmes af gærningerne i tidligere existenser. Se 
følgende tankesprog hos B o h 1 1 i n g k : Indische Spriiche (de to første 
skal være af B h a r t r i h a r i) : 

3367. 

Vi bøjer os for guderne, men ogsaa disse staar under den afskyelige 
skæbnes magt. Saa maa altsaa skæbnen æres; men ogsaa denne giver kun 
lønnen for denne eller hin bestemte gærning. Naar lønnen afhænger af 
gærningerne, hvad nytter os da guderne og skæbnen? Ær altsaa gær- 
ningerne. over hvilke selv skæbnen intet formaar! 

5933. 

Hvad i det forbigangne liv vi øved 
Af gode gærninger, os sikkert skærmer 
I skov, i slag, i vand, i ild, paa havet, 

Paa bjærgets top, i nød, i søvnens arme. 

849. 

Stig op til himlen, gaa til verdens ende. 

Styrt dig i havet, dvæl, hvor helst du lyster: 

Det godes, ondes frugt, som før du øved. 

Dig uophørlig som en skygge følger. 

(Pancatantra II. str. 134): Som kalven forstaar at finde sin moder blandt 
tusinde køer, saaledes finder det tidligere livs gærning atter sin gær- 
ningsmand. 

bærestol til staden og bragte ham ad den herligt smykkede hoved- 
gade til sit hus. Og der udstedtes en bekendtgørelse: »I morgen 
er elskovens fest«. Næste dag førte hun Rishien, der var badet og 
salvet og smykket med en yndig krans, der havde begyndt at op- 
føre sig som en forelsket, havde mistet al attraa efter sin egen leve- 
vis og følte brændende smærte, naar han blot et eneste øjeblik ikke 
havde hende hos sig, ad den rigt smykkede hovedvej til festfor- 
samlingen i lystparken, hvor kongen sad omgivet af unge kvinder 
i hundredvis og med smilende mund modtog hende med ordene: 
»Skønne, sæt dig ned med den ærværdige!« Hun bøjede sig for ham 
og satte sig med yndigt koketteri smilende ned i hans nærhed. 

Da stod en vidunderlig kvinde op med foldede hænder og bøjede 
sig for herskeren med disse ord: »Majestæt, jeg er besejret af hende. 
Fra i dag af er jeg blevet hendes slavinde.« Et højt raab af for- 
undring og glæde opløftedes af folkemængden. Kongen blev glad. 
viste hende (o: Kåmamanjari) sin naade ved at skænke hende højst 
værdifulde juvelsmykker og et stort følge ved afskeden, hetærerne 
og de første blandt borgerne i store skarer priste hende, og saa talte 
hun da, endnu før hun gik til sit hus*, til Rishien: »Ærværdige, se 
her mine hænder, som jeg folder i ærefrygt. Nu skal du varetage 
dine egne anliggender«**. Men han talte, idet han f6r op af liden- 
skab som ramt af en tordenkile: »Elskede, hvad skal dette betyde? 
Hvad er grunden til denne ligegyldighed? Hvad er der blevet af 
din tilbøjelighed, der ene og alene var rettet mod mig?« Derpaa 
svarede hun smilende: »Ærværdige, under en strid mellem hende, 
som jeg i dag har overvundet for den kongelige domstol, og mig blev 
jeg saaledes spottet af hende: »Du praler, som om du havde faaet 
Marici i din magt,« og jeg indgik et væddemaal derom med friheden 
som indsats. Og sagen er lykkedes for mig ved din naade.« Efter 
at hun saaledes havde rystet ham af sig, vendte daaren som en 
aandsfraværende mand angerfuld tilbage (ti! skoven). 

Det lader sig ikke nægte, at den stakkels asket, der tages saa 
fælt ved næsen af den raffinerede glædespige, minder noget om Ari- 
stoteles. Endnu tydeligere bliver dog ligheden, naar vi undersøger 
vor fortællings oprindelse. Det har længe været anset for over- 

* Altsaa i alles nærværelse, saa at Rishiens ydmygelse bliver endnu 
større. 

** a: »Nu har jeg opnaaet. hvad jeg vilde: nu kan du gaa.« 

vejende sandsynligt, at den er en parodieret omdannelse (jeg vilde 
foretrække at sige, en moderniseret omarbejdelse) af en ældgammel 
legende (Rishyagringa-sagnet), i hvilken en konge lader 
en mægtig asket hente til byen af en eller flere unge skønheder paa 
foranledning af Indra eller efter en vismands raad, for at der kan 
falde regn. I denne bogs andet hovedstykke vil vi faa lejlighed til 
at betragte denne legende nærmere. Imidlertid existerer der en 
mærkelig og meget gammel sideform af Rishyagringa-sagnet, i hvil- 
ken rideturen virkelig forekommer, om end med den indskrænkning, 
at posituren paa alle Tire mangler, idet damen rider paa asketens 
skuldre. I lang tid kendte man kun denne sideform (Ekagringa- 
sagnet) fra et yderst kortfattet referat af den buddhistiske pile- 
grim, Kineser^*? Hiuen-Thsang, der i det 7. aarh. berejste For- 
indien. »Paa dette sted,« siger han*, »dvælede fordum Rishi’en 
Ekagringa. Denne Rishi havde ladet sig forføre og forlede til 
udsvævelser af en utugtig kvinde og mistede derved sine guddomme- 
lige ævner. Denne utugtige kvinde satte sig op paa hans skuldre 
og drog paa denne vis tilbage til byen.« 

Ekagringa-sagnet maa have været meget berømt. Hos B e a 1 : 
The Romantic Legend of Såkya Buddha, p. 124 an- 
sporer Udåyin, Siddhårtha‘s (den senere Buddha's) ungdomsven, de 
skønne piger, der skal adsprede den melankolske kongesøn og hindre 
hans verdensflugt, til at anstrænge sig for at vække elskovsattraa 
i hans sind: Da han saa dem sidde tavse og bedrøvede, gjorde han 
dem bebrejdelser og sagde: »Hvorfor sidder I saa tavse og ned- 
nedslaaede. I uforligneligt skønne, fuldendte som I er i enhver art 
af underholdning?« Og han mindede dem om Rishi'erne Devayana 
og Ekagringa og andre, der alle blev overvundne af skønne 
kvinders fortryllende egenskaber. — Ogsaa andre steder i den 
buddhistiske litteratur skal der sigtes til dette sagn. 

Mærkeligt er det, at den gamle fromme pilegrim, hvem vi skyl- 

* Mémoires sur les contrées occidentales, traduits du 
Sanskrit en Chinois en Fan 648, par Hiouen-Tshang, et du Chinois en 
Francais par M. Stanislas Julien. Paris 1857, T. I., p. 124. — En smule 
lighed har en fortælling i Baitål Pachisi ved Oesterley. s. 16 ff. : En 
hetære daarer en asket, der hænger ved benene i et træ og kun ind- 
aander røg. Hun bringer det saa vidt at han avler en søn med hende 
og bærer denne til byen paa sine skuldre, ledsaget af hetæren, der har 
lovet kongen at gøre dette kunststykke. 

der en anden, saare kuriøs, men fra vort æmne ganske forskellig for- 
tælling om en forelsket Rishi*, har været saa overmaade kortfattet 
her; maaske har han anset sagnet for bekendt nok. Heldigvis kan 
hans referat nu fuldstændiggøres ved en fra Indisk til Kinesisk over- 
sat version af legenden, der meddeles af Chavannes i hans for- 
træffelige værk : Cinq cents contes et apologues e x- 
traits du tripitaka chinois. Tome II. Paris 1911, no. 453**. 
Den er oversat paa Fransk fra en i aaret 519 e. Chr. foretaget kom- 
pilation og kan gengives saaledes: 


EKA^RINGA-SAGNET. 

Paa den tid var der i kongeriget P o - 1 o - n a i (Vårånas! = Be- 
nares) en eneboer midt iblandt bjærgene. I den anden efteraars- 
maaned var han i færd med at lade vandet i sit vaskebækken, da 
han pludselig fik øje paa hjorte og hinde, der parredes. Han fattede 
vellystige tanker, og hans sæd flød ud i bækkenet; en hind drak 
den og blev strax svanger; da dens svangerskab var til ende, bragte 
den et drengebarn til verden, der lignede et menneske meget, men 
det havde et horn paa hovedet***, og dets fødder var som en hjortst. 
Ved den stund, da hinden skulde føde, havde den begivet sig hen 
foran eneboerens bolig for at bringe drengen til verden og betro 
ham til eneboeren, derpaa var den gaaet bort. Da eneboeren kom 
ud. saa han hindens barn; han overvejede de oprindelige aarsager 
og begreb, at det var hans egen søn; han tog ham derfor til sig og 
opfostrede ham; senere, da drengen blev stor. drog han omsorg ror 
at undervise ham. 

* T. I, p. 244. En anden, noget forskellig version af samme fortælling 
findes i Ramåyana I, 34. sang (transi. by Qriffith): Kong Kucanåbha’s 100 
skønne døtre og vindguden. 

** Ekagringa-sagnet skal ogsaa findes i Journal and Text of the Buddhist 
Text Society of India. Vol. I. Part. II (May 1893), p. 1 — 20 (i samme form?). 
Men dette værk findes ikke paa vore bibliotheker. 

*** Ekacringa betyder netop »Enhorn«, »Enhjørning«. 

+ Dette træk findes kun i denne version. Hos Chavannes, T. I, nr. 23 
findes en anden mærkelig fortælling, der har berøringspunkter med flere 
europæiske og orientalske eventyr. Her bliver en brahman paa samme 
maade som i vor legende fader til en dejlig pige. I en variant, T. III, p. 12, 
har hun fødder som en hind. 

Den unge mand lærte at forstaa de store hellige bøger at atten 
arter; han blev desuden indviet i den ubevægelige kontemplation 
. . . han opnaaede de fem overnaturlige gennemtrængende æv- 
ner*. En dag, da han klatrede op ad bjærget, faldt der megen 
regn, og jordbunden var smudsig og slibrig; da hans fødder ikke 
passede synderligt til hans skikkelse, faldt han og saarede sin ene 
fod. Han blev meget vred og befalede strax med en magisk formel, 
at det skulde holde op at regne**; ved virkningen af eneboerens 
lykkefrembringende dyd foraarsagede alle någa(o: slange)-gud- 
domme, at der ikke mere faldt regn. Da der ikke mere faldt regn, 
avledes der intet korn og ingen frugter mere; befolkningens hjælpe- 
kilder var til ende, og den havde ingen midler til at friste livet. 

Kongen af Po-lo-nai var opfyldt af sorg og kummer; han 
befalede alle sine høje embedsmænd at forsamle sig og raadslaa om, 
hvad der var at gøre i anledning af tørken. En forstandig mand 
sagde under raadslagningen: »Jeg har hørt sige, at eneboeren En- 
hjørning (Ekagringa) har saaret sin fod, da han klatrede op ad 
bjærget, og at han i sin vrede har udtalt en magisk formel, hvori 
han byder, at det ikke maa regne i tolv aar.« Kongen udstedte da 
et opraab til sit folk, hvori han sagde: »Hvis nogen kan bevirke, at 
denne eneboer mister sine fem gennemtrængende ævner og bliver 
en af mine almindelige undersaatter, vil jeg give ham halvdelen af 
mit rige, for at han kan herske derover.« 

Paa den tid var der i kongeriget Po-lo-nai en hetære ved 
navn Chan-t’o (Qåntå), der var smuk og meget rig; hun ind- 
fandt sig for at svare paa kongens opraab. Denne hetære sagde: 
»Hvad denne mand angaar, paatager jeg mig at bringe ham til fald.« 
Da hun havde talt saaledes, tog hun et guldfad, som hun fyldte med 
smukke kostbare genstande***, og sagde saa til kongen: »Jeg vil 

* If. Chavannes, T. I, nr. 79, bestaar disse ævner i 1) at kunne se 
alt, om det end er nok saa fjærnt, 2) at kunne høre enhver tænkelig lyd, 
3) at kunne hæve sig op og flyve gennem luften, 4) at kunne kende alle 
levende væsners tanker, 5) at kende alle sine tidligere tilværelsers om- 
vexlinger gennem talløse verdensaldre. 

** Indiske asketer er med al deres hellighed tit umaadelig hidsige. 
Et godt exempel afgiver Chavannes, nr. 79. Se ogsaa Sakuntala ved Ham- 
merich, s. 73 f. For øvrigt er det et hyppigt karaktermærke for hellighed 
ogsaa udenfor Indien. 

*** Formodentlig gav hun kongen dem og fadet i pant paa, at hun vilde 
udføre sit forehavende. 

komme ridende (siddende overskrævs; å califourchon) paa denne 
eneboer.« Hetæren forsynede sig nu med fem hundrede vogne, paa 
hvilke hun anbragte fem hundrede skønne kvinder, og fem hundrede 
vogne, trukne af hjorte, i hvilke kun anbragte alle slags glædespiller*, 
sammensatte af en mængde lægeurter; hun medførte ogsaa alle slags 
gode og meget stærke vine, der i farve og smag lignede vand; hun 
og hendes ledsagerinder iførte sig klæder af træbast og vandrede 
mellem skovens træer, saa at de kom til at ligne eneboere. De 
byggede sig løvhytter ved siden af** eneboerens bolig og tog 
stade der. 

Eneboeren Enhjørning (Ekagringa) fik øje paa dem, da han fore- 
tog en vandring. Alle disse kvinder bragte smukke, duftende blom- 
ster, som de rakte eneboeren. Denne blev glad herover; med blide 
ord og ærbødige udtryk spurgte kvinderne, hvorledes eneboeren 
befandt sig; de førte ham ind i et kammer og gav ham god klar vin, 
som de sagde var rent vand, og glædespiller, som de sagde var 
frugter. Da eneboeren havde spist og drukket, indtil han var mæt, 
sagde han til kvinderne: »Lige siden min fødsel har jeg aldrig fun- 
det frugter eller vand, der kunde lignes med dette.« Kvinderne 
sagde: »Vi gør det gode af vort ganske hjærte; derfor opfylder him- 
len vore ønsker, og vi finder disse frugter og dette vand.« Ene- 
boeren spurgte kvinderne: »Hvoraf kommer det, at eders hudfarve 
er saa straalende og frisk?« De svarede: »Det kommer af, at vi 
altid spiser disse gode frugter og drikker dette fortrinlige vand.« 
Eneboeren tog atter til orde: »Hvorfor opslaar I ikke eders bolig 
her?« De svarede: »Vi kan meget godt bo her.« Kvinderne op- 
fordrede ham til at bade sig med dem; kvindernes hænder foretog 
lette berøringer paa ham, og hans hjærte blev uroligt og fattede vel- 
lystige ønsker. Han mistede strax sine overnaturlige gennemtræn- 
gende ævner, og himlen lod en stærk regn falde i syv dage og syv 
nætter. Hetæren tillod ham at hengive sig til lysterne og drikke og 
spise i syv dage. 

Da saa lang tid var gaaet, var vinen og levnedsmidlerne aldeles 

* pilules de joie. I andre versioner er det en art konfekt i form af 
frugter, hvilket stemmer med texten nedenfor. De skulde sikkert virke 
erotisk stimulerende. 

** Bedre var »i nærheden af«. Hetærens list lykkes saa let, fordi ene- 
boeren aldrig har set kvinder og ikke aner deres existens. Faderen er 
ganske ubemærket gledet ud af sagaen. 

opbrugte, og man erstattede dem med bjærgets vand og træernes 
frugter; men deres smag var ikke behagelig, og eneboeren forlangte 
de næringsmidler, som man tidligere havde givet ham. Hetæren 
svarede; »Der er ingen flere; lad os nu gaa sammen hen for at hente 
nogle; ikke langt herfra er der et sted, hvor de kan findes.« — »Som 
du vil,« sagde eneboeren. De begav sig altsaa paa vej sammen. 
Ikke langt fra byen lagde kvinden sig ned paa jorden og sagde: 
»Mine kræfter er udtømte; jeg kan ikke gaa længere.« Eneboeren 
svarede: »Naar du ikke kan gaa længere, saa sæt dig overskrævs 
paa min nakke; saa skal jeg bære dig.« 

Kvinden havde i forvejen sendt et brev for at underrette kon- 
gen derom, idet hun sagde: »Kom ud et øjeblik, konge! saa skal du 
se, hvad min visdom formaar.« Kongen saa dette skue og spurgte 
hetæren: »Hvorledes er du kommen saa vidt?« Hun svarede: »Ved 
mine kunstgrebs magt; der gives intet, som jeg ikke endnu kan ud- 
rette.« Kongen bød, at eneboeren skulde blive i byen; han gav ham 
rigelige ydelser og behandlede ham med agtelse; han opfyldte alle 
hans ønsker; han udnævnte ham til sin førsteminister. 

Da eneboeren havde opholdt sig i byen i nogle dage, afmagredes 
hans legeme; han tænkte paa beskuelsens ubevægelighed og blev 
træt af denne verdens begær. Kongen spurgte ham, hvorfor han 
ikke var tilfreds. Han svarede: »Skønt jeg opnaar tilfredsstillelse 
af mine fem arter af begær, tænker jeg stedse paa opholdet i skoven.« 
Kongen sagde: »Mit oprindelige formaal var at gøre ende paa tør- 
kens ulykke; hvorfor skulde jeg øve vold mod denne mand ved at 
berøve ham, hvad han vil have?« Han lod ham derfor drage bort. 
Da eneboeren kom tilbage til bjærgene, fuldkommengjorde han sig og 
skred fremad, og førend lang tid var gaaet, genvandt han de fem 
gennemtrængende ævner. — Buddha sagde: »Eneboeren Enhjørning 
er mig selv; hetæren er Je-chou-t’o-lo (Yagodharå)«*. 


Slutningsordene viser, at vi har en J å t a k a for os, der som 
sædvanlig lægges i munden paa Buddha selv. Som vi senere vil faa 
at se, finder vi varianter af den i den indiske Jåtakasainling. Den har 
vel derfor omtrent samme ælde. Ifølge traditionen blev den nu 
existerende redaktion af Jåtaka en (et ord, der baade bruges om hele 

* Buddha’s hustru. 

samlingen* og de enkelte fødselshistorier) foretaget af Buddha- 
ghosa paa Ceylon c. 430 e. Chr.; men de fleste af fortællingerne 
er sikkert adskillige aarhundreder ældre, da scener fra ikke faa af 
dem findes fremstillede i reliefferne paa stupa'en i Bharhut (en kolos- 
sal kuppelbygning, der gemmer relikvier af Buddha) fra det 3. eller 
2. aarh. f. Chr. Endelig er det højst sandsynligt, ja utvivlsomt, at 
mangfoldige fortællinger har levet paa folkets læber, inden Buddhi- 
sterne optog og bearbejdede dem, for at de kunde tjene deres 
formaal. 

Fortællingen om Ekagringa frembyder flere meget tydelige lig- 
hedspunkter med Aristotelessagnet: 1) det i forvejen aftalte spil mel- 
lem kongen og den skønne, 2) asketens nedværdigelse, 3) kongen 
som tilskuer; 4) at asketen til sidst forlader hoffet for at vende til- 
bage til skoven, synes ogsaa at gaa igen i flere former af Aristoteles- 
sagnet, skønt det her motiveres anderledes. At hetæren anstiller 
sig udmattet for at faa eneboeren til at bære hende, har en mærke- 
lig overensstemmelse med Candacis-episoden hos Ulrich von Eschen- 
bach (se s. 53), en overensstemmelse, der kan være tilfældig, men 
ikke behøver at være det. Naar Rishi'en i Dandins fortælling føler 
sig langt dybere ydmyget end den trods den burleske scene med 
al agtelse behandlede Ekagringa, ligger forklaringen temmelig nær; 
Dandins fortælling er en næsten moderne psykologisk novelle, hvor- 
imod Ekacringa-sagnet er en ældgammel, barnlig legende, bearbej- 
det af en from munk, der ikke kunde give en Bodhisattva (Buddha 
i en tidligere existens) til pris for latteren. Maaske har den oprinde- 
lige folkelige fortælling, der kan formodes at ligge til grund, frem- 
stillet bodsøverens nedværdigelse med adskilligt mindre alvor og 
værdighed. 

Hetæren rider paa Ekacringa's skuldre, men der staar intet om, 
at han skal agere hest. Dette kan skyldes bearbejderen, der mu- 
ligvis har fjærnet dette træk som usømmeligt. I en anden Jåtaka 
agerer derimod en dum brahman virkelig hest. men uden at bære 
nogen. Dens indhold er følgende: 


* Dan omiatter 550 fødselshistorier, 6 store bind i den engelske over- 
sættelse (The Jåtaka or Stories of Buddha’s former Births. 
Translated from the Påli by various hånds under the editorship of C. B. 
C o w e 1 1. Cambridge 1895 ff.). 

Ruhak a-Jåtaka (nr. 191)*. — Bodhisatta** er konge af 
Benares; Ruhaka er hans huspræst (purohita) og gift med en gam- 
mel brahmankvinde. Engang da Ruhaka rider gennem byen paa 
en herlig, prægtig smykket hest, som kongen har givet ham, ud- 
bryder folket i høje beundringsraab over den dejlige ganger. Ruhaka 
kommer glad hjem og fortæller dette til sin hustru; men den bedra- 
gerske kvinde svarer: »Ak, min husbond, du ved ikke, hvori denne 
hests skønhed bestaar. Den beror udelukkende paa dens smukke 
ridetøj. Hvis du nu vil smykke dig selv som hesten, tage dens ride- 
tøj paa og gaa ned paa gaden, idet du kabriolerer paa hestevis, da 
vil du møde kongen, og han vil prise dig, og hele folket vil prise dig.« 
Den dumme brahman følger hendes raad, men han bliver til grin, 
og kongen spørger, om han er bleven forrykt. Ruhaka gaar vred 
hjem for at tugte sin hustru, men hun flygter i tide til paladset. Kon- 
gen opfordrer ham til at tilgive sin hustru, thi alle kvinder er fulde 
af fejl, og selv en brudt buestræng kan bødes; men huspræsten sva- 
rer: »Saa længe der er bast og arbejdere, er det let at købe nye 
buestrænge. Jeg vil skaffe mig en anden hustru; thi denne har jeg 
sandelig faaet nok af.« 

Brahmanen er dum, men historien er. om muligt, endnu dum- 
mere, da den strider mod al sund sans. Hensigten synes at være 
at meddele et nyt exempel paa kvindens træskhed og siethed og 
maaske tillige give brahmanerne, som Jåtaka-fortællingerne tit har 
et godt øje til, et lille hib. Det erotiske, som ellers motiverer man- 
dens besynderlige handling, mangler ganske. Hvis denne tarvelige 
fortælling overhovedet har noget med vort æmne at gøre, kan man 
maaske formode, at vi i den har det første famlende forsøg paa ride- 
eller snarere hestemotivets anvendelse. Herfra eller fra en lignende 
fortælling kan dette motiv maaske være gaaet over i en formodent- 
lig adskilligt yngre anekdote, hvor det fik en langt bedre anvendelse, 
ved at erotiken toges til hjælp. 1 denne form foreligger fortællingen 
i den berømte visdomsbog Paneatantra (»Fembogen«) IV, 6. 
Den lyder saaledes i Harald Rasmussens oversættelse***: 

* The Jåtaka, Vol. Il, translated by Rouse. 

** Bodhisattva er Sanskrit-, Bodhisatta Påliformen. 

*** De ældste indiske Æventyr og Fabler eller Fembogen oversat efter 
Grundteksten af Dr. phil. Harald Rasmussen. København 1893«, s. 181. Han 
kalder fortællingen »De vægelsindede Kvinder«: Kvindeluner« er valgt 
efter Benfev. 

Kvindeluner. 

Der var engang en Konge, som herskede over den havombæl- 
tede Jord og hed N a n d a. 

Der gik stort Ry af hans Magt og Manddom, og paa hans Fod- 
skammel spillede der et Straalenet fra en stor Mængde Fyrsters 
Pandesmykker. Hans Vej var saa klar som Efteraarsmaanens tin- 
drende Straaler. 

Han havde en Raadgiver ved Navn Vararuci, som havde 
gennemgransket alle Skrifterne og kendte hver en Tings virkelige 
Væsen. Som Følge af en Elskovsstrid var engang dennes Hustru 
bleven fortørnet, og skønt han paa mange Maader søgte at stille 
hende tilfreds, — thi han holdt saare meget af hende — lod hun sig 
dog ikke formilde. Da sagde hendes Mand: »Sig dog ,kære, hvor- 
ledes du kan blive forsonet, saa skal jeg sandelig gøre mit dertil!« 
Da sagde hun langt om længe: »Hvis du vil lade dit Hoved rage 
og kaste dig for mine Fødder, saa vil jeg atter vise dig et mildt 
Aasyn«*. 

Da saa det var gjort, blev hun god igen. 

Nanda's Hustru var imidlertid ligeledes bleven krænket, og uag- 
tet han gjorde alt for at mildne hende, vilde hun dog ikke give sig 
til Freds. Da sagde han: »Kære! Ikke en Time kan jeg leve uden 
dig. Jeg styrter mig for dine Fødder, bare jeg kan vinde din Gunst 
igen.« 

Da svarede hun: »Dersom jeg nu lægger dig et Bidsel i Mun- 
den, stiger op paa Ryggen af dig og lader dig rende, og du saa under 
Løbet vil vrinske som en Hest**, — saa vil jeg atter være dig huld.« 
— Saalunde skete det da. 

Efter at Kongen derpaa om Morgenen havde taget Sæde i Raa- 
det, indfandt Vararuci sig, og da Kongen saa ham, spurgte han: »Hør. 
Vararuci! Hvorfor er dit Hoved raget, skønt det ikke er Tiden 
dertil?« 

Denne svarede: 


* Dette er egentlig kun en parodi af, hvad der er fortalt ovenfor 
s. 63 f. n. 

** Kryber han paa alle fire, eller gaar han oprejst? Vi hører intet derom, 
men det ser nærmest ud, som om han løber paa to med damen paa ryggen 
eller skuldrene. 

»Er der noget, som kan tænkes, 
og som ikke fluks kan ydes, 
naar af dem, til hvem vi lænkes, 
naar af Kvinderne det bydes? 

Dér, hvor den. som ej er Hest, 
vrinsker dog, som han kan bedst, 
dér en Mand kan ogsaa rage 
Hovedet paa fejle Dage.« 

Slægtskabet med Aristotelessagnet er højst sandsynligt*; men 
der er tillige store uoverensstemmelser. Vi har ligesom i vort sagn 
en stor og mægtig konge og hans vise raadgivcr, der begge er lige 
svage overfor en elsket kvindes luner; men her har hver sin til- 
bedte hustru, det er kongen og ikke ministeren, der maa tjene til 
ridehest, og lige saa lidt hører vi om nogen intrige. 

Fortællingen, der som de fleste noveller og anekdoter i Panca- 
tantra har en kvindefjendsk tendens eller rettere, kan anvendes som 
angreb mod kvinderne, er imidlertid ikke en oprindelig bestanddel 
af »Fembogen« (saaledes kaldet, fordi værket er delt i fem bøger); 
den er et forholdsvis sent indskud og har derfor ikke fundet optagelse 
i de bearbejdelser af værket, der vandrede mod vest. Den store 
tyske videnskabsmand B e n f r e y, der ved sit berømte værk »Pant- 
schatantra« 1859 grundlagde den sammenlignende eventyr- og no- 
velleforskning, saa rigtigt, at oversættelsen paa Pehlevi (Sassanide- 
rigets officielle sprog), der er tabt, men ligger til grund for den gamle 
syriske oversættelse af c. 570 e. Chr., i flere henseender var mere 
oprindelig end de paa hans tid fremdragne indiske bearbejdelser, og 
sluttede deraf, at det oprindelige Sanskritgrundværk havde omfattet 
13 afsnit ligesom Pehlevioversættelsen. Da nu et af disse afsnit (10. 
bog) har et afgjort buddhistisk præg, drog han heraf den slutning, 
at hele grundværket var af buddhistisk oprindelse, men senere om- 
arbejdet af brahmanerne i den skikkelse, hvori det nu foreligger. 
Den tyske Indolog Johannes Hertel har imidlertid i den nyeste 
tid fremdraget en langt ældre og oprindeligere redaktion**, der ka- 

* B e n f e y : Pantschatantra. Leipzig 1859, I, s. 461 f. Allerede Benfey 
sammenligner legenden om Ekagringa og Dandin’s fortælling med vort sagn. 

** Tantråkhyåyika. Die alteste Fassung des Pancatrantra. Aus dem 
Sanskrit iibersetzt mit Einleitung und Anmerkungen von Johannes Hertel. 
Leipzig und Berlin 1909. 

6 * 

ster et nyt og uventet lys over det gamle værks historie. Denne 
gamle redaktion har titlen Tantråkhyåyika (o: »(Lærebog) 
bestaaende af fortælling om klogskabsanvendelser«) og menes at 
gaa tilbage til et tabt grundværk, forfattet i Kashmir formodentlig 
engang i de to sidste aarhundreder f. Chr. Forfatterens hensigt har 
været at give en lærebog for unge prinser i statskunst og allé dens 
snedigheder og indviklede intrigespil og tillige meddele dem grundig 
indsigt i Sanskrit, der i krigerkasten (o: hofkresene og adelen) gen- 
nem mange aarhundreder vedblev at leve som et dannet kunst- og 
litteratursprog, længe efter at det var ophørt at være folkets maal. 
Hertel hævder, at bogen har en afgjort brahmansk karakter, og at 
dens tendens, der ingenlunde kan bestaa for en stræng moralsk dom- 
stol, ubetinget maatte være syndig i en Buddhists øjne. En mor- 
skabsbog skulde det mindst af alt være; de indskudte fabler og for- 
tællinger skulde kun tjene som exempler paa de meddelte læresæt- 
ninger. Det laa imidlertid fristende nær for afskrivere at gøre til- 
føjelser og indskyde nye fortællinger, og Hertel paaviser adskillige, 
som sikkert ikke er oprindelige, medens andre er mistænkelige. 
»Kvindeluner« findes i k k e i Tantråkhyåyika, og i det hele spores 
der ingen kvindefjendsk tendens, thi I, 3 (»Tre selvforskyldte ulyk- 
ker« — Fancatantra I, 4), i hvilken den berømte »ukyske væver- 
kone«* forekommer, er dels af tvivlsom ægthed, dels ganske kort 
og blottet for de rasende kvindefjendske strofer, de senere bearbej- 
delser indskyder, medens III, 8 (= Panc. III. 11: »Tømmersvenden 
og hans utro hustru,« der dog er meget stærkt omarbejdet) vel hand- 
ler om en utro kone, men dog snarere er bestemt til at illustrere man- 
dens fæiske dumhed. 

Fra Kashmir bredte vort værk sig over hele Indien under titlen 
Fancatantra, stadig naturligvis i en mere eller mindre omar- 
bejdet skikkelse. I det 6. aarh. hørte kong C h osru Nushirvan 
af Persien (531 — 579) om en ganske vidunderlig bog »Kai il ah og 
D i m n a h«**, der skulde indeholde vise leveregler og ypperlige lær- 
domme vedrørende statsstyrelsen. Han sendte den lærde og sprog- 
kyndige læge Burzujeh til Indien for at faa den og andre bøger 


* Beslægtet med Decameron Vil. 8. Se Landau: Die Quellen des De- 
kameron, s. 119 ff. E. 

** Sanskrit: >Karataka og Damanaka«, navnene paa de to sjakaler, der 
optræder som løvens ministre i første bog. 

oversatte, og det lykkedes denne mand ved anvendelse af stort di- 
plomatisk snille og megen »elskværdighed« (o: mange bestikkelser) 
at bevæge en kongelig bibliothekar til at skaffe ham adgang til det 
for profane øjne omhyggelig bevogtede værk, som Burzujeh derpaa 
oversatte tilligemed andre værker, idet han arbejdede baade nat 
og dag under stadig frygt for opdagelse. Dette i forbindelse med 
hans mangelfulde kundskaber i Sanskrit havde imidlertid den uhel- 
dige følge, at hans oversættelse blev fuld af fejl, og desuden kan det 
bevises, at det haandskrift. han benyttede, manglede i det mindste 
det første blad.. Den oversættelse, han endelig bragte hjem med til 
Persien, indeholdt foruden de 5 Pancatantra-bøger 8 andre, der intet 
har med Pancatantra at gøre; derfra skriver sig Benfeys 13 afsnit. 
Pehlevioversættelsen blev allerede c. 570 oversat paa Syrisk og c. 
750 paa Arabisk; fra den arabiske oversættelse stammer atter alle 
andre øst- og vesterlandske bearbejdelser (udenfor Indien). 1 det 
hele har ingen anden indisk bog faaet en saa enorm udbredelse uden- 
for sit hjemland som Pancatantra*. 

Fortællingen »Kvindeluner« fandtes, som berørt, ikke i det haand- 
skrift, der stod til Burzujeh’s raadighed, heller ikke i det, der kom 
til at danne grundlaget for H i t o p a d e q a, en langt senere, stærkt 
omarbejdet fabel- og visdomsbog. Derimod blev den optaget i en 
Jainabearbejdelse, der mellem 850 og 1 199 blev foretaget 
i det nordvestlige Indien, og som dér fuldstændig har fortrængt den 
ældre text. Jaina’erne er, som berørt, en med Buddhismen d e 1 v i s 
beslægtet, uhyre asketisk sekt**; men paa den tid havde de vundet 
indflydelse ved hoffet i Qujarat og lempede sig som praktiske folk 
efter tidens krav. Pancatantra var alt for praktisk og yndet en 
bog til at lades upaaagtet; s^a forsøgte man da, saa vidt gørligt, at 
forandre det gamle umoralske a r t h a - værk til en moralsk lærebog 
i d h a r m a. Bearbejderen gik meget radikalt til værks; bl. a. ind- 
skød han nye strofer og nye fortællinger — til dels afgjort kvinde- 
fjendske — . der er beslægtede med buddhistiske, som vi kender 
andetstedsfra, og omarbejdede de gamle. Den saaledes tilvejebragte 

* Dette og det nærmest følgende efter Hertel. anf. værk I. s. 45 ff. og 
s. 26 ff. 

** At der trods ligheden er store forskelligheder mellem de to sekter, 
kan ses hos Edv. Lehmann: Buddha. s. 38 ff. 

text er den saakaldte textus simplicor (simplere text)*. 
Faa grundlag af denne og andre kilder forfattede Jaina-munken 
Purnabhadra i aaret 1199 en ret omfangsrig og kunstfuld be- 
arbejdelse, den såkaldte textus ornatior (mere udsmykkede, 
rigere text)**. 

Fortællingen »Kvindeluner« er altsaa et forholdsvis sent ind- 
skud; men derfor kan den godt være meget ældre. Den er egentlig 
mere mildt og fint ironiserende over mændenes svaghed overfor 
deres hustruer end egentlig kvindefjendsk; men den lod sig anvende 
som angreb paa kvinderne og synes derfor tidligt — ligesom en 
uhyre mængde andre gamle eventyr og noveller — at være optaget 
af Buddhismen. Da denne religion c. 1000 e. Chr. havde faaet fast 
fod i T i b e t***, blev dens rige novellelitteratur overført paa landets 
sprog. Derfor finder vi i det kæmpemæssige tibetanske værk 
K a n d j u r en mangfoldighed af indiske fortællinger, der trods større 
og mindre, i reglen uheldige omdannelser er lette at genkende. Og- 
saa »Kvindeluner« er optaget i Kandjur, men i en meget stærkt ud- 
videt og yderst raffineret form, der allerede derved ganske tydeligt 
røber sig som en senere omarbejdelse. Er denne nu foretaget paa 
tibetansk eller allerede paa indisk grund? Det sidste synes utvivl- 
somt, naar man betænker, hvor meget de fleste andre indiske for- 
tællinger har lidt ved at overføres paa Tibetansk. Heraf kan man 
vel slutte, at »Kvindeluner« har existeret meget længe, rimeligvis 


* Kosegarten slog denne sammen med andre texter i sin udgave, 
der atter ligger til grund for Benfeys oversættelse, hvortil ogsaa haand- 
skrifter benyttedes. Benfey’s oversættelse bliver derfor egentlig ikke 
nogen »textus simplicior«. En nyere overs. af denne text er: Pantscha- 
t a n t r a. Ein altes indisches Lehrbuch der Lebensklugheit in Erzåhlungen 
und Spriichen. Aus dem Sanskrit neu iibers. von L. Fritze. Leipzig 
1884. Den findes ikke paa vore bibliotheker. 

** Das Pancatantram (textus ornatior). Eine altindische Mar- 
chensammlung. Zum ersten Male iibersetzt von Richard Schmidt. 
Leipzig, Lotus-Verlag (o. J.) »Kvindeluner« hedder her »Zwei Weiber- 
knechte« (IV, 6, s. 271), men er i ingen nævneværdig henseende forskellig 
fra Benfey’s og Rasmussens oversættelser. 

*** Buddhismens udbredelse i Tibet skal være begyndt i det 7. aarh., 
men standsedes for en tid. 1 det 12. og 13. aarh. udfoldedes der en om- 
fattende oversættervirksomhed. Se Ralston: Tibetan Tales. In- 
troduction, p. X ff. 

aarhundreder, før den optoges i Pancatantra*. Kandjur-versionen 
synes at hvile paa en form, der har været lidt forskellig fra den i 
litteraturen bevarede, idet kongens optræden som hest vel har været 
omtalt først. 

I Kandjur udgør den omarbejdede og udvidede form en del af 
en længere fortællingscyklus, der handler om kong Canda Pra- 
d y o t a af Ujjayini (en navnkundig indisk stad) og (dog kun i ringe 
grad) hans forhold til Buddha's discipel Mahåkåtyåyana, der vinder 
kongen for sig og udbreder Buddhismen i hans land**. »Canda« be- 
tyder »den hidsige«, men »den kvindekære« vilde være et mere pas- 
sende tilnavn for denne konge***, hvis galante eventyr danner et 
ret væsentligt indhold af disse fortællinger. Moralen er i det hele 
forbavsende slap. Allerede i Jåtaka’erne slaar det buddhistiske 
kvindehad ofte over i en dels ringeagtende, dels menneskekærlig- 
mild ligegyldighed for erotiske fejltrin fra kvindernes side: Dette 
køn er nu engang svagt og upaalideligt; hvorfor skal man da tage 
sig dets excesser alt for heftigt? At vogte kvinder er dumt, da det 
faktisk er umuligt; derfor bør en fornuftig mand bære sine ægte- 
skabelige ihorn med sindsrot. I fortællingerne om kong Pradyota 
gaar det endog — rimeligvis under indflydelse af det tibetanske 
polyandri — saa vidt, at kongens søn Qopåla med urokkelig sindsro 
ikke blot erfarer, men ser sin hustrus utroskab og erklærer, at han 
fra sin tidligere tilværelse, da han selv var kvinde, af personlig er- 
faring ved, hvor umætteligt dette køn ertt. Deraf tager hans fader 
kongen anledning til med en forbavsende liberalitet at indrømme 


* Nanda var navnet paa en konge, og Vararuci paa en stor gram- 
matiker, der begge skal have levet paa Alexander den Stores tid (Ras- 
mussen, anf. v., s. 181; sml. s. 158 nedenfoi). Fortællingen maa altsaa 
stamme fra en Tid, da disse mænd endnu mindedes. 

**Mahåkåtjåjara und der Konig Tshanda-Pradjota. 
Fin Cyklus buddhistischer Erzahlungen mitgetheilt von Å. Schiefner 
(Mémoires de l’académie des Sciences de St.-Pétersbourg. VII. série. Tome 
XXII, No. 7. 1875). 

*** Hidsigheden træder stærkere frem hos Chavannes : Cinq cents 
contes et apologues, nr. 499. 

t Se f. ex. Jåtaka 65, 120, 195, 225, 401, 431. 

tt XII. fortælling, der er en variant af Jåtaka 62. Slutningen, hvor 
karavanførerens fangne hustru ikke tilfredsstilles ved 500 vilde røveres 
favntag (!), har en mærkelig lighed med Poggionis Facetiæ. Lon- 
dini 1798, T. II, p. 8: Mulieris conscientia. 

alle sine haremsdamer uhindret sexuel frihed*. Den fortælling, der 
særlig interesserer os, er dog den 9., der lyder saaledes: 


IX. Påndava-pigen Tårå. 

Da Påndava'erne, som boede i bjærgene, havde gjort oprør mod 
kongen, befalede han (sin førsteminister) Bharata, at kue dem. Bha- 
rata rykkede ud med en fuldstændig hær, betvang dem, nødte dem 
til at stille gidsler, paalagde dem tribut og skatter og drog bort. Da 
kongen hørte, at Bharata havde kuet Påndava’erne, nødt dem til at 
stille gidsler og paalagt dem tribu^ og skatter, og at han nu vendte 
tilbage, gik han hæren i møde. Blandt gidslerne fik han øje paa en 
pige, hvis legeme var dækket med bylder og befængt med en art 
udslæt, og sagde til Bharata: »Skulde der mon findes et menneske, 
der vilde hengive sig til elskovsnydelse med en saadan pige?« Bha- 
rata svarede: »Konge, ikke blot vil man hengive sig til elskovs- 
nydelse med hende, men hun er i stand til at bevirke, at man lader 
hende stige op paa sin ryg og vrinsker dertil.« Kongen sagde: 
»Bharata. skulde det være muligt?« Han svarede: »Konge, jeg vil 
bevise dig det.« Bharata overgav pigen til lægerne med den for- 
sikring, at han vilde skaffe alt, hvad der krævedes til hendes be- 
handling. Lægerne behandlede hende, og sygdommen blev ganske 
hævet. Da pigen saa blev plejet med de mest udsøgte sager, blev 
hun meget smuk. Bharata antog hende i datters sted og gav hende 
navnet Tårå. Påndava-pigen. Han sagde til hende: »Pige. jeg vil 
indbyde kongen til et middagsmaaltid; smyk du dig med alle pry- 
delser og vis dig for kongen.« Tårå svarede intet. Bharata sagde 
til kongen: »Konge, du synes allerede helt at have glemt mit hus; 
vil du ikke bsøge det?« Kongen svarede: »Hvorledes skal jeg be- 

kun én eneste at kongens hustruer Cåntå vil ikke benytte den hende 
tilstaaede frihed. Om hende handler ogsaa den sammenhængende fortæl- 
lingsrække XVIII- -XX. af hvilke XIX er nøje beslægtet med Jåtaka 77, 
314 og 4 IS, medens alle tilsammen har hørt til de bøger, BurzQjeh med- 
bragte fra Indien foruden Pancatantra. Derved kom dette afsnit ind i 
»Kalilali og Dimnah« og gik videre til de europæiske bearbejdelser. Det 
genfindes hos Kragballe: De gamle Vises Lignelser og Hofsprog. 
Kiøbenhavn 1852, s. 31 ff.: »Kong Sedras af Indien og Dronning Helebat.« 
Benfey (Pantschatantra, § 225) omtaler dette afsnit som endnu ikke gen- 
tundei i den indiske litteratur: senere fandtes det altsaa virkelig paa 
Tibetansk. 

søge det, da du ikke indbyder mig?« Bharata sagde: »Forholder det 
sig saaledes, konge, saa indbyder jeg dig.« Kongen modtog indby- 
delsen. Bharata sørgede for mad og drikke, som det sømmede sig 
til at modtage kongen, og lod huset festligt smykke. Kongen kom 
til hans hus. Bharata lod ham gnide med passende stoffer, bade i 
vand af forskellig vellugt, salve med forskellige salver og klæde 
med forskellige gevandter. Da kongen havde nydt det for ham 
bestemte maaltid, sad han og førte en samtale med Bharata. Da 
kastede Tara en bold fra et kammer, der var skilt fra det andet ved 
et forhæng, og idet hun trak forhænget til side, sagde hun: »Fader, 
giv mig bolden tilbage!« Kongen saa paa den ungdomsskønne 
pige og sagde, grebet af elskov: »Bharata, hvis datter er hun?«* — 
»Konge, det er min datter.« — »Bharata, har du endnu ikke forlovet 
hende med nogen?« — »Nej, konge.« — »Forholder det sig saaledes, 
Bharata, hvorfor giver du hende saa ikke til mig?« — »Konge, jeg 
giver dig hende.« — Med overvættes glæde tog kongen hende til 
gemalinde. Da ifølge tingenes natur det nye stedse foretrækkes for 
det gamle, saa kongen kun paa hende, hængte ved hende, var kun 
optaget af hende, idet han tilsidesatte de andre kvinder. Da mente 
Bharata, at nu var tiden kommen til at bringe det til udførelse, som 
han tidligere havde udtalt, og han sagde til Tara: »Min datter, for- 
maar du at faa kongen til at tillade, at du stiger op paa hans ryg. 
og kan du bringe det saa vidt med ham, at han vrinsker?« Med et 
lille smil svarede hun: »Fader, jeg skal se, om jeg formaar det eller 
ej.« Da kvinderne er kloge, selv om de intet har lært**, iførte hun 
sig et smudsigt klædebon og lagde sig ned paa en tremmebænk. 
Kongen spurgte: »Dronning, hvilket løfte har du aflagt?« Hun sva- 
rede: »Konge, guderne er- fortørnede.« Kongen spurgte: »Hvad har 
du med guderne at gøre?« — »Konge, da du udsendte min fader for 

at kue Påndava'erne, bad jeg til guderne og lovede dem, at hvis 

min fader kom tilbage og havde fuldbragt sit hverv, vilde jeg stige 
op paa ryggen af den mand, der tog mig til hustru, og lade ham 

vrinske. Derefter blev jeg givet dig til hustru. Da nu tallet paa 

* kongen kender ikke pigen igen og har aabenbart ganske glemt sin 
tidligere samtale med Bharata. 1 det følgende lader Tårå, som om hun vir- 
kelig er ministerens datter, og kongen anser hende sikkert derfor. 

** Denne sætning forekommer hyppig i den indiske litteratur. Sml.: 

Af naturen ere kvinder kloge. 

Men af bøger lærer manden klogskab. 

kvinderne, der opholder sig i kvindeboligen, er meget stort, befinder 
jeg mig i denne tilstand, fordi jeg ikke tror, at jeg kan indfri mit 
løfte.« For dem, der er grebne af elskovslidenskab, gives der intet, 
som ikke lader sig gøre; derfor sagde kongen: »Vær uden bekym- 
ring, dronning, da du har aflagt løftet for min skyld! Alt skal blive 
udført.« Tårå svarede intet. Da spurgte kongen: »Dronning, hvor- 
for taler du ikke? Har du maaske en anden bøn?« Hun svarede: 
»Konge, jeg har ikke den ringeste bøn; men til den tid skal brah- 
manen og huspræsten* udtale velsignelsen for kongen, og en lut- 
spiller skal spille paa lut.« Kongen svarede: »Ogsaa dette er let: 
huspræsten har vi; der skal kun søges efter en lotspiller.« Tårå 
sagde: »Godt. konge! lad søge efter en lutspiller!« 

(Der fortælles nu om en ung købmand fra Gåndhåra, der først 
lader sig ganske afblanke af en hetære og derpaa sættes paa døren 
af hende, efter at hun forinden »for at prøve hans kærligheds styrke« 
har lokket ham til at udføre en højst malproper handling, der er 
lovlig stram til, at den kan meddeles paa Dansk**. Han ernærer sig 
saa ved lutspil.) 

Kongen sagde til Bharata: »Da din datter har aflagt et saadant 
løfte overfor guderne, og jeg har en huspræst, saa er spørgsmaalet, 
hvem der kan skaffe os en lutspiller.« Bharata sagde: »Konge, der 
er en Gåndihårer, som ernærer sig ved lutspil; jeg vil binde ham et 
silkeklæde for øjnene og kalde ham hid.« Kongen havde intet at 
indvende. Derpaa steg han med huspræsten op paa taget af det syv 
stokværk høje palads og fortalte huspræsten alt, saaledes som det 
var gaaet til. Denne svarede intet. Bharata bandt Gåndhåreren et 
silkeklæde for øjnene og førte ham op paa taget af det syv stokværk 
høje palads. Påndava-pigen Tårå undrede sig, og efter at have bedt 
om held og lykke iførte hun sig et hvidt klædebon og besteg kon- 
gens ryg. Huspræsten istemte velsignelsesformularerne, Gåndhåre- 
ren spillede paa sin lut, og kongen begyndte at vrinske***. Da tænkte 
Gåndhåreren: »Hvorledes kommer en hest herop, da paladset er 

* Ikke to, men én person. 

** Puella, ventre exonerato, granum bacæ in stercore posuit. Tum 
»Si me amas,« inquit, »hoc granum dentibus cape.« Han vil gøre det, men 
hun sparker ham med hælen, skammer ham ud og jager ham bort. 

*** Heller ikke her hører man noget om, at han kryber paa alle fire. 
Det ser næsten ud, som om han staar oprejst med damen paa ryggen og 
vrinsker. 


Digitized by 


Google 


Original from 

PRINCETON UNIVERSITY 



91 


syv stokværk højt? Her er ganske sikkert en mand falden i en 
kvindes magt, ligesom det gik mig, og nu gør kvinden ham til latter.« 
Derfor gav han sig til at .synge: »Som det gik med bærkærnen, 
som det gik med bærkærnen, synes ogsaa denne sag at forholde 
sig, synes ogsaa denne sag at forholde sig.« Da han stadig gentog 
denne melodi, spurgte kongen: »Hej, mand! hvad skal denne sang 
betyde?« Gåndbåreren fortalte ham alt, saaledes som det var gaaet 
til. Kongen mærkede, at Gåndhåreren var kommen til bunds i sagen, 
og at han derfor ikke kunde taale ham i landet. Han gav ham fem 
hundrede kårshåpana’s (en mynt) og befalede ham at forlade landet. 

Til denne fortælling slutter sig de to følgende: 

X. Huspræsten lader sit haar rage. 

En dag sagde huspræsten til kongen: »Konge, du har ikke 
handlet ret; det sømmer sig ikke, at kongen saaledes falder i kvin- 
ders magt.« Kongen svarede intet og fortsatte ikke samtalen. Snart 
efter sagde han til Bharata: »I dag har huspræsten talt saadanne 
ord; kunde du ikke mage det saa, at hans egen hustru gør ham 
skallet?« 

(Bharata lover at gøre sit bedste. Han giver sin hustru sagen 
i kommission, og hun slutter venskab med huspræstens hustru. Hun 
praler overfor denne med, hvad hun kan faa sin mand til at gøre, 
saa at hendes veninde ogsaa faar lyst til at prøve sin magt og efter 
hendes forslag lover at gøre sin mand skallet. Hun anvender gan- 
ske det samme fif, som Tårå overfor kongen, og erklærer, at hun 
har lovet guderne at rage sin mands hoved og ofre dem hans haar. 
Huspræsten har intet at indvende, men han maa først tale med kon- 
gen. Han gaar til denne, der alt er underrettet om det hele af Bha- 
rata, og siger: »Konge, da jeg maa opfylde en forpligtelse mod gu- 
derne. maa du tillade, at jeg først efter sex maaneders forløb viser 
mig for dit ansigt.«) 

Kongen tilstod hans bøn. Huspræsten gik hjem, lod sit hoved 
rage og holdt sig saa i det indre af sit hus. Men hans hustru mældte 
Bharata’« hustru, at hendes mand nu havde ladet sit hoved rage. 
Bharata’s hustru meddelte dette til sin mand, og denne fortalte det 
til kongen. Kongen blev overmaade glad over denne meddelelse og 
befalede at hidkalde huspræsten. Bharata havde lært to drenge, 
han havde i sin tjeneste, følgende vise: »Hvor der er en kvinde fuld 

af skønhed og af god iamilie, der udgør husets pryd, dér vrinsker 
ogsaa den, der ingen hest er, dér ser du huspræsten med glatraget 
hoved.«* Huspræsten tog en hat paa og ilede til kongen. Da han 
traadte ind, begyndte begge drengene at synge visen, medens en 
anden tog hatten af huspræsten og sagde: »Se huspræsten med glat- 
raget hoved!« De tilstedeværende brast i en skraldende latter, 
medens huspræsten forstummede af skam, bøjede sit hoved og be- 
gav sig ydmyget hjem. 

XI. H u s p r æ s t e n s h æ v n. — Kongen har følt sig stødt over, 
at ogsaa Bharata har bebrejdet ham hans svaghed overfor det smukke 
køn, og opfordrer derfor huspræsten til at hævne sig paa ham. Hus- 
præstens neveu, der er tryllekyndig, frembringer ved illusion en 
karavane, lader en skarndynge se ud som et hus, hvor karavanføre- 
ren har taget ophold, og en benrad, der ligger paa skarndyngen, 
som en henrivende kvinde. Bharata, der er kommen for at kræve 
told af karavanen, anser hende for karavanførerens hustru, lover 
fritagelse for told som løn for hendes gunst, favner hende og falder 
i søvn med armen om hendes hals. Saa lader tryllekunstneren illu- 
sionen svinde, og ministeren ligger paa- møddingen og omfavner et 
skelet. Mennesker i tusindvis strømmer sammen for at nyde dette 
sjældne skue, og kongen vækker sin minister: »Bharata,« siger han. 
»har du ogsaa spist kvindemenneskets kød, som du har fornøjet dig 
med?« Den arme førsteminister tænker paa selvmord, men fore- 
trækker dog at lade sig indvie som (buddhistisk) gejstlig; men kon- 
gen kan ikke undvære ham og giver ham hans stilling tilbage. 

Disse tre fortællinger danner, som man ser, et sammenhæn- 
gende afsnit, hvis slægtskab med »Kvindeluner« er aldeles indly- 
sende. Ja, der kan næppe være nogen tvivl om, at denne cyklus 
er en endog meget raffineret bearbejdelse af Pancatantra-fortæl- 
lingen. Baade kong Nanda og kong Pradyota bærer deres elskede 
hustru som ganger, ja vrinsker oven i købet, og den første maa 
endda løbe med bidsel i munden. Bharata og huspræsten bebrejder 
kongen hans erotiske svaghed, men lokkes begge til straf i lige saa 
latterlige situationer. Hverken her eller i Ekagringa-legenden har 

* Overensstemmelsen med strofen, der afslutter »Kvindeluner« (s. 83), 
er øjensynlig. Denne strofe kunde ogsaa tyde paa. at fortællingen oprinde- 
lig har haft en anden form, og at ministerens bedaarelse har fulgt efter 
kongens (sml. Alexander og Aristoteles). 

vi dog Aristoteles-sagnet fuldt udviklet; men det maatte ligge nær 
at sammenarbejde de to fortællinger* og lade kongen og ministeren 
bytte roller som hest. De mange historier om strænge asketer, der 
lod sig daare af listige skønne, og ganske særlig Ekagringa-sagnet, 
kan let have givet en talentfuld fortæller en lykkelig idé, især da 
disse barske bodsøvere af adskillige uærbødige skeptikere ganske 
simpelt opfattedes som gemene hyklere, der kun gik ud paa at be- 
drage det godtroende folk**. Hvis nu ministeren, der altid er en 
brahman og ofte . betegnes som sin herres aandelige vejleder, gøres 
til en ældre vismand, der præker moral for en forelsket konge — en 
tendens, der antydes i Kandjurversionen — , følger resten næsten 
af sig selv: Kongens elskede harmes over den kedelige dydsdragon, 
gør ham selv forelsket og lader hans hjærtenskær (der oprindelig 
næppe er hende selv, men en ung. smuk dertil instrueret skønjom- 
fru eller maaske hans egen hustru (sml. Ruhaka-Jåtaka)) bruge ham 
som ganger. En saadan version er endnu ikke funden i den indiske 
litteratur, men maa vistnok have existeret, da vi allerede i det 9. 
aarh. finder den i et arabisk værk. Det er mulig t, men ikke til 
at bevise, at sagnet om den mægtige konge, hans vise minister og 
giftpigen, som senere skal omtales, kan have haft indflydelse paa 
fortællingens udvikling. 


* Maaske er fortællingerne sammenblandede i en saare ubetydelig 
russisk fortælling (hos Liebrecht : Zur Volkskunde, 1879, s. 140: 
Die getragene Frau). der muligvis kan anses for en fjærn og bleg indisk 
udløber. Her anstiller en kone, der er ude paa marken med sin mand, sig 
dødssyg, saa at han maa bære hende hjem under naboernes latter. Uden- 
for huset siger hun: »Bær mig ind i hytten, thi jeg dør vist; jeg vil sætte 
mig paa din hals (nakke); saa skal du bære mig ind i hytten.« Dette sker; 
hun falder i søvn paa gulvet og fejler intet næste dag. — Maaske er denne 
eller en lignende (formodentlig lidt bedre) fortælling vandret videre til 
Bohmen, hvor Ulrich von Eschenbach kan have anvendt motivet, 
den foregivne sygdom, i Candacis-episoden (s. 53 og 80). Hvis denne 
med alt forbehold fremsatte formodning skulde holde stik, vilde altsaa to 
iormer af samme motiv have mødt hinanden under, deres vandringer, den 
ene kommende fra øst. den anden fra vest. 

** Hyklerske asketer omtales ofte i Jåtaka’en og andre værker. Flere 
sieder siges det endog, at hellige mænd og bodsøvere i særlig grad hører 
til skøgefnes kunder. Navnlig digteren Kshemendra fra Kashmir i 
det 11. aarh. gør asketerne til genstand for den blodigste satire; han anser 
dem for hyklere alle til hobe. Se J. J. Meyers overordentlig interes- 
sante indledning til Altindische Schelmenbiicher. 

Den berømte franske videnskabsmand Joseph Bédier, der 
i den sidste tid har givet anledning til saa megen diskussion og hid- 
sig polemik ved sin piéce om de tyske grusomheder i verdenskrigen 
1915*, vender sig i sin aar 1893 udgivne bog Les Fabliaux 
meget kraftigt imod »den orientalske theori«, hvorefter næsten alle 
fortællinger skal stamme fra Indien. P. 170 — 177 behandler han 
Henri's Aristotelessang og haaner de lærde, der har betragtet dette 
motiv som indisk »uden at præstere bevis derfor«. Bédiers argu- 
menter er væsentlig følgende: 1) Henri’s Aristotelessang staar i 
æsthetisk værd uhyre højt over den tarvelige Pancatantrafortælling 
»Kvindeluner« — en uomtvistelig sandhed, som jeg skal være den 
sidste til at nægte — . 2) Langt bedre end »Kvindeluner« er for- 
tællingen om kong Pradyota og Tårå, men ogsaa den lider af mang- 
lende logik og er egentlig »en farmaceutisk fortælling, der kun be- 
viser den indiske medicins fortræffelighed« (!). — 3) Den oriental- 
ske theori fører et tveægget sværd. Hvis de orientalske former 
er de bedste, hedder det, at de occidentalske fortællere er nogle 
klodrianer, der har spoleret æmnet. Er derimod de occidentalske 
former de ypperste, har de vesterlandske fortællere logisk og har- 
monisk udviklet en formløs indisk spire. — 4) Antager man den sid- 
ste paastand, er det eneste fælles for de indiske former og Aristo- 
telessangen følgende: En mand finder sig i, at en kvinde sadler og 
rider ham. Bédier kan godt tænke sig, at Aristotelessangen en skøn 
dag er opstaaet fuldt færdig i en klerikers hjærne, der har kedet sig 
ved at høre sin lærer forklare Aristoteles’ skrifter. — 5) »Veziren 
med sadel og tømme« hos Cardonne (se nedenfor s. 101 f.) kan lige 
saa godt stamme fra Aristotelessangen som omvendt, men det før- 
ste er det sandsynligste. 

Bédiers argumentation er klar, men ungdommelig og meget 
advokatorisk. Beskyldningerne for manglende logik i »Påndava- 
pigen Tårå« er følgende: Bharata har snydt i spillet, thi kongen har 
kun paastaaet, at ingen kunde have med pigen at gøre, saa længe 
hun var befængt med udslæt (!). Da den unge dronning beder kon- 
gen om rideturen, er det mærkeligt, at han har glemt væddemaalet 
med Bharata. Det er lige saa usandsynligt, at han tror paa sin 

* Jeg stiller mig her ubetinget paa professor Nyrops og Bédiers 
side. Den følgende polemik maa ikke paa nogen maade opfattes 
som en skjult tilslutning til Karl Larsen. 

hustrus stupide løfte. Kongen viser ingen dum lidenskab som Ari- 
stoteles, men kun galanteri; Henrik IV vilde have gjort det samme 
for Gabrielle. — Alle disse postulater er meget aandrige og flotte; 
men der er ingen grund til at imødegaa dem. 

At orientalisterne argumenterer som i 3), er til en vis grad 
sandt. Men, som en aandrig tysk forsker — jeg husker ikke, hvem 
— bemærker: »Mange fortællinger er i deres ældste kendte skik- 
kelse fuldendte kunstværker, medens de paa deres videre vandring 
smuldrer hen; andre derimod kan sammenlignes med raa diamanter, 
der først efterhaanden opnaar tilslibningen, der lader dem straale 
med den reneste glans.« I Henri’s Aristotelessang har vi netop en 
saadan sleben ædelsten. Baade mellem øster- og vesterlandske 
fortællere har der været klodrianer og flinke folk. Ogsaa tilfældet 
har spillet sin rolle. 

Bemærkningen i 4) er lovlig flot- og ungdommelig. Bédier 
kendte ikke og kunde ikke kende Ekagringa-legenden, der vejer 
tungt for den orientalske theori. Men selv uden denne legende er 
dette ridt, hvortil manden bekvemmer sig af elskov, en saa ori- 
ginal tanke, at man ikke kan affærdige den med en vittighed. Det 
kan næppe betragtes som udelukket, at en ypperlig fortælling kan 
udvikle sig af et enkelt motiv, en lykkelig og livskraftig spire, lige- 
som det er en kendsgærning, at karakteristiske træk vandrer og 
ofte indgaar i helt nye forbindelser*. Endelig er tanken om elskovs 
umaadelige magt, der gør selv de viseste og største mænd til daa- 
rer eller villige slaver, saa ægte indisk og ganske glimrende udtrykt 
i ridemotivet. For en saadan idé var der sikkert ingen jordbund 
i det af ganske andre idealer beherskede Europa inden troubadurer- 
nes og trouverernes tid; men da var netop den orientalske paa- 
virkning saare stærk. Henri' siger jo desuden udtrykkeligt, at han 
ikke selv har opfundet sit æmne. 

Bédier er tilbøjelig til at tro, at fortællingen hos Cardonne har 
Aristotelessangen til kilde. Han vilde dog maaske dømme ander- 
ledes, hvis han havde kendt al G ahiz’ langt ældre arabiske version 
fra det 9. aarh. (se nedenfor s. 98 ff.), der ganske kuldkaster alle 
hans argumenter. Sært nok, at han har overset den! Den staar dog 


* I »Episke grundlove« (Edda 1915, H. 3, s. 85 ff., især s. 117 ff.) viser 
Moltke Moe, hvorledes samme motiv vandrer videre og benyttes paa højst 
forskellige maader. 

sidst i den afhandling af Schæfner. som han selv maa have benyttet 
til sin oversættelse af Påndavapigen Tårå.«* 

Den fremragende franske videnskabsmand E. Cosquin, en 
ivrig tilhænger af den orientalske theori, tager kraftigt til genmæle 
mod Bédiers opfattelse i en fortrinlig afhandling (Romania, XL., 1911, 
p. 499 f.), i hvilken han hævder, at Bédiers litteraturkundskab alle- 
rede i 1893 var for ringe, medens materialet senere er svulmet umaa- 
deligt op og ganske modbeviser Bédier. Et slaaende bevis paa den 
indiske theoris rigtighed ser Cosquin deri, at fortællingerne ligefrem 
udstraaler fra Indien til alle sider: mod vest til Persien, Forasien 
og Europa, mod nord til Tibet, mod nordøst til Kina, mod sydøst 
til Bagindien. Allevegne lader der sig paavise parralleler, der kan 
føres tilbage til indiske kilder. 

Af stor betydning for spørgsmaalet er de af Chavannes 
for nylig oversatte 500 kinesiske fortællinger (Cinq cents con- 
tes et apologues extraits du tripitaka chinois. 
l orne I — III. Paris 1910 — 11), der er overførte fra Indisk af bud- 
dhistiske missionærer og desuden næsten alle kan bestemt tidfæstes 
— et sjældent gode i den indiske litteratur! T. I (over 150 numre) 
er fra det 3. aarh. e. Chr., de fleste af de andre numre fra det 4. 
eller 5. aarh., nogle fra begyndelsen af det 6. og enkelte fra begyn- 
delsen af det 8. aarh. e. Chr. De er altsaa temmelig gamle og maa 
endda have existeret en rum tid, før de blev indførte i Kina. Blandt 
disse fortællinger genfindes nu en mængde fra den europæiske litte- 
ratur velkendte motiver**, hvilket forhold dog gør det overvejende 
sandsynligt, at Indien er disse fortællingers hjem. 


* Bédiers bemærkninger om de andre iabliaux vedkommer os ikke 
lier. Kun følgende om den berømte la Housse partie. B. paastaar. 
at der ingen orientalsk parallel findes. Vi har dog en saadan i Jåtaka 446 
og en næsten endnu tydeligere hos Chavannes, T. III, p. 14 midt. hvor der 
virkelig er tale om deling af et tæppe. Disse to versioner var dog ikke 
fremdragne, da Bédier skrev. Det synes i det hele, alt som flere orien- 
talske fortællinger fremdrages, at de ældre forskere meget ofte har anet 
rigtigt. 

** Jeg har under læsningen gjort adskillige iagttagelser, der sikkert 
langtfra er udtømmende. Heraf meddeler jeg følgende: Nr. 22 (Den skønne 
unge dronning, der falskelig anklages for at have født et misfoster) er be- 
slægtet med Farizade i 1001 Nat ved Mardrus. T. XX, p. 13 ff., Straparola 
IV, 3, Gonzenbach: Sicil. Marchen nr. 5 og til dels »Svanerne« i Dolopathos 
(Oesterley) p. 73 ff. Nr. 45, et uhyre udbredt motiv, besl. m. Schillers 
Der Gang nach dem Risenhammer« og Grundtvig, G. D. M. II. s. 54: Den 

Det er dog ingenlunde meningen at hævde, at alle tabler, 
eventyr og noveller er oprindelig indiske. For fablernes vedkom- 
mende var allerede Benfey tilbøjelig til at anse de æsopiske, der 
har mange indiske paralleler, for oprindelig græske; spørgsmaalet 
synes meget svært at afgøre. Hvad særlig tyve- og kæltringe- 
historierne angaar, hvis klassiske repræsentant er den allerede af 
Herodot meddelte »Rhampsinits skat«, anses de sikkert med føje 
for at være oprindelig ægyptiske, ligesom det gamle Ægypten nu 
vides ogsaa at have frembragt adskillige virkelige eventyr. At anse 


tro Tjener. Nr. 50, besl. med Molboerne, der vil drukne aalen. Nr. <S7. 
»Skoflikkeren som konge«, minder meget om »Den forvandlede Abu hassan« 
i 1001 Nat (Østrup II, 452 ff, Mardrus X, p. 179 ff.) og er maaske langt ude 
beslægtet med Jeppe i baronens seng hos Holberg. Nr. 107 + 109 er 
besl. m. Jåtaka 436, indledningen til 1001 Nat, Ariostos Orlando furioso. 28. 
sang, str. 4 ff. og La Fontaines Joconde. — Nr. 115, besl. m. Jåtaka 48, 
Novellino nr. 95 (Sonzognos udgave) og Chaucer’s Pardoner's Tale. 

Nr. 116, »Gudsdommen«, har flere orientalske og en mængde europæiske 
paralleler (se f. ex. Comparetti: Vergilio nel medio evo. Il, p. 1 1 1 ff. og neden- 
for s. 164, note *). — Nr. 117, »Højmodighed paa bryllupsaftenen«, har bl. a. pa- 
ralleler i Somadeva (Tawney) II, p. 278 ff., de 40 vezirer (ved Gibb.). p. 
105 ff., 1001 Nat ved Mardrus, XIV, p. 235 ff. og Decameron, X, 5. Nr. 171 
er besl. m. Mahåbhårata, III, cap. 113 og »Den bestøvlede kat«. Nr. 188, 
»Det udrevne øje«, er besl. m. Somadeva (Tawney) I. p. 247 og en samme- 
steds meddelt irsk legende, fremdeles en II. p. 630 meddelt kristelig legende, 
Étienne de Bourbon (Lecoy de la Marche’s udgave) nr. 248 og 500 og en 
fortælling i Fiore di Virtu (Zeitschr. f. deutsche Philologie, 28. Bd.. s. 119), 
alle højst asketiske. — Nr. 199, »Ønskekrukken«, besl. m. Jåtaka 291. Soma- 
deva (Tawney) II. p. 2 ff. og mange europæiske eventyr. Nr. 205 (Man- 
den, der flygter for en elefant og søger tilflugt i en brønd), en berømt, 
vidtudbredt parabel paa menneskelivet, nær besl. m. »Barlaam og Josa- 
l»hat«, norsk overs. ved Kinch, s. 84 ff. — Nr. 225, besl. m. Tovesagnet; se 
Fr. Moth: Danske Studier, 1915, s. 97 ff. Nr. 303, »Hvem skal lukke 
døren? , besl. m. Nasreddin Khodja ved Ali Nouri, s. 74 ff., Straparola. VIII, 1. 
og har mange andre europæiske paralleler. — Nr. 318, besl. m. Molboerne 
og storken. - Nr. 348, besl. m. Pancatantra, V, 2; om denne fabels store 
udbredelse se Benfey: Pantschatantra, I. § 201. — Nr. 358, besl. m. Mol- 
boerne og det tørstige træ. — Nr. 399, besl. m. Jåtaka. 322, Ralston: Tihetan 
Tales, XXII og den bekendte børnefortælling om »Lille Kyllingkluk«. 

Nr. 400, besl. m. »Den bedste ven« i Dolopathos (Oesterley). p. 52 ff. - 
Nr. 422 (472 e. Chr.), besl. m. et indskud i Jåtaka, 432, H. Stumme: Tunisischc 
Marchen und Gedichte, s. 136 ff. og »Store og Lille Klavs«. Nr. 464. 
>Arbejdsdjævelen« ; saml. La Fontaine: La chose impossible og mange an- 
dre paralleler. deriblandt ogsaa Goethes »Der Zauberlehrling«. 

alle andre landes eventyr for indisk import vilde sikkert ogsaa 
være forfejlet. Alligevel maa det indiske bidrag til alverdens no- 
velle- og eventyrlitteratur anses for overmaade omfattende. Paa- 
virkningen mod vest er i hvert fald begyndt efter Alexander den 
Stores Indertog og har sikkert allerede i oldtiden været meget 
stærk. Det vanskelige spørgsmaal om en allerede langt tidligere 
paavirknings mulighed og omfang skal jeg ikke her komme ind paa. 


IV. 

MOTIVET VANDRER FRA INDIEN MOD VEST. 

I »Bogen om de gode egenskaber og deres 
modsætninger« af den arabiske forfatter a 1 O a h i z (død 868 
eller 869) forekommer følgende fortælling*: 

Mobedån’en** plejede, hver gang han viste sig for Kis rå***, 
at sige: »Gid du maa leve under skæbnens velsignelse, og gid du 
maa vinde sejr over dine fjender, og gid du maa afholde dig fra at 
lade kvinderne faa deres villie!« Derover harmedes Strint, der 
var sin tids skønneste og klogeste kvinde, og hun sagde derfor til 
Kisrå: »Konge, denne Mobedån stikler paa kvinderne, og du kan 
dog ikke undvære hans indsigt og hans raad. Da jeg nu ved, hvor 
nødvendig han er for dig, har jeg besluttet at forære ham min slav- 
inde Sekråne, hvis skønhed og klogskab du kender. Og naar du 
nu mener, at du kan bede ham om at modtage hende, saa gør det.« 

* A. Schiefner, anf. værk. Anhang, s. 66 f. Fortællingen er meddelt ai 
baron Victor von Rosen. 

** Forklares ikke, men betyder vel minister el. lign. 

*** If. Schiefner (og Rosen) Chosru Parwiz (591 — 628), Chosru Nu- 
shirvans sønnesøn, den sidste store hersker i Sassanideriget, der snart efter 
faldt for Arabernes angreb. 

t Hun optræder ogsaa i en anekdote i 1001 Nat ved Mardrus, VIII, 
p. 195 ff. 

Kisrå talte med Mobedåti’en om sagen. Denne glædede sig meget 
over slavinden, fordi hendes skønhed og fortræffelighed var ham vel 
bekendt, og han sagde: »Jeg modtager hende, konge, fordi dron- 
ningen udmærker mig ved at skænke mig sin bedste slavinde.« Der- 
paa sagde Sirin til Sekråne: »Jeg ønsker, at du begiver dig til denne 
olding (arab. scheik), viser ham dine yndigheder og betjener ham 
godt. Naar han saa bliver opsat paa at have med dig at gøre, skal 
du vægre dig, indtil du har sadlet og redet ham. Lad mig da vide 
tiden, da du kan foretage dette med ham — for at han herefter, naar 
han hilser paa kongen, ikke mere skal gentage disse ord: »Vogt dig 
for at lade kvinderne faa deres villie.«« Derpaa svarede hun: »Jeg 
skal gøre det, herskerinde.« Saa begav hun sig til den gamle herre 
og flyttede over til vaaningen i det kongelige palads, hvor han 
boede*. Og hun begyndte nu at betjene ham og vise ham al mulig 
ærbødighed og ære; men tillige lod hun ham se sine yndigheder, 
blottede sit bryst og sin nakke for ham og viste ham sine lægge 
og hofter**. Som følge deraf blev Mobedån'en optændt af elskov 
og forsøgte paa at indlade sig med hende. Da begyndte hun at 
stritte imod, hvilket gjorde ham endnu mere lysten. Og da han nu 
trængte ind paa hende, sagde hun: »Kédi***, jeg giver ikke efter 
for dine bønner, før jeg har sadlet dig og redet paa dig. Hvis du 
gaar ind derpaa, vil jeg adlyde dig villigt i alt, hvad du begærer og 
opfordrer mig til.« Han vægrede sig i flere dage, og hun vedblev 
at vise sig for ham i al sin skønhed og at blotte sine yndigheder, 
indtil han til sidst tabte taalmodigheden og sagde: »Gør, hvad du 
vil!« Da skaffede hun til ham en lille sadel og et lille hestedækken 
og en buggjord og en halerem. Saa befalede hun ham at lægge sig 
nøgen paa alle fire, lagde hestedækkenet og sadlen paa hans ryg, 
trak haleremmen under hans testikler og stod saa op og besteg ham. 
idet hun dertil sagde: »Hur! Hur!« Saa sendte hun bud til sin her- 
skerinde Sirin og lod hende det videt. Sirin sagde derefter til 
kongen: »Lad os engang stige op paa taget af Mobedån’ens hus for 
at se gennem vinduet, hvad der foregaar mellem ham og slavinden.« 

* Man bor vel i en sidefløj af paladset. 

** Sml. det ovenfor s. 63 bemærkede. 

*** Det er vel mandens navn? Kiler en hæderstitel? 

t Da hun dog vel ikke kan sende bud, medens hun sidder paa sin 
herres ryg, maa den arme mand have været hest mere end én gang. For- 
tælleren har udtrvkt sig mindre klart. 

De steg da begge derop, og se: Slavinden red ham siddende paa 
sadelen! Da raabte kongen: »Ve dig! hvad er dette her for noget?« 
Mobedån’en løftede hovedet, saa op til vinduet, fik øje paa kongen 
og sagde saa: »Det var netop det, jeg mente, naar jeg advarede dig 
mod at lade kvinderne faa deres villie.« Da lo Kisrå og sagde: »Gud 
straffe dig! hvad er du for en scheik! Og Gud straffe den, der efter 
dette endnu spørger dig om raad!« Og Gud ved det bedst! 

I denne fortælling, der sandsynligvis er indvandret fra Indien 
adskilligt før forfatterens eller hjemmelsmandens levetid, har sagnet 
i hovedtrækkene allerede faaet den form, som det senere i det væ- 
sentlige beholder. At det ikke er dronningen selv, men en dertil 
instrueret slavinde, der daarer den gamle minister, har, som berørt, 
rimeligvis allerede haft et sidestykke i den formodede indiske form 
og hænger desuden sammen med de orientalske haremsforhold, der 
ikke tillod en saadan optræden af kongens gemalinde. Paa euro- 
pæisk grund overtager kongens elskede næsten altid selv rollen 
som fristerinde, og slavinden forsvinder; dog er hun bevaret som 
kammerpige i en italiensk version. Rideturen har faaet »alt til faget 
henhørende«, ja fremstilles endnu grellere end i de fleste senere 
former. Ministerens selvforsvar overfor kongen, der har over- 
rasket ham i denne ydmygende situation, minder ganske om Aristo- 
teles* undskyldning hos Henri. Det synes ikke at blive godkendt 
af kong Kisrå, men en saadan smaating glemtes let eller ændredes 
efter genfortællerens smag og tilbøjelighed. 

Det er utvivlsomt al G ’åhiz’ fortælling, der (inaaske gennem 
forsvundne mellemled) gaar igen i en senere version, som allerede 
meddeltes af C a r d o n n e, en fransk forfatter i det 18. aarh.* Denne 
fortælling, der aabenbart er stærkt tillempet efter rokokotidens stil 
og smag og rimeligvis ogsaa noget forkortet, kan gengives saaledes 
paa Dansk: 

* Se: Mclanges de Littératurc Orientale, Traduits de differens Manu- 
scrits Tures, Arabes et Persans de la Bibliothéque du Roi. Paris 1770, Tome 
I, p. 16 ff. : Le visir sellé & bridé. Cardonne anfører Adjaibel Measer 
som sin kilde, hvilket, som Dr. phil. Østrup velvilligst meddeler mig, bør 
læses ågåib-el-meååer og betyder »Forsamlingernes vidundere«, en 
af de talløse fra senere tider forekommende fortælling- og anekdotesamlin- 
ger. der ikke opføres i nogen litteraturhistorie, og om hvilke der uden nær- 
mere angivelse intet bestemt kan siges. Titlen er arabisk, men derfor 
kan vedkommende haandskrifts text godt have været persisk eller tyrkisk. 

V e z i r c n med sadel p a a ryggen og tømme 
i munden. 

En ung sultan, der var meget indtaget i det smukke køn, havde 
samlet Asiens skønneste kvinder i sit harem; mere optaget af om- 
sorg for at behage dem end af statens sager, forlod han kun sjæl- 
dent dette fortryllende sted. Hans vezir forestillede ham ofte, at 
det var en skam for en konge at spilde den tid, der var blevet ham 
givet til hans folks lykke, med fornøjelser, og endelig gjorde den 
unge monark en højhjærtet anstrængelse og glemte vellysten for at 
beskæftige sig med sit kongeriges regering. 

Medens veziren triumferede over den forandring, der var fore- 
gaaet med hans herre, hensmægtede sultanens slavinder i den dy- 
beste bekymring; haremet, der tidligere havde været latterens og 
glædens bolig, husede nu kun kedsomhed og sorg. Da saa fyrsten 
en dag var gaaet hen for at besøge sine kvinder, hvilket han nu 
kun sjældent gjorde, kastede de sig for lians fødder og sagde: 
»Herre, hvilken brøde har vi begaaet, der har kunnet paadrage os 
eders ligegyldighed? Ak, hvis den bestaar i at elske* eder alt for 
højt, er vi uden tvivl alle skyldige.« Sultanen, der ikke kunde mod- 
staa en saa rørende scene, bød dem venligt staa op; for at trøste 
dem viste han den svaghed at tilstaa, at naar han havde holdt sig 
borte fra dem, var grunden ene og alene hans ministers raad. Saa 
sagde en iblandt dem, der var dristigere end sine kammerater, til 
sultanen: »Jeg vil vædde, at denne strænge moralist, der ivrer saa 
kraftigt mod vort køn, ikke vil kunne modstaa det bedre end andre. 
Send mig til denne barske dydsdragon: sligt er jo sket før. Jeg vil 
være hans slavinde, og jeg forsikrer for. at denne slavinde snart 
skal blive hans herskerinde.« Denne idé vandt sultanens behag, og 
han sendte den unge slavinde som foræring til veziren, der kun 
prædikede saa voldsomt mod de skønne kvinder, fordi han selv 
ingenlunde hadede dem. 

Den snilde odaliske udfoldede alle det mest raffinerede koketteris 
snedigheder, og den gamle mand blev snart hendes tilbeder og hen- 
des nar; men da hun saa, at han var bleven heftig forlibt, skiftede 
hun adfærd og væbnede sig med strænghed. Den gamle elsker blev 
fortvivlet og søgte forgæves at bevæge hende til at give efter for 
hans indtrængende bønner; men hun udspekulerede bestandig nye 
paaskud til at unddrage sig det. som han higede efter. 


Digitized by 


Google 


Original from 

PRINCETON UNIVERSITY 



102 


En dag, da han laa for hendes fødder, skildrede han hende sin 
glødende lidenskab og krævede løn derfor. »Hvor I mænd dog er 
besynderlige!« svarede den skønne. »Vi skal stedse adlyde eder; 
men I gør eder aldeles ingen ulejlighed for at behage os. Naar I 
begærer af mig, hvad I kalder eders livs lykke, vilde I vel saa købe 
denne lykke for dyrt ved at adlyde mig én eneste dag? Hvis I 
lover, at I vil føje eder efter m i n villie i saa kort et rum af tid, vil 
jeg rette mig efter eders i hele mit liv.« »Jeg kan intet nægte dig,« 
svarede den gamle vezir; »du skal stedse finde samme føjelighed 
hos mig.« 

Næste dag lod slavinden hemmelig gaa bud til kongen om, at 
han skulde skjule sig i sin ministers bolig. Saa lod hun en tømme 
og en sadel hente. »Her er eders kærligheds prøvesten,« sagde 
hun til veziren. »Lad os nu se, hvor vidt denne eders saa højt pri- 
ste føjelighed gaar! I maa tage denne sadel og denne tømme paa 
og finde eder i, at jeg stiger op paa eders ryg.« 

Halvt modstræbende, halvt i spøg stillede den svage vezir sig 
i positur som en hest og lod hende spænde sadlen fast med bug- 
gjorden og give ham tømmen i munden; men i samme øjeblik traadte 
kongen frem fra det sted, hvor han havde været skjult, og udbrød: 
»Nej se, min strængc hr. dydsdragon! Det er meget taabeligt hand- 
let af en saa barsk moralist.« »Min fyrste!« svarede ministeren 
uden at tabe fatningen. »Netop fordi jeg kendte alle de luner, som 
findes hos dette farlige køn, har jeg opfordret ederes Majestæt til 
ikke at give eder det i vold; min belæring bør gøre endnu mere ind- 
tryk paa eder. efter at jeg har ladet exemplet følge paa forskriften; 
denne sælsomme forvandling viser eder. i hvilken grad man bør 
sky kærligheden.« 

Cardonne's yndefulde fortælling er vistnok en del moderniseret, 
men hovedtrækkene kan dog næppe være ændrede. Den nærmer 
sig til de europæiske versioner deri, at den snilde unge kvinde ikke 
er instrueret af en anden, men handler paa egen haand; i det hele 
spiller hun en meget fremragende rolle og stiller ganske de andre 
haremsdamer i skygge. Kongens besøg i haremet og kvindernes 
klager, den snilde intrige og vezirens selvforsvar minder saa paa- 
faldende om Henris digt, at det vel næppe kan skyldes et tilfælde. 
Følgende forklaring synes nærliggende: Cardonne's version stam- 
mer formodentlig allerede fra middelalderen og kan være vandret 
til Europa paa korstogenes tid, rimeligvis ved mundtlig meddelelse; 

den gaar, synes det, igen i Henris Aristotelessang. Ved omplant- 
ningen maatte haremsforholdet forsvinde, og den snilde slavinde 
blev kongens elskede. At sultanen gjordes til Alexander og veziren 
til Aristoteles, er kun, hvad der plejer at ske. naar noveller og sagn 
vandrer fra land til land.* 


V. 

MOTIVET VANDRER TIL EUROPA. 


Som den, der bragte vort sagn til Europa, nævner litteratur- 
historikerne næsten altid Jacobus de Vitriaco (Jacques 
de V i t r y) — med hvor stor ret, skal senere undersøges. Denne 
mand blev født i landsbyen Vitry ved Paris, hvoraf han fik sit til- 
navn. Paa pave Innocens III’s bud prædikede han korstog mod Albi- 
genserne i Sydfrankrig og blev efter slottet Narbonne’s indtagelse 
(1217) udnævnt til korherre af Accon eller Ptolemai's i Palæstina. 
Kort efter blev han biskop i samme by. Han var til stede under 
korsfarernes belejring af Damiette. der endte med byens erobring 
(1219), hvorefter rigtignok sejrens frugter forspildtes ved de kristnes 
overmod og uklogskab. Under belejringen traf han sammen med 
den hellige Franciscus af Assisi, der var kommen derhen paa sin 
pilgrimsfærd til det (hellige land, og hvem han omtaler med den 
højeste beundring i sin »Vesterlandske historie« (Historia occiden- 
talis). Snart efter nedlagde Jacobus sin bispeværdighed og drog 
tilbage til Frankrig. Pave Gregor IX ophøjede ham til kardinal 
(1230) og biskop af Frascati (Tusculum). Han døde 1250**. 

* Mark Lidzbarski: Qeschichten und Lieder aus neu-aramaischen Hand- 
schriften. 1896, s. 158 omtaler en aramæisk version »Der Weise und die 
Ft au«; men hvad han meddeler om den, synes at vise, at der foreligger 
en misforstaaelse. Nr. 54 (s. 167 f.) »Der Liebhaber im Kasten«, som han 
henviser til, er et ganske andet motiv. 

** Væsentlig efter Godeke i »Orient und Occident«. I, s. 531 ff. 

Jacques de Vitry forfattede foruden andre værker et skrift ved 
navn »C x e m p I a«, hvis indhold delvis kendes fra senere kompila- 
tioner*. Det indeholder en mængde fortællinger og sagn, der med- 
deles som exempler for at oplyse eller understrege en eller anden 
lære eller moralregel og var bestemte til at indsættes og anvendes 
i prædikener.** Deriblandt var ogsaa vort motiv, som den fromme 
biskop formodentlig har hørt under sit ophold i Orienten og optaget 
i sit værk for at illustrere kvindens træskhed og advare dydige 
mandfolk mod hendes forføreriske kunster. Ganske vist var sympa- 
thien paa det smukke køns side i de to orientalske versioner, vi 
lærte at kende i forrige kapitel; men i denne atter og atter gen- 
fortalte novelle kunde tendensen meget let forrykkes efter hjem- 
melsmandens og tilhørerens karakter og tilbøjeligheder. Hos 
Jacques de Vitry finder vi for første gang sagnet bragt i forbindelse 
med Aristoteles og Alexander, hvilket ingenlunde behøver at skyl- 
des ham selv. I Pancatantrafortællingen optræder den store kong 
Nanda og den berømte lærde Vararuci; paa persisk grund, hvor 
disse mænd ikke kendes, sætter man den navnkundige Sassanide- 
hersker Chosru Parviz i Nanda’s sted; ministerens visdom frem- 
hæves ikke særlig, men mange versioner kan være forsvundne, i 
hvilke han baade var en overmaade vis og berømt mand. Da for- 
tællingen naaede de orientalske kristne, blandt hvilke det franske 
element var stærkt repræsenteret, laa det ganske naturligt i stedet 
for den store østerlandske konge at sætte den navnkundige ver- 
denserobrer Alexander, som man kendte saa godt fra det 12. aar- 
hundredes digtning, og ombytte den vise minister med den lærde- 
ste og viseste mand, den kristne verden kendte, tilmed en 
mand, der havde været nøje knyttet til verdens største konge 
som lærer og vejleder.*** Saaledes gaar det gærne, naar et 

* »Exempla« er ikke. som det i reglen hedder, tabt. If. T o i s c h e r . 
anf. værk, s. 399, er det bevaret i flere gamle, svært læselige haandskritter. 
Lecoy de la Marche. udgiveren af f'tienne de Bourbon, citerer det flere 
gange efter ms. lat. 17509 i Paris. 

** Enhver korrekt ordnet prædiken skulde indeholde et saadant »exem- 
plum«. der ikke mindst var beregnet paa at vedligeholde eller fængsle til- 
hørernes opmærksomhed. Vi har fra middelalderen mange slige samlinger, 
der har optaget en mængde orientalsk stof. Som de kristne gejstlige havde 
de buddhistiske munke allerede aarhundreder før foretaget uhyre samlinger 
af fabler, eventyr og noveller i lignende øjemed. 

*** Aristoteles’ indførelse i sagnet kan ogsaa meget godt være foretaget 

sagn vandrer fra land til land. Hvert folk knytter fortællingen til 
de store skikkelser, som det bedst kender. Saaledes lader Schwei- 
zerne det berømte æbleskud foretages af Vilhelm Tell, Nordboerne 
af Palnatoke; i Tyskland sidder kejser Frederik Barbarossa eller 
Frederik II under Kyffhåuser, medens i Danmark Holger Danske 
sover i Kronborgs kælder. Jacques de Vitry’s fortælling er optaget 
i »Promptuarium exemplorum« (»Forraadskammer af 
exempler«), en kompilation af en vis Johannes Discipulus eller Joh. 
Herolt.* Den er affattet paa et kejtet Middelalderlatin, der kan 
gengives paa følgende maade: 

Kvindernes træskhed har endogsaa bedraget de viseste mænd, 
der var andres lærere, som magister Jacobus de Vitriaco fortæller: 

Da næmlig Aristoteles forestillede Alexander, at han burde af- 
holde sig fra at have for meget at gøre med sin hustru, der var 
overmaade smuk, for at hun ikke skulde hindre ham i almindelig 
sundt omdømme, og Alexander fulgte hans raad, begyndte dron- 
ningen, der mærkede dette og harmedes derover, at lokke Aristo- 
teles til at fatte elskov til hende, idet hun tit og ofte vandrede forbi 
ham med nøgne fødder og løst hængende haar for at besnære ham. 
Endelig blev han besnæret og begyndte at friste hende til kødets 
lyst; men hun svarede: »Dette vil jeg ingenlunde gøre. hvis jeg ikke 
ser tegn paa kærlighed hos dig, for at du ikke skal bedrage mig. 
Kom derfor til mit kammer krybende paa hænder og fødder og bær 
mig som en hest! Saa ved jeg, at du ikke vil have mig til bedste.« 
Da han indvilligede i denne betingelse, fortalte hun det til Alexander, 
der afventede, hvad der vilde ske, og greb ham i at bære dronnin- 
gen. Da kongen nu vilde dræbe ham, talte Aristoteles saaledes for 
at undskylde sig: »Naar det er gaaet en høj vis olding som mig saa- 

af Araberne, hos hvem han nød et uhyre ry. Legrand d’Aussy (anf. 
værk, T. I, p. 280) fremsætter følgende kuriøse, ganske usandsynlige for- 
modning: 11 est vrai qu’on a prétendu que ce philosophe ayant épousé la 
niéce (d’autres disent la fille ou la petite-fille) d’Hermias, son ami. il eu 
devint si éperdument amoureux, qu’il alla jusqu’å lui offrir des sacrifices. 
Peut-étre notre poéte (d: Henri d’Andeli) aura-t-il lu par hasard cette 
scandaleuse aneedote, et eru que l’homme accusé d’un pareil trait de folie 
pouvoit bien étre supposé capable d’en faire un autre moins sérieux. 

* Derfra blev den optaget i: A Selection of Latin Stories, ed. 
by Thomas Wrigth. London 1842, nr. 83: De Aristotele. Derefter er den 
gengivet her. 

ledes, at jeg er bleven bedraget af en kvinde, kan du deraf se, at 
jeg belærte dig vel, da jeg sagde, hvad der kunde hænde en ung 
mand som dig.« Da kongen hørte dette, skaanede han ham og nød 
fremdeles frugterne af hans vejledning. 

Jacques de Vitry’s bog nød et mægtigt ry i middelalderen og 
bidrog vistnok sit til at skaffe fortællingen om Alexander og Ari- 
stoteles udbredelse, dog sikkert væsentlig i de lærdes, klerikernes. 
krese. Thi det er ganske tydeligt, at hverken Henri d’Andeli’s digt 
eller det tyske om Aristoteles og Fyllis kan stamme umiddelbart 
derfra.* Dertil er der alt for mange og store uoverensstemmelser, 
ja Aristotelessangen staar i flere henseender den yngre orientalske 
version nærmere, end tilfældet er med den latinske fortælling, til 
hvilken den dog nærmer sig i havescenen. Den latinske version er 
kvindefjendsk; i de to andre europæiske versioner er sympathien 
paa den unge kvindes side. Ridescenen i disse afviger meget fra 
den latinske fortælling, men staar de orientalske former nær. I 
»Promptuarium exemplorum« er den unge skønne Alexanders hu- 
stru, i de to digte derimod en ung pige; i det lyske digt er Alexander 
tilmed endnu en skoleelev, hvilket drager andre følger efter sig. 
Henri og den tyske digter mangler begge det træk, at Alexander 
vil dræbe sin lærer; i det tyske digt siges der overhovedet intet 
om, at den forelskede yngling belurer filosoffen, og i det franske 
ved han i forvejen, at hans moralprækende lærer skal gøres til nar 
og morer sig kosteligt derover — for øvrigt ganske som i Car- 
donne’s fortælling. 

Det er imidlertid en kendsgærning, at sagn, noveller og even- 
tyr i middelalderen udbredtes mere ved mundtlig meddelelse end 
gennem bøgerne, som jo desuden ved deres sjældenhed og den selv 
i det fornemme læge selskab lidet udbredte læsefærdighed maatte 
være utilgængelige for de fleste. At der herved let indsneg sig 
ændringer, udsmykninger og tilføjelser, laan og sammenblandinger, 
ligger i sagens natur. Henri siger selv, at han tidligere har hørt 
fortællingen. Dens (navnlig i slutningen) paafaldende overensstem- 
melser med de to orientalske versioner (særlig den sidste) gør det 
næsten sikkert, at Jacques de Vitry ikke har været den eneste mel- 
lemmand mellem Asien og Europa, men at sagnet ogsaa har fundet 

* Sml. G. Paris i Romania, XI, 1882, p. 137 ff. 

vejen mundtligt gennem korsfarere og pilegriinme, der havde hørt 
det fortælle i Orienten. Et par andre iagttagelser støtter denne 
formodning: Sercambi’s italienske version (nedenfor s. 108 ff.) har 
beholdt den snilde slavinde, der er instrueret af dronningen, og gjort 
hende til kammerpige. Den tyske ridderroman »Reinfried von 
Braunschweig« (c. 1300) nævner v. 15182 »Silarin den 
skønne« som den dame, der red den vise Aristoteles, et navn, 
der ellers ikke kendes, men som paafaldende minder om dronning 
S 1 r ! n hos al G’åhiz*. I et tysk fastelavnsspil fra det 15. aarli. 
(se nedenfor s. 124 f.) hedder kongen ikke Alexander, men S o 1 d a n, 
d. v. s. »sultan«, hvilket mindet; om Cardonne's fortælling. Af alt 
dette er man berettiget til at slutte, at Jacques de Vitry ingenlunde 
var den eneste, maaske ikke engang den første, der bragte fortæl- 
lingen til Europa. Maaske er han den første Europæer, der ned- 
skrev den, men ved siden af denne skrevne form maa en hel række 
indbyrdes mere eller mindre afvigende former være vandrede fra 
mund til mund. At adskillige af dem lejlighedsvis er blevet ned- 
skrevne og senere gaaet tabt eller forsvundne, er meget sandsynligt. 
Det maa stadig haves i tankerne, at man i ældre tider sjældent eller 
aldrig kan paavise et motivs udvikling skridt for skridt. Oftest maa 
mange forsvundne mellemformer, stundom krydsning* af former for- 
udsættes, og der kan kun tilvejebringes relativ klarhed. 


VI. 

EN ITALIENSK VERSION. 


Vort sagn naaede ogsaa til Spanien, hvor dog, saa vidt jeg ved, 
ingen version er fremdraget, skønt citater viser, at æmnet var vel- 


* Allerede Schiefner, anf. værk, Vorwort, s. Vil, gør opmærksom her- 
paa og tænker sig muligheden af, at digteren har haft en anden kilde end 
Jacques de Vitry. 

kendt*. Fremdeles kom det til Italien, hvor det blev behandlet at 
(iiovanni S e r c a m b i fra Lucca (1347 — 1424), en af Boccaccios 
efterlignere. Ogsaa han lader sine noveller fortælle af et selskab af 
mænd og kvinder, der under pesten 1374 samler sig i nærheden af 
Lucca og derpaa gennemrejser Italien**. Scrcar.ibi vil belære og 
meddele livsvisdom; han fortæller livligt og underholdende, men 
han mangler ganske Boccaccios skælmeri og ynde, og den morali- 
serende tendens i forbindelse med hans grovkornede temperament 
gør ham ofte raa og plump — moralister tramper jo gærne i træsko. 
Novellen om Aristoteles skal illustrere kvindens falskhed, og der 
køres da ogsaa op med meget groft skyts. Den muntre Boccaccio 
vilde vistnok have valgt en anden tendens. Det i europæiske ver- 
sioner ret almindelige træk, at den farlige skønne er Alexanders 
hustru, findes ogsaa her; men fremstillingen afviger fra alle andre 
tidligere behandlede former ved at tilføje et helt nyt afsnit med træk 
fra en ganske anden, ældgammel kres af fortællinger, der drejer sig 
om kvindens kønslige umættelighed, hykleri og samvittighedsløse 
træskhed. Den morsomme og vittige, men plumpe og grove no- 
velle*** har følgende indhold: 

Kvindens falskhed. 

Alexander ægtede »en meget smuk og højbaaren barbarisk 
kvinde, hvis navn var madonna (o: fru) O r s i n a, og hende tog 
Alexander, uden at han nogensinde havde set hende, og da han 
havde hjemført hende, begreb Aristoteles strax, da han saa hende, 
at denne madonna Orsina var af et meget hedt temperament, hen- 
given til udsvævelser og lysten efter mænd.« Kongen, der elsker 
hende højt, varetager sine ægteskabelige pligter med en saadan 
iver, at hans kræfter kendeligt svinder. Aristoteles formaner ham 
til at holde maade, og Alexander, der altid handler efter sin mesters 
ord. følger ogsaa hans raad denne gang til stor misfornøjelse for 

* Fastnachspiele aus dem 15. Jahrh., Bd. 3, s. 1488 f., hvor det vises 
ved et citat. Fremdeles et citat hos Comparetti: Vergilio nel medio evo. II, 
p. 115. 

** A. (Jaspary: Qesch. des italien. Litteratur. 2. Band. Berlin 1888. — 
Landau: Beitriige zur Qesch. der italien. Novelle. Wien 1875, s. 38 ff. 

*** Novelle inedite di Qiovanni Sercamhi tratte del codice 
Trivulziano CXCIII per cura di R. Renier. Torino 1887. Nov. XXXIII: De 
falsitate mulieris. 

madonna Orsina, der beklager sig højligt over lians forsømmelig- 
hed*. Da hendes forestillinger imidlertid intet nytter, pudser hun 
en ung og smuk kammerpige ved navn Viola paa Aristoteles og 
belærer hende om. hvad hun skal gøre**. Viola gaar ind i den store 
vismands studerekammer og begynder at tale indsmigrende ord til 
den tørre, visne gamling. lian bliver strax væk, men maa den dag 
nøjes med et kys, da hendes frue kalder. Næste dag forlanger hun 
af Aristoteles, at han, inden han nyder hendes elskov, skal tage sadel 
paa ryggen og tømme i munden og gaa ti skridt med hende som 
rytterske, thi saaledes byder hendes hjemlands skik. Det mærke- 
lige ridt foregaar i haven udenfor fru Orsina’s kammer; hun har i 
forvejen sikret sig Alexanders nærværelse. De gaar sammen ned 
i haven, og her ser kongen Viola ride paa den vise filosofs ryg. 
Forundret spørger han: »Aristoteles! hvor er dit vid henne?« Ari- 
stoteles, som hørte Alexanders røst, løftede hovedet, saa Alexander 
og hans hustru og sagde: »Mit vid sidder i Viola’s r...e.***« Strax 
staar han op og forlader skamfuld landet, lian begiver sig til en 
stad, der beherskes af en fyrste ved navn C o s m a 1, som tager vel 
imod ham. Aristoteles lærer sin nye beskytter, hvorledes han skal 
opnaa blind lydighed af sin hustru og alle sine undergivne, hvilket 
bekommer Cosmal saare vel. 

Imidlertid er Alexander meget bedrøvet over sin lærers og vej- 
leders bortgang; men det raad. Aristoteles har givet ham overfor 
hans hustru, overholder han trofast. »Madonna Orsina, hvis attraa 
var aldeles ustyrlig (che aveva la rabbia al culo), tænkte, at hun 
delvis kunde faa sin lyst styret, og fandt en smuk yngling, som hun 
holdt som sin kammerpige, forklædt som kvinde, og paa denne 
maade fandt hun udvej for sit begær (e per questo modo si facea 
batter la lana del tristo montone).« Nogen tid efter faar Alexander 
lyst til at besøge Cosmal og sender et brev for at mælde sin an- 


* Hun klager over, at han er »restato di cavalcare senza sproni.« Ser- 
cambi’s drøjheder kan ikke altid godt gengives. 

** Dette er, som ovenfor omtalt, et mærkeligt, kun her bevaret orien- 
talsk træk. Sercambi viser flere steder orientalsk paavirkning. Se f. ex. 
den nøje overensstemmelse mellem hans tørste novelle og HansStumme: 
Tunisische Marchen und Gedichte. nr. 13: Die drei Muhammed. 

*** »Aristotile, ’v'é il senno tuo?« Aristotile, che ode la voce d’Afes- 
sandro, alzo la testa e vide Allessandro e la donna e disse: »Il mio senno 
c* nel culo di Viola.« 

komst. Aristoeles, som har hørt, at madonna Orsina tager sig sin 
ægteherres koldsindighed temmelig let og paa ny har taget sig 
nogle tjenerinder, begriber nok, hvorledes det er fat med hende, 
lian raader derfor Cosmal til at modtage Alexander med største 
hæder og lade sin hustru og hele sit hof klæde sig nøgne (!) i sin 
kongelige gæsts nærværelse for derved kraftigt at illustrere den 
underdanighed, hans undergivne viser ham. Alexander bliver umaa- 
delig imponeret af dette exempel paa blind lydighed og beslutter 
at prøve det samme overfor sit eget hof. Han gør, som han har 
besluttet, og derved bliver den falske kammerpige — i den bog- 
staveligste forstand — afsløret. Madonna Orsina og hendes elsker 
straffes med døden*, hvorpaa Aristoteles atter vender tilbage til 
Alexander. 

Vi har i denne novelle i virkeligheden to ganske forskellige for- 
tællinger, hvis sammensvejsning har trukket det af det foregaaende 
aarh.’s digtere saa fint og nydeligt behandlede motiv ned i en yderst 
lav sfære. Og hvilken forskel mellem Aristolteles’ strænge, men 
ikke ubeføjede tilrettevisning hos Henri og hans grove indblanding 
i kongens intime ægteskabelige liv i denne novelle, for slet ikke at 
tale om hans modbydelige optræden hos Cosmal ! At lade den gamle 
store lærde spille denne lumpne, uværdige rolle er faktisk en langt 
større nedværdigelse end den erotiske svaghed-, Henri lader ham 
begaa. At filosoffen drager skamfuld bort efter sit uheld, stemmer 
med »Aristoteles og Fyllis«, men er maaske opfundet selvstændigt 
af forfatteren, for at han kunde faa slutningsfortællingen indført. Det 
vigtige træk, at kammerpigen Viola svarer til slavinden Sekråne 
hos al O’åhiz, er tidligere omtalt. 

Den tilføjede fortælling er, som ovenfor bemærket, af indisk oprindelse 
ligesom hovedmotivet. Sercambi har den endnu engang i en saare drastisk 
skikkelse i sin 4. novelle, hvis indhold kortelig skal meddeles, da det 
endnu tydeligere viser oprindelsen fra Indien: 

* Sercambi er ikke altid slet saa blodtørstig som her. Se navnlig 
den umaadelig stramme Nov. CII, hvor de begaaede kvindelige excesser 
og den mildhed, der øves, næsten ser buddhistisk ud. Denne novelle er 
Interessant ved sit slægtskab med 100 1 Nat (Mardrus) T. IX, p. 129: Le 
miroir des vierges, O a r i n’s fabliau: Li chevaliers qui faisoit parler les 
c ... et les c . . . (liarbazan-Mcon, III. p. 409) og D i d e r o t’s uartige roman : 
Les bijoux indiscrets. 

Stor skarpsindighed. — Kong Costanzo af Portugal ægter en 
meget smuk prinsesse fra Tunis ved navn Galiana. Han er overmaade for- 
elsket; men skønt han gør sit bedste, har hun ikke nok i én mand, men 
henter hemmelig fra Tunis en smuk yngling, som hun har hos sig forklædt 
som kammerpige. En nat drømmer kongen, at et stort grønt firben har 
samleje med dronningen. Han bliver dødssyg af sindsbevægelse og sender 
gesandter ud til alle lande for at finde en mand, der kan helbrede ham. 
De træffer i Firenze en ganske ung, overmaade intelligent pige ved navn 
Calidonia, der lover at helbrede kongen. Hun følger med forklædt som 
læge, vinder kongens tillid og faar af ham løfte om blind lydighed i alt. 
hvad hun paabyder. Da hun hører, fra hvilket land dronningen er, og ved, 
at dette lands kvinder er yderst varmblodige, og da hun desuden mener 
at iagttage mandlige træk i en af kammerpigernes ansigt, lader hun en 
dag hele hoffet forsamle i kongens nærværelse. Først maa alle baroner og 
riddere, kort sagt alle mænd klæde sig af. Derpaa kommer hun til dron- 
ningen og hendes damer. Denne scene, der ret giver forfatteren lejlighed 
til at udfolde sit grovkornede vid, bringer hemmeligheden for dagen. Nu 
erklærer lægen, at den som kammerpige forklædte mand er det grønne 
firben, kongen har set i drømme. Begge de skyldige bliver øjeblikkelig 
brændte paa torvet i hele hoffets og folkets paasyn. Derefter afslører 
lægen sig som en smuk ung pige og faar kongens haand som løn. 

En oversigt over denne fortællings vandring vil ikke være uden in- 
teresse. 

Den ældste kendte form findes i den oldindiske novellesamling C u k a - 
s a p t a t i o : »en papegøjes 70 fortællinger«. Som titlen viser, lægges for- 
tællingerne i munden paa en papegøje, hvem en ung mand ved sin bortrejse 
har overdraget at vogte sin unge hustrus dyd. Denne vil hver aften be- 
give sig til en anden mand, i hvem hun er bleven forelsket, men den kloge 
fugl holder hende tilbage ved at fortælle historier, af hvilke mange har 
foretaget højst interessante vandringer. Bogen foreligger i to redaktioner, 
en simplere og en fyldigere, mere stilistisk udarbejdet (textus simplicior 
og ornatior)*. Den novelle, der vedkommer os her, handler om »de 
leende fisk« og har følgende indhold: 

Textus simplicior 5 og 9: En konge byder ved maaltidet sin 
højtelskede gemalinde stegte fisk; men hun erklærer, at hun ikke engang 
kan se paa. end mindre berøre »disse mænd« (o: hanfisk eller fisk med han- 
kønsnavn). Da opløfter fiskene en skraldende latter. Kongen befaler sin 
huspræst at udfinde grunden til dette under; ellers skal han forlade landet. 
Bedrøvet gaar huspræsten hjem: men hans kloge datter** trøster ham og 

* Die Qukasaptati (Textus simplicior). Aus dem Sanskrit iibersetzt von 
Richard Schmidt. Kiel 1894. — Die Sukasaptati (Textus ornatior). Aus dem 
Sanskrit iibersetzt von R. Schmidt. Stuttgart 1899. 

** En saadan klog ung kvinde forekommer ofte i eventyr-litteraturen. 
Sml. f. ex. den kloge kådidatter i 1001 Nat (Mardrus) T. XV, p. 223 ff. og 
den kloge ministerhustru i Vicåkhå i Schiefner’s Indische Erzahlungen (Mé- 
langes asiatiques. VII, s. 67? ff.). 

lover at klare sagen. Næste dag gaar hun til kongen og søger torgæves 
at bevæge ham til at afstaa fra sit farlige forsæt ved at fortælle flere 
advarende fortællinger (6—8). Da kongen desuagtet iorlanger at kende 
grunden til fiskenes latter, spørger hun, hvorfor hans minister Pushpahåsa 
er kastet i fængsel. Kongen svaier, at denne mand har den egenskab, 
at blomster falder ud af hans mund, hver gang han ler (som man ser, et 
motiv, der gaar igen i mangfoldige eventyr). Da der imidlertid for kort 
siden var kommet gesandter fra fremmede lande for at se dette vidunder, 
vilde han slet ikke le og blev derfor kastet i fængsel. Den kloge pige be- 
brejder kongen denne uretfærdighed og lader ham vide, at Pushpahåsa 
kan løse gaaden med fiskenes latter og sin egen utilbøjelighed til at le. 
Ministeren hentes og forklarer, at han ikke kunde le hin dag, fordi hans 
hustru var forelsket i en anden mand. Da kongen hører dette, slaar 
han for spøg dronningen med en blomsterdusk, hvorved hun (tilsyneladende) 
falder i afmagt. Da ler Pushpahåsa, saa at blomster i mængde falder ud 
af hans mund. Kongen vil vide grunden, og nu fortæller ministeren, at 
dronningen sidste nat fik en mængde prygl af karlene uden at daane 
(— dette maa han tænkes at have iagttaget fra sit fængsel, skønt det ikke 
siges — ). Sagen undersøges; dronningens legeme bærer mærker af slag, og 
en galan findes skjult i en kiste. Han bliver dræbt, og hun sendes tilbage 
til sit hjem. 

Textus o mat i or 5 og 17 afviger i hovedtrækkene kun lidt fra 
den simplere redaktion. Medens denne slet ikke angiver grunden til pryg- 
lene, gaar dronningen her om natten til staldmesteren i hestestaldene og 
faar pisk af ham, fordi hun kommer for sent. Da kaster hun sig for hans 
fødder og beder om tilgivelse; herefter vil hun aldrig mere lade ham vente*. 

I Kathåsaritsågara (se ovenfor s. 58) findes en beslægtet for- 
tælling. der indfører de som kvinder forklædte mænd**. Den har følgende 
indhold: En konge ser sin gemalinde læne sig ned fra sin balkon og tale 
med en brahman, der beder om husly. Skinsyg herover befaler han at 

* Den kvindefjendske indiske (især buddhistiske) litteratur lader meget 
ofte en skøn kvinde forsmaa sin egen smukke og gode mand for at hen- 
give sig til et raat og simpelt menneske, ja endog et gyseligt monstrum 
eller en modbydelig vanskabning,. der tilmed ofte mishandler hende brutalt. 
Herfra er dette motiv gaaet videre til den muhammedanske Orient (se f. ex. 
indledningen til Le Livre des Mille Nuits et une Nuit, trad. par 
Mardrus og T. I. p. 78: Histoire du jeune homme ensorcelé et des poissons, 
T. XV, p. 7 ff.: Histoire splendide du prince Diamant) og fremdeles til Eu- 
ropa (se f. ex. Sercambi, nov. 84: Astolfo’s og Giocondo’s hændelser i 
Ariosto’s Orlando furioso, XXVIII, 4—54; La Fontaine: Jo- 
conde. Denne med indledningen til 1001 Nat nøje beslægtede række har 
tydelige berøringspunkter med Qukasaptatifortællingen. 

** Die Mårchensammlung des Samadeva Bhatta aus Kashmir. Aus 
dem Sanskrit ins Deutsche iibersetzt von Dr. Hermann Brockhaus. Leipzig 
1843, Bd. I, s. 35. — The Kathå Sarit Sågara or Ocean of the streams of 
story. Transi by C. H. Tawney. Vol. I— II. Calcutta 1880—84. 

henrette den uskyldige brahman. Da man iører ham til retterstedet, ler 
en fisk, der ligger slagtet paa torvet for at sælges. Kongen befaler nu at 
vente med henrettelsen og spørger ministeren Vararuci om grunden til 
fiskens latter. Bekymret herover gaar han hjem; men gudinden Sarasvati 
viser sig for ham og byder ham skjule sig om natten i toppen af en palme; 
saa vil han faa alt at vide. Herfra ser han en frygtelig kvindelig dæmon 
(Råkshasi) komme med sine sønner. Disse beder moderen om noget at 
æde; men hun beroliger dem med, at de i morgen skal faa brahmankød*. 
Paa deres spørgsmaal, hvorfor han endnu ikke er bleven henrettet, fortæller 
hun grunden, og hvorfor fisken lo. Det skete, fordi den aldeles uskyldige 
brahman skulde henrettes, medens der overalt i kvindepaladset var unge 
mænd i kvindedragt. Næste dag aabenbarer Vararuci alt for kongen og 
faar store æresbevisninger, medens brahmanen gives fri. 

Den indiske Papegøjebog, om end ikke i den bevarede form, overførtes 
paa Persisk; men de ældre redaktioner forsvandt, efter at Nakhschebi 
(d. 1329) havde bearbejdet dem med mesterlig kunst**. En elegant tyrkisk 
version (med en del ændringer) blev udarbejdet i det 15. aarh. og foreligger 
i en smuk tysk oversættelse (T u t i - N a m e h. Das Papagaienbuch . . . 
flbersetzt von Georg Rosen. Leipzig 1858). Den indeholder to forskellige 
versioner af vort motiv, af hvilke den første minder meget om Qukasaptati, 
medens den sidste har et væsentligt træk (de skjulte unge mænd) fælles 
med Kathåsaritsågara. Deres indhold er følgende: 

Tuti-Naineh, Bd. II. s. 71 ff.: En mægtig og udmærket vezir hos 
kongen af Tabriz modtager gæstevenligt et gesandtskab fra kongen af In- 
dien. For at forlyste sine gæster indbyder han en af kongens hofmænd ved 
navn Gfllfischån, der har samme vidunderlige egenskab som Pushpahåsa. 
Paa vejen til veziren møder denne et rent uhyre af hæslighed, der gør 
krumspring af glæde. G. spørger ham om grunden til hans lystighed, og 
den afskyelige fyr forklarer da, at G.’s hustru er hans elskerinde; nu kan 
de ret muntre sig med hinanden i de dage, hendes mand er hos veziren. 
Af sorg herover kan G. naturligvis ikke le i selskabet hos veziren. hvor- 
over denne bliver dybt krænket og underretter kongen derom. Paa dennes 
befaling bliver den stakkels mand kastet i fængsel i vezirens slot lige under 
hans harem. En dag ser han fra sit fængselsvindue vezirens skønne hu- 
stru hejse sig ned til sin mands øverste elefantdriver, der er standset der 
med sit dyr, og fornøje sig med ham af hjærtens lyst paa elefantens ryg***. 
Herover ler han saa stærkt, at fangevogterne senere til deres store forun- 
dring finder fængslet fuldt af roser. Samme aften vandrer veziren med sin 
hustru i sin have og sætter sig ned med hende for at holde maaltid, medens 
en slavinde plukker hende en prægtig blomsterbuket. Men da hun ser den. 
tilhyller hun sit hoved, for at »Narcissernes frække øjne« ikke skal se paa 
hende. Veziren glæder sig over sin hustrus ærbarhed. men en nattergal i et 

* Hvem kommer ikke her til at mindes »St. Laurentius« af Poul Møller? 

** Arthur Christensen: Fortællinger og Fabler af persiske Ramme- 
værker, s. 8 (Studier fra Sprog- og Oldtidsforskning, nr. 40). 

*** Dette træk er laant fra en anden række fortællinger. 

bur slaar en høj latter op. Veziren spørger alle lærde om grunden til dette 
under, men ingen kan forklare det. Efterretningen naar ogsaa til den fangne 
Gulfischån, der erklærer, at han kan løse gaaden, hvis man vil føre ham 
for kongen. Det sker, og O. fortæller alt. Kongen hædrer ham og lader 
hans og vezirens hustruer samt deres galaner korsfæste. 

T u t i - N a m e h, II, s. 85 ff. : En købmand i Yemen finder en hjærne- 
skal, hvorpaa der staar skrevet, at den har voldt og atter skal volde 80 
menneskers død. Han tager den med hjem, knuser den til støv og gem- 
mer dette i en æske i en kiste. Hans datter finder æsken, aabner den, 
smager paa støvet, bliver frugtsommelig deraf* og iøder en søn, der 
udvikler sig til en overmaade vis og skarpsindig yngling. Han følger 
nogle købmænd til et fremmed land, der beherskes af en mægtig konge, 
hvis vezir har 40 dejlige slavinder, som han skatter højt. En dag sidder 
han med sin yndlingsslavinde i en kiosk ved en dam, medens de andre 
slavinder fanger fisk og sætter dem i et bækken, som de bærer hen til 
deres herre. Da yndlingsslavinden ser fiskene svømme i bækkenet, til- 
slører hun sit ansigt og ser til siden. Paa vezirens spørgsmaal forklarer 
hun, at fiskene jo er levende, og at der let kan være en mandlig fisk iblandt 
dem. Veziren roser hendes ærbarhed, men i det samme ler alle fiskene 
i bækkenet højt. Han fatter mistanke og spørger de lærde, der dog intet 
kan sige; en af dem henviser ham til den vise købmandssøn. Denne hen- 
tes og forklarer, at fiskene lo, fordi den skønne yndlingsslavinde, der vil 
være saa dydsiret, og de andre 39 slavinder hver har en ung mand skjult 
i deres kammer. Veziren lader værelserne gennemsøge, finder de unge 
mænd og lader de 40 slavinder og deres 40 elskere henrette**. 

En syrisk iortælling hos Prym und Socin (Syrische Sagen und 
Marchen. Gottingen 1881, nr. 31) handler om en kalifdatter, der fører en 
ung elsker, forklædt som slavinde, med sig til en ung fyrste, som hun 
ægter. Efter en række forvirrede hændelser, der intet har med vort 
motiv at gøre, opdager fyrsten, at slavinden er en forklædt mand, og 
dræber ham og sin hustru. 

Medens denne forvrøvlede fortælling kun lige akkurat har faaet fat 
paa motivet eller husket det, er det ganske godt bevaret i den gammel- 
franske roman Merlin: Den romerske kejser Julius Cæsar har 
en gemalinde, der betjenes af tolv som hoffrøkener forklædte ynglinge. 
En tysk hertugdatter Advenable kommer til hoffet i ridderdragt under et 
maudsnavn (sml. Sercambi) og bliver seneschal. Kejseren drømmer, at 
han ser en kronet so med lange haartotter og tolv unge løver, som han 
alle lader brænde. Bestyrtet over denne drøm sidder han ved bordet; 
da kommer troldmanden Merlin ind i hjorteskikkelse, vælter mad og 
drikke og siger, at kun en vild mand kan tyde drømmen. Advenable faar 
ved list og snildhed den vilde mand (eller rettere Merlin selv, der har 
paataget sig dennes skikkelse) i sin magt (hun lokker ham med et lækkert 

* Dette træk, der kan varieres paa mangfoldige maader, er uhyre ud- 
bredt i eventyrlitteraturen. 

** En moderne, mindre god variant findes hos Bruno Meissner: 
Neuarabische Geschichten aus dem Iraq, XLVII. 

maaltid og varmt øl), binder ham og fører ham til kejseren. ' Paa vejen 
ler han flere gange højt, første gang, fordi en kvinde har fanget ham; han 
ler, da han ser kejserinden og hendes tolv damer, og forklarer derpaa, at 
soen i kejserens drøm er hende, og de tolv løver de forklædte mænd. 
De bliver alle tretten brændte i slotsgaarden*. 

Historia septem sapientum (»De syv vises historie«) (her- 
ausgeg. von Buchner, 1889) handler om en ukysk kejserinde, der søger at 
forføre sin unge stifsøn og, da det mislykkes, falskelig beskylder ham for 
et attentat paa sin dyd og vil have ham henrettet. De syv vise, prinsens 
lærere, har set i stjærnerne, at han maa dø, hvis han taler et ord i de 
første syv dage; hver redder ham da én dag ved at fortælle hans fader kej- 
seren en historie om kvindernes siethed, medens kejserinden derefter vir- 
ker i modsat retning ved en anden fortælling. Paa den ottende dag tager 
prinsen selv til orde, fortæller først en eventyragtig novelle og aabenbarer 
endelig for sin fader, at hans tilsyneladende saa kyske hustru har en 
elsker, der færdes forklædt som kvinde blandt hoffrøkenerne. Paa prin- 
sens bud maa den mistænkte afføre sig alle sine klæder, og det viser sig. 
at det er en mand. Kejserinden bliver efter gyselige pinsler brændt, me- 
dens galanen sønderhugges lem for lem. Ogsaa denne bog. af hvilken der 
findes en stor mængde redaktioner paa orientalske og europæiske sprog, 
er oprindelig indisk, men den indiske original er tabt eller endnu ikke 
funden**. Sindibad-bogen, som titlen er i de persiske redaktioner 
efter prinsens vise lærer (medens vezirerne her optræder som fortællere), 
blev ligesom Pancatantra først oversat paa Pehlevi (se ovenfor s. 83 ff.) 
og derfra paa Arabisk, Persisk, Syrisk, Græsk osv.*** 

Den italienske novellist Straparola. der levede i Venezia i før- 
ste halvdel af det 16. aarh., har bearbejdet vort motiv efter romanen 
Merlin i første fortælling i fjerde natt. Indholdet er følgende: En dejlig 
kongedatter Costanza, der endog er kyndig i ridderfærd, drager ud i ver- 
den forklædt som mand under navnet Costanzo. Hun kommer til en mæg- 
tig konge, tager tjeneste hos ham og vinder hans naade og fortrolighed. 
Dronningen bliver forelsket i den formentlige unge mand og vil have ham 
i sin personlige tjeneste, men da Costanzo vægrer sig. lægger hun snarer 
for hans (hendes) liv. Hun faar kongen til at forlange, at Costanzo skal 
bringe ham en vild Satyr, som han er meget begærlig efter at se. Ved list 
beruser hun en saadan Satyr med vin, binder ham og rider bort med 
ham. Under vejs ler han flere gange af forskellige ting og mest. da han 

* Liebrecht i Orient und Occident, Bd. I, Gottingen 1862, s. 341 ff. 

** En vis, men dog fjærn lighed har en Kandjurfortælling »Den stumme 
krøbling«, som Schiefner meddeler i Mélanges asiatiques, VII, s. 773 ff. 

*** Se bl. a. A. Christensen, anf. værk, s. 8 ff. — Landau: Die Quellen 
des Decameron, s. 26 ff. 

t Oiov. Francesco Straparola: Le tredici piacevoli notti. T. I— II. 
Vinegia 1569, 1573 og 1608. — Jean Frangois Straparole: Les facecieuses 
Nuits, traduits d’Italien par J. Louveau. Lyon 1611. par Delarivey. ibid. 
1611. 

føres frem for kongen, dronningen og hendes irøkener. Med nogen møje 
faar Costanzo ham til at rykke ud med grunden til sin latter: Én gang 
har han lét, fordi alle kalder hende Costanzo, skønt hun er Costanza. 
Sidste gang lo han, fordi alle tror, at dronningens frøkener er frøkener 
skønt de fleste af dem er unge herrer. Kongen lader sagen undersøge, 
o" den viser sig at være sand; dronningen og hendes elskere bliver 
brændte midt paa torvet, og Costanza bliver dronning. 

Sikkert afhængig af Straparola’s novelle er slutningen af nr. 36 i 
Basil e’s Pentamerone, der udkom 1637 (Der Pentamerone von 
Giambattista Basile . . . ubertragen von F. Liebrecht. 1846). Ligheden er 
stor; dog mangler de forklædte mænd. 

1 alle disse fortællinger* er det let at paavise fælles træk. Den kloge 
pige findes baade i Qukasaptati, i Kathåsaritsågara (som gudinde), hos 
Sercambi, i Merlin, hos Straparola og Basile, medens hun i Tuti-Nameh’s 
anden version og »de syv vise« er bleven til en klog yngling. At pigen 
optræder forklædt som mand hos Sercambi, i Merlin, hos Straparola og 
Basile, kunde se ud som et forsøg paa at skabe et pikant, men dydigt 
modstykke til de som kvinder forklædte mænd; snarere har vi dog i dette 
træk en mærkelig omdannelse af Rishyacringa-sagnet (sml. s. 75), som 
senere skal blive udførlig behandlet. Manden, der ler blomster og aaben- 
barer hemmeligheder, er i Kathåsaritsågara afløst af Råkshasi’en, i Merlin 
og hos Straparola af en vild mand, hvem da baade latteren og forklaringen 
tilfalder. Medens i Qukasaptati blottelsen kun gælder skrammerne paa 
dronningens ryg, tiltager dette motiv og den høje dames ukyskhed efter- 
haanden i omfang og giver en grovkornet forfatter som Sercambi lejlig- 
hed til ret at slaa gækken løs. Ogsaa straffen, der er meget mild i 
Qukasaptati, som jo Inderen overhovedet er mild mod synderinder, bliver 
paa islamitisk og kristen grund yderst grusom, som det for øvrigt var at 
vente. Som man vil have set, er Sercambi’s version temmelig fattig; lat- 
teren og hvad der staar i forbindelse med den, mangler. Dronningens 
hyklerske snærperi forekommer kun i de orientalske former. 

Vort æmne var alt for pikant til ikke at friste fortællerne af letfær- 
dige munke- og nonnehistorier, hvis tal i middelalderen og senere tider 
er uhyre stort. De hellige mænds og kvinders eget liv frembød angrebs- 
punkter nok, og fantasien supplerede resten, idet meget ofte en eller anden 
gammel orientalsk anekdote overførtes paa de kristne klostres beboere. 
Den tyske forfatter Otto Melander (f. 1571), en ivrig Lutheraner og 
bitter fjende af Romerkirken, fortæller i sin paa Latin skrevne anekdote- 
samling (Joco-seria Othonis Melandri, lib. II, cap. 149, første gang trykt 
1626) en meget grovkornet historie om en snild ung gavtyv, der i kvinde- 
klæder skaffer sig adgang til det for sine smukke unge nonner berømte 
kloster Oermerode i Hessen. Han ansættes af abbedissen som kokkepige 

* R. Kohier: Kleinere Schriften, II, s. 602 ff. meddeler endnu en spansk 
fortælling fra det 12. aarh. og en moderne indisk fra Kashmir, der begge 
staar Sercambi’s novelle temmelig nær. Han berører ganske kort slægt- 
skabet med Cukasaptati og Somadeva. 

og muntrer sig lystigt med nonnerne, indtil disses trivelige ydre forekom- 
mer abbedissen mistænkeligt. Hun paabyder en almindelig afklædning, 
som ulven i faarehjorden ogsaa maa underkaste sig. Han har ganske vist 
gjort et meget snedigt og yderst djærvt fortalt forsøg paa at skjule sit 
køn; men det gaar galt, og han maa redde sig ved ilsom flugt. Melander 
paastaar, at det er en virkelig begivenhed, som han vil have hørt af en af 
klosterets nonner, der- undgik forførerens efterstræbelser og efter refor- 
mationens indførelse ægtede stedets præst. »Hver gang hun fortalte os 
denne historie,« siger han, »var hun nær ved at le sig fordærvet.« 

Da reformationen blev indført i Hessen 1526, maa denne præstekone 
være bleven en meget alderstegen kvinde, hvis Melander virkelig har hørt 
den af hendes egen mund. Han plejer imidlertid at udgive sine anekdoter 
for virkelige hændelser og k a n stundom have gjort det i god tro. Disse 
fortællinger havde en stærk tendens til at stedfæstes, og maaske gav 
nonnerne i Qermerode selv anledning til at sætte rygter i omløb. Der kan 
dog næppe være nogen tvivl om, at der bag Melanders anekdote ligger en 
ældre, forsvunden middelalderlig facetie eller »Schwank«, især da en 
fransk forfatter fra første halvdel af det 16. aarh., Bonaventure Des 
Feriers (d. 1544), fortæller den samme historie (64. novelle i »Nou velles 
lécréations et joyeux devis«), som han dog ikke godt kan have fra den 
hessiske præstekone*. Han tilføjer kun et nyt uartigt træk om abbedissens 
briller, der ryger af hendes næse, da hun grundigt undersøger den ind- 
snegne unge fyr, et træk, hvis nærmere omstændigheder kan læses i L a 
F o n t a i n e’s morsomme fortælling »Les I u n e 1 1 e s«, der er bygget 
paa Bonaventure Des Périer’s novelle**. Længe inden jeg kendte den fri- 
vole og overfladiske, men glimrende vittige, pikante og yndefulde store 
franske digter fra Ludvig den 14.’s tid, hørte jeg i min ungdom en bonde- 
student fortælle denne klosterhistorie med Joh. Herman Wessel som den 
forklædte mand (!), et lille morsomt exempel paa, hvorledes disse van- 
drende noveller i hvert land knyttes til nye personer. 

Med det samme kan her gøres opmærksom paa, at slutningen af det 
middelhøjtyske digt »A r i s t o t e 1 e s o g F y 1 1 i s« ret tydeligt viser orien- 
talsk oprindelse. Vi mindes, at filosoffen forlader hoffet og begiver sig 
til en ø, hvor han skriver en bog om kvindernes rænker. »Syntipas«. 
den græske bearbejdelse af »de syv vise mestre« (paa Persisk Sindibad- 

* MartinMontanus (Schwankbiicher (1557 — 1566). Herausgeg. von 
Joh. Bolte) fortæller for øvrigt historien omtrent som Melander (s. 415 ff.). 
Kun er det ikke abbedissen, men »die herren superattendenten«. der fore- 
tager undersøgelsen. 

** Oeuvres completes de La Fontaine. Nouvelle edition par M. Louis 
Moland, Paris 1874. T. IV, p. 257. Sml. T. III, Introduction, p. LXVIIff. — 
En klosterhistorie, der minder noget om den her fortalte, er den berømte 
novelle om Masetto fra Lamporecchio (Decameron. II. 1), der 
med glimrende kunst er sat paa vers af La Fontaine: Mazet de Lam- 
porechio. T. III. p. 244. 


Digitized by 


Google 


Original from 

PRINCETON UNIVERSITY 



118 


bogen), indeholder en af den syvende mester fortalt historie*, i hvilken 
en ung mand ikke vil sætte bo eller gifte sig, før han kender alle kvin- 
dernes rænker. Han drager ud i verden for at indsamle erfaringer, men 
faar af en mand, han møder, det raad at sætte sig hen i 40 dage og nætter 
og opskrive kvindelige rænker (vel efter bøger), hvis han blot vil lære 
nogle af dem at kende. Han følger raadet og tager derpaa ind hos 
en ældre mand, der viser ham venlig gæstfrihed. Værtens unge hustru, 
der erfarer, at den fremmede mener at kende alle kvindelige rænker, 
fortæller ham først en historie om en klog kvinde, der tager en meget 
snedig straf over sin mand, fordi denne dadler alle kvinder uden forskel. 
Derpaa begynder hun at ægge ham til erotiske tilnærmelser. Men i samme 
nu skriger hun højt, saa at folk iler til, medens den unge mand skælver 
af rædsel. Men hun forklarer de tililende, at hun har raabt af angst 
for, at gæsten skulde kvæles i en mundfuld mad; men nu er faren ovre. 
Da de atter er alene, spørger hun sin gæst: »Har du ogsaa opskrevet disse 
to træk?« Han indser nu opgavens umulighed, brænder sine optegnelser, 
rejser hjem og gifter sig. - Denne oprindelig indiske fortælling** møder 
vi atter med faa forandringer hos Perseren Nakhschebi (14. aarh.). 
hvis 8. bog er en bearbejdelse af »de syv vise mestre«***. Her (VIII, 4) 
lader kvinden efter at have vist, hvad hun selv formaar, den unge mand 
bringe i en bærestol til sin endnu snildere søster, der er sultanens ynd- 
lingshustru. Denne dame skænker ham en hyrdetime og skjuler ham 
derpaa i en kasse, da sultanen nærmer sig. Hun fortæller frækt sin gemal, 
hvad der er sket, og opfordrer ham til at aabne kassen; men da han gør 
mine dertil, ler hun af hans lettroenhed, saa at han skammer sig og gaar. 
Saa sætter hun den indespærrede i frihed. Ligesom i Syntipasversionen 
brænder han sine optegnelser. — I »de 40 vezirer«, en tyrkisk variant 
af Sindibad-bogen, rimi. fra det 15. aarh., findes en version af følgende 
indhold: En smuk yngling gaar hen ad gaden med en bog i haanden. 
En kvinde ser ham fra et vindue, bliver forelsket i ham og spørger, hvad 
det er for en bog. Han svarer: »Kvindernes rænker«. Hun indbyder ham 
til et drikkelag, og da hendes mand kort efter banker paa døren, skjuler 
hun ynglingen i et lille rum, hvorefter det omtrent gaar som hos Nakh- 
schebi. Derpaa siger hun til sin unge elsker, at han skal tilføje dette 
puds i margenen af den bog, han kalder »Kvindernes rænker«+. — Andre 

* Eabulæ romanenses Græce conscriptæ, ex recensione Alfredi Eber- 
hard. Vol. I, p. 70 ff. 

** Qukasaptati, iibersetzt von R. Schmidt, textus simplicior, nr. 11; 
textus ornatior, nr. 19. 

*** D’Ancona: Il libro dei sette savj di Roma. Pisa 1864. 

t The History of the Forty Vezirs . . . done into English by E. J. W. 
Oibb. London 1886, p. 401. Næsten ganske samme fortælling hos Mark 
Lidzbarski : Geschichten und Lieder aus neu-aramaischen Handschrif- 
ten. 1896, s. 167 f. En variant er nr. 41 i »de 40 vezirer«. Beslægtede er 
v. d. Hagen: Gesammtabenteuer, nr. 39 og 41; Østrup: Contes de Damas. 
nr. IX. 

versioner lader det være ægtemanden, der ioretager fortegnelsen. Dette 
er saaledes tilfældet i en meget nartig orientalsk novelle, der (desværre 
uden kildeangivelse) er optaget i et moderne fransk værk: »Le Livre 
d’Amour de l’Orient«, Premiére Partie. Paris 1910, p. 250 ff. : En købmand 
tager sig en ung hustru efter at have levet et yderst lystigt ungkarleliv. 
Men erindringen om hans egne bedrifter gør ham umaadelig skinsyg. 
Desuden har han nedskrevet vidtløftige optegnelser over alle de kunst- 
greb, der er bievne anvendte af de kvinder, som han tidligere har haft 
at gøre med. Hver gang hans hustru nu ønsker at gaa ud, raadspørger 
han sine optegnelser og finder altid, at det er aldeles nødvendigt, at han 
ledsager hende. Hun har imidlertid selv med levende interesse studeret 
dette værk og bestyrkes deraf i sin lyst til at gøre en ung tilbeder lykke- 
lig. Da hun en dag gaar til badet ledsaget af sin mand, lader hun sig 
falde i gadesnavset foran sin elskers dør, der i forvejen er underrettet 
af hendes tjenestepige. Hun beder sin mand om tilladelse til at gaa ind 
i huset for at rense sine klæder, og hun faar den paa den betingelse, at 
han skal holde i en flig af hendes kappe, medens døren staar paa klem. 
Imidlertid kommer elskeren, og Jen arme skinsyge faar sig et par for- 
svarlige horn, medens han intet anende holder fast i sin kones dragt. 
Da ægteparret efter et besøg i badet kommer hjem, siger hustruen, at hun 
har undersøgt hans optegnelser, men fundet dem ufuldstændige. Hun beder 
ham derfor tilføje : »Paa vejen til badet har en kvinde hengivet sig til sin 
elsker, der holdt sig skjult bag en dør, medens hendes mand holdt fast i 
hendes kappe. Dette træk bør saa meget mindre glemmes, som det er 
historisk.«* — Med denne fortælling stemmer i hovedtrækkene en ganske 
kort middelalderlig latinsk version hos Th. Wright (A collection of Latin 
Stories. 1842, nr. 12) og en meget yndefuld variant i den italienske novelle- 
samling L’A rcadia in Brenta fra det 17. aarh. (Bologna 1693, p. 79 ff.), 
fremdeles L. a Fontaine: On ne s’avise jamais de tout** og Lang- 
b e i n’s morsomme digt: Das Noth- und Hiilfs-Buchlein (Oedichte. Leipzig 
1800. Bd. 2. s. 241). 

Sercambi’s novelle om Aristoteles og madonna Orsina er den 
eneste italienske version, der, saa vidt mig bekendt, er fremdraget. 

* Beslægtet, men dog en del afvigende er den fortrinlige fortælling i 
100 1 Nat (Mardrus, T. XII, p. 249): »La lecon du connaisseur en femmes«. 
Egentlig hører den til den cyklus, i hvilken en ægtemand uden at ane det, 
men med uhyre letsindighed selv bringer sin hustru i forbindelse med en 
elsker, hvortil hører den kaade facetie »Le chanteur« i »Le Livre d’Amour 
de l’Orient«, I, p. 201 ff.. Pecorone. I, 2, Masuccio, IV, 4 og Straparola, IV, 4. 
La Fontaine har bearbejdet de italienske novellister med glimrende 
kunst og fortryllende lune i sidste del af »Le roi Candaule et le Maitre en 
droit« (Moland, 1'. IV. p. 215 ff.). Straparola’s novelle er vistnok kilden til 
Moliére’s »L’école des femmes«. 

** Moland.. T. MI. p. 186: p. 290 anføres endnu flere varianter. 


Digitized by Google 


Original from 

PRINCETON UNIVERSITY 



120 


At sagnet imidlertid ogsaa senere var kendt i Italien, fremgaar f. ex. 
af følgende ord i Aeneas Sylvius' (den senere pave Pius II. 1458 — 
1464) berømte renaissanceroman »Euryalus og Lucretia«: »Hvad 
skal vi sige om filosofferne, der er mestre i videnskaberne og lærere 
i den kunst at leve paa rette vis? En kvinde besteg Aristoteles, 
som var han en hest, tvang ham med bidsej og huggede ham med 
sporer.« I Pier Durante da Gualdo’s »Leandra« (Venezia 1508) sig- 
tes der til sagnet i følgende vers: 

Se, Aristolteles maa bidsel bære! 

Du største filosof blandt vises skare. 

Hvorledes svigted du saa lavt din ære, 

Du dydens lys og sol med straaler klare? 

Du blev bedraget, ser jeg, af en kvinde; 

Din dybe indsigt lidet gjaldt hos hende.’" 

I omvendt form er sagnet anvendt i M o r 1 i n i’s novelle »den 
redne kvinde«. Her er det en kvinde, der tager sadel og tømme 
paa og lader sig ride af sin tjener, fordi han kun paa denne be- 
tingelse vil vise sig galant. Men midt under forestillingen kommer 
hendes mand og gennemprygler hende (Liebrecht: Zur Volkskundc. 
s. 138 f.). 


VII. 

ARISTOTELESSAGNET I TYSKE 
FASTELAVNSSPIL. 


At sagnet om den store filosofs beskæmmende ydmygelse ogsaa 
efter det 13. aarh.’s midte beskæftigede fantasien i Tyskland, ses af 
hentydninger dertil hos datidens betydeligste digtere. Reinfried 

* Efter citatet hos Schmidt til Petri Alionsi Disciplina clericalis. Berlin 
1827, s. 105 ff. Andre citater hos Comparetti, II, nr. 119 ff. 

von Braunschweigs ubekendte forfatter (c. 1300) siger (v. 
15180 ff.) om sin heltinde Yrkåne: 

. . . heller ej hun tænkte 

En spot at drive, som man ved 

Om Silarin saa skøn, der red 

Den vise Aristoteles. (Sml. ovenfor s. 107.) 

Ved samme tid siger den tyske ordensridder Hugo von Lan- 
g e n s t e i n, forfatter af et uhyre digt om den hellige Martina’s 
marterhistorie: »Den vise Aristoteles overtraadte visdommens 
maal, da han lod sig ride af en kvinde i sin tid. Hun sadlede og 
red ham; derfor blev han til spot for folk.«* Heinrich Frauen- 
I o b (d. 1319) nævner kong Alexander, Salomon og Aristoteles blandt 
de fremragende mænd, som kvinder har daaret, og bemærker i et 
andet digt, at Aristoteles »blev redet af en kvinde«. I et mester- 
sangerdigt, der vel næppe er meget yngre, hedder det: »Herved 
saa man et stort under, at en kvinde red en vis mand. Den mand 
hed Aristoteles og var en af de viseste, der fødtes. Hvor vis han 
end var, overvandt en kvinde hans fornuft; man skulde til visse 
have forsvoret det.« Oswald von Wolkensteinog hans 
samtidige Hugo af Mon tfort (1357 — 1423) nævner ligeledes 
med undren den store vismand, der lod sig ride af en kvinde eller 
jomfru. I et andet digt siger samme Hugo: 

Aristoteles den høje, . 

Den vise faldt i elskovs vold saa haard; 

En mø ham kunde bøje. 

Da han var graa af aar. 

I Alexanders tider 

En jomfru stolt ved skønheds magt 

Med pisk i haand ham rider. 

Som os -historien har sagt**. 

* V. d. Hagen: Gesammtabcnteuer, III, s. CXLVII. Scherer: Gesch. der 
deutschen Litteratur, s. 193. I det middelalderlige digt »Der vrouwen 
zuht« (V. d. Hagen, !. Bd. 3; besl. m. Shakespeare’s »Taming of the shrew«) 
anvender en ridder samme middel som tjeneren hos Morlini, mod sin ar- 
rige hustru, men her i et pædagogisk øjemed. Om vi har en reminiscens 
af Aristotelessagnet i dette ridt, tør jeg ikke afgøre; umuligt er det ikke. 

** Zingerle i Germania. Herausgeg. von Bartsch. 17. Jahrg. 1872, s. 306 ff. 
Zingerle mener, at disse vidnesbyrd hviler paa digtet »Aristoteles og Fyllis«. 

Som man ser, betragter alle den unge kvindes ridt paa den vise 
filosof som en historisk kendsgærning, hvorom al tvivl er udelukket. 
Selv om disse digteres kilde (paa den forste nær) har været digtet 
om »Aristoteles og Fyllis«, hvilket kail være muligt, især naar kvin- 
den omtales som en jomfru, er agtelsen for Aristoteles under alle 
omstændigheder større end i dette digt. Den senere middelalders 
forfattere paa folkets sprog var ofte i besiddelse af nogen lærd dan- 
nelse og derfor opfyldte af ærbødighed for den store vismand. Des 
større var deres forundring over hans svaghed, især da deres livs- 
syn var langt tungere og alvorligere end de glade sangeres fra den 
høviske tid. 

I det 15. aarh. optages motivet af de lystige fastelavns- 
s p i 1 (F a s t n a c h t s p i e 1 e), der dyrkedes i mange tyske stæder. 
men først og fremmest i Niirnberg. Forfatterne drev næsten altid 
en borgerlig haandtering ved siden af deres fritidsbeskæftigelse, 
poesien (om man kan kalde disse rimerier saaledes), og deres navne 
er som oftest forblevne ukendte. Disse lystige, yderst djærve, ja 
ofte højst uanstændige stykker opførtes i »fastenatten« (Fastnacht) 
o: dagen før askeonsdag, inden de 40 dages faste begyndte. Unge 
mennesker drog forklædte fra hus til hus og gav smaa spil til bed- 
ste, for hvilke de som belønning ventede at blive beværtede. Ofte 
mangler ethvert spor af handling, idet hver person kun fremsiger 
en strofe, i hvilken han i satirens form karakteriserer sig selv og 
hvad han forestiller. De optrædende kan betegne sig som narre 
af samme art, f. ex. elskovsnarre^ bønder, dovne præster eller 
munke, kvaksalvere o. s. v. De kan ogsaa være narre af forskellig 
slags: elskovsnarren, den drukne nar, den, der er blevet dum af at 
studere o. s. v. Undertiden faar disse narre et fælles midtpunkt, 
idet f. ex. en jomfru fører daarerne ved narrerebet, eller elskovs- 
narrene optræder for fru Venus, eller ridderne opregner deres fejg- 
heder for kejseren. I de lidt mere udviklede spil kan der findes 
dialoger og en antydning af handling, idet f. ex. repræsentanter for 
forskellige stænder bejler til en jomfru, der til sidst vindes af skri- 
veren.* I de stykker, hvor et eller andet gammelt motiv er benyt- 
tet, er handlingen dog lidt mere udviklet, og sceneforandring maa 
jævnlig forudsættes. 

Til Aristotelessagnet sigtes der for det første i to af de spil, 

* Scherer: (iesch. der deutschen Litteratur. Berlin i889, s. 249 ff. 

jeg har haft adgang til*. I nr. 14 (Morisehgentanz, Bd. I, s. 121 ff.) 
udlover en kvinde et æble til den, der har gjort sig til den største 
nar for elskovs skyld. En række narre optræder, af hvilke den sid- 
ste og sjofleste faar prisen af kvinden, der blandt de vise, der har 
ladet sig daare af elskov, som sædvanlig nævner Aristoteles, Absa- 
lon og Samson. Til selve ridehistorien sigtes der kortelig i et andet 
spil med noget mere udviklet handling (Bd. I, s. 351 ff.)**, der be- 
nytter et gammelt, vistnok oprindelig østerlandsk motiv, »den 
sanddru hyrde«, hvem en smuk og intrigant kvinde vel forleder til 
at dræbe eller give hende sin herres bedste dyr for hendes gunst, 
men hvem hun ikke kan lokke til at lyve for herren***. 

Interessantere end disse hentydningert er imidlertid selve 
bearbejdelserne af Aristotelessagnet, af hvilke der skal foreligge 
tre fra det 15. aarh.; men desværre har jeg kun kunnet undersøge 


* Fastnachtspiele aus dem fiintzehnten Jahrhundert (Bibi. des litterar. 
Vereins in Stuttgart. XXVIII — XXX), Bd. 1— III. Stuttg. 1853. Nachlese zu 
den Fastnachtspielen des 15. Jahrh. von Adelbert von Keller. Stuttg. 1858. 

** S. 354: Secht, weibes list die ist so tief. 

Das in (=ihnen) kein man nie vor gelief (overtraf). 

A r i s t o t i 1 e s der hoch doctor 
Hat in (=ihnen) nie gelaufen vor. 

Einer frauen list in iiberkam, 

Das all sein weisheit in im wart lam. 

Do er auf seinen knien wolt streiten. 

Do lies er sich in einem garten reiten. 

*** The History of the Forty Vezirs . . . done into English by Qibb, nr. 
77. Loiseleur Deslongchamps: 1001 Jours, p. 315. Th. Wright: Latin Sto- 
ries, nr. 1. Straparola, III, 5. Gonzenbach: Sicilianische Marchen, nr. 8. 
Sv. Grundtvig, O. D. M., II, s. 54 ff., sidste halvdel af »Den tro Tjener«, dog 
i en meget tam form. Denne fortælling kunde godt ligne en buddhistisk 
Jåtaka. 

i De kan suppleres med et par vers af Baseler bogtrykkeren og for- 
fatteren Pamphilus Gengenbach i første halvdel af det 16. aarh.. 
der ogsaa skrev fastelavnsspil I et af disse (Die gouchmat o: Udhaler- 
engen) siger fru Venus (Pamphilus Gengenbach. Herausgeg. von Karl 
Goedeke. Hannover 1856, s. 141): 

Ich wil in (den Doctor) uff die gouchmat furen. 

Als ich A r i s t o t e 1 i hab gethon, 

Virgilio und auch Salomon, 

Dessgleich David dem vatter sin. 

Der doch der grost prophet ist gesin (=gewesen) . . . 

de to*. Det ene, der efter udgiverens mening senest er forfattet 
aar 1486, har titlen »E i n spil von fursten und herren« 
(Bd. I. nr. 17, s. 138 ff.). Indholdet er følgende: 

Den ædle kong Soldan modtager gæstfrit mange fornemme 
herrer ved sit hof. Fire unge konger (af Zippern, Orienten, Frank- 
rig og Aragonien) kommer for at lære visdom og, hvorledes man 
skal omgaas kvinder ( !), af den højvise mester Aristoteles. 
der holdes højt i ære af kong Soldan; tillige skal han sige dem deres 
temperament (complex). Aristoteles erklærer, at de alle fire er sær- 
deles kvindekære og bedrager deres ægtehustruer. De fire fyrsters 
gemalinder bekræfter, at denne tydning af deres ægteherrers »com- 
plex« stemmer godt med deres egne erfaringer; deres mænd forsøm- 
mer dem i højeste grad, hvorfor ret og billighed kræver, at de lader 
andre holde dem skadesløse for gemalernes mangel paa ægteskabe- 
lig flid. De unge fyrster er naturligvis ilde tilfredse med saaledes 
at blive til spot; men kongen af Frankrig raader sine kollegaer til at 
lade male et billede af Aristoteles og bede ham sige den fremstilledes 
complex. Raadet følges, og mesteren forklarer, at den mand, der 
ses paa billedet, er en tyv, morder og løgner og meget ukysk. Strax 
erklærer kongerne af Frankrig og Aragonien, at den complex, Ari- 
stoteles har tillagt dem, er tant og snak, thi billedet forestiller ham 
selv, og den slags svagheder har man aldrig iagttaget hos ham. 
Mesteren svarer uden at lade sig forbløffe (ligesom i sin tid Sokra- 
tes), at han virkelig har alle de nævnte laster; men han ejer tillige 
en modgift imod dem, idet han har forstaaet at tvinge og beherske 
sig. Kong Soldan priser ham nu i høje toner for hans uforlignelige 
visdom; men dronningen (kong Soldans hustru) erklærer, at hun, 
hvis kongen tillader det, vil være i stand til at berøve mesteren al 
hans indsigt og alt hans vid: »I skal snart faa at se, at jeg rider ham 
som en hest. Det vil jeg lade eder se her: jeg vil hemmelig gaa til 
ham og gøre ham til nar, hvor megen visdom han end har.« Kongen 
giver hende tilladelsen, men advarer hende mod at bruge den. Dron- 
ningen svarer, at det nok skal lykkes, og beder ham vente her, me- 
dens hun opsøger mesteren. Hun gaar til Aristoteles og gør ham 
en glødende kærlighedserklæring. Den store vismand kommer med 


* Det tredie : Ain spil von mayster Aristoteles skal findes 
i Keller’s »Altdeutsche handschriften«, nr. 16, bl. 160, der ikke findes paa 
vore bibliotheker og heller ikke har kunnet faas fra Tyskland. 

nogle smaa formaninger og ytrer moralske betænkeligheder; men da 
dronningen erklærer, at han volder hendes død, hvis han ikke bøn- 
hører hende, er han rede til at gøre, hvad hun ønsker. Dronningen 
svarer : 

Mester, jeg længes at stille min tørst. 

Dog maa paa eder jeg ride først; 

Vor attraa bliver da mere hed. 

Læg strax jer paa alle fire ned. 

Saa kan vi begge tilgavns os fryde; 

Saa gør jeg derefter, hvad I vil byde. 

(Derefter maa vi tænke os, at Aristoteles lægger sig ned og 
lader hende stige op.) 

Nu munter, min lille søde nar! 

Ej klogere ganger set man har. 

Jeg rider min hest, det gaar saa flot; 

Hist kongen ser os fra sit slot. 

Kong Soldan bebrejder Aristoteles, at han efterstræber hans 
hustru, og at han har gjort sig i den grad til nar. Mesteren beder 
om naade, undskylder sig med, at kvinder, som bekendt, kan faa 
inænd til, hvad det skal være, og at det samme ogsaa kunde være 
hændet kongen selv. Kong Soldan indrømmer, at han har ret, op- 
ramser den sædvanlige liste over store mænd, som kvinder har daa- 
ret, og erklærer, at den mand, der ikke bliver varm ved kvinde- 
elskov, ikke er en rigtig mand. En ridder bekræfter kvindernes 
magt og vælde, hvorefter der vexles nogle sjofle replikker mellem 
en mandlig og en kvindelig nar. 

Det andet fastelavnsspil (Nachlese, s. 216 ff.: H i e h e b t s i c h 
a i n spil an von mayster Ari s totile s) meddeles her for 
kuriositetens skyld i oversættelse, idet jeg dog udelader indledningen 
og den fuldstændig forvrøvlede slutning, der intet har med hoved- 
handlingen at gøre. Naturligvis maa man ikke vente poesi i disse 
tarvelige rimerier. Det 15. aarh.'s brave digtende haandværkere 
stod i smag, formsans og poetisk flugt uhyre langt under det 12. og 
13. aarh.’s ridderlige sangere, og selve sproget var i en barbarisk 
overgangstilstand. 

En mand sætter en stol til Aristotiles og præsenterer liam for 
tilskuerne som en gammel, graahaaret mand, der har en bog i haan- 
den. Han opfordrer ærbødigt den vise mester til at tage plads, for 
at folk kan høre ham. 

Mester Aristotiles taler til skriveren: 

Min skriver god, min skriver, du kære. 

Min kunst dig anbefalet være! 

Det er min agt at skrive en bog, 

Ved hvilken verden skal blive klog. 

Thi dette sige jeg kan for sanden: 

Jeg mægter kunsten som ingen anden; 

Og derfor agter jeg bogen at skrive. 

For at jeg kan ved indholdet blive 
Æret og nævnt som en vismand stor. 

Hvor kendt jeg er eller bliver paa jord, 

I tyske lande, ved Vælsklands strand, 

I Ungarn, Flandern og Bayerland. 

Nu skal du drage paa stand afsted. 

Og ikke maa du tøve dermed; 

Blæk og papir skal du mig hente. 

Og lad mig ikke for længe vente. 

Skriveren taler til mesteren: 

Til tjeneste, herre, jeg strax skal være. 

Kunde jeg noget af eder lære, 

Det vilde mig gavne til hver en tid, 

Det gjorde mig klog og styrked mit vid. 

Kongen roser Aristotiles og taler til dronningen*: 

Min tale skal lyde sandt og klart: 

Aristotiles priser jeg aabenbart. 

Til skønne kvinder hans hu ej staar, 

Og elskovstant han helt forsmaar. 

* Kongen og dronningen staar i nogen afstand fra Aristoteles. Det 
overlodes til tilskuernes fantasi at tænke sig to forskellige scener. 

Dronningen taler til kongen: 

Herre, nu maa jeg min sandten le. 

Jeg ædle frue saa hvid som sne. 

Hvis jeg faar lov min kunst at øve, 

Saa skal jeg viddet fra mesteren røve, 

Og bort hans klare forstand skal gaa; 

Thi til min elskov skal lyst han faa. 

Kongen svarer dronningen: 

Frue, jeg giver jer lov at fare. 

Lad ikke rejsen for længe vare. 

Dronningen siger: 

Nu velan da! saa vil jeg gaa. 

Jeg ikke længere her vil staa. 

Dronningens tjener siger: 

I ædle herrer, hør min røst! 

For eders øren jeg priser med lyst 
Saa skøn og fin en frue. 

Som vist I gærne vil skue. 

Seltenrayn hedder hun for sand; 

Hende tjener borge og vidtstrakt land. 

Da gaar dronningen frem for mester Aristotiles, og hr. Aristotiles 
taler til dronningen: 

Gud signe jer, frue rene! 

Hvi staar I her alene? 

Dronningen svarer Aristotiles:. 

Gud lønne jer, mester stor og vis, 

Saa høvisk I taler til min pris! 

Før jeg jer siger, hvad sandhed er. 

Jeg gærne dvælede lidt hos jer. 

Aristotiles taler til dronningen: 

I er en frue paa dyder rig, 

Det tykkes mig sikkert uden svig. 

Med sandhed jeg eder sige maa: 

Saa skøn en kvinde jeg aldrig saa. 

Hvis det, min frue kære, 

Lyster eder at lære, 

Saa gærne jeg lærer jer grammatik. 

Filosofi og retorik. 

Logik og meget mer dertil. 

Som nu jeg ikke nævne vil. 

Min tale fra først til sidst er sand; 

I alt jeg er eders tjenestemand. 

Dronningen siger: 

Den kunst, man hos jer berømmer, 

Sig lidet for kvinder sømmer. 

Men læg jer ned paa fødder og hænder 
Og bær mig derhen, hvor banen ender, 

Én gang frem og tilbage igen, 

Hvis jeg skal have eder til ven. 

Aristotiles siger til dronningen: 

Jeg gør det, frue; tilfreds jer giv! 

Thi aldrig skued jeg vænere viv. 

Jeg gærne handler paa eders bøn, 

Det være sig aabenlyst eller i løn, 

I alt efter eders hjærtes begær 
Andetsteds eller ogsaa her. 

Da sidder dronningen paa mester Aristotiles og lader sig bære én 
gang frem og derpaa tilbage, og dronningen siger: 

Jeg har en ganger, den traver flot. 

Hvor gør dog rideturen mig godt! 

Min hest er saa fyrig og flink og rar; 

Slet intet foder den nødig har. 

Skriveren taler til mesteren: 

Ak vé for slig en skændsel og tort! 

Vist gærne I tusind pund gav bort, 

Hvis derved 1 hindred, at dette var sket. 

Og at slig en skam af folk var set. 

Mester Aristotiles taler til dronningen: 

Frue, nu gør jer rede! 

I maa ikke om udflugt lede; 

Men som I nylig lovede mig, 

Skal I gøre. Glem eders tilsagn ej! 

Tilsted, at jeg nu rider, 

Som skik var fra gamle tider. 

Dronningen svarer: 

Herre, skulde I ride, 

Saa havde I bedt i tide. 

Men det er just daarers væsen, 

At de lader sig tage ved næsen. 

Aristotiles siger: 

Ak, hvilken daarskab jeg skulde begaa! 

Det jeg i sandhed tilstaa maa. 

Jeg aldrig den besejre kan 

Med al min kunst og klare forstand. 

Thi overalt, hvor hørt man har, 

At jeg ved en kvinde blev til nar, 

Min skam for evigt varer. 

Hvorhen jeg i verden farer. 

Derfor man ej mere skal her mig se; 

Jeg flygter for denne spot og spe. 

Kongen taler til mesteren: 

Kan I jer en mester kalde, 

Naar I saa let kan falde 

Og strax ved en kvindes snak er væk 

Og lader jer gøre til nar og gæk, 

Og skønt I er gammel og graanet af aar. 
Som en hest paa alle fire gaar? 

Aristotiles svarer kongen: 

Herre, vær naadig og spar mit liv! 

Skylden ligger hos eders viv, 

Der saa forsmædeligt mig bedrog; 

Thi ingen kvinde min hu betog 

Nogensinde med slig en magt. 

Det være paa stand med sandhed sagt! 

Saa hør mig, hver en svend saa god, 

Bevar jer et friskt og frejdigt mod 
Og tag jer for kvinder i vare, 

Der ilde med jer vil fare! 

Og tro mig (jeg det bekræfter med ed): 

De volder eder møjsommelighed, 

Som jeg til fulde bevidne kan. 

Derfor er jeg en bedrøvet mand 
Og maa pines af anger til min død; 

Døden kan ene lindre min nød. 

Min tale er nu til ende; 

Jeg vil bort herfra mig vende, 

Og aldrig nogen at vide faar, 

Om jeg dør eller endnu paa jorden gaar. 

Som man ser, er begge disse fastelavnsspil egentlig varianter 
af samme æmne, der paa det lange forspil med »complexen« nær 
væsentlig kun adskiller sig ved, at Aristoteles i det sidste stykke 
forlader hoffet*. Dette træk er det eneste, der minder lidt om det 
middelhøjtyske digt »Aristoteles og Fyllis«, men bortset herfra er 
forskellen overordentlig stor. Overhovedet synes næsten enhver 
forbindelse med de middelalderlige poetiske versioner at mangle. 
Kongen er ikke Alexander, vi hører intet om, at filosoffen er eller 
har været hans lærer, og den gamle nydelige, fint motiverede 
elskovsintrige er i den grad forraaet og forgrovet, at den snarest 
minder om et andet motiv, der paa éngang skal illustrere kvindens 
magt og træskhed (Hippokrates eller Virgil i kurven), som vi senere 
kommer til. Dronningens eneste bevæggrund til at daare Aristo- 
teles er jo næmlig her, at hun ærgrer sig over den ros, hendes gemal 
ødsler paa ham, og bliver fornærmet paa sit køns vegne, hvilket 
minder noget om den ældste arabiske version (s. 98 ff.) og i grun- 
den med et ryk fører motivet tilbage til dets allerældste indiske 
form, Ekagringalegenden (s. 76 ff.). Den intrigante dame er kongens 
hustru ligesom i den gamle latinske version (s. 105 f.), men heller 

* Maaske kunde dog dronningens motivering af ridtet i det første spil 
tyde paa lidt forskellige kilder. Sml. nedenfor s. 135 f. 

ikke med denne har spillene synderlig lighed. Den antagelse synes 
mig derfor ganske nærliggende, at de slet ikke beror paa nogen af 
de hidtil kendte europæiske bearbejdelser, men paa en ganske anden 
kilde. Kongen i det første spil hedder jo Soldan, hvilket er samme 
ord som det middelhøjtyske soldån o: sultan, og de fire unge 
fyrster er konger af Zippern (= Cypern), Orienten, Aragonien og 
Frankrig. Dette kunde tyde paa, at spillet (eller rettere begge spil) 
hviler paa en østerlandsk form, der har frembudt stor lighed med 
den gamle Ekacringalegende eller vel snarere netop er denne gamle 
fortælling, væsentlig kun med den forandring, at hetæren er gjort 
til dronning og kongens gemalinde. Dette stemmer godt med Cos- 
quins theori (Romania, XL., 1911, p. 417), at ikke én enkelt, men 
flere former af samme æmne meget ofte er vandrede fra Indien til 
Europa. At Aristoteles i det sidste spil forlader hoffet (ligesom i 
det gamle tyske digt og hos Sercambi), stemmer ogsaa med Eka- 
gringalegenden, skønt motiveringen er højst forskellig. Maaske er 
sagnet i den form, der har været spillenes kilde, kommet til Europa 
over det mauriske Spanien paa en tid, da Araberne var fuldt fortro- 
lige med Aristoteles' høje ry som visdomslærer (sml. s. 104, note ***). 


Den berømte skomager og mestersanger Hans Sachs i 
Niirnberg* ** , der døde 81 aar gammel 1576 efter en uhyre frugtbar 
forfattervirksomhed, har ogsaa behandlet Aristotelessagnet i en ko- 
medie paa de gamle, fra middelalderen arvede rimpar (dog alle vers 
med fire taktslag), der blev opført den 20. januar 1554'"*. Trods al 
sin barnlige ubehjælpsomhed staar den højt over de tarvelige spil 
fra det foregaaende aarhundrede og viser en vel gennemført hand- 
ling og ganske god karakteristik af de optrædende personer. Jeg 
skal forsøge kortelig at skitsere gangen i dette stykke: 

1. akt. Efter at herolden har meddelt tilskuerne komediens 
indhold, træder Alexander ind med sin »tugtemester« Aristoteles; 
han priser guderne, fordi de har ladet ham undertvinge næsten hele 
Orienten og fælde kong Porrus(l) og Darius, hvis datter Persones 

* Smukt skildret af Scherer i Qesch. der deutschen Litt. s. 306 — 309. 

** Hans Sachs’ Werke. Zweiter Teil. Herausgeg. von Dr. Arnold. 
S. 268 — 292: Comedia mit 7 personen: Persones. die konigin, reit den 
pnilosophum Aristotelem, und hat 5 actus. 

9 * 

nu er hans hustru; hun er ham kærere end hans eget liv, thi hun er 
skøn og elskelig, og han er tidlig og silde i hendes nærhed. Aristo- 
teles bemærker hertil, at det var bedre, at han holdt sig lidt tilbage 
fra dronningen, for at vellysten ikke skal øde hans kræfter og for- 
nuft; desuden forsømmer han sine regentpligter derved. Paa kon- 
gens spørgsmaal, hvorledes han da skal kunne sky en saa øm, tro- 
fast og hengiven kvinde, svarer Aristoteles med et kraftigt angreb 
paa kvindernes fejl og laster og raader ham til just ikke at undgaa 
dronningen, men dog være lidt tilbageholdende overfor hende. Kon- 
gen erklærer sig strax for overbevist; hans fader har jo givet ham 
Aristoteles til hovmester, og han kender hans store visdom. Saa 
lover Arist. at give kongen et fortræffeligt skrift at læse om vel- 
lystens gift. De gaar. Drabanterne Triton og Craton, to ræson- 
nerende bifigurer, der ofte optræder i det følgende, men uden at 
gribe ind i handlingen, træder ind. Den første er naiv, ikke særlig 
kløgtig og mest tilbøjelig til at betragte Aristoteles som en næsvis 
Vigtigper, der blander sig i alt, hvorimod Craton repræsenterer den 
intelligente menigmand, der forstaar den store vismands værd. Ved 
denne lejlighed udtaler han den formodning, at Aristoteles har set 
dronningens farlige egenskaber af hendes fysiognomi. 

2. akt. Dronningen kommer ind med sin hofmesterinde Para- 
sita. Hun klager over, at hun har fundet kongen læsende i en bog 
(aabenbart den om »vellystens gift«), og han var ikke saa venlig 
som før. Hvad kan grunden være? Parasita raader sip frue til at 
spørge kongen selv derom; men der kommer han just, saa vil hun 
gaa. »Hvorfor saa sørgmodig, Persones?« spørger Alexander. 
Dronningen klager over hans kølighed; kongen forklarer venligt 
hvad Arist. har lagt ham paa sinde, og beder hende rette sig der- 
efter. Persones taler harmfuldt om »den gamle tyv«, der selv er 
død for elskov og derfor ikke under andre at nyde den, og hun 
kalder ham en troløs skalk. Kongen svarer roligt, at hun tager fejl; 
men nu maa han i raadet. Da han er gaaet, kommer Parasita, og 
hun og dronningen raadslaar om, hvorledes de skal faa hævn over 
den frække Arist. Bedst er det vel at give ham skyld for en svær 
brøde, saa at kongen anser ham for troløs. Parasita foreslaar, at 
dronningen skal anstille sig, som om hun er forelsket i filosoffen, og 
sende hende til ham som budbringerske. Dronningen billiger for- 
slaget, lover hende rig løn og giver hende sin ring til sikkerheds- 
bevis. Begge gaar. 

3. akt. Arist. kommer ind læsende i en bog (Propleumata o: 
Problemata), i hvilken han vil have fundet mange ypperlige exemp- 
ler paa kvindernes træskhed; derfor glæder han sig over, at han 
hidtil har vidst at undgaa deres farlige kunster. Saa kommer Para- 
sita og gaar efter en kort indledning lige lukt og meget klodset løs 
paa sit ærinde, der imidlertid afvises af Arist. med afsky og harme. 
Han overvælder den uheldige elskovsmæglerske med kraftige 
skældsord og jager hende bort. Saa gaar han til templet for at ofre 
til de ni Muser og bede dem bevare ham for en saadan falsk elskov. 

4. akt. Parasita tilbagegiver dronningen ringen og beklager, 
at hun absolut intet har udrettet; den gamle er kun sten og ben; 
han synes intet hjærte at have. Dronningen svarer, at hun nok skal 
gøre ham levende; »men der kommer han selv; list du derfor af. 
Jeg vil selv tiltale ham.« Dronningen bebrejder Arist., at han saa 
haanligt har forsmaaet hendes store kærlighed. Arist. svarer ærbø- 
digt. at hun er sin ægteherre, den store konge, troskab skyldig, og 
formaner hende venligt til at overholde ærens bud. Dronningen: 
»Ak, min herre kongen er nys bleven uvenlig sindet imod mig og 
agter mig ikke. Derfor har jeg vendt min kærlighed til dig, du min 
eneste trøst.« Arist.: »Skønne, ædle dronning, vid, at jeg er omtrent 
60 aar gammel, rynket og hæslig og uskøn af skabning. Al kraft 
har jeg mistet. Borte er elskov, lyst, fryd og begær, og mine ord 
og lader er ikke vindende. Til saa høj en elskov er jeg uværdig. 
Vil I derfor, ædle dronning, nogensinde begaa slig en synd, saa søg 
eder en smuk ung mand her ved hoffet.« Da hun hertil svarer, at 
hun ikke agter ungdom og skønhed, men netop elsker ham for hans 
høje visdoms skyld, forskanser han sig bag sin pligt mod sin herre. 
Hpn erklærer, at han dræber hende ved en afvisning, og da han ind- 
vender, at det bliver begges død, hvis han giver efter, afvæbner 
hun ham endelig ved at love snild hemmeligholdelse, fryd, ære og 
rigdom. Arist.: »Huldsaligste dronning paa jorden! da I begærer 
mig saa inderligt, kan jeg ikke længere afslaa eders bøn; men jeg 
tilsiger eder herved min kærlighed, gunst og hjærtelige tro.« Dron- 
ningen: »Nu er jeg af hjærtet glad ved dig. I aften vil jeg vente 
paa dig, min eneste kærlighed, i dyrehaven for at nyde vor elskovs 
frugt. Jeg giver dig denne ring til pant paa, at vor kærlighed skal 
vare evigt. Nu maa jeg ind i kvindegemakkerne.« Hun gaar. Arist. 
indser, at denne sag kan koste ham livet, men han angrer den ikke, 
thi det er verdens mægtigste frue, der har ham kær; hans sam- 


Digitized by Google 


Original from 

PRINCETON UNIVERSITY 



134 


vittighed siger ham, at han handler uret, men Cupidos flammer kan 
selv guderne ikke modstaa. Nu vil han imidlertid forfatte et skønt 
lovdigt, som han kan overrække dronningen om aftenen. Han gaar. 
— Alexander kommer ind. Han undres over, at han hverken igaar 
eller i dag har set Arist.; men han formoder, at han er i færd med at 
forfatte en ny bog »om naturen og slige ting«. Dronningen kommer 
og siger, at hun maa klage over Arist.: han har ved list skilt hende 
fra hendes gemal, og nu har han med uforskammede og utugtige ord 
anmodet hende om at sove hos ham. Alexander svarer, at det er 
aldeles utroligt, hvis Arist. ikke er blevet gal. Dronningen svarer, 
at hun har været forberedt paa ikke at finde tiltro. Derfor er hun 
paa skrømt gaaet ind paa Arist.’s anmodning og har opfordret ham 
til at mødes med hende om aftenen i dyrehaven. Kongen skal nu 
.skjule sig der for at konstatere sin hovmesters troløshed og fræk- 
hed. Alexander erklærer, at hvis anklagen viser sig at være sand. 
vil han dræbe ham med egen haand, og han lover at komme. 

5. akt. Dronningen og Parasita glæder sig over, at Arist. nu 
sikkert vil blive stødt ned af kongen. Derpaa siger dronningen, af 
nu gaar hun for at gøre den vise mand til en topmaalt nar. Hun 
vil give ham tømme paa, ride ham og hugge ham med sporerne i 
siden; kongen staar allerede i sit skjul og venter. Parasita gaar. 
Aristoteles kommer ind (scenen skal altsaa tænkes forlagt til dyre- 
haven), giver dronningen et brev og siger: 

Fru dronning, elskede, hjærtenskære, 

Lad dette mit lovdigt eder være 
Et vidnesbyrd om min kærlighed. 

Som eders tjener jeg skrev det ned 
Og haabed, at eders behag det vandt. 

Dronningen: 

Saa stor en glæde jeg aldrig fandt 
Som denne, at du dit hjærte vender 
Til mig i elskov, hvad klart jeg kender 
Af dit yndige digt. Men skønt jeg higer. 

Jeg vil, at min higen end mere stiger. 

Saa læg dig paa alle fire ned 
I det grønne græs og strax dig bered 
Til at lade mig sidde og ride paa dig. 

Aristoteles: 

Du dejlige, stedse du finder mig 
Villig til alt, hvad du fordre kan. 

Jeg gør som en lydig tjenestemand 
Uden betænkning alt, hvad du byder. 

Som trofast elsker dit ord jeg lyder. 

Og derfor vil jeg, som du forlanger, 

Nu gærne være din hest og din ganger. 

(»Aristoteles lægger sig ned paa alle fire; dronningen giver ham en 
tømme i munden, sætter sig paa ham og rider ham med sporer. 
Kongen kommer, dronningen gaar bort.«) 

Alexander gør Arist. de heftigste bebrejdelser, fordi han har 
misbrugt hans tillid og villet berøve hans elskede hustru hendes 
ære; derfor maa han nu gøre sig rede til at dø. Kongen »trækker 
fra læderet«; Arist. falder paa knæ, opløfter armene og beder ham 
først høre hans forsvar, thi han er ganske uskyldig. Han fortæller 
hele dronningens lumske anslag, som kongens pludselige tilsyne- 
komst har ladet ham gennemskue, udslynger en række voldsomme 
beskyldninger mod de troløse, hævngerrige, opsætsige og træske 
kvinder og beder til sidst sin herre om naade, fordi han har tjent 
ham saa trofast fra hans tidligste ungdom af og opdraget ham til 
dyd og gode sæder. Saa stikker Alexander sværdet i skeden, til- 
giver sin gamle lærer, formaner ham til aldrig mere at lade sig daare 
af kvindernes list, lover selv at følge det raad, han har givet ham, 
og at lade denne sag være glemt. 

Saa træder herolden frem og forklarer stykkets moral. Man 
kan, siger han, uddrage tre læresætninger af det, 1) at vise og vel- 
mente raad ofte bliver dem til skade, der giver dem, 2) at kvinder- 
nes kunstgreb er uden tal. og ikke til at udgrunde (dog undtages 
»de fromme og ærbare kvinder« udtrykkelig), 3) at høj alder ikke 
beskytter mod daarskab. 


Én ting er strax paafaldende i Hans Sachs' behandling af sagnet, 
næmlig dronningens motivering af ridtet som tjenende til at forøge 
den sexuelle attraa og kongens opfattelse af den burleske scene som 

et erotisk forspil.* Det første træk i forbindelse med dronningens 
kærlighedserklæring i 4. akt stemmer saa nøje med det første spil 
fra det 15. aarh., at man maa antage, at lians Sachs liar kendt dette. 
Ogsaa om det andet spil minder komedien noget, i det mindste hvad 
slutningen angaar. Men hermed hører al overensstemmelse op, 
hvorimod vi finder en række træk, der stemmer med de ældre ver- 
sioner. Ligesom i dem er kongen Alexander. Damen er hans hu- 
stru ligesom hos Jacques de Vitry og Sercambi. Hun er Darius’ 
datter, hvilket minder om, at Sercambi gør hende til en barbarisk, 
altsaa ønsterlandsk kvinde. Aristoteles har sluttet sig til hendes 
karakter af hendes fysiognomi (phisonomey) ligesom hos Sercambi. 
Intrigen og aftalen med kongen om at møde og skjult at se til, min- 
der om Jacques de Vitry og Sercambi. Kongen opfatter ikke ridtet 
som en fortjent beskæmmelse af den nærgaaende og selvretfærdige 
moralske posekigger, men som en indledende erotisk akt og vil I 
sin skinsyge og harme dræbe sin gamle hovmester ligesom hos 
Jacques de Vitry. Han følger villigt og uden kendelig vanskelig- 
hed Aristoteles* raad ligesom hos Sercambi og Jacques de V. (hos 
hvem dog hans senere forhold til dronningen, vel paa grund af for- 
tællingens korthed, ikke berøres). Dronningens klage til Aristoteles 
over kongens kulde og den gamle filosofs omtale af sin alder og 
hæslighed kunde minde om Henri d’Andeli; men da den unge dames 
saa henrivende skildrede vandring i haven og alt, hvad der staar 
i forbindelse dermed, saa ganske og aldeles mangler hos Hans Sachs, 
er disse lighedspunkter vistnok aldeles tilfældige. Al den ynde og 
skønhed, som udmærker de middelalderlige Aristotelesdigte, er gan- 
ske forsvunden i komedien; vi befinder os ikke længere i minne- 
sangens tidsalder, men i reformationstidens grove, mandfolkeagtige 
Tyskland. I stedet for den yndige unge pige eller den smukke og 
kokette Candacis har vi hos Hans Sachs den usympathetiske og 


* Det kan her være paa sin plads at minde om, at posituren som hest 
med den elskede kvinde som rytterske spiller en stor rolle i visse perverse 
mænds kønsliv. Hos disse ulykkelige, der kaldes Masochister efter 
forfatteren Saclier Masoch. gaar den erotiske higen ene og alene ud paa 
at lade sig ydmyge, ja ofte piske og paa anden maade mishandle af deres 
tilbedte. Et meget betegnende tilfælde, hvor ridtet bereder manden, der 
tjener som hest, den højeste nydelse, kan læses hos Krafft-Ebing : 
Psych opat hia sexualis. 7. Aufl. Stuttgart 1892, s. 112 ff. (Beob- 
achtung 51). 

intrigante Persones, der ogsaa fra karakterens side minder stærkt 
om madonna Orsina hos Sercambi. Alexander er en kedelig og 
uselvstændig herre, og »tugtemesteren« Aristoteles, der tager saa 
stærkt paa veje mod kvindekønnet for at redde sit eget skind, glem- 
mer rent, at han trods sin gammelmandssure ivren mod »vellystens 
gift« og plumpe indgriben i det unge pars elskovsliv selv har handlet 
som en lysten gammel nar og en ærkedosmer ved at tro, at den 
smukke, unge dronning virkelig var forelsket i ham. Saa tager han 
rigtignok situationen med langt større visdom og værdighed hos 
Henri. Altsaa viser baade ydre og indre grunde et temmelig nært 
slægtskab mellem komedien og den latinske og italienske version. 
Jeg formoder, at Hans Sachs har kendt og benyttet ikke just dem, 
men en nærliggende, endnu ikke fremdraget eller forsvunden ver- 
sion, der dog har staaet Sercambi (naturligvis uden den tilknyttede 
slutning) nærmest. Fra den har han vel ogsaa faaet dronningens 
mærkelige navn Persones, som jeg intet véd at gøre med, og som 
muligvis skyldes en misforstaaelse. 


VIII. 

NYERE BEARBEJDELSER. 


I Frankrig viser billedlige fremstillinger, at sagnet var kendt 
endnu i det 15. aarh.*; men derefter synes Henri’s gamle digt at 

* Sml. følgende spredte iagttagelser: 

Adam de la Halle (1235 — c. 1285) sigter til sagnet med følgende ord: 
»Aristote a cté chevauché par son amie qui Pen a mal récompensé. Vou- 
driez-vous étre accoutré comme lui, pourvu que votre dame vous tienne 
parole?« (Bédier: Les Fabliaux, p. 403 f). — 1 romanen Perceforest 
(14. aarh.) vædder to riddere med ridder Morgan om, at de skal kunne for- 
føre hans hustru; taber han. skal han ved alle turneringer bære et sort 
skjold med en pansret ridder, der rides af en dame (un ccu noir å un 
chcvalier armé de haubert chevauché d’une demoiselle.) (R. Kohier: Kleinere 
Schriften, II, s. 453). 


Digitized by Google 


Original from 

PRINCETON UNIVERSITY 



138 


være gaaet i forglemmelse, indtil grev Caylus vel omtrent 1750 
gav et udtog af det i »Mémoires de l'academie des Belles-Lettres«, 
Tome XX*. Dette udtog blev — næppe med synderlige ændrin- 
ger — optaget i »Bibliothéque amus»ante et instruc- 
t i v e, contenant des Anecdotes interessantes & des Histoires curi- 
euses tirées des meilleurs Auteurs. Paris 1755,« p. 15 — 17. Det er 
en ganske god, men særdeles kort gengivelse af det gamle fabliau's 
indhold. Handlingen foregaar i Ægypten (ikke Indien), og kongen 
stiller sig paa sin elskerindes raad paa lur i et vindue »forklædt 
som abbé«, to fejltagelser eller vilkaarlige ændringer, af hvilke den 
første rimeligvis, den sidste sikkert skyldes Caylus**. Den over- 
rumplede filosofs svar paa Alexanders spørgsmaal stemmer med 
Legrands genfortælling: »Deres majestæt, jeg har fejlet; jeg har 
rettet bebrejdelser mod Deres ungdom, og dog har min alderdom 
ikke kunnet sikre mig mod kærlighedens svagheder«. 

I aaret 1756 blev Henri’s digt for første gang udgivet af Éti- 
enne Barbazan (Fabliaux et Contes. Paris 1756. Tome I — III.) 
og derved tilgængeligt for publikum, for saa vidt man var i stand 
til at læse den gamle sprogform. Det blev ikke uden indflydelse paa 
datidens litteratur. Den første forfatter, det efter al sandsynlighed 
gav idéen til et moderne skønlitterært arbejde, var Jean Fran- 
cois Marmontel (1723 — 1799), en elskværdig og af sin sam- 
tid meget yndet forfatter, hvis berømte »Moralske fortæl- 
linger« (Contes moraux) blev ivrigt læste, oversatte paa frem- 
mede sprog og dramatiserede i stort omfang. Marmontels for- 
tællinger, der udkom i aarene 1756 — 65. udgør en let og særdeles 
behagelig læsning paa en smuk, klar prosa. De er prægede af det 
omslag i smagen, der gør sig gældende i Frankrig omkring ved det 
18. aarhundredes midte og snart faar sit mest veltalende udtryk i 
Rousseau’s »Nouvelle Héloise«. Kvinderne er ikke længere »pi- 
kante«, men »rørende« skønheder; de frivole levemænd, der hid- 
til har givet tonen an, fremstilles som principløse og farlige menne- 
sker. Følsomheden træder stærkt i forgrunden, og naturen, landet 


* Se Legrand d’Aussy, T. I, p. 281 f. 

** Forklædningen som abbé forekommer if. Legrand hverken i Barba- 
zan’s udgave eller i noget af de haandskrifter, han selv (Legrand) har be- 
nyttet. 

og dets beboere lovprises.* »Moralske« vil fortællingerne være, 
idet de i det hele forfægter en mild, stundom en kende fad og snus- 
fornuftig oplysningsmoral; men forfatteren undgaar i reglen at blive 
kedelig og triviel, han moraliserer ikke overdrevent, og han for- 
nægter sig ikke som et barn af det 18. aarhundredes galante og 
nydelsesglade Frankrig.** 

Den af Marmontels fortællinger, som interesserer os her, har 
titlen »Filosof i egen indbildning« (»Le Philosophe soi- 
disant). Den nye følsomme smagsretning spores, men det muntre 
æmne lader den ikke ret gøre sig gældende. Forfatteren oplæste 
sin fortælling i vinteren 1758/59 i en fornem dames salon; den ud- 
kom i januar 1759 og har følgende indhold***: 

Den indtagende unge enke Clarice tilbringer den smukke aars- 
tid paa landet »med et af disse selskaber, som man kalder letsindige 
(frivoles), og som kun tænker paa at inore sig«; det er hendes til- 
beder Cléon, de to unge. smukke damer Lucinde og Doris og den 
50-aarige, tykke, muntre og djærve præsidentinde de Ponval, der 
ogsaa er enke. Clarice har ønsket at stifte bekendtskab med en 
filosof, og en dag indfører man A r i s t e i hendes hus. Han kom- 
mer strax i en aandrig samtale med damerne og Cléon, under hvil- 
ken han med stor selvbehagelighed stiller sin filosofiske over- 
legenhed over menneskelige svagheder og sanselige tillokkelser og 
sin menneskeforagt til skue. Imidlertid mælder man, at middags- 
maden er anrettet, og Ariste faar plads ved siden af værtinden. 

»Jeg vil,« siger hun til ham, »forsone Dem med menneske- 
heden.« — »Det er umuligt, frue, det er umuligt! Mennesket er det 
lastefuldeste af alle væsner. Hvad er for exempel mere grusomt 
end synet af Deres middagsmad? Hvor mange uskyldige dyr er 
ikke ofrede til menneskets graadighed! Hvad ondt havde denne 

* Ligesom i det samtidige Tyskland (Kleist’s »Friihling«, Oessner’s 
Idyller). 

** Se nærmere Max Freund’s fortræffelige lille bog: Die moralischen 
Erzahlungen Marmontels. Halle a. d. S. 1905. Listen over udgaver og 
oversættelser af Contes moraux fylder 13 store sider (s. 82 ff.) og vidner 
om deres enorme popularitet. 

*** Jeg benytter: Contes Moraux par M. Marmontel, de l’Academie 
Francoise. A Paris 1765. Tome II, p. 1—42 (en meget smuk udgave med 
nydelige kobberstik paa det Kongelige bibliothek). De vigtigste og interes- 
santeste partier oversætter jeg fuldstændigt. 

oxe gjort Dem? Og nu dette lam, den rene uskyldigheds sind- 
billede, hvilken ret havde De over dets liv? Og denne due, vore 
tages prydelse, som man har revet bort fra dens ømme mage! O 
himmel! hvis der var en Buffon* blandt dyrene, i hvilken klasse 
vilde han da anbringe mennesket? Tigeren, gribben, hajen vilde 
overlade ham den første rang blandt de glubende arter.« Alle 
sluttede heraf, at filosoffen kun ernærede sig med grønsager, og 
man vovede ikke at byde ham disse kødretter, som han mønstrede 
med medlidenhed. »Kom kun med dem! Kom kun med dem!« sagde 
han; »siden man nu engang har myrdet dem, er det jo nødvendigt, 
at nogen spiser dem.« Saaledes ivrede han, medens han spiste af 
alt, mod de overflødige, udsøgte og lækre retter: »Ak, den lykke- 
lige tid,« sagde han, »da mennesket græssede sammen med gederne! 
Vær saa venlig at give mig noget at drikke! Naturen er vanslægtet 
i en sørgelig grad.« Filosoffen drak sig en rus, medens han skildrede 
den klare bæk, ved hvilken hans fædre slukkede deres tørst. 

Efter bordet indbyder Clanice Ariste til at tilbringe nogen tid 
paa landet, der sikkert maa behage en filosof. Derpaa spredes sel- 
skabet. Ariste trækker sig med drømmende mine tilbage til en 
allé for at fordøje eller rettere tænke paa den henrivende vært- 
inde, hvis skønhed og rigdom synes ham et attraaværdigt maal. 
Imidlertid morer de andre sig over filosoffen. Cléon foreslaar at 
spille en komedie med ham, og Clarice, »der var meget yngre og 
meget smukkere, end det gjordes fornødent for en filosof«, gaar 
efter nogle indvendinger ind paa at udføre sin rolle. Som ved et 
tilfælde viser hun sig i alléen, hvor Ariste spadserer, og beder ham 
undskylde, hvis hun forstyrrer; hun gaar blot forbi. Ariste holder 
hende tilbage og begynder en naturfilosofisk udvikling, der efter at 
have lovprist fuglenes frihed rettes mod samfundets knugende 
baand, opinionens aag og sædvanens lænker. Han belærer Clarice 
om, at velanstændigheden (les bienséances) kun er noget ydre, der 
maa vises overfor samfundet, medens sjælen bør være fri. Clarice 
lader, som om hans ord gør et dybt indtryk paa hende og faar 
hende til at vakle i sin beslutning om at gifte sig paa ny. Ariste 
erklærer ægteskabet for et aag og friheden for det højeste gode**. 


* Berømt fransk naturforsker (1707 — 1788). 

** Ariste’s idéer, der til en vis grad ser helt moderne radikale ud, har 
ikke forfatterens bevaagenhed, aldeles bortset fra. at de fremføres af en 

Da han nu hører, at hendes omgivelser ønsker, at hun skal ægte 
Cléon, erklærer han, at han maa rejse; men hun beder ham blive, da 
han har vakt et væld af tvivl hos hende, som kun han kan klare. 

Clarice vender tilbage til selskabet, aflægger rødmende regn- 
skab for den første scene og høster lovtaler for sin debut. Men 
nu erklærer præsidentinden, at hun absolut ikke vil nøjes med at 
være en ren og bar tilskuerinde. Trods sine 50 aar, sine tre hager 
og sin knebelsbart vil hun paatage sig at bringe den vise mand 
under aaget, og resolut udæsker hun de tre unge henrivende skøn- 
heder til en væddestrid herom. 

Da Ariste atter slutter sig til selskabet, ser Cléon ud til at 
være forstemt, og Clarice synes drømmende og hemmelighedsfuld. 
Om aftenen ledsager alle ham til hans overdaadigt udstyrede sove- 
kammer for at more sig over hans filosofiske forargelse, der heller 
ikke udebliver, men temmelig let beroliges. Da han er alene, læg- 
ger han sig velbehageligt til rette i den bløde seng og drømmer 
om Clarice. Næste morgen tager han et bad efter at have beroliget 
sin samvittighed med nogle filosofiske argumenter, men generer 
sig dog for at benytte pyntebordet. »Han nøjedes med at give sin 
filosofiske skødesløshed det netteste ydre, han formaaede, og spej- 
let blev tyve gange taget med paa raad.« 

Clarice er dog hverken tilfreds med hans frisure eller hans 
dragt. Man bør give dyden al den tiltrækning, den kan faa, erklæ- 
rer hun og befaler sin tjener Jasmin at frisere herren. Da Ariste 
atter viser sig for sin smukke værtinde »oppustet af vigtighed, men 
med en kejtet og frygtsom mine*« bliver frisuren vel anerkendt, 
men dragten er genstand for skarp kritik. Den kastaniebrune farve 
støder hendes øjne; han maa øjeblikkelig skrive til Paris og bestille 
en violet dragt, thi violet er hendes livfarve. Den arme Ariste gyser 
ved tanken: »Violet, frue! O himmel! en filosof i violet!« Men 
ingen 'indvendinger hjælper. Clarice lader ham ganske tydeligt 
forstaa, at uden dette offer er alt haab for ham ude, og saa giver han 

hykler og forfører. Marmontel lader som oftest et pænt ægteskab danne 
afslutningen, f. ex. i den henrivende, om »Daphnis og Chloe« mindende 
bondenovelle »Anne te et L u b i n« og i den romantiske »La bergére 
des A 1 p e s«, hvor det dog er et meget tiltalende træk, at den smukke 
heltindes tabte »innocence« end ikke nævnes som hindring for indgaaelse af 
ægteskab med en anden. 

efter med et tungt hjærte. Da selskabet ser ham med den nye fri- 
sure, høster han mange komplimenter. 

Fremfor alle svor præsidentinden ved alle guder, at hun aldrig 
havde set en mand, der var saa nobelt friseret. Ariste takkede 
hende for denne overmaade smigrende kompliment. »Komplimen- 
ter!« svarede hun. »Dem siger jeg aldrig; det er verdens falske 
mynt.« — »En ypperlig iagttagelse!« udbrød vismanden; »den burde 
nedskrives.« Man mærkede, at præsidentinden aabnede angrebet, 
og lod dem have fuld frihed. »De mener altsaa,« henvendte hun sig 
til ham, »at det kun er Dem, der kan udforme sentenser? Jeg er 
ogsaa filosof, saadan som De ser mig her.« — »De, frue! Og af 
hvilken skole? Den stoiske eller den epikuræiske?« — »Aa pyt! 
Navnet har intet at sige. Jeg har ti tusinde daler i rente og lader 
dem rulle med muntert sind; jeg har god champagne, som jeg drik- 
ker med mine venner; jeg har et ypperligt helbred; jeg gør, hvad 
jeg har lyst til, og lader enhver leve efter sin egen smag. Der har 
De min skole!« — »De handler meget rigtigt; det er paa en prik, 
hvad Epikur lærer.« — »Jeg kan forsikre Dem, at man intet har 
lært mig; alt dette kommer fra mit eget hoved. I de sidste tyve aar 
har jeg kun læst listen over mine vine og menu’en til min souper.« 
— »Men med denne levefod maa De jo være den lykkeligste kvinde 
i verden.« — »Lykkelig! Ikke ganske! Jeg mangler en mand efter 
min smag. Min præsident var et kvæg; han duede kun til Justits- 
paladset; han kunde sine love; det var det hele. Jeg vil have 
en mand, der forstaar at elske mig, og som kun beskæftiger sig med 
mig.« — »Saadanne mænd kan De finde i tusindvis, fruo.« — »Jeg 
vil kun have én; men han skal være god. Fødsel, formue, alt dette 
er mig ligegyldigt; jeg bryder mig kun om personen.« — »I sand- 
hed, frue, De forbavser mig. De er den første kvinde, hos frvem 
jeg har fundet principper. Men er det netop en ægtefælle, De øn- 
sker Dem?« — »Ja, min herre, en ægtefælle, der i alle henseender 
tilhører mig. Disse elskere er allesammen nogle slubberter, der 
bedrager os og forlader os, uden at det er os tilladt at beklage os, 
medens derimod en mand tilhører os overfor alverden. Og hvis 
min skulde vove at svigte mig, vil jeg have magten til med mit 
retslige bevis i haanden at gaa hen og i al tugt og ære give den 
uforskammede, der har taget ham fra mig, nogle snese gode lus- 
singer.« — »Meget godt, frue, meget godt! Ejendomsretten er 
ukrænkelig. Men ved De, at kun faa har en sjæl som De? Hvilket 

mod, hvilken energi!« — »Aa! jeg gaar paa som en løvinde. Jeg 
ved, at jeg ikke er smuk; men ti tusinde dalers rente som bryl- 
lupsgave kan nok hamle op med en Lucindes eller en Clarices 
yndigheder, og skønt kærligheden er en sjælden vare i dette aar- 
hundrede, maa man kunne faa den for ti tusinde daler.« 

Resten af dagen og en del af natten overvejer Ariste grundigt 
fordelene og mislighederne ved at ægte præsidentinden og bereg- 
ner, hvor længe en 50-aarig kvinde endnu kan leve, naar hun hver 
aften skyller en flaske champagne ned. Han kommer til det resul- 
tat, at en god karet, et hyggeligt værelse meget langt fra Madame’s 
og den bedste kok i Paris er et ganske attraaværdigt maal; desuden 
er der noget filosofisk ved en styg hustru, og man vil i det mind- 
ste ikke kunne mistænke ham for at have søgt sanselige glæder. 

Næste dag opsøger Cléon ham og erklærer, at hvis Ariste ikke 
var filosof, vilde han slaas med ham; men nu maa dyd og oprigtig- 
hed være det afgørende. Han (Cléon) elsker Clarice og kan ikke 
leve uden hende; men Aniste har stukket ham ud. Vil han være 
ædelmodig nok til at opgive hende? — Filosoffen giver et næsten 
samtykkende svar. Han fryder sig, da Cléon er gaaet, over denne 
lejlighed til at lægge heroisk dyd for dagen. Alligevel er det bedst 
ikke at blive til nar af pure dyd og at opgive Clarice, før han er 
sikker paa præsidentinden. »Lad os nu se, hvilken virkning cham- 
pagnen og søvnen har haft!« Han gør toilette under Jasmins kyn- 
dige assistance, mønstrer foran spejlet den violette dragt, der imid- 
lertid er kommen, og træder kort efter frem for præsidentinden, 
der modtager ham med et overrasket udbrud. Men da hun ser 
Clarices yndlingsfarve, lægger hun bitter skuffelse for dagen. Ari- 
ste indrømmer, at han virkelig har ladet sig paavirke af den unge 
dames smigrende elskværdighed, thi selv vise mænd har menneske- 
lige svagheder; men hans tanker har nu faaet en anden retning, og 
han skal med glæde aflægge den violette dragt. 

»Nej, bliv kun! Jeg finder Dem henrivende. Men hvad siger 
jeg? Aa, hvor det maa være en lykke at være saa smuk! Ariste, 
gid jeg ogsaa var smuk!« — »Ih, frue! Ved De ikke, at grimhed 
og skønhed kun existerer i forestillingen? Intet er i og for sig 
smukt eller stygt. To landes skønhed kan være højst forskellig; 
hvert menneske har sin individuelle smag.« — »De smigrer mig,« 
sagde præsidentinden med barnlig undseelse, idet hun lod, som om 
hun rødmede; »men ak! jeg ved kun alt for vel, at det eneste 

smukke, jeg har, er min sjæl.« — »Nu vel! er det ikke den egentlige 
og sande skønhed, den eneste, der er værdig til at røre et hjærte?« 
»Aa, filosof! tro mig: denne skønhed alene hår kun faa tillokkelser.« 

— »Den har uden tvivl kun faa for den gemene hob. Men for at 
sige det endnu engang, De er ikke indskrænket dertil; skulde et 
fornemt ydre, et imponerende blik, et karakteristisk ansigt være 
at regne for intet? Og har den majestætiske fremtræden ikke altid 
været anset for yndernes dronning?« — »Og min korpulence, hvad 
siger De om den?« — »Aa, frue! korpulencen, der hos os betragtes 
som en overskriden af det rette maal, er et skønhedstræk i Asien. 
Tror De for exempel, at Tyrkerne ikke forstaar sig paa kvinder? 
Nu vel! alle disse elegante slanke skikkelser, som man beundrer 
i Paris, vilde ikke engang blive modtagne i Storherrens Serrail, og 
Storherren er intet fæ. Med ét ord, den straalende sundhed er ny- 
delsernes moder, og korpulencen er dens sindbillede.« — »Det lyk- 
kes Dem maaske at faa mig til at tro, at min fedme ikke misklæder 
mig. Men denne forskrækkelig lange næse, som peger ud i luften 
foran mit ansigt!?« — »Ih, min Qud! hvad beklager De Dem egent- 
lig over? Havde de romerske damer ikke ogsaa forskrækkelig 
lange næser? Se engang paa alle antike buster.« — »De havde i 
hvert fald ikke denne store mund og disse tykke læber.« — »Tykke 
læber, frue, er de afrikanske skønheders særlige ynde; dc er som 
to puder, paa hvilke den søde og ømme vellyst hviler. Hvad en 
kraftig udviklet mund angaar, kender jeg intet, der gør ansigtet mere 
aabent og muntert.« — »Det er ganske sandt, hvis tænderne er 

smukke; men til al ulykke « — »Qaa til Siam! smukke tænder 

er dér for folket, og det er en skam at have dem. Alt, hvad man 
kalder skønhed, afhænger altsaa af menneskenes luner, og den ene- 
ste virkelige skønhed er den genstand, som har fortryllet os.« — 
»Skulde jeg blive Deres, min kære filosof?« spurgte præsidentinden, 
idet hun skjulte ansigtet bag sin vifte. — »Tilgiv, frue, hvis jeg 
nøler. Min finfølelse gør mig frygtsom, og jeg sætter en ære i en 
uinteresserethed, som De endnu ikke kender tilstrækkeligt til at 
være hævet over mistanke. De har talt til mig om ti tusinde daler 
i rente, og dette punkt faar mig til at skælve.« — »Nok, min herre! 
De er alt for retfærdig til at tillægge mig saa lav en mistanke; det 
er Clarice, der fængsler Dem; jeg ser Deres udflugter. Forlad mig!« 

— »Ja, jeg forlader Dem for at indfri et løfte, jeg just har givet 
Cléon. Han var bleven afvist; han har beklaget sig til mig, og jeg 

har lovet at formaa Clarice til åt tålstaa ham sin haand. Tror De 
saa, at jeg elsker hende?« — »Er det muligt? Aa, De fylder mig 
med henrykkelse, og jeg kan ikke modstaa dette offer. Qaa til 
hende! Jeg venter Dem; lad det ikke vare for længe! I aften tager 
vi bort herfra.« 

»Jeg beundrer mig selv,« sagde han, da han gik bort, »fordi jeg 
har dristighed nok til at gifte mig med hende; hun er gyselig, men 
hun er rig.« Han kommer til Clarice; han finder hende ved hendes 
toilette og ved hendes side Oléon, som, da han saa ham, paatog 
sig en slagen mands holdning. »Nej, hvilken smuk dragt!« udbrød 
hun. »Kom nærmere, for at jeg kan se Dem. Den er henrivende; 
ikke sandt, Cléon? Det er mig, der har valgt den.« — »Jeg ser det 
nok, frue,« svarede Cléon med mørk mine. — »Spøg til side!« afbrød 
filosoffen. »Jeg kommer for at retfærdiggøre mig for en brøde, man 
beskylder mig for, og opfylde en alvorlig pligt. Cléon elsker Dem, 
De har elsket ham; han mister Deres hjærte, siger han, og jeg er 
skyld deri.« — »Ja, min herre; hvortil disse omsvøb? Jeg har just 
nu ladet ham det vide.« — »Og jeg, frue, lader Dem vide. at jeg 
ikke vil bringe ulykke over en brav mand, der er Dem værdig, og 
som dør, hvis De ikke bliver hans. Jeg elsker Dem lige saa højt, 
som han kan elske Dem; det er en tilstaaelse, som jeg aflægger 
uden skam; men hans tilbøjelighed har vanens uimodstaaelige magt 
forud for min, og rnaaske finder jeg ogsaa hos mig selv midler til 
at bære savnet, som han ikke raader over.« — »Forunderlige mand!« 
udbrød Cléon, idet han omfavnede filosoffen; »hvad skal jeg sige 
til Dem? De overvælder mig.« — »Aa, jeg be’r,« svarede Ariste 
beskedent. »Deres ædelmodighed har tjent mig til exempel; jeg 
efterligner Dem kun.« — »Kom, mine damer!« sagde Clarice til Lu- 
cinde og Doris, som traadte ind i værelset, »kom og vær vidner til 
filosoffens triumf. Ariste afstaar mig til sin medbejler og ofrer sin 
kærlighed til mig for et menneskes lykke, som han næppe kender.« 
Forbavselsen og beundringen blev spillet med største naturtroskab; 
Ariste greb Clarices haand, lagde den i Cléons og nød i lange drag 
med hovmodig beskedenhed tilbedelsens sødme. »Vær lykkelige,« 
sagde han, »og undres ikke længere over et offer, der, hvor pin- 
ligt det end er, bærer sin belønning i sig selv. Hvad skulde man 
vel mene om en filosof, hvis dyden ikke kunde erstatte ham alt?« 
Med disse ord trak han sig tilbage som for at unddrage sig den ære, 
man viste ham. 

10 

Præsidentinden ventede filosoffen. »Er det sket?« spurgte hun. 
»Ja, frue, de er forenede; jeg tilhører mig selv, og jeg tilhører Dem.« 
— »Aa, jeg triumferer; De tilhører mig. Kom saa, for at jeg kan 
lægge Dem i lænker.« — »Aa, frue!« sagde han, idet lian faldt paa 
knæ; »hvilken magt har De ikke faaet over mig! O Sokrates, o Pla- 
ton! hvad er der blevet af eders discipel! Genkender I ham endnu 
i denne nedværdigende stilling?« — Medens han talte saaledes, 
havde præsidentinden grebet et rosafarvet baand, som hun bandt 
om halsen paa vismanden, og idet hun med en ganske overordent- 
lig morsom barnlig mine efterlignede Lucinde i »Oraklet«, kaldte 
hun ham med navnet Charmant* »Retfærdige himmel, hvad skulde 

der blive af mig, hvis nogen vidste ? Ak, frue!« sagde han, 

»lad os flygte, lad os drage bort fra et selskab, som belurer os! 
Skaan mig for ydmygelse!« — »Hvad kalder De ydmygelse? 
Jeg vil have, at De for deres øjne skal gøre Dem en ære af at til- 
høre mig og bære min lænke.« Ved disse ord gaar døren op, og 
præsidentinden rejser sig, idet hun holder filosofien tøjret. »Her ser 
De ham,« sagde hun til selskabet, som pludselig omringede hende, 
»her ser De ham, denne saa stolte mand, som sukker for mine knæ, 
fordi han har forelsket sig i mit pengeskrin! Jeg udleverer ham 
til Dem; min rolle er spillet til ende.« Ved dette skue gav loftet 
genlyd af navnet Charmant og tusinde latterudbrud. Ariste rev 
sig i haaret, sønderrev sine klæder i raseri, udslyngede smædeord 
over kvindernes troløshed og gav sig til at forfatte en bog mod sin 
samtid, i hvilken han aabent erklærede, at ingen var vis paa 
ham nær. 

I denne tid, hvor de fremskredne aander, navnlig medarbej- 
derne paa den store Encyklopædi, yndede at kalde sig filosoffer, 
blev det i det fornemme selskab mode at lægge filosofisk dybsin- 
dighed for dagen, og adskillige af disse selvretfærdige og forlorne 
alvorsmænd har nok kunnet udæske kritiken. Det er endog meget 
sandsynligt, at Marmontel har villet stikle lidt paa selve Rousseau, 
hvis angreb paa samtidens kultur og lovprisning af den oprindelige 
naturtilstand var fremkommet nogle aar i forvejen (sml. Ariste's ud- 
gydelser under middagsmaaltidet); desuden stemmede den store 

* Sigter til en scene i »Oraklet« af Saintioix, hvorom se nedenfor, 
s. 211 ff. 

forfatters private liv jo ikke ganske med de theorier, han forkyndte 4 '. 
Legrand holder det for givet, at »Le Philosophe soi-disant« er paa- 
virket af Henri’s »Lai d’Aristote«.** Bevises med uimodsigelige 
grunde kan dette ikke; men det synes dog grumme sandsynligt. 
Ligesom Aristoteles bliver Ariste en viljeløs dukke i en smuk kvin- 
des haand; han lokkes til at blive sine strænge principper utro, lader 
sig paa sin dames bud udstaffere som en latterlig og kejtet laps og 
bringes endelig af den lystige og snilde præsidentinde i en nedvær- 
digende situation, der gør ham til nar for hele selskabet. Det er 
denne slutningsscene, der, skønt den er en parodi paa en scene i 
»Oraklet«, meget tydeligt genkalder mindet om Aristoteles, der 
pludselig tiltales af kongen, medens han tjener den unge skønhed 
til ridehest. At kalde Marmontels fortælling en efterligning eller 
bearbejdelse af Henri’s fabliau vilde være urigtigt. Aristoteles er 
ingen simpel og gemen hykler som Ariste; hans raad er velment 
og ingenlunde uberettiget; han fejler til sidst kun af menneskelig 
svaghed overfor elskovs uimodstaaelige vælde, og han redder situa- 
tionen med visdom og værdighed. ArLste lader sig derimod lede af 
lav beregning; han fristes af Clarices skønhed og rigdom og tænker 
paa at vinde hendes gunst for som hendes elsker at nyde begge 
dele; da den gamle, grimme præsidentinde saa lokker med en rigere 
pengefordel, bider han strax paa krogen trods sin overfor Clarice 
udtalte ringeagt for ægteskabet og har allerede en plan færdig til 
som hendes mand at holde en bagdør aaben til private, næppe helt 
filosofiske fornøjelser, medens han samtidig gotter sig over at spille 
den ædelmodige overfor Cléon og paa forhaand nyder det ry for 
uegennytte, dette vil skaffe ham i folks omdømme. At han paa 
hykleriets toppunkt demaskeres som en gemen og lumpen karl, er 
en velfortjent straf. Marmontels underholdende og vittige fortæl- 
ling er altsaa et ganske originalt arbejde, om det end synes at have 
modtaget impulser af det gamle middelalderlige digt. 

Marmontels fortællinger med deres behændige og kvikke dia- 

* Sml. Max Freund, anf. værk, s. 34 og 53 f. 

** Legrand, anf. værk, p. 281 : Je ne cite point l’imitation du Philosophe 
des contes moraux, parce qu’il est inutile d’indiquer des ouvrages connus de 
tout le monde. — Maaske skal ogsaa navnet Ariste minde om Aristote. 
Marmontel behøver strængt taget ikke at have læst Barbazans text. Han 
kan ogsaa have sin viden fra grev Caylus’ udtog eller fra Bibliothéque 
amusante et instructive. 

10 * 

loger egnede sig fortrinligt til dramatisering. Freund (s. 72 — 80) an- 
fører hele 83 bearbejdelser for scenen paa Fransk og andre sprog, 
deriblandt af »Le Philosophe soi-disant« fire franske fra aarene 
1762 — 1766 og én tysk: Der entlarvte Philosoph. Lustspiel in 5 
Akten. 1775. 

Legrand omtaler (T. I, p. 281) to anonyme dramatiske arbejder, 
der ifølge ham er direkte bearbejdelser af Henri’s fabliau. Han 
karakteriserer dem ganske kort paa følgende maade: For nogen tid 
siden (1776) har man af Aristotelesfortællingen lavet en komedie 
med titlen »Den huslige domstol« (Le Tribunal domestique). 
En Venezianer, der er bleven træt af sin hustrus intriger og koket- 
teri, vil genoplive en gammel romersk lov, som tillod ægtemændene 
at holde dom over deres egen husstand, og i denne hensigt sam- 
menkalder han den anklagede kvindes familie. Men en tjeneste- 
pige forpurrer denne plan efter aftale med sin frue, som hun har 
advaret. Venezianeren er bleven forlibt i hende; han beder om at 
maatte være hendes fa vor i (o. elsker). Dette ord minder den 
snilde tærne om en hund, der lød dette navn, og som hun siger, at 
hun har mistet. Hun stiller den fordring til ægtemanden, at han 
skal træde i hundens sted, binder ham et rosafarvet baand orn 
halsen*, lader ham springe, bjæffe osv. Man slutter sig let til knu- 
dens løsning. — Man har ogsaa efter udgivelsen af fabliau’erne** 
lavet en komisk opera af denne fortælling med titlen »Den for- 
elskede Aristot eles eller filosoffen, der har 
faaet tømme paa« (Aristote amourex ou le Philosophe bridé***), 
som er bleven spillet paa den italienske komedies theater. I ste-- 
det for at lade sig bære af Aristoteles lader Orphale (saaledes 
hedder Alexanders elskerinde) sig trække af ham i en lille vogn, 
foran hvilken hun har spændt ham. 


Den tyske skolemand Carl Ludwig Kannegiesser, 
født 1781, rektor i Prenzlau og senere i Breslau, død i Berlin 1861, 

* Dette baand (un ruban couleur de rose) turde være laant fra sidste 
scene i »Le Philosophe soi-disant« eller fra »Oraklet«. 

** ved Barbazan 1756. 

*** Titlen minder om »Le visir sellé & bridé« hos Cardonne, hvis værk 
udkom 1770; se ovenfor s. 100 f. 

en frugtbar forfatter og oversætter, bl. a. af Dante*, udgav 1810 
Dramatische Spiel e**, blandt hvilke der findes en smuk be- 
arbejdelse af Henri’s Aristotelessang efter Legrand d’Aussy’s gen- 
fortælling, som forfatteren selv meddeler i forordet. 

Det lille fordringsløse og yndefulde stykke har titlen : »Venus 
2 u Ros s oder der gesattelte Padagog, ein Spiel in 
einem Aufzuge in Versen« (Alexandrinere). Personerne optræder 
uden navn, og der meddeles intet om tiden og stedet, hvor hand- 
lingen skal tænkes at foregaa. Alexander er blevet til en prins, 
der i sin barndom og ungdom har higet efter krigersk berømmelse 
og senere vundet glimrende ry som hærfører og sejrvinder. Han 
har for kort siden fordrevet en konge fra trone og rige; den over- 
vundne fyrstes unge dejlige datter har hadet ham og ønsket at 
dræbe ham; men da hun saa ham i sin faders slot, vandt kærlig- 
heden sejr. Dette erfarer vi i den første scene, hvor prinsen og 
prinsessen har et nydeligt skildret elskovsmøde i maaneskin under 
slotsparkens træer; prinsen erklærer, at han nu vil forsage den 
tomme, forfængelige ære; han vil give hendes fader det ranede rige 
tilbage og næste dag fejre sit bryllup med hende i et prægtigt telt, 
der skal rejses netop her under træernes grene; derpaa vil han 
hjemføre hende til sit eget land og gøre sit folk lykkeligt ved fre- 
dens velsignelser. De elskende forstyrres imidlertid af prinsens 
gamle opdrager, en inkarneret kvindehader og pebersvend, hvis 
skallede isse skimtes i det fjærne. Prinsessen smutter bort, men 
holder sig skjult i nærheden, medens prinsen bliver tilbage og med 
en smule ængstelse venter paa pædagogen, der sikkert vil 
blive rasende, naar han erfarer sin kongelige myndlings gifter- 
maalsplaner. Hvad han har ventet, sker. Den gamle pædagog 
begynder med en skarp tilrettevisning, fordi prinsen saa tidlig har 
forladt sine mænds selskab; hans forandrede adfærd er alle paa- 
faldende, og man har overdraget ham at udforske grunden. Skulde 
ikke en kvinde have sine garn ude efter ham? Det var vist hende, 
der listede sig bort fra ham før. Da prinsen nu forkynder pæda- 

* Qoedeke: Qrundriss, Bd. III, s. 224. 

** Dramatische Spiele. Herausgeg. von Carl Ludwig Kannegiesser, Doc- 
tor der Philosophie. Erstes Bandchen. Berlin und Leipzig 1810 (et ganske 
lille bind, der indeholder 4 spil). Bogen findes hverken paa bibliothekerne 
i København eller statsbibliotheket i Aarhus; men det Kgl. bibl. skaffede 
mig den til laans fra det Kgl. bibl. i Berlin. 

gogen sin hensigt, regner en syndflod af de voldsomste bebrejdelser 
ned over ham fra den højst forargede opdragers læber; han er 
rasende over, at prinsen vil standse midt paa sin heltebane, og ud- 
gyder al sin gift og galde over kvinderne og kærligheden. Prinsen 
lader ham rase og indskyder kun nu og da et spagfærdigt: »Ach, 
du hast nicht geliebt.« »Nein, er hat nicht geliebt,« gentager prin- 
sessen, der kommer frem fra sit skjul, da den vrede hovmester har 
fjærnet sig. Men hun skal vide at tage hævn; hun beder prinsen 
skjule sig og se til; snart er det dag, og da plejer pædagogen at gaa 
sin morgentur her. Strax efter kommer den strænge herre; han 
er endnu ganske udmattet af sin »hellige iver«, men vedbliver allige- 
vel at tordne mod kærligheden, der driver gæk med alt og alle, 
baade guder og mennesker. Kun han alene trodser den: 

Ja, Venus hast du Lust zum Kampf — Was rauschet da? 

Wie, seh' ich recht, ein Weib? Wohl eine von den Zofen? 

Verfuhrerisch geputzt, dooh nicht fur Philosophen. 

Sie scheint mir ja bekannt. Recht, es ist die Prinzess. 

Es ist ein schones Weib, bei’m Aristoteles. 

Ich konnte gehn! Doch kann ich mich auch leicht hier ducken. 

Und sie, ei nein, ein Buch, ja in ein Buchlein gucken! 

Hab’ ich denn nichts bei mir? Ja, Duodecimo! 

Satiren auf die Fraun! Das kommt mir apropos. 

(Er versteckt sich. Die Prinzessinn erscheint im Hintergrunde 
leicht gekleidet.) 

Pådagog. 

Der Busen halb entblosst, wie flattern ihr die Locken! — 

Ach, lieber Qott, das Buch ist doch auch gar zu trocken! 

Fiirwahr, man muss gestehn, der Prinz hat doch Geschmack. 

Was ich bisher gesehn, dagegen ist es Pack! 

Fast thut mir jetzo Leid mein Ziirnen und mein Keifen! 

Den scene, der nu følger, er overordentlig nydelig. Prinsessen 
synger et par elskovsstrofer, deriblandt følgende: 

War nooh ein kleines Mågdelein, 

Musst in die Schule gehen. 

Konnt nichts verstehen, 

Lernt nur ein Wortchen von Minne fein, 

Sag’s stets mir vor, Tag aus, Tag ein, 

Seit ich mir den Lieben ersehen!* 

Hun holder stadig øje med pædagogen, der bliver mere og mere 
hed og snart maa give tabt overfor al denne herlige ungdom og 
ynde. 


Jetzt wird es mir zu toil, der Teufel bleibe keusch; 

Sie ist doch gar zu schon; ach mich besiegt das Fleisch. 


siger han til sig selv, træder frem og begynder at gøre haneben for 
den skønne, der lader overrasket og en smule indigneret, men snart 
bliver mildere. Hun klager over, at prinsen har forladt hende; hun 
vil derfor ikke mere lide paa unge mænd, men kun paa de modne 
og prøvede. Dette giver pædagogen mod (han mener vel, at hans 
formaninger til prinsen har baaret frugt); han knæler for den skønne 
og anraaber om et kys, der heller ikke ubetinget nægtes ham: 

Prinzessinn. 

Ei, du bist kiihn! Indess — ja freilich, wenn ich wiisste. 


Befiel ! 


Pådagog. 

Prinzessinn. 


Wohlan, ich hab ein sonderlich Geliiste! 

Du weisst, wie Weiber sind! Drum halte mir's genehm! 
Dein Riicken ist so breit, zum Reiten recht bequem; 

Du stellst es dir nicht vor, wie gem ich auf dir ritte. 


Pædagogen afviser en saadan tanke med rædsel og harme; han 
beder og besværger. Men intet nytter; prinsessen svarer, at han 
er stor og stærk, og hun er let. Hun vil ingen sporer bruge og hel- 
ler ikke kræve galop; det gælder kun et ganske lille, langsomt ridt, 
og her er de sikre; desuden sover alle. Saa maa den arme pæda- 


* Oversættelse af det gamle franske digt, s. 27 ovenfor. 

gog til sidst bekvemme sig til at være hest; han lægger sig ned paa 
alle fire. 

Prinzessinn. 

So, so, mein Pferdchen, so! Nun Sattel her und Zaum! 
Padagog. 

Den giebt's hier nicht! 


Prinzessinn. 

Ei doch! Ich hab’ ihn in der Tasche. 

Endelig er forberedelserne færdige efter megen ak og vé fra pæda- 
gogens side, og prinsessen stiger op paa sin ganger: 

Der Augenblick ist da! Die Liebe steigt zu Rosse. 

Nun vorwårts, guter Qaul! 

Da træder prinsen leende frem og siger: 

•Genug der argen Posse! 

Ei, ei, du Weiberfeind! Auch du im Liebesjoch? 

So lange Zeit verschont, so sicherstolz und doch! 

Prinsessen beder pædagogen tilgive denne lille, men nødven- 
dige list, som forhaabentlig vil være ham . en tilstrækkelig lektion. 
Hun giver ham det lovede kys, forpligter sig til evig tavshed med 
det, der er sket, naar han blot vil unde hende hendes mand, og slut- 
ter med følgende vers: 

O Venus håbe Dank! Die List ist mir gelungen, 

Und den Geliebten halt’ ich sicher jetzt umschlungen. 

Ihr Weiber, Iiebet ganz den Mann, der ganz euch liebt, 

Weil es nichts Susseres als inn'ge Liebe giebt. 

Indess den Hagestolz lasst erst recht klaglich betteln, 

Und dann bestraft ihn doch — mit Zåumen und mit Sattein. 

IX. 

GIFTPIGEN. * 


Side om side med det hidtil behandlede Aristotelessagn, men, 
som det synes, næsten ganske uden forbindelse med det, fortaltes 
og vandrede fra skrift til skrift en anden mærkelig fortælling, i hvil- 
ken den store Makedonerkonge, hans lærer Aristoteles og en daa- 
remde skøn ung kvinde er de optrædende personer. Men her er 
den store vismands advarsel til sin kongelige myndling velbegrun- 
det, han viser ingen personlig svaghed og redder ved sin dybe ind- 
sigt Alexander fra en frygtelig fare. 

Denne fortælling optræder for første gang i Europa i et fra 
Arabisk oversat værk »Hemmelighedernes hemmelig- 
hed (De secretis secretorum) eller »Fyrsternes regerings- 
kunst« (De regimine principum), der indeholder 1) et kortfattet 
regentspejl, 2) sundhedsregler og 3) fysiognomiske sætninger, hvilke 
lærdomme Aristoteles, »den ypperste af alle filosoffer«, vil have 
meddelt sin elev Alexander skriftligt, da han paa grund af høj alder 
og legemlig svaghed ikke har set sig i stand til at følge kongens 
indbydelse og rejse til ham. Efter at en døbt spansk Jøde i be- 
gyndelsen af det 12. aarh. havde oversat den mellemste del paa 
Latin, leverede en fransk gejstlig Philip af Tripolis c. 1200 en fuld- 
stændig latinsk oversættelse. »Hemmelighedernes hemmelighed«, 
der i virkeligheden er et arabisk makværk, udbredte den græske 
filosofs autoritet blandt det store publikum i endnu højere grad end 
hans ægte skrifter, og man troede længe for ramme alvor, at man 
i dette værk ejede selve Aristoteles’ »Statslære« (Politica). Orien- 
talernes AriS'totelesdyrkelse viser sig paa højdepunktet i »Secreta 
secretorum«: I indledningen siges, at mange har regnet filosoffen 
blandt profeternes tal paa grund af hans kærlighed til retfærdig- 
heden og hans sandhedsstræben, ja at der endog staar at læse i Græ- 
kernes krøniker, at Gud har aabenbaret for ham: »Se, du staar saa- 

* Dette afsnit hviler for største delen paa Wilhelm Hertz’ ypper- 
lige afhandling »Die Sage vom Giftmadchen« (Abhandlungen der 
philos.-philol. Classe der Konigl. bayer. Akademie der Wissenschaften. XX. 
Band. Munchen 1897. 1. Abtheilung (1893), s. 89 — 116.) 

ledes overfor mig, at jeg snarere kalder dig en engel end et menne- 
ske«; de ophøjede undere, han har fuldbragt, er saa mange, at det 
vilde være for vidtløftigt at opregne dem; om hans død gives der 
modstridende meninger, ja nogle siger endog, at han er faret til 
himmels i en lyssøjle. 

I dette værks første del er fortællingen om giftpigen indskudt: 

Alexander (saaledes skriver Aristoteles), tænk paa dronningen 
af Indiens gærning, hvorledes hun under venskabs maske sendte dig 
mange foræringer og skønne gaver. Deriblandt var ogsaa hin under- 
dejlige pige, der fra barndommen af havde faaet slangegift som mad 
og drikke, saa at hendes natur havde forvandlet sig til slangernes 
natur. Og havde jeg i hin stund ikke opmærksomt iagttaget hende 
og ved min kunst erkendt hendes væsen, da hun saa frygtelig skam- 
løst og uden undseelse uafladelig fæstede sit blik paa menneskenes 
aasyn, havde jeg ikke deraf sluttet, at hun vilde dræbe menneskene 
med et eneste bid — hvilket du senere fik bekræftelse paa ved en 
prøve, jeg lod foretage — . da havde du i favntagets glød modtaget 
døden af hende. 

Denne fortælling var altfor interessant til ikke at lokke middel- 
alderens »Lust zum Fabulieren«. Den genfortælles med variationer 
af Heinrich Frauenlob (d. 1319), hos hvem endog pigens blik volder 
øjeblikkelig død ( !), og Hugo von Trimberg, der med kritisk be- 
tænkelighed ændrer dette til, at hendes onde øje skader den, som 
hun ser længe paa, hvorimod hendes berøring dræber. Kong San- 
cho IV af Kastilien oversatte i et c. 1292 fuldendt værk Secreta’s for- 
tælling med den tilføjelse, at Alexander paa Aristoteles’ raad lod en 
dødsdømt mand hente; pigen bed ham, og han døde paa stedet. 

Ved slutningen af det 13. eller begyndelsen af det 14. aarh. blev 
fortællingen fra Secreta i fri bearbejdelse optaget i GestaRoma- 
norum (»Romernes gærninger«), en af munke forfattet kompilation 
af fortællinger fra mange forskellige kilder, bestemte til brug ved 
prædikener (se s. 104, note**). Grunden til dette »al sund menneske- 
forstand spottende« pulterkammer, som man noget haardt og uret- 
færdigt har betegnet denne samling*, er rimeligvis lagt af en eller 
anden munk i det 13. eller 14. aarh.; men samlingen blev i de føl- 
gende to aarhundreder stadig interpoleret, ændret og udvidet. Trods 

* Ovenstaaende karakteristik efter Landau: Die Quellen des Dekaine- 

ron, 2. Aufl. 1884, s. 274. 

den overalt fremtrædende munketendens, der særlig fejrer sine or- 
gier i den tilknyttede, undertiden ganske absurde moral, er Gesta et 
for eventyr- og novelleforskningen overmaade vigtigt værk, og dens 
fortællinger er ingenlunde blottede for en vis naiv ynde. Sproget er 
et kejtet og barnligt Munkelatin. Fortællingen om giftpigen kan 
gengives saaledes*: 


Syndens gift, som vi daglig dør af (eller : n æ r e s af). 

Alexander herskede med magt og vælde og havde til lærer ma- 
gister Aristoteles, der underviste ham i al visdom. Da Nordens 
dronning (regina aquilonis) hørte dette, opnærede hun sin datter med 
gift fra fødselen af, og da hun naaede den giftefærdige alder, var hun 
saa skøn og yndefuld for menneskenes øjne, at mange ved synet af 
hende gik fra vid og sans. Dronningen sendte hende til Alexander, 
for at hun kunde blive hans slegfred (concubina). Da han saa pigen, 
blev han betaget af elskov til hende og vilde sove hos hende. Da 
Aristoteles mærkede dette, sagde han til ham: »I maa ikke indlade 
eder paa sligt. Hvis I gør det, vil I strax dø, fordi hun i hele sin 
livstid er bleven ernæret med gift. At dette er sandt, skal jeg strax 
bevise. Her er en misdæder, som ifølge loven maa dø. Lad ham 
sove hos hende; saa faar I at se, om det er sandt.« Og saaledes 
skete det. Misdæderen kyssede hende for alles øjne. Strax styrtede 
han til jorden og døde. Da Alexander saa dette, priste han sin lærer 
over al maade, fordi han havde frelst ham fra døden. Pigen sendte 
han tilbage til hendes moder. 

Derpaa følger »moralen« (moralisatio), der i giftpigen ser et 
symbol paa kødets lyst og fraadseri (luxuria et gula), hvilket sidste 
dog ikke er umiddelbart indlysende. 

Fortællingen vandrer videre og bliver stedse mere fanta- 
stisk. I en fransk version fra første halvdel af det 14. aarh. 
(Hertz, s. 100 f.) har en mod Alexander fjendtlig konge først prøvet 
giftpigen paa en fyrste, der belejrer ham i hans hovedstad, og fundet 
virkningen probat. Senere sendes hun til Alexander, der paa So- 
krates’ (!) raad lader to smukt pyntede slaver kysse hende, hvor- 
efter begge styrter døde om. Derpaa lader kongen pigen halshugge 

* Jeg benytter: Gesta Romanorum von Hermann Oesterley. Berlin 
1872, cap. 11. 

og brænde, men endnu samme aften dør mange riddere og baroner, 
der har berørt hende. I senere versioner (sidst i Peter Laurenbergs 
»Acerra philologica«, Rostock 1637) bliver endog Alexanders egne 
hofjunkere brugte som prøveklude; de dør, saa snart de har sovet 
hos hende eller »berørt hende utugtigt« (Hertz, s. 102 f.). Flertallet 
synes at vise, at kongen for at blive vis i sin sag har ofret flere af 
de arme hofjunkere efter hverandre. 

Sin mest ejendommelige og fantasifuldeste form har sagnet faaet 
i en italiensk rimet bearbejdelse af Brunetto Latini’s berømte encyk- 
lopædi »Li livres dou Tresor«. Denne version, der blev forfattet 
senest 1310 og rimeligvis har optaget træk fra andre sagn, lyder 
saaledes*: 

I riget Sizire levede en dronning, der var kyndig i spaadoms- 
kunst. Ved geomantiske kunster erfarede hun, at en søn, som Olym- 
pias skulde føde, og som vilde faa navnet Alexander, skulde berøve 
hende hendes land. Da derefter virkelig en spejderske mældte hende 
heltens fødsel, overvejede hun, hvorledes hun skulde gøre oraklet til 
skamme og tilintetgøre ham. Hun udsendte en dygtig maler, der 
maatte skaffe hende Alexanders billede**. Af dette saa hun, at han 
var af en meget sanselig natur, og i overensstemmelse dermed lagde 
hun sin plan. I hint land gives der saa store slanger, at de kan sluge 
en hel hjort.' Deres æg er saa store som et skæppemaal. I et saa- 
dant æg anbragte dronningen en nyfødt pige, og slangemoderen 
udrugede det med sine andre æg. Barnet kom ud af skallen tillige- 
med ungerne og blev opfodret med slangeføde af den gamle slange. 
Da senere den voxne yngel blev overladt til sig selv af moderen, 
lod dronningen pigen bringe til sit palads og der opdrage i et bur. 
Den lilie kunde ikke tale, men hvislede som en slange, og hvem der 
oftere kom i berøring med hende, døde enten af hendes hede eller 
henfaldt til glubende hunger. Efter syv ugers forløb lod dronningen 
række brød til hende og tæmmede hende med tiden saa meget, at 
hun lærte at tale. Efter syv aars forløb begyndte hun at skamme 
sig over sin nøgenhed, iførte sig klæder og vænnede sig til menne- 
skeføde. Hun blev en af de skønneste skabninger i verden og lig- 

* Hertz, s. 103—105. Brunetto Latini, berømt som Dantes lærer, levede 
c. 1210 — c. 1295. Han skrev sin bog paa Fransk. 

** Dette træk synes at være laant fra Alexanderromanen; se ovenfor 
s. 44. 46 og 48. 

nede englene. Da Alexander derpaa kom til landet, tilbød dronnin- 
gen ham pigen. Han blev strax forelsket og sagde til Aristoteles: 
»Jeg vil ligge hos hende.« Men Aristoteles, uden hvis tilladelse han 
ikke vilde have spist en bid, saa jomfruens ynde, hendes straalende 
ansigt og hendes blik og sagde til Alexander: »Jeg ser og erkender 
i denne skabning slangernes væsen og adfærd. Hendes første næring 
var gift, og hvem der ligger hos hende, ham forgifter hun.« — Da 
Alexander ikke vilde tro det, sagde Aristoteles: »Hvis jeg kan faa 
fat paa en slange, skal jeg vise dig det.« — Han lod pigen forvare 
vel i et kammer natten igennem. Tidlig om morgenen bragte man 
ham en frygtelig slange, som han indespærrede under et stort fad. 
Derpaa lod han en kurv fuld af frisk »dictam« knuse i en morter og 
med saften drage en kres om fadet i en alens afstand. Da derpaa 
hans tjener løftede fadet op, krøb slangen langs kresen og søgte et 
for saft frit sted for at undslippe. Men den fandt intet og krøb 
uafladelig omkring, indtil den døde. »Se.« sagde Aristoteles, »saa- 
ledes vil det ogsaa gaa jomfruen.« Da lod Alexander hende og endnu 
to andre piger hente og lod en kres af saften drage omkring dem 
alle tre. Saa raabte han: »Kom hen til mig!« og begge pigerne løb 
strax hen til ham. Men den fremmede jomfru blev indenfor kresen, 
søgte forgæves efter en udgang, lugtede til saften rundt omkring og 
begyndte at stønne; hendes haar stod stive som pigge, og hun døde 
pludselig ligesom slangen. Da kastede Alexander sig med undren 
ned for sin mester og sagde: »Jeg tror, han er en af guderne.« — 
Den ene bog siger, at han lod jomfruens lig begrave i en skøn sten- 
sarkofag til minde derom; den anden siger, at han lod hende brænde. 
Men hvad dronningen af Sizire angaar, lod han hende ikke undgælde 
for det onde anslag, men modtog hende uden et ondt ord og med 
muntert ansigt. 

At Mithridates og andre har forstaaet gradvis at hærde sig mod 
gift, er bekendt nok; men at denne fremgangsmaade skulde kunne 
anvendes til skade for andre, er en tanke, der først er opstaaet 1 
Indernes fantasi; thi ogsaa giftpigesagnet er af indisk oprindelse. 
De indiske forfattere taler om disse fra barndommen af med gift 
gennemtrængte piger som en bekendt sag. Saaledes fortæller S o - 
madeva* om de snarer, som kong Brahmadatta af Benares’ mini- 

* Tawney’s oversættelse af Kathåsaritsågara, c. 19, I, 149. Brock- 
haus’ overs., II, 42. 

ster Yogakarandaka lægger for Udayana, konge af Vatsa, der rykker 
frem til angreb med sin hær: »Han lod paa hele hans togs retning 
træerne, de blomstrende slyngplanter, vand og græs gennemtrænge 
med gift og andre skadelige stoffer; han sendte gift piger som 
danserinder til den fjendtlige lejr og udsendte natlige snigmordere.« 
Men Udayana’s vise minister Yaugandharayana, der er bleven ad- 
varet af en spejder, renser det forgiftede græs og vand med mod- 
virkende midler, forbyder omgang med fremmede kvinder i lejren 
og lader snigmorderne gribe og henrette. 

Særlig lærerigt er et sagn, der stammer fra Alexanders tid og 
skildrer en episode af kampen mellem den sidste konge af Nanda- 
dynastiet og CQdraen (lavkastemanden) Candragupta (sml. s. 
45), der af brahmanen C å n a k y a sattes paa tronen i Påtaliputra 
(c. 320 f. Chr.), grundlagde et mægtigt rige, der strakte sig fra Indus 
til det østlige hav, og blev bedstefader til Oldindiens største konge 
Agoka (c. 250 f. Chr.). Sagnet er bevaret i det aandrige intrigestykke 
Mudråkshasa (o: Råkshasa’s segl), som man har henlagt til det 11., 
8. eller 7. aarh. e. Chr. I den dramatiske handlings forhistorie for- 
tælles om et attentat, som Nandakongens minister Råkshasa fore- 
tager mod kronprætendenten Candragupta’s liv. Han underkaster 
sig tilsyneladende og sender ham en giftpige, som han har gjort for- 
dærvelig ved tryllekunster. Men Cånakya gennemskuer planen og 
mager det saa, at en ubekvem forbundsfælle af Candragupta, hvem 
halvdelen af det erobrede rige er lovet, faar jomfruen og finder døden 
i hendes arme. Pigen formaar imidlertid kun at ødelægge én mand 
med sin gift og kan derefter uden fare nydes af Candragupta, der 
ved sin ministers visdom saaledes vinder baade hende og hele riget 
(Hertz, s. 143 f.). 

Forestillingen om giftpigerne havde fra Indien udbredt sig til 
den arabiske litteratur allerede i det 10. aarh., saa at fortællingen i 
Secreta ingenlunde er det eneste vidnesbyrd. Denne fortælling 
kunde se ud som en ligefrem overførelse fra Candragupta og Cåna- 
kya paa Alexander og Aristoteles. Hertz (s. 152 ff.) er dog tilbøjelig 
til at tro, at et persisk sagn her har været virksomt, ifølge hvilket 
en indisk konge sendte den fremrykkende erobrer sin underdejlige 
datter, i hvis arme han skulde glemme alt begær efter hendes faders 
rige. Han tænker sig, at dette sagn kan have ændret sin skikkelse 
under indflydelse af fortællingerne om de indiske giftpiger. Desuden 


Digitized by Google 


Original from 

PRINCETON UNIVERSITY 



159 


er det sandsynligt, at »Indiens dronning« i Secreta er en fejl for 
»Indiens konge«. 


Er der nogen forbindelse mellem giftpigesagnet og det andet 
Aristotelessagn (filosoffen som ridehest)? Hertz lader dette spørgs- 
maal uomtalt. Det sidste k u n d e se ud som en parodi af det første, 
opfunden af en vittig erotisk fortæller. Som allerede tidligere berørt, 
kan et godt hoved, der havde fortællingerne om elskovsdaarede 
asketer i frisk minde og kendte Pancatantra-fortællingen i den fore- 
liggende eller en lignende skikkelse, have foretaget en sammen- 
arbejdelse, der gav sagnet en lignende form som den, vi kender fra 
al G’åhiz’ og Cardonne’s versioner, hvortil fortællingen om Candra- 
gupta og Cånakya muligvis kan have givet ham idéen. Til at paro- 
diere Cånakya var der — for saa vidt det oprindelige sagn ikke har 
været væsensforskelligt fra dramaets fremstilling — dog ingen nær- 
liggende grund, thi den vise brahman optræder jo ikke som moral- 
prædikant; tværtimod præparerer han den skønne pige til at blive 
en farefri nydelse for kongen. Hvorledes nu end dette dunkle spørgs- 
maal skal besvares, vandrede begge sagnformer til Europa og ud- 
bredte sig der jævnsides uden nogen klart paaviselig gensidig paa- 
virkning — det skulde da være, at Alexanders ubetingede lydighed 
mod sin lærer i Aristotelessagnet muligvis skyldes paavirkning fra 
sagnet om giftpigen. Det er vel heller ikke udelukket, at Secreta- 
fortællingen, maaske allerede i Orienten, kan have bidraget til ride- 
historiens overførelse paa Alexander og Aristoteles. Desuden kan 
man vistnok af Sercambi's novelle, hvor Aristoteles kender madonna 
Orsina’s temperament strax, da han ser hende, slutte eller dog be- 
tragte det som sandsynligt, at denne forfatter enten har været under 
paavirkning af giftpigesagnet, eller at han har vidst noget om Se- 
creta’s tredie del, maaske gennem Michael Scotus (d. c. 1235), der 
benyttede den i sin »Liber physionomiæ«, som han skrev paa kejser 
Frederik II’s befaling. Fremdeles er det aabenbart under indvirkning 
fra Secreta, at Aristoteles i det ene af de tyske fastelavnsspil (s. 124; 
sml. Hans. Sachs, s. 132) er saadan en mester i at stille folks »com- 
plex«. 

Oprindelsen til giftpigesagnet ser Hertz i den hos mange natur- 
folk herskende opfattelse af det første samleje med en jomfru som 
overordentlig farligt, ja dødbringende, idet hymenblodet ansaas for 
giftigt*, hvilket medførte en afsky og frygt for jomfrueligheden, der 
staar i den mest absolute kontrast til katholicismens stupide afguderi 
overfor denne tilstand. Hans overordentlig interessante behandling 
af dette i kulturhistorisk henseende saa vigtige æmne maa dog ude- 
lades her, idet jeg nøjes med at henvise til hans udmærkede afhand- 
ling s. 106 ff. 

Fra de primitive overtroiske forestillinger om hymenblodets 
dræbende egenskaber var vejen ikke lang til at tro, at kvinder selv 
kunde forgifte deres skød. Paa denne maade forklarede man kong 
Wenzel II af Bøhmen's død i aaret 1305, den samme konge, 
hvem man tillægger tre tyske minnesange, og ved hvis hof Ulrich 
von Eschenbach levede (se s. 42). Den svage, fromme konge er 
rimeligvis falden som offer for en af de galante sygdomme, der 
stundom viste sig sporadisk, flere aarhundreder før »den galliske 
syge« optraadte epidemisk (1495); men denne forklaring faldt ikke 
datidens mennesker ind. Ifølge den samtidige kromst Ottokar havde 
hans skønne elskerinde Agnes, der kunde fedle og synge og forstod 
alle kunster, og som ofte gik paa spejderfærd for ham til fremmede 
lande, ved store bestikkelser ladet sig forlede til at forgifte sit skød**. 


* Om Candraguptasagnet bemærker Hertz s. 143 f. : Pigens jomfruelig- 
hed er altsaa den giftige blomst, der bringer den sikre død over den, der 
bryder den. 

** Minne, wie hast du es geschehen lassen (udbryder Ottokar harm- 
fuldt), dass man falsche Zutat mischte unter die unergriindliche Siissigkeit, 
welche die minniglichen Frauen an ihrem zarten Leibe tragen? Alle Frauen 
bitte ich, sie um die grosse Missetat zu hassen, die sie hieran begieng. 
Der Mond und die Sonne sollen ihr ihren Qlanz versagen. Die Sterne und 
das Firmament und die vier Elemente sollen ihr gram sein, da sie in 
Untreue sich selbst entehrte und ihren klaren Leib unrein, widerlich und 
abscheulich machte, als der Konig bei ihr lag und minniglicher Dinge pflag, 
womit er Freude wiihnte zu erwerben, dass er davon musste sterben: 
wan (o: denn) er faulen pegan 
an der stat, da sich die man 
vor scham ungerne sehen lånt (o: lassen). 

Ottokar omtaler en lignende handling af Romerne, der skal have næret 
et pigebarn med gift, indtil hun blev en mandbar jomfru, som da gav kej- 
seren døden ved sin elskov. — Das war doch etwas anders (fortsætter han) : 


Digitized by Google 


Original from 

PRINCETON UNIVERSITY 


161 


Godt 100 aar senere (1414) døde den smukke, hensynsløse og 
ærgerrige kong Ladilaus af Neapel i sin krafts fylde, rimelig- 
vis som følge af en smitte, han havde paadraget sig ved sine ud- 
svævelser. Hans sygdom skildres ganske som kong Wenzels. Hans 
død kom Florentinerne saa belejligt, at de umuligt kunde undgaa 
mistanke om meddelagtighed. Man fortalte, at de havde bestukket 
en læge i Perugia, hvis datter var kongens elskerinde, til at indbilde 
hende, at hvis hun indgned sit skød med en salve, han havde til- 
beredt, vilde kongens elskov voxe saa stærkt, at han aldrig vilde 
forlade hende. Den stakkels pige troede sin unaturlige fader, benyt- 
tede salven og forgiftede derved baade sig selv og kongen. Hun 
døde ikke længe efter, og han hensmægtede redningsløst i feberhede 
(Hertz, s. 132 f.). 

De overtroiske forestillinger om det giftige samleje er paa en 
yderst vittig maade blevet benyttede af Macchiavelli i hans 
komedie Man drag o la (1504), der atter gav La Fontaine 
stoffet til hans overmaade kvikke og morsomme poetiske fortælling 
La Man drag o re (Moland’s udgave, T. IV, p. 11)*. 

Hertz omtaler endelig (s. 155 f.) en novelle »Rappacini’s Daugh- 
ter« af den amerikanske digter N a t h a n i e 1 Hawthorne (d. 
(1864), der er paa virket af sagnet om Alexander og giftpigen. 


X. 

VIRGIL I KURVEN. 


Aandsbcslægtet med Aristotelessagnet er en kuriøs novelle eller 
anekdote, der fortæller, hvorledes en stor og vis mand, som oftest 

die Romer zogen das Kind so auf, dass sie ihm das Gift nur in den Mund 
striclien; aber die Statte, wo alle Sorgen schaeli und matt gesetzt werden, 
blieb von Falschung rein. Nicht so jene Teufelin, die aui der Miinze der 
Minne ialsches Geld schlug. (Hertz, s. 131 ff.) 

* Begge behandlinger faar en interessant, men sikkert tilfældig lighed 
med »Tømmermanden og hans utro hustru« i Pancatantra (Benfey) III, 11. 

11 

(men ikke altid) Virgil, af en træsk skønhed bringes i en om muligt 
endnu latterligere og pinagtigere situation end Aristoteles. Det er 
en af middelalderens mest udbredte facetier (morsomme historier, 
tysk »Schwånke«), der illustrerer det evig uudtømmelige kapitel om 
den kvindelige skønheds magt og det kvindelige snilles overlegenhed 
selv over de største og viseste mænd. Skønt denne fortælling ikke 
direkte staar i forbindelse med Aristotelessagnet, vilde det være 
urigtigt at forbigaa den her, fordi middelalderens forfattere atter og 
atter omtaler disse to anekdoter som sammenhørende exempler paa 
kvindelig træskhed. Saaledes siger den ukendte, men begavede 
digter, hvem vi skylder den fine og skønne ridderroman R e i n f r i e d 
von Braunschweig (Reinfrit von Brunes wic) (c. 1300), om sin 
heltinde, den dejlige danske kongedatter Yrkåne (v. 1516 ff.): 

Hun håndled ej som Dalidå*, 

Der svig mod Samson øved 

Og skaanselsløst ham røved 

Hans kraft med samt hans lokkers pragt; 

Saalunde blev den stærke bragt 
I trællekaar og blindet. 

Af denne grund hun mindet 
Med harme blev til denne stund. 

Ej taled hun med troløs mund 
Og agted kun at lønne 
Med skamme som den skønne 
Athanatå i Romerland, 

Da hun den kunstberømte mand 
Virgil i kurven hængte**. 

Og heller ej hun tænkte 
En spot at drive, som man ved 
Om Silarin saa skøn, der red 
Den vise Aristoteles. 

* Naturligvis = Dalila. De to følgende kvindenavne kendes kun herfra. 
V. d. Hagen (Qesammtabenteuer, III, s. CXLIX) mener, at A t h a n a t å er 
en omdannelse af Athenais, kejser Theodosius H’s skønne hustru, om hvem 
sagnet om de vandrende æbler fortælles (Qregorovius: Athenais, s. 178 ff.). 
Om Silarin se s. 107. — Reinfried von Braunschweig, herausgeg. von 
Kart Bartsch. Ttibingen 1871. 

** als hie vor diu schæne — Athanatå ze Rome tet, — do si den kiinste 
richen het — Virgilium erhangen. 

Fremdeles illustrerer middelalderlige kunstnere begge sagn side 
om side, og i én version er de sammenarbejdede. 

At vi træffer den store romerske digter Vergil i en saa for- 
underlig situation, kunde for en overfladisk betragtning synes paa- 
faldende. Men vi har allerede af det foregaaende set at historisk 
troskab var et aldeles ukendt begreb for middelalderens mennesker. 
Vergil var den mest beundrede og mest læste af alle oldtidens dig- 
tere; men den æsthetiske nydelse, han beredte sine læsere, traadte 
ofte fuldstændig i skygge for deres fantastiske forestillinger om 
lians uhyre og ganske overmenneskelige visdom. Lærde mæntl 
fortolkede en umaadelig mængde dybsindigheder og allegorier ind 
i hans store digt, og folkelig fantasi i forbindelse med halvlærd og 
aldeles kritikløs forfattervirksomhed omgav ham med et væv af de 
særeste og forunderligste sagn*. Navnlig gjorde man ham til en 
uhyre mægtig og i reglen velgørende troldmand, og endelig fablede 
inan meget om hans forhold til det smukke køn, hvor han dog ikke 
har ubetinget held med sig**. 

Den mest kendte version af Virgils kurveeventyr er den, dei 
gives af Wiener-domherren Jansen Enenkel (1190 — 12,51) 1 
lians W e l t b u c h***. Indholdet er følgende: 

I Rom boede en stor troldmand Virgilius, en hedning og et hel- 
vedes barnt. Han fandt engang ved at grave i sin vinhave et glas 
med 72 djævle, der lærte ham tryllekunsten mod, at han satte dem 
i frihed. Derpaa slog Virgilius glasset itu paa en sten og slap djæv- 
lene fritt. Han var glad over at kunne vinde gods og ære uden 
møje og prøvede strax sin kunst. Han frembragte i Rom blandt 
andre mærkelige ting et stenbillede af en kvinde, der havde den for- 
underlige egenskab, at enhver udhaler, der var paa forbudne veje, 

* Se C o m p a r e 1 1 i’s fortrinlige bog: Vergilio nel medio évo. 2. edi- 
zione. Firenze 1895. 

** Comparetti, II, p. 111 — 131. 

*** V. d. Hagen: Gesammtabenteuer, II, s. 509—527. 

t Middelalderens mennesker var lidt i forlegenhed med, hvorledes de 
skulde se paa Vergil. De læste ham gærne, men mange frygtede ham som 
hedning. Adskillige fandt dog den udvej at betragte ham som en hemmelig 
kristen, idet hans berømte 4 . ecloge tydedes som en profeti om Christi 
komme. Herom findes meget i Comparetti’s herlige bog. 

tt Sml. den morsomme beretning om det samme hos Martin Mon- 
tanus: Schwankbiieher. Herausgeg. v. Bolte, s. 331 ff. 

11 * 

droges til stenbilledet og ansaa det for den kvinde, han søgte*. 
Imidlertid blev den store troldmand selv forelsket i en romersk bor- 
gers skønne unge hustru; men alle hans bønner om at lindre hans 
elskovspine var forgæves, thi hun vilde ikke bryde troskaben mod 
sin mand; før skulde alle sten briste. Da Virgil alligevel ikke vilde 
give tabt, om det end skulde koste hans liv, og tilbød hende gods 
og guld i mængde, klagede hun sin nød til sin mand. Denne glædede 
sig over hendes troskab, og kvinden handlede efter hans anvisning. 
Hun lod Virgilius kalde og beklagede sig over, at hendes skinsyge 
mand havde slaaet hende haardt og var redet bort i vrede; næste 
nat vilde Virgilius finde hende villig. Da hun imidlertid frygtede for 
at blive beluret, skulde han lade sig hejse op til hende i en kurv i 
taarnet, hvor hun boede: 

Da alt var skjult af nattens skrud, 

Virgilius begav sig ud; 

Til taarnet hen han hasted, 

En lille sten han kasted; 

Den gav et bums mod vindvets karm. 

Den unge frue uden larm 

Gik hen, slog vindvet op paa stand, 

Ledsaget af sin ægtemand, 

' Saa ned og sagde med et smil: 

»Er det ej eder, hr. Virgil?« 

Han svared: »Skønne frue blid. 

Hejs kurven ned! Nu er det tid. 

Saa vil i den jeg sætte mig.« 

»I deri, herre, fejler ej.« 

* En mærkelig rabbinsk fortælling om denne sten, se Germania, X, 
s. 414. 1 andre Virgilanekdoter hører vi, at den store troldmand forfærdigede 
et stenbillede med aaben mund (Bocca della verit å, o: sandhedens 
mund). Enhver kvinde, der beskyldtes for utroskab, maatte lægge sin 
haand i billedets mund, naar hun søgte at rense sig ved ed, og svor hun 
falsk, bed billedet haanden af. - En snild kvinde forstod imidlertid at narre 
billedet, som man bl. a. kan læse i et middelhøjtysk digt i Germania. IV. 
s. 237 ff. Dette er et ældgammelt, oprindelig indisk motiv (Qukasaptati, 
text. om., 15; Chavannes, anf. v., nr. 116), der fik en umaadelig udbredelse 
i middelalderens litteratur. Trods disse sine bestræbelser for de romerske 
mænds og kvinders dyd handler Virgilius selv alt andet end dydigt i for- 
tællingen. 

Og strax, som lian befaled, 

Ned til ham kurven daled, 

Og flux i den han satte sig: 

»I deri, herre, fejler ej.« 

Derpaa hun ham med kløgtigt mod 
Til tredje stokværk stige lod; 

Men saa med ét hun sagde stop; 

Ej højere hun trak ham op. 

Der hang han bunden ved en strik. 

Og ikke han sin vilje fik. 

Hun var saa brav og skøn en viv. 

Og kysk og rent var hendes liv. 

Da natten svandt, og dagen kom, 
Fra mand til mand det lød i Rom, 

At hr. Virgil, saa vis og stor, 

Hang i en kurv højt over jord. 

»Hvis ikke,« sagde mangen mand, 

»Jeg ser det, ej jeg tro det kan; 

Thi mellem mænd og kvinder 
Ej visere man finder; 

Man tager fejl i denne sag; 

Thi vis han er ved nat og dag.« 

Men snart de høre skulde, 

At sandt det var til fulde. 

Da iled hver en Romer did 
Og saa hans lod, som ej var blid. 

Til allersidst mod taarnet frem 
Red fruens mand, som var han hjem 
Just kommen fra en rejse nu. 

Virgil ham saa med angst og gru; 
Svar var hans nød og stor hans skam. 
Hver Romer taled saå til ham: 

»Virgil, hvor kan det være. 

At her I hænger, kære?« 

Han ganske stille gav til svar: 

»Min egen vilje fulgt jeg har.« 

Da sagde fruens ægtemand: 

»Hvem førte jer herhen? Hvordan 
Blev her I ophængt paa min mur? 

Den plads har vist jer været sur. 

Jeg jer beklager; det er haardt 
At døje slig en kval og tort.« 

Fra taarnet herren strax paa stand 
Lod hejse ned den vise mand, 

Mens hele folket saa derpaa. 

Saa stor en skam han skulde faa 
Og megen legemssmærtc 
Og kummer i sit hjærte. 

Denne fortælling, der for øvrigt har et efterspil (hvorom senere), 
tjener i grunden kun slet til at illustrere kvindernes træskhed, da 
damen handler efter sin mands anvisning og Virgils skæbne er vel- 
fortjent. Denne version af kurvehistorien er imidlertid paavirket af 
en anden, overmaade udbredt, oprindelig indisk novelle om en skøn 
og dydig hustru, der enten alene eller i forstaaelse med sin mand 
lokker flere paatrængende tilbedere i fælden. I endnu langt højere 
grad er dog en gammelfransk allegorisk version fra det 14. aarh. 
bleven sammenarbejdet med den gamle indiske novelle. Professor 
N y r o p har udgivet denne meget interessante version i Nordisk 
Tid skrift forFilologi. Ny Række, 4. Bd., 1879 — 80, s. 212 ff. 
efter et haandskrift fra slutningen af det 14. aarh paa det kongelige 
bibliothek i København. Den udgør en del af den allegoriske digtning 
om Le roy Modus et la r e i n c R a c i o og har følgende ind- 
hold* : 

»F a 1 s k - E 1 s k o v« (Faussc-Amour) gaar som spejder for 
»Hovmod (Orgueil), Lasternes konge« til kong Modus' (Maadeholds) 
by i det hemmelige ønske at faa hans skønne gemalinde, dronning 
Racio (Fornuft) at se. Da han ved sin ankomst erfarer, at kong 
Modus er draget i krig, bliver han meget glad og søger og faar 
adgang til dronningen. Han hilser hende saare ydmygt og udgiver 
sig for en fattig pilegrim fra Bretagne, der just kommer fra Rom og 
ønsker en hemmelig samtale med hende. Dronningen fører ham ind 
i sit kammer, sætter sig paa fodenden af sengen og lader ham 
sætte sig ved hendes fødder. Hun er en saare forstandig dame 
og opdager hurtigt, at den foregivne pilegrim er en fjende af 
hendes mand. Hun lader sig dog ikke mærke med noget, men 
spørger ham, hvad han har at sige. Falsk-Elskov svarer, at han 

* Jeg gengiver de interessanteste dele i fuldstændig oversættelse. 

af hengivenhed for hende har iført sig denne dragt for at ud- 
spejde Lasternes konges hær: Han og hans folk er lette at over- 
rumple, thi de holder daarlig vagt og drikker og svirer. Dronningen 
spørger, hvilken løn han ønsker sig for denne gode tjeneste. — 
Falsk-Elskov svarer: »Eders høje lykke og store skønhed har op- 
flammet mig saaledes til at elske eder, at jeg som al min glæde og 
al min løn begærer at blive elsket af eder, og at det inaatte behage 
eder at give mig et bevis <paa elskov i al hemmelighed.« Da saa 
dronningen klart, at han kun var kommen did med slette hensigter, 
og at det var ham, der havde udæsket hendes herre, kong Modus. 
Saa besluttede hun da at bedrage ham. og hun sagde til ham: »Ven, 
saa meget har I gjort for min herre og for mig, at jeg er saare for- 
pligtet til at handle vel mod eder. Og det bevis paa elskov, som 
I har begæret af mig i al hemmelighed, skal gives endnu i nat, naar 
alle har trukket sig tilbage.« Saa takkede pilegrimen hende og følte 
saa stor en glæde som overhovedet muligt. Da kaldte dronningen 
paa en af sine frøkener og sagde til hende: »Før denne pilegrim ind 
i dit kammer og forvar ham der i dyb hemmelighed og lad ham faa 
alt, hvad han har nødig.« Da frøkenen havde ført pilegrimen ind 1 
sit kammer, lod dronningen sine folk kalde og sagde til dem: 
»Smukke herrer, jeg har herinde i forvaring forklædt som pilegrim 
en af dem, der kom for at udæske min herre, og han er kommen hid 
for at bringe stor vanære over min herre og mig.« Og hun sagde 
dem alt, hvad hun havde til hensigt at gøre. Saa begyndte alle at 
le, og de sagde, at de nok skulde gøre alt, hvad hun havde sagt og 
befalet dem. Da det var blevet nat, lod dronningen anbringe en 
kurv og meget lange reb i sit kammer og lagde sig i sin seng, og 
derpaa sagde hun til frøkenen, der vogtede pilegrimen, at hun skulde 
lade ham komme og lade de andre frøkener skjule sig. Da pilegri- 
men kom, sagde dronningen til ham: »Smukke herre, nu har jeg 
givet eder et stort bevis paa dulgt og hemmelig elskov, siden 1 er 
kommen ind i mit kammer ved den tid, da jeg har lagt mig til sengs; 
det maa være eder nok.« »Ak, min kære dame!« sagde pilegrimen, 
»vil I da, at jeg skal gaa bort uden at gøre mere?« »Hvad vil I da 
gøre?« sagde dronningen. »Min kære dame, jeg vilde gærne, at det 
maatte behage eder, at jeg i nat laa ved fodenden af eders seng.« 
»Og hvis min herre kommer,« sagde dronningen, »hvad vil I da 
gøre?« »Til visse,« sagde frøkenen, »vil jeg da skaffe ham (pile- 
grimen) ud paa en saadan maade, at ingen skal faa nys derom.« 

Saa lod frøkenen ham tage klæder og sko af, og da han var i denne 
tilstand, begyndte de, der havde faaet deres opgave anvist, og som 
godt saa, hvorledes der skulde handles, at raabe og at sige: »Frue, 
frue, herren er kommen.« Saa sprang dronningen op, som om hun 
blev forfærdet, og iførte sig et klædebon. Derpaa tog hun og frø- 
kenen kurven og satte den udenfor taarnet gennem vinduet og lod 
pilegrimen stige ned i den og sænkede ham omtrent tre favne ned. 
Og saa bandt de ham (rettere: kurven) fast til vinduet og lod ham 
hænge der paa en saadan maade, at enhver, der gik forbi paa vejen, 
kunde se ham. 

Dronningen sender et brev til sin gemal, der strax begiver sig 
til hende. Hun gaar ham i møde og fortæller ham alt, hvad der er 
sket. — Saa begyndte kongen at le hjærteligt og sagde, at han vilde 
se pilegrimen i kurven. Da førte dronningen ham til vinduet og viste 
ham pilegrimen. »Hvad er dette?« spurgte kongen. »Nærer I saa 
from hengivenhed for min hustru, at I er kommen hid paa pilgrims- 
færd? I har gjort en stor bod, og derfor maa I have eder et bad.« 
Saa kastede en frøken vand over hovedet paa ham. Saa begyndte 
de at le og at gøre sig lystige over ham og at udslynge slemme 
spotterier imod ham. Og da de en rum tid havde moret sig med 
at haane ham, sagde kongen til ham: »Ven, sig mig sandheden med 
hensyn til, hvad jeg spørger eder om; hvis I gør det, vil det være 
til eders eget bedste.« — Pilegrimen lover at tale sandhed og be- 
kender angergiven og ydmyg, at han hedder »Falsk-Elskov af glø- 
dende begær« (Fausse-Amour d’ardant desir), at han er en af dem, 
der har udæsket kong Modus, at han har foretaget denne spejder- 
færd, betaget af dronningens store dejlighed, og at alt, hvad han har 
røbet for hende om Lasternes konge og hans hær, er fuld sandhed. 

- Saa sagde kongen til dronningen: »Frue, siden han har talt sand- 
hed, vil jeg vise ham høviskhed, som jeg har lovet ham. Han er 
ganske nøgen; I skal give ham hans kappe tilbage, saa at han kan 
dække sig med den. Og fordi han hedder »Falsk-Elskov af glødende 
begær«, vil jeg, at han skal behandles, som hans navn kræver det. 
Jeg vil og byder, at Afholdenhed (Abstinence) skal tage ham under 
behandling og yde ham alt, hvad hun (Abstinence) finder for godt 1 
overensstemmelse med hans brøde og hans navn, og at han faar 
groft brød og vand til sit livsophold; og pas paa, at han ikke slipper 
bort herfra, før jeg siger eder det.« Da kongen havde givet sine 
befalinger med hensyn til Falsk-Elskov, vendte han tilbage til vin- 

duet og sagde: »Falsk-Elskov, jeg har givet mine befalinger med 
hensyn til eder og gaar nu bort. Mor eder nu godt og se til, at 1 
ikke keder eder, og betænk, hvorledes de, der nærer falsk elskov, 
stundom bliver narrede. V i r g i 1 har ogsaa hængt under et vindue 
ligesom I. Kvinder er overmaade snilde: Adam blev bedraget af 
dem, og dog var han den mest fuldkomne mand; Samson, der var 
den stærkeste af alle, blev bedraget af dem; Sal o mon, der var 
den største vise, blev bedraget af dem; dette maa være eder en 
trøst.« 

Falsk-Elskovs eventyr genoptages if. Nyrop senere, og der for- 
tælles, hvorledes »Misundelsens konge« og »Haabets konge« udsen- 
des af »Lasternes konge« for at befri deres fangne kammerat, og 
hvorledes dronningen, fortørnet over de udsendtes tale, lader Falsk- 
Elskov kaste ned af kurven o. s. v.; men han meddeler intet nær- 
mere. 

Hvad kurvemotivet angaar, stammer dette naturligvis fra Vir- 
gils eventyr; men ellers maa den gamle franske fortælling karak- 
teriseres som en version af den berømte novelle om »den dydige 
kvinde og galanerne«*, der netop ved sammenarbejdeisen 
med Virgilsagnet har faaet sin ejendommelige form. Kurven, der i 
modsætning til alle andre versioner .hejses n e d i stedet for at hejses 
o p, svarer til de beholdere, kufferter og skabe, i hvilke galanerne 
saa ofte indelukkes. Allerede paa stGpa’en i Rharhut (se s. 80) ser 
man en kvinde, der staar foran en konge, som sidder paa sin trone: 
hun har ladet tre store kurve aabne, i hver af hvilke der viser sig et 
ynkeligt mandshoved, medens to kulier bringer en fjerde kurv, der 
ogsaa skal* aabnes. Der sigtes utvivlsomt her til en novelle, i hvil- 
ken flere formaacndc galaner efterstræber en dydig og trofast 
hustru, der tilsyneladende giver efter, indbyder dem til sit hus tif 
forskellige tider samme nat og saa — ved mandens foregivne eller 

* Udførlig behandlet af Cosquin i Romania, T. XL, 1911, p. 82 ff. 
og særlig p. 486 ff.: Lxeursus III: Le conte de Thonnéte femme et les galants. 
— Se fremdeles R. Kohier: Kleinere Schriften, II, s. 444—464. — A. Chri- 
stensen: Fortællinger og Fabler af persiske Rammeværker (Studier fra 
Sprog- og Oldtidsforskning, nr. 40), s. 22 ff. og 41. — V. d. Hagen: Ge- 
sammtabenteuer, III, nr. 62: »Die dri miinche von Kolmære« med talrige 
anførte paralleler. — La Fontaine: Le conte d’une chose arrivée å Chåteau- 
Thierry (Moland. T. III, p. 58) hører herhen. 

virkelige ankomst — lader dem skjule sig i en kiste, et skab eller 
lignende, som hun derpaa lukker i laas. Fortællingen findes oversat 
paa Tibetansk (af Schiefner i Mélanges asiatiques, VII, s. 716 ff.; Ral- 
ston: Tibetan Tales, VIII) og i Jåtaka 546, fremdeles i en mængde 
deraf afledede orientalske og europæiske former med rige variatio- 
ner. I en anden gruppe rejser galanerne, der ikke har set kvinden, 
men hørt om hendes store skønhed og trofasthed, den ene efter den 
anden til hendes opholdssted for at forføre hende eller befri deres 
forsvundne forgænger(e), men sættes med snildhed under laas og 
lukke paa knap kost og maa endda ofte arbejde for føden. Det er 
denne »anden gren« (efter Cosquins sondring), Fausse-Amours even- 
tyr staar nærmest. 

Dronning Racio er en overmaade snild kvinde, men hendes list 
er vel anbragt og ikke uberettiget. I de fleste andre versioner staar 
den skønne derimod ingenlunde med palmer i hænderne og fortjener 
til fulde at gælde som afskrækkende exempel paa kvindelig rænke- 
fuldhed. Dette er saaledes i høj grad tilfældet i den form, der (vist- 
nok i stærkt moderniseret stil) meddeles af L e g r a n d d'A u s s y 
(Fabliaux et Contes, 1829, I, p. 288 ff.), og som han vil have funden 
som episode i et manuskript af Lancelot-romanen paa prosa (rimi. 
13. aarh.). Her er den uheldige vismand ikke Virgil, men den berømte 
græske læge Hipp o krates, der just har opnaaet stort ry i Rom 
ved at genopvække kejser Augustus’ døde neveu til livet (i virkelig- 
heden levede Hippokrates c. 400 f. Chr.O, hvorfor kejseren hædrer 
ham med en statue ved siden af sin neveus. En fornem, smuk og 
aandrig gallisk dame, der just opholder sig i Rom, ser den store 
læges statue, brister i latter over den hædrende indskrift og ud- 
bryder: »Jeg vidste ikke, at Rom i dette øjeblik var i besiddelse af 
en gud, og derfor undrer det mig, at folk endnu dør her. Nu vel! hvis 
man bare vil overlade mig denne lille guddom én eneste dag, svarer 
jeg med mit hoved for, at jeg skal gøre ham til den største nar blandt 
alle mennesker«*. Man meddeler Hippokrates denne ytring; han 
er uforsigtig nok til at søge den farlige dames bekendtskab og bliver 
i den grad bedaaret af hendes skønhed og aandrige samtale, at han 
gribes af den heftigste elskov. Til sidst bliver han syg af tilbage- 
trængt lidenskab og faar foruden af kejseren og fornemme damer 
besøg af den dejlige (lallerindé, der er overmaade blid og huldsalig 

* Sml. ovenfor s. 74 og 130. 

og faar ham til at tilstaa sin kærlighed. Hun hykler stor rørelse og 
lover at lindre hans kval; da imidlertid saa mange øjne vogter paa 
hende, maa der handles forsigtigt, og han maa selv udtænke et mid- 
del, der gør deres møde farefrit. Hippokrates, hvem det sødeste 
haab vinker, bliver snart rask igen. Da han atter møder sin til- 
bedte, spørger hun, om han saa har fundet et middel. Han svarer 
bedrøvet, at det desværre har været ham umuligt. »Saa skylder 1 
mig tak,« svarer hun; »thi selv om jeg ikke har søgt med større 
iver end I, har jeg i det mindste haft mere held. I kender jo nok 
det taarn,' som jeg bebor. Indfind eder lidt før midnat under dets 
mure med en kurv, der er stor nok til, at I kan sidde i den. Saa vil 
jeg, medens mine tærner sover, komme méd min kusine, som jeg 
har forstaaet at vinde for os, og sænke et reb ned til eder, til hvil- 
ket 1 skal binde kurven fast. Saa snart I sidder i den, hejser vi eder 
op, og saa haaber jeg, at tiden er kommen til uden ængstelse og 
uden frygt at give eder beviser paa min ømhed.« Hippokrates gaar 
i fælden, udbryder i de varmeste taksigelser og gaar strax ud for at 
købe en kurv. Med største utaalmodighed afventer han nattens 
komme, og da han formoder, at alle sover, begiver han sig til taar- 
net med sin kurv og finder til sin ubeskrivelige glæde, at rebet 
allerede hænger ned. Han binder hurtig kurven fast, tager plads i 
den og giver signal til, at man skal hejse ham op. Man begynder 
ganske vist derpaa; men da han er naaet et godt stykke op, binder 
damen rebet fast; hun lader ham blive hængende, hvor han er, og 
fjærner sig, idet hun ønsker ham en rolig søvn og behagelige 
drømme. Nu maa I vide (fortsætter fortællingen), at der dengang 
herskede en ejendommelig skik i Rom: For visse overtrædelser, 
der ikke fortjente døden, blev de skyldige saaledes ophængte en 
hel dag paa taarnet i en kurv, som man af ,den grund kaldte »de 
dømtes kurv«. Da Hippokrates saa sig fangen i snaren, blev han 
fortvivlet og forbandede tusinde gange elskov og kvinder; men det 
var for sent; han maatte tilbringe natten i denne situation. Dagens 
frembrud tjente for ham kun til at gøre hans skam aabenbar. For- 
gæves skjulte han sit ansigt i hænderne; alverden genkendte ham, 
man kom nærmere, og hele dagen igennem var han udsat for pøbe- 
lens spotteglosser og hujen. Vagtposterne ved taarnet, der formodede, 
at han hang der paa kejserens befaling, tog sig vel i agt for at tage 
ham ned. Om aftenen kom Augustus til alt held tilbage fra jagten, 
og overrasket over at se en mand i kurven, uden at han havde be- 

falet at hænge ham op, spurgte han, hvem det var. Man svarede, 
at det var Hippokrates, og han befalede øjeblikkelig, at man skulde 
lade ham komme ned, idet han forbitret erklærede, at han vilde 
hævne ham eftertrykkeligt. Men da han fik at vide, hvorledes 
lægen var kommen i denne beskæmmende stilling, lo han blot deraf, 
og i lang tid gjorde hans baroner sig lystige derover sammen med 
ham. 

I en fortælling, der endnu skal leve paa folkets læber i Sulmona, 
OVids fødeby, er denne berømte elskovsdigter den lidet misundelses- 
værdige helt i kurveeventyret. * I en byzantinsk krønike tildeles 
denne ære kejser Leo VI filosoffen (886—912), en meget lærd herre, 
hvem man tillagde lignende vidunderværker i Konstantinopel, som 
Virgil skulde have frembragt i Rom.** I det hele gør det ikke saa 
nøje med personen, naar det blot er en ved lærdom og visdom ud- 
mærket mand, hvorved kvindekønnets magt og træskhed stilles 
endnu bedre i relief. Fremfor alle knyttes fortællingen dog til Vir- 
gil, ved siden af Aristoteles den mand, der nød størst visdomsry i 
middelalderen. Sagnet genfortælles atter og atter og varieres paa 
forskellige maader, men hovedtrækkene fastholdes i reglen godt. 
Man kender en mængde franske, tyske, italienske (og spanske) for- 
mer fra 13. — 16. aarh.*** Den intrigante skønne er snart en fornem 
ung dame i Rom, snart kejserens egen datter; paa Enenkels version 
nær synes hun overalt at være en ung pige eller muligvis ung enke. 
Efter én kilde var denne kejser Cæsar, og dennes mord skyldtes 
Virgils venner, der vilde hævne den tort, han havde lidtt- Ifølge 
en anden text var det Nero; det kom ikke saa nøje an paa et navn. 

Til kurvehistorien knyttes i de fleste versioner et efterspil, der 
fortæller om den bedragne vismands exemplariske hævn over den 
lumske skønne. Denne anden akt er sikkert ikke oprindelig. Den 

* Comparetti, II, p. 126: Ovidio — che veramente per le sue poesie e 
avventure galanti lo merito piii di Virgilio. 

** Liebrecht: Neugriechische Sagen i Zeitschr. f. Deutsche Philologie, 
herausgeg. von Hopfner und Zacher. 2. Bd. Halle 1870, s. 177 ff. 

*** Comparetti aftrykker et stort udvalg, II, p. 183 ff., men tallet kan let 
forøges. HansSachs har behandlet æmnet to gange (Sammtliche Fabeln 
und Schwanke von Hans Sachs. Herausgeg. von Edmund Goetze. 2. Bd., 
S. 224 og 5. Bd., S. 146): Der Filius (Fillius) im korb. Begge disse bear- 
bejdelser hviler paa Enenkel og medtager hævnen. 

t Graf: Roma nella memoria e nelle immaginazioni del medio evo. To- 
rino 1882—83. Vol. I, p. 276 ff. 

mangler i Hippokratesfortællingen, der trods sin udviklede litterære 
form dog i og for sig er mere primitiv end Enenkels version og paa- 
faldende minder om »Asketen og hetæren« (s. 71 ff.) og Ekacringa- 
sagnet (s. 76 ff.). Alle tre noveller har næmlig det til fælles, at en 
skøn kvinde daarer en vis og højtanset mand for at nyde -hans yd- 
mygelse under hendes sejrende ynde og skønhed. Et oprindeligt 
slægtskab er derfor højst sandsynligt. Derimod findes hævnen vist- 
nok i alle former, hvor Virgil er kurvehelten*, ogsaa i Enenkels 
version, hvor den mindst af alt er paa sin plads, medens man sna- 
rere kunde have undt den ondskabsfulde Gallerinde en lille tak for 
sidst**. Denne hævn hører til de i højeste grad raa og sjofle for- 
tællinger, som middelalderens anekdotelitteratur er saa grumme rig 
paa. Ofte mangler de ingenlunde et vist grovkornet vid, men de 
er lidet præsentable for ærbare øren. Troubadourdigtning og minne- 
sang og den høviske digtning overhovedet holder sig fri for sligt; 
her er tonen ædel og skøn, ingen raa ord tilstedes, og kvindens 
værdighed æres, hvilket naturligvis ikke udelukker skøn sanselig- 
hed og erotisk skælmeri***. Kun filistre tager forargelse af sligt. 
Men med den høviske digtnings begyndende forfald i det 13. aarh. 
breder disse folkelige frembringelser sig stedse mere. 

Jeg skal imidlertid forsøge saa vidt gørligt at antyde Virgils 
hævn efter Enenkels fremstilling (sprogkyndige kan læse den under 
texten): Den krænkede vismand, hvis trolddomskunst saa ganske lod 
ham i stikken, da han hang i kurven, lader al ild i Rom gaa ud, og 
det er umuligt at tænde den igen. Romerne beder Virgilius om 
hjælp, og efter nogen vægring erklærer han, at kun den kvinde, paa 
hvis taarn han har hængt, kan frelse dem. Man iler til hende, og 

* Comparetti (11, p. Il8f.) omtaler en engelsk version, hvor hævnen af- 
viger fra den almindelige form. men stemmer med et puds af Heliodorus, 
Virgils forgænger som troldmand: alias (mulieres) iter facientes falsa flumi- 
nis specie objecta indecore nudari compulit et per siccum pulverem quasi 
aquam ambulare. 

** I en episode i den franske Roman du Saint-Graal, hvor Hip- 
pokrates ligeledes er kurvehelten, hævner han sig dog. men paa en anden 
maade end i de andre versioner. Han gør næmlig ved hjælp af en trylleurt 
den skønne Oallerinde forelsket i en hæslig dværg; kejseren og hele hoffet 
finder hende i dette utyskes arme. og hun dømmes til at ægte ham (Com- 
paretti, II. p. 117. Annales archéologiques, T. VI, p. 150 f.). 

*** Se f. ex. den henrivende skildring af Reinfrit’s og Yrkåne’s bryllupsnat 
i Reinfrit von Brfmeswic, v. 10738 ff. 

med stor møje bevæger hendes frænder hende til at gaa til Virgil. 
Han erklærer, at det nu staar til hende, om folket skal reddes eller 
gaa til grunde. Hun synes, at hun alt har døjet nok for hans skyld ; 
men han er ubevægelig, og endelig maa hun bede ham sige, hvad 
lian fordrer. Da forlanger Virgil, at hun skal stille sig op i en al- 
deles ubeskrivelig positur paa en sten; saa skal alle folk hente ild 
paa hendes person, og de maa komme én for én, og ilden kan ikke 
meddeles fra mand til mand.* Den ulykkelige kvinde vægrer sig 
forgæves; da alle andre midler er udelukkede, lader hendes mand 
hende til sidst binde og lægge paa stenen, og nu foregaar ildtæn- 
dingen. Den arme, ulykkelig kv-inde, der lønnedes saa slet for sin 
troskab, var nær død af skam.** 

Paa lignende maade skildres Virgils hævn i de fleste andre ver- 
sioner, f. ex. hos S e r c a m b i (Renier, nov. 31), hvor damen hedder 
Tsifile og er en datter af kejser Hadrian.*** Ogsaa kejser Leo tager 
denne hævn over sin lumske skønne, hvilket synes at tyde paa, at 
kurvemotivet og hævnen, der oprindelig er adskilte træk, begge er 
indvandrede fra Orienten og bievne forenede hos Byzantinernet. 
Ildslukningen findes virkelig uden nogensomhelst forbindelse med 
kurvemotivet i en orientalsk fortælling+t, i hvilken en mægtig trold- 
mand, der er bleven vred paa kaliffens vezir, slukker al ild i Bag- 
dad og gør det umuligt at tænde den igen. Efter tre dages forløb' 
er der almindelig fortvivlelse i hele byen. Kaliffen befaler, at trold- 
manden skal skaffe ild, men han forlanger, at veziren først skal 

* V. 381 ff. : Vrauwe, seht ir disen stain, | dar auf siilt ir sten alain, | 
Daz gewant siilt ir ab ziehen, | ab dem stain siilt ir nicht vliehen. 1 Ir 
siilt nicht haben wan ain hemde, I ander klaider sint eu vremde, I Und siilt 
ir das aftermuoder zVår | hinden auf heben gar 1 Und an allen vieren 
stån: | ze hånd so sol weib und man 1 ziinden vor dem hindertail ... I 
so begint der after lunden. 

** Man har undertiden villet finde slægtskab mellem kurven -J- hævnen 
og Boccaccio’s Decameron, VIII, 7, hvor studenten Rinieri tager en yderst 
barbarisk hævn over en ung intrigant enke, der har spillet ham et i sand- 
hed grusomt puds. Aandsslægtskab er der, men næppe mere. 

*** Slutningen lyder med ægte Sercambisk grovkornet humor: e per 
questo modo convenne, che tutti quelli di Roma, maschi e femmine, vedes- 
sino il culo a Isifile, perché non volse che Vergilio gliel vedesse. 

t If. Liebrecht (Germania, I, s. 257 ff.) fortælles omtrent det samme om 
troldmanden Heliodorus, der hævnede sig paa en kvinde i Byzanz. Sml. 
Comparetti, II, p. 118. 

tt Meddelt af Liebrecht i Germania, X, s. 415. 

kysse en ihund i bagen. Det sker, og ilden brænder igen. Endnu én 
lignende ganske kort eller nærmest ufuldstændig østerlandsk anek- 
dote kendes; her skal ilden tændes ved bagen af en død hunde- 
hvalp*. Den første fortælling er henlagt til det 13. aarh., men kan 
derfor godt være meget ældre. Det er højst sandsynligt, at dette 
motiv fra Orienten er vandret til Byzanz, hvor man da kan have 
bragt det i forbindelse med kurvemotivet paa en maade, der kun 
er lidet smigrende for de kristne nationers agtelse for kvinden. 
Denne forbindelse er næppe foretaget i Orienten; for den har det 
kristne, af munkemoral og kvindeforagt officielt beherskede Europa 
»æren«. En saa modbydelig og gemen tanke er næppe fostret i den 
islamitiske verden, der ganske vist plejer at betragtes som kvinde- 
underkuelsens og kvindeforagtens Eldorado, men hvorfra det ikke 
desto mindre synes, at ridderlig aand, ærbødighed for kvinden og 
en beaandet opfattelse af kærligheden har fundet vej til Europa paa 
korstogenes tid**. Selve kurvemotivet stammer ligesom ildsluk- 
ningen muligvis fra Orienten. I 1001 Nat hører man i hvert fald om 
en kurv som befordringsmiddel til et natligt elskovsmøde, men uden 
nogen underfundighed fra kvindens side (Le Livre des Mille Nuits 
et une Nuit, trad. par J. C. Mardrus, T. VII, p. 207 ff.); i en bud- 
dhistisk Jåtaka (ved Chalmers, Vol. I, nr. 62) smugler en listig gam- 
mel kvinde den unge elsker ind til en brahmans omhyggelig bevog- 
tede hustru i en blomsterkurv; hos Somadeva (Tawney II, p. 234 ff.) 
hejser en kongedatter sin tilbeder op til sig paa en stol, der er bun- 
den til et reb. Dette er dog ikke et fuldt tilstrækkeligt bevis. Idéen 
til et saadant befordringsmiddel var jo i og for sig simpel nok og 
behøver ikke at være hentet langvejs fra. Kurven findes da ogsaa 
adskillige gange brugt i elskovens tjeneste i europæisk litteratur: I 
Boccaccio’s roman »Filocolo« skjuler Fiore sig i en blomsterkurv 


* Liehrecht citerer (anf. sted) Freytag: Arabum proverbia 2,445. 
nr. 124: Occurrit podici caniculæ. — Narrant, regem quendam Edessæ extinc- 
tis ignibus imperasse, ut homines ignem ad podicem caniculæ mortuæ ac- 
cenderent. Hane autem ob causam emigrasse. Som bekendt, foragter 
Orientalerne hunden som et urent dyr. 

** Dette dunkle spørgsmaal er sikkert langtfra klaret. Men sammen- 
ligner man de henrivende digte hos Schack: »Poesie und Kunst der 
Araber in Spanien und Sicilien« og i »Anthologie de l’amour Arabe« (Paris, 
Mercour de France, 1911) med den høviske tids poesi, er den aandelige 
overensstemmelse slaaende. 

og hejses saaledes op i taarnet til sin elskede Biancofiore; en minia- 
tur i et tysk minnesangcrhaandskrift viser, hvorledes hr. Kristian 
von Hamle hejses op paa borgen til sin tilbedte i en kurv. 

Den strammeste af alle kurvehistorier er dog den, der fortælles 
i nogle islandske V i r g i 1 i u s - ri m u r,* der vil være forfattede 
for Snorri (Sturlasson?); de er .særlig interessante derved, at de 
sammenkobler ridemotivet, ogsaa dette i en yderst utreret form, 
med kurve- og hævnmotivet. Indholdet er følgende: 

I de sydlige lande lever en stor mester ved navn Virgilius; han 
er lærd og erfaren i al slags list. Alle piger er ham til villie. En 
mægtig hersker har en smuk datter, der ogsaa er godt inde i af 
lærdom. Han indbyder Virgilius og fører ham efter hans eget ønske 
til sin datter. V. siger, at han higer efter at favne hende; alene af 
den grund er han kommen. Hun kalder ham en daare og truer ham 
med en slem medfart, hvis han siger det endnu engang. Han gaar, 
men kommer næste dag igen og siger, at hvis hun atter afviser ham, 
vil han anvende list og volde hende skam. Vil hun derimod frivil- 
lig føje ham, skal ingen faa det at vide. Paa dette vilkaar giver 
prinsessen tilsyneladende sit samtykke, hvorover V. er henrykt. Om 
aftenen gaar han hen under jomfruens vindue, hvor et stærkt tov 
hænger, som han binder om sit liv; derpaa hejser prinsessen og hen- 
des tærner ham halvvejs op; men saa raaber hun til ham, at han 
skal vente der, indtil solen igen skinner. V. binder sit bælte ved 
enden af rebet, hvorved han kommer jorden et stykke nærmere. 
Længe holder han fast ved bæltet, men maa til sidst give slip, falder 
ned paa den stenede grund og slaar hænder og fødder slemt. Jom- 
fruen trækker fornøjet tovet op og kommer derved ogsaa i besid- 
delse af det guldprydede bælte. V. lister sig hjem og maa gaa i 
seng; først efter længere tids forløb er hans saar lægte. 

Da V. igen er rask, sender prinsessen en af sine tærner til ham 
og lader ham kalde til sig. Glad springer han op, tager sine bedste 
klæder paa og begiver sig til hende. Hun lover ham sin 
elskov, hvis han vil gaa ind paa at tjene hende som 
li e s t paa en ridetur. Uden at betænke sig gaar han ind der- 
paa. Jomfruen lægger en sadel paa ham, spænder sporer paa sine 

* Meddelte og oversatte i udtog af Kdlbing i Beitrage zur vergleich. 
(iescli. der romaut. Poesie und Prosa des Mittelalters. Breslau 1876, s. 
220 ff. og 234 ff. 

fødder og jager nu sin hest hele den udslagne dag over bjærge og 
dale, over stok og sten, gennem skov og krat; først om aftenen 
driver hun ham tilbage til hallen, men afviser ham haanligt, da han 
kræver den lovede løn. Frygtelig tilrakket og udmattet mere kry- 
ber end gaar han hjem og lægger sig til hvile. 

Først efter lang tids forløb kommer V. sig; alle erfarer, hvor- 
ledes det er gaaet ham, og haaner ham for hans vanheld. Han 
tænker paa hævn. En morgen, da folk staar op, er ilden slukket 
overalt i byen, og en hel inaaned igennem er alle forsøg paa at 
tænde den forgæves. Da kongen en morgen forlader sin hal, møder 
han en gammel mand (aabenbart Virgilius selv, der har paataget sig 
denne skikkelse ved trolddom); denne giver ham at forstaa, at han 
nok kender et middel, der kan hjælpe; men det vil volde megen 
forargelse. Kongen skal sammenkalde folket til thing og lade ind- 
rette en smedeesse med otte blæsebælge paa et højt bjærg.'* Saa 
skal man hente hans datter, prinsessen, og klæde hende af; fire 
mænd skal holde hendes ben over essen, medens hendes hoved lig- 
ger paa jorden, og derpaa skal alle blæsebælgene sættes i gang. 
indtil der blusser ild op mellem frøkenens ben. Det er den eneste 
maade, hvorpaa ondet kan afhjælpes. 

Kongen bliver rasende, men maa dog til sidst handle efter for- 
skriften, der følges, som ovenfor angivet, og beskrives meget ind- 
gaaende. Blæsebælgene maa arbejde meget længe, indtil endelig 
røg og derpaa ild viser sig. Den gamle mand er den første, der 
tænder; efter ham følger de andre. Jomfruen lister sig beskæmmet 
og mat hjem; hun indser, at den skam, hun har villet tilføje Vir- 
gilius, er falden tilbage paa hende selv, og hun tilføjer, at saaledes 
skal det gaa enhver pige, der vover at spotte en mand. Hun be- 
mærker derpaa mismodig, at damerne burde lade sig belære at 
hendes exempel i deres opførsel mod mænd.** 


* Jeg har mine stærke betænkeligheder ved at meddele det nærmest 
følgende. Men da fremstillingen, om end stram nok, ikke er nær saa raa 
som hos Enenkel, da endvidere Kolbing ikke har generet sig ved at give 
den (endda lidt udførligere) paa Tysk, og da endelig hans bog er tilegnet 
en dame og studiefælle, kan det vel ogsaa gaa paa Dansk. 

** Kolbing meddeler, at en afskriver har moret sig med at illustrere 
ildtændingsscenen: Wie es scheint, ein leser hat zu diesem allerdings etwas 
bedenklichen bilde, auf dem die prinzessin in jener wenig beneidungswer- 
then situation abgebildet ist, bemerkt: »f>etta er slem figura«. 

12 

Kurvemotivet gaar igen i en ganske kort og meget ubetydelig 
tysk folkesang »Der Schreiber im Korb«. 4 Denne gør haneben 
for en jomfru fin i huset paa torvet; hun hejser ham ved midnatstid 
op til taget i en kurv, men lader ham derpaa falde ned, saa at han 
baade faar skam og smærte (sml. den islandske version). Om hævn 
er der ikke tale. 

Ifølge Dunlop-Liebrecht (Gesch. der Prosadichtungen 1851, s. 483, 
anm. 253) findes kurvehistorien (ogsaa hei uden hævn) desuden 
hos den italienske novellist F o r t i n i (d. 1562) og i den tyske for- 
fatter A. F. E. Langbeins (1757 — 1835) fortælling »Der Korb«. 
At dømme efter indholdsangivelsen hos Comparetti 44 , synes Fortini's 
novelle at staa den tyske folkevise meget nær. Langbeins fortælling 
har jeg ikke kunnet finde.* ** ***4 * Disse senere genfortællere har erstat- 
tet den store Virgilius med en sølle skriver eller skolemester, thi 
en saadan er helten hos Fortini og rimeligvis ogsaa hos Langbein, 
der holder meget af at gøre sig lystig over disse paa hans tid lidet 
ansete medlemmer af samfundet. Ifølge Nyrop findes kurvehistorien 
(uden hensyn til nogen historisk person) i en endnu levende fransk 
folkesang.t 


* Simrock: Die deutschen Volksbiicher, VIII, nr. 257, s. 396. 

** Vergilio nel medio evo, II, p. 117: Un pedante credendosi andare a 
giacere con un gentildonna si lega nel mezzo perché ella lo tiri su per una 
finestra, resta appicato a mezza via; dipoi messolo in terra con sassi e 
randelli gli fu data la corsa. Paa disse arme informatorer er der frit slag 
i de italienske noveller. — Fortini’s novelle skal findes i Bibliot. Portat. del 
Viaggiatore. Firenze 1834, vol. V, p. 1162. Det kgl. bibl. ejer kun: Pietro 
Fortini: Tre novelle inedite (Scelta di Curiositå letterarie. Disp. CLV.) 

*** Den findes ikke i »Schwånke von A. F. E. Langbein. 1 — 2. Biind- 
chen. Neue verbesserte Auflage. Leipzig 1795«; thi den nydelige og kvikke 
lille fortælling »Die Korbchen« (II, s. 159 ff.) har et helt forskelligt indhold. 
Erste Auflage har ikke været mig tilgængelig. Heller ikke i »Gedichte«. 
I — II. Leipzig 1800, »Talismane«. Berlin 1801 — 2 og »Marchen und Erzahluti- 
gen«. Berlin 1821 findes »Der Korb«. Til Langbeins øvrige produktion har 
jeg ikke haft adgang. 

t De Puymaigre: Chants populaires recueillis dans le pays messin, 
p. 151. Findes ikke paa vore bibliotheker. 

XI. 

RIDE- OG KURVEMOTIVET I BILLEDLIGE 
FREMSTILLINGER. 


Et talende vidnesbyrd om den store yndest, Aristotelessagnet 
og kurvehistorien nød i middelalderen, er de talrige billedlige frem- 
stillinger, der ikke engang udelukkedes fra kirkerne. Dotte tilsyne- 
ladende saa paafaldende forhold finder allerede en god forklaring 1 
middelaldermenneskets barnlige tilbøjelighed til næsten uden over- 
gang at springe fra dyster alvor til kaad skæmt, fra løssluppen livs- 
glæde til den mørkeste askese og overhovedet at forbinde de mest 
uensartede ting uden at være sig uoverensstemmelsen bevidst. Her- 
til kom den symbolske betydning, som let kunde tillægges endog 
meget verdslige billeder og saaledes berolige en muligvis forarget 
fromhed, det samme middel, der i saa rigt maal anvendtes paa den 
gamle hedenske litteratur. Kirkerne spillede desuden en uhyre rolle 
i middelalderens liv og tjente ikke blot religiøsitetens krav; en skøn 
og herlig kirkebygning var byens stolthed; her samledes borgerne 
ikke sjældent til offentlige møder, her spadserede man ofte op og 
ned i midtskibet, her knyttedes undertiden elskovsintriger, her kunde 
endog stundom danses,* her fejredes ikke blot kirkelige fester, 
men ogsaa ofte lystige optog, der undertiden synes at have antaget 
en endog meget løssluppen karakter,** ligesom passionsskuespillene 
med deres i den alvorlige handling indlagte løjer og djærve komik 
ofte opførtes i eller ved kirkerne. Gejstligheden var gennemgaaende 
overordentlig taalsom overfor slige udslag at lystigt lune. Den 
tillod endog parodier, der i vore dage vilde betragtes som absolut 
blasfemiske. »Banstraalen slyngedes kun mod dem, der tvivlede 
om dogmerne, ikke mod dem, der gjorde løjer med dem«.*** Enkelte 

* Dans foran kirken, paa kirkegaarden og stundom 1 kirken omtales 
med stor forargelse af dominikaneren Etienne de Bourbon (udg. af 
Lecoy de la Marche, nr. 194, 195, 275, sml. 185) i det 13. aarh. 

** Se f. ex. Havelock Ellis i Neue Generation 1910, s. 476 ff. (Die 
Orgie). Schnaase: Gesch. der bildenden Kiinste. Diisseldorf 1850, 4. Bd.. 
1. Abth., s. 372 ff. 

*** Professor Nyrop: »Profan kunst i middelalderens kirker«, s. 15 f. 
(Aarbøger for nord. Oldkyndighed og Historie. 1913, III. Række, 3. Bd.). 

fromme ivrere som den hellige Bernhard protesterede vel med aske- 
tisk forargelse mod kirkebygningernes pragt og mod disse monstrøse 
billeder af halvt menneskeligt, halvt dyrisk udseende og andre fabel- 
væsner, der forstyrrer andagten og koster alt for mange penge;* 
men det var (heldigvis) en røst i ørkenen. Derfor finder vi i de 
hellige haller grumme hyppigt satiriske, belærende eller muntre, ja 
uanstændige billeder ved siden af helgenernes og martyrernes. Man 
ser ræven prædike for hønsene**, æslet, som læser, underviser, spil- 



Efter Bon de Guilhermv i Annales archéologiques. T. VI. 

ler skak eller paa harpe i munkekutte, og andre træk af dyrefablen, 
ved hvilke de gejstlige stundom selv synes at have villet ironisere 
over deres mindre værdige kaldsfæller, ligesom de utallige gange 
har gjort det i litteraturen. Heller ikke mangler episoder af den 
ridderlige poesi, særlig Artuskresen, eller æmner fra den gamle digt- 
ning som f. ex. den vel kendte og meget yndede fortælling om 
Pyramus og Thisbe. Men det maatte ligge særlig nær at illustrere 
de sagn, i hvilke en stor og berømt mand bliver elskovens nar, da 

* F. de Guilhermy: Iconographie des Fabliaux (Annales archéologiques, 
T. III, 1845, p. 13 f.) 

** F. de (juilhermy, anf. v.; Nyrop, s. 9 i. Langlois: Stalles de la Cathé- 
drale de Rouen, nr. 87 viser en kutteklædt ræv paa en prædikestol med en 
hane og en and som tilhørere; en kapret kylling stikker imidlertid hovedet 
op af prædikantens hætte. 

dette æmne saa glimrende understregede den ideligt gentagne munke- 
morallære: »Sky den farlige kvinde med hendes forføreriske kun- 
ster«. Man opnaaede ved slige billeder baade at gavne og fornøje, 
maaske ofte mest det sidste, og det kan jo hænde, at en og anden af 
de kirkelige kunstnere har været ret verdslig sindet. Man kunde 
jo ogsaa tyde disse billeder saaledes: »Hvad vilde den gamle nar 
paa den galej?« Kirken tjente ligefrem som en broget billedbog 
for middelalderens store, naive børn. 

Den smukkeste fremstilling af ridemotivet, der meget godt kan 
være en illustration af Henri’s Aristotelessang, findes paa fagaden 



Nvrop i Aarb. f. nord. Oldk. og Hist. 1913, s. *21 efter Emile Male: L'art 
religieux du XIII« siécle en France. Paris 1898. 

af domkirken i Ly on og skal stamme fra det 14. aarh. Løvet i bag- 
grunden viser, at scenen foregaar i en have. Aristoteles er iført 
en lang filosofkappe og bærer en art kalot paa hovedet. Hans ansigt 
skal have et ydmygt udtryk, hvilket til nød kan ses paa det ene 
billede. Den unge pige sidder »smuk og smilende« paa hans ryg i 
»bar særk« (pure chemise) med sit skønne haar sammenholdt af et 
simpelt baand. Man ser ret tydeligt sadelen under hende. I venstre 
haand holder hun tømmen, der staar i forbindelse med bidslet i filo- 
soffens mund, medens hun i den højre løfter en slags krabask. I 
hjørnerne for oven ses Alexander og hans elskerinde.* De hos- 
føjede afbildninger, der ikke er ganske ens, supplerer hinanden. 

* Bon de Guilhermy: Iconographie des Fabliaux (Annales archéolo- 
giques. T. VI. Paris 1847, p. 151 f.). 

Ikke langt fra Paris ligger det gamle abbedi Cadouin, hvis 
korsgangs rigdom paa herlige skulpturer skildres begejstret i et brev 
fra 1830, der samtidigt bittert klager over, at man har fyldt halv- 
delen af korsgangen med brænde og planker og indstalleret svin (!) 
i den anden halvdel. Denne klage bevirkede dog, at klosteret blev 
erhvervet af departementet 1838 og saaledes reddet fra videre øde- 
læggelse. I denne korsgang ses ridescenen fremstillet paa en 
slutsten af hvælvingen, medens en søjle i det østlige galleri skildrer 
Virgils eventyr. Kunstneren har gjort denne søjle til det af 



Fra korsgangen i Cadouin. 

Efter Bon de Guilhermy i Annales archéologiques. T. VI. 

den skønne Romerinde beboede taarn og som kapitæl givet den en 
krans af murtinder og »machicoulis« (fremspring, der bærer tinderne 
og muliggør anbringelse af skoldehuller). For neden i taarnet stu- 
derer Virgil en magisk bog, der lige kan skimtes i vinduet, og mod- 
tager besøg af en lille djævel. Dette er ligesom en indledning til 
fortællingen. Højere oppe hænger en stor kurv, der næsten ligner 
en baad. Rebet, der bærer den, er fastbundet til vinduesposten 
ovenover. Den figur, der forestillede Virgil, er ødelagt; paa muren 
kan lige skimtes et stykke af en haand, der holder fast om rebet. 
To elegant klædte unge kvinder (den romerske dame og hendes 
kammerpige) læner sig ud af sidevinduerne. Deres hoveder mang- 
ler, men deres holdning viser tydeligt nok, at de gør sig lystige over 
den arme fange. Ovenover vinduet til venstre hæver en tredie 
kvinde sig helt ud af en aabning og støtter sig med armene til 

machicouli’erne, en farlig stil- 
ling, der viser hendes inter- 
esse for skuespillet nedenun- 
der. Ved siden af kurven ses 
et hoved i en balkon; det er 
aabenbart kejseren, der er 
vidne til Virgils ubehagelige 
situation. — De aldeles øde- 
lagte skulpturer paa en søjle 
lige overfor har maaske skullet 
danne et modstykke til den 
uheldige troldmands eventyr 
— til hellig opbyggelse for 
munkene. Andre fremstillinger 
viser næmlig et saadant mod- 
sætningsforhold: Man ser 

munke læse og meditere over 
den Hellige Skrift, medens lige 
overfor en anden munk gaber; 
man ser Samson sønderrive 
løvens gab fuld af styrke og 
tro paa Hud, medens han der- 
efter ses betvungen af Dalila*. 

Det er muligt at ødelæg- 
gelsen af figurerne skyldes 
munkene selv. Hen imod refor- 
mationstiden fik gejstligheden 
næmlig ofte samvittigheds- 
skrupler og ødelagde profane 
fremstillinger i kirkerne, som 
deres forgængere havde taalt 
uden betænkelighed, ligesom 
asketiske ivrere ved denne tid 
endnu kraftigere end tidligere 
St. Bernhard tordnede mod 
den vanhellige, stundom usøm- 
melige billedpragt og de ly- 
stige optog og fester i kir- 



* Bon de Guilhermy, anf. af- 
handling. p. 153 ff. 


Fra korsgangen i Cadouin. Efter Bon de 
| Guilhermy i Annales archéologiques. T. VI. 

kerne*. Ofte havde man ganske glemt, hvad de gamle billeder fore- 
stillede. I Cadouin holdt man Aristoteles for Samson, der blev redet 
af Dalila, og Virgil i kurven for den hellige Paulus, der steg ned fra 



Nyrop i Aarbøger for nordisk Oldkyndighcd og Historie, 1913, s.’ 12 efter 
Armand Gasté: Un chapiteau de 1 eglise Saint-Pierre de Caen. 


Damaskus' mure. Andre steder ansaa man filosoffen og damen for 
Sokrates og Xanthippe. 

I Saint-Pierrekirken i Caen (14. aarh.) ser man, naar man er 



Langlois: Stalles de la Cathédrale de Rouen. Nr. 9. 


kommen ind ad hovedindgangen, paa en af de første piller til venstre 
en mærkelig kapitæl, paa hvilken der er udhugget otte forskellige 


• F. de Guilhermy i Annales arch., T. III, p. 15. Den mørke prædikant 
Geiler von Kaysersberg (1445-1510) fik narreoptogene forbudt i dom- 
kirken i Strassburg 1482. Se C. Schmidt: Histoire littéraire de l’Alsace, 
1879, p. 351 f. 

billeder: 1) enhjørningen, der lægger sit hoved i jomfruens skød, 2) 
fønixfuglen, der opbrænder sig selv i sin rede, 3) pelikanen, der ud- 
gyder sit blod for at kalde sine unger til live igen, 4) løveridderen 
Ivain ridende paa sit trofaste dyr, 5 — 6) to farlige eventyr, som 
Lancelot maa bestaa, 7) en kurv, der er hejset halvt op paa siden 
af et taarn; i kurven sidder en ældre mand, naturligvis Virgil; 
8) Aristoteles som en ung dames ridehest.* 

Ofte frembyder kirkernes korstole overordentlig morsomme og 
vittige træskulpturer, udskaarne paa (eller vel snarere under) pa- 
tient i a'en eller m i s e r i c o r d i a’en, »barmhjærtighedens klap«, 



Langlois: Stalles de la Cathédrale de Rouen 'nr. *?*> og <171. 


under det bevægelige sæde i stolen, paa hvilken den tilsyneladende 
staacnde korherre kunde støtte sig. Paa korstolene i domkirken i 
R o u e n findes hele 86 til dels ganske fortrinlige træskærerarbejder, 
udførte omtrent 1467.** Man ser to særdeles morsomme og natur- 
tro pædagogiske scener (nr. 28 og 45), fint og realistisk udførte op- 
trin fra det daglige liv (f. ex. nr. 2, 11, 51 og 72), fantastiske fabel- 
væsner i mængde, endelig flere fremstillinger, der illustrerer kvin- 
dens magt og mandens svaghed. Saaledcs viser nr. 10 en ægte- 
skabelig scene, hvor manden faar prygl: den arme tøffelhelt ligger 
paa alle fire, medens konen sætter foden paa hans hænder og hæver 
højre arm til slag. Man ser Dalila klippe Samsons haar (nr. 37). 

* Nyrop, anf. afhandling, s. 10—12. 

** Langlois: Stalles de la Cathédrale de Rouen. Rouen 1835 med for- 
trinlige afbildninger. 

Pilaster fra l’église des Grands 
Augustins i Paris. Efter Guil- 
hermy i Annales arch. T. VI. 


Digitized by Google 


Heller ikke Aristoteles er glemt 
(nr. 9); kvinden sidder i damestilling 
paa hans ryg, ligesom kvinden paa løven 
(nr. 66, elskovs magt over styrken); 
i venstre haand maa hun have løftet en 
pisk eller svøbe; hun er iført en lang 
tætsluttende dragt med vid udskæring i 
brystet, saaledes som det var brug hos 
kurtisanerne paa Karl VI's tid. Hoved- 
tøjet, den saakaldte h e n n i n, var meget 
udbredt i Frankrig mod slutningen af det 
15. aarh. og vakte forargelse hos prædi- 
kanterne, der erklærede, at damerne var 
kendelige paa deres horn ligesom djæve- 
len paa sine kløer. To korstole er fjærnede 
for at give plads til den ærkebiskoppelige 
trone; det er beklageligt, thi den ene skal 
have haft en fremstilling af V i r g i 1 s kur- 
veeventyr. 

En elegant pilaster, der udgjorde en 
del af dekorationen i et aar 1506 opført 
kapel i Augustinerkirken (l’église des 
Orands Augustins) i Paris, hvor 
statsmanden og .historieskriveren Philippe 
de Comynes fordum havde sin grav, bærer 
en række fremstillinger, der aabenbart skal 
skildre kærlighedens triumfer over den 
menneskelige skrøbelighed. Pilastren er 
nu meget ødelagt; resterne af den bevare- 
des i 1847 i en af gaardene i »École des 
beaux arts«. Nedenfra opad har fremstil- 
lingerne følgende betydning: Aristoteles 
som hest; Eva frister Adam; Herkules 
brænder sig selv op paa Øtabjærget, hvor- 
til hans hustru jo uafvidende havde givet 
anledningen; Amor staar paa et alter og 
modtager med et hovmodigt smil mænds 
og kvinders hyldest; Virgil i kurven; 
Orpheus, der er bleven afsindig paa 
grund af Eurydikes død, strejfer om i 
Thrakiens skove; jomfruen og erahjør- 

ningen*. Den sidste fremstilling kunde muligvis indeholde en for- 
herligelse af jomfruelighedens magt og værd, hvis ikke en anden 
fortolkning var sandsynligere: Enhjørningen, det ellers ubetvingelige 
dyr, lader sig tæmme og fange af en ung jomfru; den falder altsaa 
ogsaa for elskovs magt. Vi vil senere faa at se, hvilken mærkelig 
historisk sammenhæng der er mellem det øverste og nederste billede, 
mellem enhjørningen og den ydmygede filosof. 



Metalrelief paa Kristoffer II’s tumba i Sorø. 

Efter Nyrop i Aarbøger for nordisk Oldkvndighed og Historie, 

1913, s. 22. 

Endnu flere steder i Frankrig skal Aristotelessagnet være frem- 
stillet (hugget i sten ved hovedindgangen til domkirken i Rouen, i 
abbediet Montbenoit i Franche-Comté, i musæet i Toulouse, i det 
store taarn i slottet i Amboise og rimeligvis endnu flere steder), 
fremdeles i en kirke i Lausanne. 1 Tyskland er det paavist paa en 
korstol i domkirken i Ulm.** Iiølge Schiefner (Mémoires de l'acadé- 
mie des Sciences de St.-Pétersbourg. Vlle serie. T. XXII, No. 7. 1875. 

* Bon de (iuilhermy, ani. afh., p. 157. 

** V. d. Hagen i Abhandlungen der Kgl. Akad. der Wiss. in Berlin, 
1844, s. 308 ff. 

Vorwort, s. VII) findes der i forsamlingssalen i raadiliuset i Reval 
et udskaaret billede af Aristoteles som hest under et andet billede, 
der viser Samson, der mister sit haar. Dette er dog sikkert kun 
tilfældigt fremdragne exempler, hvis tal formodentlig kunde forøges 
betydeligt. 

Sagnet naaede endogsaa til Norden. Man kender to fremstil- 
linger af det i danske kirker, den ene paa et metalrelief paa Kri- 
stoffer Ils grav i Sorø, der formodes at stamme fra slutningen af 



Fra Herstedvester kirke. 

(Magnus Petersen: Beskrivelse og Afbildninger af Kalkmalerier i danske 
Kirker. Tavle XXXVIII, 4.) 

det 15. aarh., den anden som kalkmaleri fra samme aarh.'s midte i 
Herstedvester kirke mellem Ballerup og Glostrup. Her fand- 
tes der paa triumfbuens underflade fem malede medailloner. der 
indeholdt allegorier paa de menneskelige laster og daarskaber, af 
hvilke én utvivlsomt forestiller Aristoteles som hest. Magnus Pe- 
tersen har ladet den reproducere i »Beskrivelse og Afbildninger af 
Kalkmalerier i danske Kirker.« Kbhvn. 1895, s. 89, men har ikke for- 
søgt at forklare den. Karl Madsen tydede den rigtigt i Tilskueren 
1896, s. 606, men angav fejlagtigt Herrested kirke i Svendborg amt 
som findestedet og 1519 som medaillonens tilblivelsestid. Endelig 
fandtes ridescenen fremstillet i den gamle kirke i B u n k e f 1 o syd 
for Malmø, der nu er forsvunden.* 

* Nyrop, anf. afhandling, s. 1 f. og s. 21 ff. 

Fremstillingen af Aristoteles’ ydmygelse er ingenlunde ind- 
skrænket til kirker og andre offentlige bygninger; den har ogsaa 
tjent til udsmykning paa kaminplader, juvelskrin, lavatorier, kamme, 
bogbind og andre brugsgenstande. Hos Montfaucon: A n t i - 
quité expliquée. Tome II, seoonde partie. Paris 1719 findes 
(som figur til p. 356) en afbildning af fem sammenbundne tavler, der 
ser ud som en antik notitsbog (tabellæ), hvis yderflader er figur- 
smykkede. Legrand* omtaler dem som to til bogbind (maaske af 



hellige bøger) bestemte elfenbenstavler fra abbediet Saint-Germain- 
des-Prés. Om dette er rigtigt, kan jeg ikke kontrolere, men de 
indskaarne billeder er aldeles middelalderlige. Hver yderflade har 
to felter; jeg har gengivet de to øverste. Ifølge Legrand »ser man 
paa det ene billede Hippokrates i hættekappe hængende i en kurv. 
Den galliske dame og hendes kusine staar paa taarnets top, og ved 
dets fod giver kejseren to officerer befaling til at befri lægen. Det 
andet billede viser Aristoteles, ogsaa i hættekappe (?); han kryber 
paa alle fire og bærer Alexanders elskede, medens kongen, led- 
saget af en hofmand, betragter dette skuespil fra et taarn.« Man- 
den i kurven er dog sikkert Virgil. Kejseren og de to officerer er 
en grundig fejltagelse. Naturligvis forestiller scenen til højre for 
taarnet Virgils hævn, ildtændingen paa den ulykkelige dame. Hun 

* Fabliaux ou Contes, 1829, I, noter til Hippocrate. 

ligger paa alle fire; de to staaende personer holder hver en snoet 
voxkærte, som den ene er i færd med at tænde. Langlois (1. c. p. 
172 ff.) mener, at Aristoteles er bestialiseret ved dyrepoter i stedet 
for arme; dette kan dog skyldes billedets siethed. Det, der hæver 
sig bag ham, er ikke en hale, men et træ, en hentydning til haven, 
hvor ridescenen foregaar. Personen paa taarnet bagved Alexander 
kan gærne være Hephæstion, som Langlois mener. 

Sagnet illustreres ogsaa i enkelte haandskrifter, saaledes i et 
Pariser-hdskr. af Aristotelessangen* og et tysk, der indeholder det 
ovenfor, s. 125 ff. meddelte fastelavnsspil.** Ligeledes er ifølge 
Nyrop den scene, hvor Fausse-Amour faar sit »bad«, illustreret i 
det gamle franske haandskrift. 

Mere interessant er det at finde ridescenen i en stærkt burlesk 
skikkelse paa tre sikkert til elskovsgaver bestemte træskrin 
fra det 15. aarh., alle tysk arbejde. Hovedbilledet paa laaget af det 
ene af disse skrin viser »fru Minne« (den personificerede Elskov) 
med vinger og nøgen til skødet. I stedet for paa en trone sidder 
hun paa ryggen af en skægget gammel mand, der ligger ned paa 
albuer og knæ og ser lystent op paa den skønne. Et andet billede 
viser en anden skægget gamling, der klager sin nød for fru Minne 
med ordene: »Sie hat(s) dahin« o: »Hun har taget det«, idet han 
peger paa det sted, hvor hans hjærte skulde være; men pladsen 
er tom, thi en ung kvinde, der staar i nogen afstand, holder hans 
meget store hjærte i sine hænder. Paa hver af de to langsider ses 
en ung mand og en ung kvinde, medens dertil svarende indskrifter 
tolker deres følelser.*** 

Det andet skrin viser paa alle fire sider i stærkt ophøjede og 
skarpt skaarne figurer, hvorledes »fru Minne« tæmmer allehaandc 
utysker, deriblandt ogsaa vilde, dyrisk behaarede mennesker. »Paa 
laaget ses ligeledes fru Minne eller snarere gudinden Venus, idet 
hun er nøgen; hun sidder paa en til firbenet dyr fornedret, skæg- 
get gammel mand,« der haaber at vinde den skønne rytterskes 
gunst som løn. »For øjeblikket smager det ham dog meget slet at 

* Skal findes hos Vaublanc: La France aux temps des croisades. Pa- 
ris 1847, p. 150 (ikke paa vore bibliotheker). 

** Kellers Nachlese, nr. 128. 

*** V. d. Hagen i Abhandlungen der Kgl. Akad. der Wiss. zu Berlin, 
1844: »Uber die Gemalde in den Sammlungen der altdeutschen lyrischen 
Dichter.« Zweiter Teil, s. 308 ff. 

gaa paa alle fire, hvilket en abe bagved ham røber ved at rynke 
paa næsen.«* 

Det tredie skrin er en halv fod langt og af buxbom. Laaget 
har en ramme af vinløv. Fru Venus bærer en kappe, der lader 
hendes bryst nøgent; hun hæver truende den knyttede højre haand. 
Hun sidder paa en vild, haaret mand, hvis arme dækkes af hendes 
kappe, og hvis fortrædelige ansigt spærrer munden skrigende op. 
Han har to uhyre øren paa bagen, der er endnu videre opspærret (!), 
og ad hvilken en hund gø'r, idet den rynker paa næsen. Til venstre 
for fru Venus er en fantastisk og burlesk dyrisk ridescene frem- 
stillet. I baggrunden ses flere træer.** — Naturligvis er gamlingen 
paa disse tre skrin ikke længere Aristoteles, lige saa lidt som ryt- 
tersken er Alexanders elskede; men den gamle fortælling har utvivl- 
somt givet idéen til alle tre fremstillinger, der gaar ud paa at ihaane 
lystne gamle forelskede narre. Især er den sidste stram. 

Fremdeles omtaler Keller (Nachlese, s. 228 f.) et stort egetræs- 
bord (vistnok i Nurnberg), hvis stenplade bærer indgraverede figu- 
rer, der viser hen til slutningen af det 15. aarh., og et stort klæde 
fra det følgende aarhundrede med dels de samme, dels lignende 
billeder med tilføjede inskriptioner. Man ser Aristoteles som hest, 
Judith, der skjuler Holofernes’ hoved i en sæk, Bathseba, der daa- 
rer David, Salomon, der af en hedensk kvinde forledes til at tilbede 
et afgudsbillede osv., altsaa, som sædvanlig, lutter billeder, der skal 
vise mændenes svaghed overfor kvindelig list og forførelseskunst. 

Ifølge von der Hagen*** malede Kejser Rudolf II's maler Hein- 
rich Spranger ryttersken ganske nøgen med pisken i den ene 
haand og tømmen i den anden. Dette billede blev stukket i kob- 
ber af Sadeler. Legrand d’Aussy (I, p. 280 f.) bemærker: »Man 
har taget flere kopier af Sadeler’s stik. Købmændene har givet det 
filosoffens navn (vel med rette?). Den, hos hvem jeg saa dem. kom 
med den lærde bemærkning, at det var historien om Sokrates og 
hans hustru Xanthippe. En kunstelsker har forsikret mig, at han 
for flere aar siden i Paris saa en marmorgruppe, der forestillede 
det samme æmne. Den tilhørte dengang marquis de Vence. Blandt 


* V. der Hagen: Handschriftcngemalde und andere bildliche Denkmale 
der deutschen Liederdichter des 12 — 14. Jahrhunderts. Berlin 1851, s. 15 f. 

** V. der Hagen, anf. skrift, s. 21 f. 

*** Gesammtabenteuer, noter til I. nr. 2: Aristoteles und Fillis. 

F r. von B o s s u i t’s værker (død 1692) finder man ogsaa en efter- 
ligning af dette motiv. Det er en nøgen Venus, der rider paa guden 
Pan, hvem Amor fører ved grimen.« Virgils kurveeventyr skal 
være fremstillet paa et kobberstik af den berømte Lukas fra 
Le yden (1494—1533). 


Vi har nu fulgt Aristotelessagnet fra dets indiske kilde paa dets 
lange vandringer gennem tider og lande lige ned til begyndelsen 
af det 19. aarh. I det følgende skal en af Boccaccio’s noveller 
undersøges; vi skal ogsaa følge den paa dens fjærne vandringer 
og finde dens udspring i Qangeslandet. Vi vil faa at se, at denne 
novelle og Aristotelessangen har samme oprindelse, og at de begge 
stammer fra en fælles kilde, en gammel buddhistisk legende eller 
rettere et oldindisk sagn, der tidligt har spaltet sig i to hovedfor- 
mer, af hvilke den ene (Ekagringa-legenden) udvikler sig til Aristo- 
telessangen, medens den anden udmunder i novellen i Decameron 
og dens aflæggere. 

I. 

»DET ER GÆS«. 


I indledningen til fjerde »dag« (giornata) af sin Decamerone 
henvender den da c. 35-aarige Boccaccio* sig med en varm hyldest 
til damerne, der har været den væsentligste genstand for de fore- 
gaaende fortællinger, og som er hans mest interesserede publikum. 
Den endnu unge og livsglade digter beklager sig med overlegen 
humor over de mange, der med filisteragtigt pedanteri har revet 

* Se Korting: Boccaccio’s Leben und Werke. Leipzig 1880, s. 644 ff. 
Ben aar 1313 fødte digter, der kunde se tilbage paa en meget frodig og 
smuk produktion, fuldendte rimi. Decameronen i de første aar efter 1350 og 
udgav hver giornata enkeltvis. Kdrtings grundige, men filistrøse arbejde 
suppleres af Vincenzo Crescini’s geniale og tillige fuldt ud viden- 
skabelige bog: Contributo agli studi sul Boccaccio. Torino 1887, et i højeste 
grad psykologisk fint og fængslende værk, i hvilket der paavises, hvor- 
ledes kærligheden til Maria Fiammetta, kong Robert af Neapels naturlige 
datter, gaar som en rød truad gennem hele Boccaccio’s digtning. Bier- 
freund’s mærkelige opfattelse (Kulturbærere, s. 156 f.) af Decameron 
som et bevidst skandskrift mod kvinden, som »den lærde digter med den 
klare forstand, det lyse vid og det kolde hjærte« (ja saaledes staar der!!) 
har forfattet for at hævne sig paa Fiammetta, modbevises allerede tilstræk- 
keligt af texten ovenfor. Det er en uhyre ensidig, ja ganske absurd paa- 
stand, der synes dikteret af nordisk sippethed. Bierfreund kan næppe have 
haft Decameron i frisk minde, da han skrev den, og han synes ikke at 
have kendt den store Italieners lyriske digte. I sine sidste aar angrede 
Boccaccio (d. 1375) desværre sin friske og udødelige ungdomsdigtning. Da 
en ven skrev til ham, at han næste vinter vilde lade damerne i sit hus 
læse hans skrifter, svarede den melankolske gamle digter, at det maatte 
vennen endelig lade være med; han angrer bittert sine usædelige bøger, 
og han vil nødigt, at vennens damer skal faa den forestilling, at han endnu 
trods sine graa haar er et frivolt og umoralsk menneske (Korting, s. 333 ff.). 

13* 

ned paa hans hidtil udgivne noveller; nogle finder, at hans stræben 
efter at behage kvinderne er højst usømmelig og kun slet passer 
til hans alder; andre mener, at han burde vælge et mere værdigt 
æmne end sligt tarveligt nonsens; atter andre synes, at han kunde 
tage sig noget nyttigere for, hvorved han kunde fortjene sit brød: 
enkelte kritiserer selve æmnernes behandling som vilkaarlig. Dig- 
teren har derfor holdt det for nødvendigt at svare lidt paa disse 
angreb, skønt det egentlig tilkommer damerne at forsvare ham, og 
nu vil han begynde med at fortælle, ikke en fuldstændig novelle, 
for at det ikke skal se ud, som om han vil sammenblande sine egne 
noveller med det fornemme selskabs, der har fortalt de foregaaende, 
men en del af en novelle, som hans avindsmænd kan tænke lidt 
over: 

Por lang tid siden levede der i vor stad en borger ved navn 
Pilippo Balducci, en mand af temmelig ringe herkomst, men rig 
og i en god stilling og erfaren og forstandig, saa vidt hans fonhold 
krævede det; han havde til hustru en kvinde, som han elskede højt, 
ligesom hun ham, og de levede et roligt liv sammen, idet deres 
højeste stræben gik ud paa at gøre det saa godt som muligt for 
hinanden. Nu hændte det, som det jo hænder alle, at den gode 
kvinde forlod dette liv og ikke efterlod Filippo andet end en eneste 
søn, der var undfanget ved ham og maaske dengang var to aar 
gammel. Manden var saa utrøstelig over sin hustrus død, som 
overhovedet nogen kunde være, der mister, hvad han har kært. Og 
da han saa sig berøvet det menneskes selskab, som han elskede 
mest, tog han den faste beslutning, at han ikke længere vilde leve 
i det verdslige liv, men hengive sig til Ouds tjeneste, og han be- 
stemte at gøre det samme med sin lille søn. Derfor bortgav han 
al sin ejendom af kærlighed til Oud, drog uden tøven bort til bjær- 
get Asinajo og tog dér bolig i en ganske lille hytte med Sin søn, 
sammen med hvem han herefter levede af almisser under faste og 
bønner, idet han tillige vogtede nøje paa aldrig at tale om nogen 
verdslig ting, naar han var til stede, og heller aldrig at lade ham 
se nogen saadan, for at sligt ikke skulde drage ham bort fra de 
hellige handlinger; men stedse fortalte han ham om det evige livs 
herlighed og om Oud og de hellige og lærte ham aldrig andet end 
hellige bønner; og i dette liv lod han ham tilbringe mange aar, idet 
han aldrig lod ham komme ud af hytten og ingensinde lod ham se 
andre end ham selv. Den brave mand plejede fra tid til anden at 

begive sig til Firenze, og naar han der at Guds venner var bleven 
forsynet med, hvad han trængte til, vendte han tilbage til sin hytte. 
Nu hændte det, at knøsen, der allerede havde fiaaet en alder af 
atten aar, medens Filippo var bleven gammel, en dag spurgte ham, 
hvor han gik hen. Filippo sagde ham det. Hertil svarede knøsen: 
»Kære fader, nu er I en gammel mand og har ondt ved at taale 
anstrængelser; hvorfor tager I mig ikke en gang med til Firenze, 
for at jeg kan lære Guds og eders fromme venner at kende, saa 
at jeg, som er ung og bedre end I kan udholde anstrængelser, her- 
efter kan gaa til Firenze for at sørge for vore fornødenheder, naar 
det er eder til pas, medens I selv bliver hjemme?« Den brave mand 
betænkte, at hans søn nu var voxen, og da han mente, at han alle- 
rede var saa vant til at tjene Gud, at verdslige ting herefter næppe 
vilde kunne drage ham til sig, sagde han til sig selv: »Hvad han dér 
siger, er rigtigt.« Altsaa tog han ham med, da lian skulde derhen. 
Da nu det unge menneske saa paladserne, husene og alt det andet, 
som hele staden er opfyldt af, begyndte han at undre sig højligt, 
som rimeligt var, da han aldrig, saa langt han kunde huske tilbage, 
havde set sligt, og om mange ting spurgte han faderen, hvad det 
var, og hvad man kaldte dem. Faderen sagde ham det, og da han 
hørte det, var han tilfreds og spurgte om noget andet. Og medens 
saaledes sønnen spurgte og faderen svarede, stødte de tilfældigvis 
paa et selskab af smukke, unge, pyntede damer, der kom fra et bryl- 
lup. Da sønnen fik øje paa dem, spurgte han strax faderen, hvad 
det var for noget (che cosa quelle fossero). Faderen svarede: »Slaa 
øjnene ned til jorden, min søn, og se ikke paa dem, thi det er noget 
slemt noget (ch'elle son mala cosa).« Sønnen sagde da: »Aa, sig 
mig, hvad de hedder!« For ikke at vække en farlig higen i unger- 
svendens sanselige drift vilde faderen ikke nævne dem ved deres 
rette navn, næmlig kvinder, men sagde: »De hedder gæs.« Nu 
skal I høre noget højst vidunderligt! Denne knøs, som ingensinde 
havde set nogen kvinde, brød sig hverken om paladserne eller 
oxerne eller hestene eller æslerne eller pengene eller nogen 
anden ting, som han havde set, men sagde øjeblikkelig: »Kære fader, 
jeg beder eder, at 1 vil skaffe mig en af disse gæs.« »Ak ve, min 
søn!« svarede faderen, »ti stille! det er noget slemt noget.« »Ser 
det slemme virkelig saadan ud?« spurgte det unge menneske. »Ja!« 
svarede faderen. Saa sagde knøsen: »Jeg ved ikke, hvad I mener, 
ej heller, hvorfor det er noget slemt noget; men saa meget er vist, 
at jeg endnu aldrig ved af at have set noget saa smukt og indtagende 

som disse. De er smukkere end de malede engle, som I flere gange 
har vist mig. Aa, hvis I har mig kær, saa sørg for, at vi kan tage 
en af disse gæs med op i vor hytte; saa vil jeg fodre den (et io le 
daro a beccarre).« »Nej, jeg vil ikke,« svarede faderen; »du ved 
ikke, hvad de fodres med (tu non sai donde s’imbeccano)«*; og han 
mærkede strax, at naturen var stærkere end hans egen snildhed, og 
han fortrød, at han havde taget sønnen med til Firenze. — Men nu 
maa det være nok, at jeg har fortalt denne novelle til dette punkt, 
og nu vender jeg mig til dem, som jeg har fortalt den til. Altsaa 
siger nogle af dem, der dadler mig, at jeg handler ilde, I unge kvin- 
der, ved alt for ivrigt at stræbe efter at behage eder, og at I behager 
mig alt for meget. Dette indrømmer jeg ganske aabent, næmlig at 
I behager mig, og at jeg stræber efter at behage eder, og jeg spørger 
dem, om de virkelig undrer sig herover, naar de betænker, jeg vil 
ikke sige, at jeg har lært de elskovsfulde kys, de henrivende favntag 
og de frydefulde foreninger at kende, som man ofte faar hos eder, 
I kære, søde kvinder, men blot, at jeg har set og stadig ser eders 
nydelige dragter, indtagende skønhed og fine ynde og endvidere 
eders kvindelige tugtighed — jeg spørger, om de virkelig undres 
herover, naar den unge knøs, der var opfostret, opdraget og opvoxet 
paa et vildt og ensomt bjærg indenfor en lille hyttes vægge uden 
andet selskab end sin fader, lige saa snart lian saa eder, ikke kendte 
anden attraa end eder, kun spurgte om eder, kun fulgte eder med 
velbehag. Vil de virkelig dadle mig, nedsætte mig og bagtale mig, 
dersom jeg, hvis legeme Himlen i enhver henseende har gjort skikket 
til at elske eder, og som fra min barndom af har rettet min sjæls 
stræben derpaa, da jeg følte kraften af eders øjnes straaler, sødmen 
af eders ord, der flyder lifligt som honning, og flammen, der tændes 
af eders elskovsfulde suk — vil de dadle mig, hvis I behager mig. 
eller hvis jeg stræber efter at behage eder, særlig naar de tager i 
betragtning, at I over alt andet behagede en enfoldig eneboer, en 
ung knøs uden fin følelse, jeg skulde snarere sige et vildt dyr? Til 
visse, den, der ikke elsker eder og ikke attraar at blive elsket af 
eder, han viser ved sin dadel, at han er et individ, der hverken føler 


* Montanus (Schwankbiicher (1557—1560). Herausgeg. von Bolte), der 
gengiver hele novellen meget nøjagtigt (s. 333 ff.), oversætter dette sted 
saaledes: »Pas thu ich nicht.« sprach der vatter, »du weist nicht, \va 
(•>: hvor) man ihn (=ihnen) speiss hienein gibt.« 

eller kender den naturlige elskovs glæder eller styrke, og jeg be- 
kymrer mig kun lidet om hans bebrejdelser . . . 

Det kan næppe være tvivlsomt, at Boccaccio virkelig har kendt 
en fortsættelse eller afslutning af sin novelle, men med villie und- 
ladt at meddele den. Hvorledes denne har været, kan en senere ita- 
liensk version vistnok oplyse os om. Skønt den gamle fader, der 
selv har levet i et overmaade lykkeligt ægteskab, for en naturlig 
tankegang handler oprørende og meningsløst i at ville bedrage sin 
søn, sin egen kærligheds frugt, for kærlighedens glæder, falder denne 
hans optræden nogenlunde godt i traad med den hysteriske, religiøse 
bevægelse, der indledes af den hellige Franciscus (1182 — 1226), fort- 
sættes med usvækket kraft gennem største delen af det 13. aarh.* 
og ingenlunde var uddød paa Boccaccios tid, hvilket bl. a. ses af 
Decam., III, 4, hvor der drives de mest kolossale løjer med et helligt 
hængehoved**. Mange fromme eneboere, især Franciskanere, ind- 
rettede sig smaa, simple celler paa bjærgenes toppe, hvor de levede 
et yderst forsagende liv***, og mange lægfolk efterlignede dem mere 
eller mindre. Det kunde altsaa stemme godt med tids aanden, at en 
mand efter en elsket hustrus død forsager verden for at leve som 
en from eneboer paa et øde bjærg og i sin forandrede verdensfjend- 
ske sindsstemning søger at opdrage sin lille søn til samme asketiske 
levevis. At novellen desuagtet er af orientalsk oprindelse, vil vi 
senere faa at se; men den fandt i datidens Italien en aandelig jord- 
bund, der svarede godt til dens oprindelige hjem. 

Boccaccios fortælling blev med glimrende versekunst efterlignet 
af La Fontaine (1621 — 1695) i digtet Les oiesde frérePhi- 
1 i p p e (»Broder Philips gæs«), der figurerer som indledning til 
tredie del af »Contes et nouvelles en vers« (udgivet 1671)+. For- 

* Se den fortrinlige skildring hos Adolf Qaspary : Gescli. der 
italienischen Litteratur. 1. Band. Berlin 1885, s. 141 — 163. 

** Forraaet og forsynet med er. grusom moralsk afslutning af Sercamhi, 
nov. 79 (Renier). 

*** Se den smukke skildring hos Sabatier: Vie de S. Frangois d’Assise, 
p. 355 f. 

t Oeuvres complétes de la Fontaine. Nouvelle edition par Louis Mo- 
land. Paris 1875, T. III, p. 4. Et smukt staalstik viser mødet med »gæs- 
sene«. — Regnier meddeler i sin La Fontaine-udgave, T. V, p. 601, en gan- 
ske fix latinsk fortælling »Amator fornacius amator ineptus« (Palladii, 1633, 
in 12, p. 11 — 13), der ogsaa hviler paa Boccaccio’s novelle. 

fatteren lader først de unge damer vide, at de kan læse hans galante 
og kaade fortællinger uden fare; thi det er kun løjer, og han svarer 
for sine læserinders moral o. s. v. I dette digt skal de se et smukt 
bevis paa deres skønheds magt. Efter mange omsvøb kommer dig- 
teren endelig til sagen og giver os den gamle novelle, der med 
enkelte uvæsentlige afvigelser genfortælles med let og legende ynde, 
men uden den store Italieners naive friskhed. 

Hvorledes var novellens fortsættelse og afslutning, som Boc- 
caccio har udeladt? Ingen af den store novellists forgængere har 
et ord derom. Derimod giver en forfatter fra det 15. aarh. en fort- 
sættelse, der vel kan anses for at svare til det, der mangler i Deca- 
meron. Den omtalte forfatter hed Antonio Cornazano. Han 
blev født i Piacenza, tilbragte ti aar ved Francesco Sforza's hof i 
Milano og begav sig efter denne fyrstes død (1466) til Venezia og 
derpaa til Frankrig; han synes at være død i Ferrara, meget æret 
af hertug Ereole I og lians berømte hustru Lucrezia Borgia, pave 
Alexander VI’s datter. Blandt hans temmelig talrige værker findes 
en novelle- eller anekdotesamling »Proverbii in face tie«*, i 
hvilken en række ordsprogs oprindelse forklares i en til hvert enkelt 
knyttet, som oftest meget uartig, ja ligefrem gemen, men ingenlunde 
u vittig fortælling. Nr. 9 har titlen: »Hvorfor man siger: 
Bedre sent end aldrig« (Perché si dice: Meglio e tardi che 
non mai), hvilket oplyses ved fortællingen om »Ynglingen, der aldrig 
havde set kvinder«, hvis første halvdel, indtil sønnen ser de unge 
kvinder, paa faa afvigelser nær meget nøje stemmer med Boccac- 
cio's novelle. Scenen er henlagt til Thebaida’s ørkener**, der er 
blevet saa navnkundige ved de ægyptiske hellige fædres og eneboe- 
res asketiske liv, for hvilket vor forfatter viser meget liden respekt. 
Sidste del af hans novelle har følgende indhold: 

Sønnen ser nogle smukke unge damer gaa ud af en kirke og 
spørger faderen, hvad det er for nogle. Faderen svarer: »Ak ve! 
min søn, slaa kors for dig, thi det er noget slemt noget (che queste 
sono le male cose), eftersom Djævelen, der, som du jo ved, ser saa 

* Scelta di curiositå letterarie. Dispensa 62 (indeholder 16 ordsprogs- 
fortællinger). 

** »Fra Thebaida's ørkener er dette velkendte og almindelige ordsprog, 
der lyder: »Bedre sent end aldrig« kommet til os; dette skete paa følgende 
rraade.« 

fæl ud med sine horn og gaasefødder, ved hjælp af dem bedrager 
menneskene (gli uomini), saa at han fører dem til Helvede, hvor ilden 
brænder saa voldsomt, og hvor der koger saa mange kedler fulde af 
beg.« Sønnen korser sig, men paastaar alligevel, at de er det dej- 
ligste, han har set. Saa fører faderen ham hurtigst muligt tilbage til 
ørkenen og fortæller ham undervejs saa mange slemme ting om 
kvinderne, at det lykkes iham at bilde ham ind, at de er meget værre 
end Djævelen selv. Kort efter dør faderen, og sønnen fortsætter 
endnu i mange aar sit eneboerliv, indtil nogle unge munke i et fromt 
kloster paa grænsen af Palæstina vælger ham til deres abbed paa 
grund af hans .højere alder. Til dette kloster kommer mange kvin- 
der for at skrifte*. Hver gang den dumme abbed ser dem, gør 
han korsets tegn. En munk spørger ham om grunden og faar til svar, 
at det er meget onde og farlige væsner. Munken oplyser ham nu 
om, at det tværtimod er vore mødre, der opretholder menneske- 
slægten, og at elskovsforening med dem efter hans egen erfaring er 
den højeste fryd i verden og en del af den evige saligheds sødme. 
Abbeden ønsker selv at prøve, og munken skaffer ham sin egen 
kæreste, en stor, vellystig og buttet bondekvinde. Pigebarnet er 
villigt nok, og abbeden føler sig snart henrykket til den højeste ero- 
tiske extase. I den tro, at han er ved at opgive aanden, raaber han 
til munken: »Tag du dig af de andre munke, thi jeg gaar nu til Para- 
dis.« Da han imidlertid senere mærker, at han endnu er levende, 
begynder han at græde. Den medlidende munk, der troede, at han 
gjorde det, fordi han havde syndet, trøstede ham det bedste han 
kunde ved at sige, at Gud, som var barmhjærtigheden selv, tilgav 
meget større overtrædelser. Abbeden svarede: »Derover græder jeg 
ikke, men over mit vanheld, at det har varet saa længe, inden jeg 
lærte det og fik det prøvet.« »Fader,« sagde munken, »bedre sent 
end aldrig.« »Bedre sent end aldrig,« svarede abbeden. 

Det er næppe af anstandsbetænkeligheder, at Boccaccio har 
undladt at meddele dette stykke, der hører til de pæneste af Antonio 
Cornazano’s facetier, og som egentlig kun snærper kan tage synder- 
ligt anstød af. »Nattergalen« (Decam. V, 4) er mindst lige saa dri- 
stig, om end langt nydeligere, og de noveller, der lægges i munden 

* Sml. min bog »Vagantviserne«. s. 13, hvor Alexander Neckam viser 
den største rædsel for kvinder, der kommer til klosteret for at søge religiøs 
vejledning 

paa Dioneo, er stundom strammere; men Boccaccio havde til sit 
formaal kun brug for første halvdel, og da anvendelsen var sket, 
var han udelukket fra at optage æmnet én gang til. 

Man kunde være tilbøjelig til at anse novellens sidste halvdel 
for en oprindeligt selvstændig facetie. hvis den ikke frembød mærke- 
lige overensstemmelser med en æthiopisk legende, vi senere skal 
stifte bekendtskab med, og som den næsten synes at parodiere. I 
hvert fald maa den have løsrevet sig og kurseret uafhængig af før- 
ste halvdel; thi den gaar i ændret skikkelse igen hos to af det 18. 
aarh.'s franske forfattere af galante og letfærdige fortællinger paa 
vers, en litteraturgren, der talte en mængde dyrkere, som fortsatte 
i La Fontaine's fodspor, om end ikke med hans talent. Den ene er 
den yderst djærve Alexis Pir on (1689 — 1775), der giver vor 
anekdote ganske kort og i betydelig ændret og forgrovet form*. 
Den anden er den uartige, men elskværdige Abbé de Grécourt 
(1683 — 1743), der i »Les joies du Paradis« lader en ung, uerfaren 
bonde i en lignende (dog legitim) situation som abbedens raabe: 
»Moder, sørg du for vore høns, thi jeg mærker, at jeg indgaar til 
Paradis« (ma mere, ayez soin de nos poules; — Je sens que j’entre 
en Paradis). Direkte fra Antonio Cornazano kan disse versificerede 
anekdoter næppe stamme. Jeg kender ingen flere paralleler, men 
det er ingenlunde udelukket, at de findes. 

Spørger vi om Boccaccios kilde til novellen om ynglingen, der 
aldrig havde set kvinder, da ligger den formodning nærmest, at han 
har hørt den fortælle mundtligt. I hine tider, da læsefærdigheden 
var ringe, men lysten til at fortælle og høre stor, vandrede mang- 
foldige alvorlige og lystige historier fra mund til mund og undergik 
naturligvis ved denne overlevering en mængde større eller mindre 
forandringer. Vi har en ganske kort latinsk fortælling (De here- 
m i t a j u v e n e), der viser tydeligt slægtskab med Boccaccios no- 
velle. W r i g h t har optaget den i sine Latin Stories (efter 
Promptuarium Exemplorum, se ovenfor s. 105) som nr. 78: 

Den unge eneboer. — En ung eneboer, der var blevet 
opdraget i ørkenen** fra barndommen af, gik til staden med sin 

* Poesies Diverscs d’Alexis Piron. A Londres 1779: De continence 
tin prétre étant malade etc. (blandt Epigrammes licencieuses, p. 160ff.1. 
Sml. La Fontaine: L’abesse malade (Moland, T. IV, p. 162). 

** Ligesom hos Antonio Cornazano. Dette træk synes altsaa oprinde- 
ligt. Boccaccio har forlagt scenen til Italien. 

abbed, og da han saa kvinder, der dansede*, spurgte han inter- 
esseret abbeden, hvad det var for nogle. Abbeden svarede: »Det 
er g æ s«. Da knøsen var kommen tilbage til klosteret, begyndte 
lian at græde. Abbeden spurgte: »Hvad ønsker du, min søn?« 
»Fader, jeg ønsker at spise af de gæs, som jeg saa i staden«. 

Samme fortælling (taget fra et manuskript i Wolfenbuttel, der 
bærer aarstallet. 1326) er udgivet af Hervieux (Les Fabulistes 
Latins. T. II, p. 706 og IV, p. 409). Forskellen er højst ubetydelig, 
naar undtages, at den unge mand paa abbedens spørgsmaal svarer: 
»Jeg vil gærne have en af de gæs, som jeg saa i staden« (Volo de 
illis anseribus, quos vidi in civitate). Derpaa tilføjes der følgende: 
Saa sammenkaldte abbeden brødrene og sagde: »Brødre, overvej 
nøje i eders hjærte, hvor farligt synet af kvinder er. Thi denne 
uskyldige knøs, der aldrig før havde set nogen kvinde og er op- 
fostret i ørkenen, er blevet i den grad fristet ved synet af dem, er 
i den grad blevet optændt af begærets brand«. 

Disse yderst skematiske versioner, i hvilke abbeden er traadt 
i faderens sted, eller snarere en lignende og formodentlig lidt læn- 
gere form synes at have givet en anonym middelhøjtysk digter, der 
vel har levet i slutningen af det 13. aarh., idéen til en ganske for- 
trinlig og meget selvstændig behandling af æmnet**. Dette digt. 
hvoraf jeg oversætter enkelte partier, har følgende indhold: 


Den unge gaas. 

Der var engang et stateligt og højt anset kloster, der rigeligt 
beværtede enhver tilrejsende; men ingen kvinder maatte indlades 
indenfor porten. Her levede flere munke, der aldrig kom ud af klo- 
steret, deriblandt en ung munk, der havde været der fra sin tidlig- 
ste barndom af og slet intet kendte til verden. Da abbeden engang 
vilde besøge klosterets godser, bad denne unge mand ham om at 
tage ham med, og abbeden gik ind derpaa, for at han kunde lære 
land og folk at kende og engang blive klosteret til nytte. De red 
sammen gennem egnen, og abbeden nævnede for den unge munk 

* Runddans af unge kvinder paa gader og pladser, ja foran kirkerne 
fandt ofte sted til gejstlighedens store harme. Étienne de Bourbon for- 
tæller to meget afskrækkende exempler (Lecoy de la Marche: Anecdotes 
historiques . . . tircs du recueil incdit d’Etrnne de Bourbon, nr. 185 og 275). 

** V. d. Hagen: Oesammtabenteuer, 11, nr. 23: Das genselin. 

navnene paa alle dyr, som de saa. De kom til en af klosterets bøn- 
der (en »meier« o: overbonde eller foged) for at overnatte der, blev 
vel modtagne og fik plads ved ilden. 


I stuen bondens hustru god 
Og hendes unge datter stod; 

Hun var saa velskabt og saa sød, 

Kun atten aar og hvid og rød. 

Abbeden bad dem sidde ned. 

Og denne tale godt de led. 

Mens nu hos gæsterne de sad. 

Den unge munk abbeden bad: 

»Paa disse væsner blide 
(iad gærne navn jeg vide.« 

Saaledes svaret falder: 

»Min søn, man gæs dem kalder.« 
»Nej tænk! er gæs saa nette? 

Hvem kunde sligt vel gætte? 

Hvorfor har vi dog ingen gæs? 

De kunde sagtens gaa paa græs 
Paa klostrets eng.« En latter 
Fra værtens unge datter 
Og fra hans hustru nu der lød. 

De syntes, at han var saa sød, 

Og kunde derfor ej forstaa, 

Hvorledes det dog kunde gaa, 

At kvindens navn han kendte ej. 

De til abbeden vendte sig: 

»Er han ved sine fulde fem?« 

De spurgte. Han forklared dem, 
Hvorledes dér han kommen var. 

Som eder nys fortalt jeg har, 

Hvordan hans barndoms dage gik. 

Da pigen det at høre fik 
Af hr. abbedens egen mund, 

Saa tænkte hun i samme stund: 

»Hvor er han smuk, den unge mand! 
Hvis jeg det saadan mage kan, 

Endnu i nat det prøves maa, 

Om han paa lejet vil forstaa 
At handle smukt med kvinder«*. 

I ham behag hun finder; 

Men med sin plan hun tier 
Og ganske stille bier. 

Til det er tid i seng at gaa. 

Ej værten vil tilbage staa: 

»Man rede skal, som de er vant, 

Til begge,« og hans datter fandt, 

At hendes fader havde ret; 

Abbeden fik en seng saa net 
Langt borte fra den unge mand: 

»Saadan,« hun sagde, »herren kan 
Des bedre sove; ro han faar.« 

Det efter hendes vilje gaar. 

Da’ herrene sig bavde lagt. 

Blev strax der ro i huset bragt: 

Faa værtens bud i seng man maa, 

Saa begge herrer fred kan faa. 

Men munken ingen hvile nød; 

Han idelig sin hjærne brød 

Med hvert et navn, han havde lært; 

At huske alle faldt ham svært. 

Den unge pige 'sover ej, 

Og mange tanker gør hun sig: 

Hvordan skal sagen gribes an, 

At hun sin higen stille kan? 

Nu ned fra lejet pigen steg 
Og uden mindste larm sig sneg 
Til sengen hen, hvor munken laa. 

Saa snart som denne hende saa, 

Han udbrød strax i hast: »Hvem der?« — 
»Den lille unge gaas er her**. 

Af kulde led jeg ilde; 

Jeg gærne, herre, vilde 

wie man diu wip 
An dem bette handeln sol. 

Ich bin’z, daz junge genselin. 

Jer bede, at af kærlighed* 

I lod mig komme til jer ned. 

Den frost jeg ikke taale kan.« 

Enfoldig var den unge mand, 

Lod hende plads paa lejet faa; 

Af kærlighed han håndled saå. 

Men da hun ned i sengen kom, 

Den unge mand, saa uskyldsfrom, 

Det allermindste aned ej 

Om, hvad man kalder elskovsleg**; 

Dog vidste hun lidt mer besked 
Og bragte med behændighed 
Ret snart saa vidt sin kære skat, 

At han paa samme leg tog fat; 

Sin gaaselil betjente 

Vor munk med flid og mente, 

At større lyst han aldrig nød. 

De dyrked denne sport saa sød, 

Indtil den unge pige 
Saa nattens mørke vige. 

Hun sagde da, mens op hun sprang: 

»Hvis sligt I ønsker end engang, 

Med alt saa tavs som graven vær, 

Hvad mellem os er hændet her! 

Fik hr. abbeden nys derom, 

Det meget ilde os bekom; 

Der vented os den bitre død.« 

Hun munken strængelig forbød 
At røbe nattens skjulte lyst; 

Han gemte ordet i sit bryst. 

Da munken kort efter kom hjem til klosteret med abbeden, 
morede han klosterfolkene med at fortælle om sin rejse, men tav 

* in der minne, en formel, der i reglen betyder »af kristenkærlighed,, 
barmhjærtighed«, men naturligvis her er dobbelttydig. 

do enkund (o: kannte nicht) der selbe junge man 
weder wénik noch vil, 
daz man heizet bettespil. 

klogeligt stille med sit eventyr med »den unge gaas«. Før Jul befa- 
lede abbeden kokken og kældermesteren at sørge godt for munkenes 
forplejning i denne tid, da de maatte synge og læse saa meget. Da 
raadede den unge munk ham til ogsaa at give hver broder en gaas. 
Abbeden satte ham haardt i rette, fordi de jo slet ikke maatte spise 
kød. Paa abbedens bud maatte han gaa bort, men medens han 
fjærnede sig, sagde han: 

»Jeg siger, hvordan det end mig gaar: 

Aa, hvem der havde en gaas hos sig! 

Thi noget vænere ved jeg ej. 

En gaas og en gæsling med friskt, ungt blod 

Maa sikkert være en spise god«*. 

Abbeden tog ham nu til side og befalede ham alvorligt at sige. 
hvorfor han havde saa stor lyst til gæs. Da skriftede den unge 
mand alt. Abbeden paalagde ham vel en bod, men indrømmede, 
at skylden var hans egen, og fortalte ham, at han havde hvilet hos 
en kvinde. — Løgn og bedrag gavner aldrig. For nu at slutte, er 
der i Drahov to eller tre munke, der kender kvinder bedre; dem 
raader jeg til at skaffe sig deres abbeds gunst. 

V. d. Hagen mener, at Drahov er det samme som det rige 
Penediktinerkloster Strahov i Prag, hvor dengang tysk sprog og 
digtekunst dyrkedes under beskyttelse af kong Ottokar og hans 
søn Wenzel II (sml. ovenfor s. 42 og 160). »Das genselin« har for 
øvrigt en mærkelig lighed med flere indiske former, hvor der lige- 
ledes optræder en ung, foretagsom skønjomfru, der forfører en naiv 
og from ung mand. Den middelhøjtyske digters skælmske og fixe 
lille fortælling indtager en smuk plads blandt de mange dels kvikke 
og yndefulde, dels letfærdige og djærve facetier fra middelalderen 
og nyere tider paa Fransk, Tysk og Italiensk, der handler om naive 
og uskyldigt-uvidende unge mænd og piger i erotiske situationer**. 

* Denne kannibalisme er højst uheldig; thi saa naiv kan munken ikke 
være, at han vil spise sin »gaaselil«. Digteren har undladt at ændre dette 
fra hans kilde laante træk, som jo ogsaa er forandret i Hervieux’s version. 
At det ikke har været just den bestemte form, vi kender fra Wright, som 
digteren har benyttet, viser de mange ting, munken skal lære at kende. 

** F. ex. det grove, men morsomme fabliau Du sot chevalier 
(Montaiglon: Fabliaux I, nr. XX); Der swanger miinch (V. d. Hagen. 

Et kort digt af en langt senere fransk forfatter Martin Franc 
<e. 1450) frembyder ligesom det middelhøjtyske megen lighed med 
den latinske fortæling om den unge eneboer: En novice har aldrig 
set kvinder, er ganske uskyldig og kender saa lidt til verden, at 
hans ledsager kan bilde ham ind, at de smukke damer, som de møder 
paa vejene, er gæs og gæslinger. Men man kan ikke bedrage na- 
turen: lian bevarer saa stærkt et indtryk af dem, at han intet kan 
spise; saa forelsket er han bleven. Da munkene spørger, hvad han 
grunder paa, svarer han, at han gærne vil se gæssene’". Det lille 
digt er indsat som exempel paa kærlighedens magt i et større værk 
<Le Champion des Dames), i hvilket digteren afviser de hadefulde 
angreb paa kvinderne i Roseromanen. Til exemplet knytter han 
følgende slutning: »Ligesom jeg holder dig for blind uden sol, pla- 
neter eller klart lys, saaledes har manden hverken glæde eller fryd 
uden kvinderne, der er lyset og grundvolden for alle goder«. Tan- 
ken er altsaa ganske som hos Boccaccio. 

II, nr. 24); Decani. Hl. 10: Djævelen i helvede med parallelen Des 
ti u vels åh te (V. d. Hagen II, nr. 28); det fixe og nydelige digt Daz 
heselin (V. d. Hagen II. nr. 21). der i en meget forvrænget og forgrovet 
skikkelse gaar igen hos Evald Tang Kristensen: Danske 
Skæmtesagn, 1. Samling 1900. s. 117. en bog, der indeholder adskil- 
lige, højst interessante paralleler; det beslægtede, ganske yndefulde Der 
sperwære (V'. d. Hagen, II, nr. 22) med det tilsvarende, men grovere 
fabliau De la grue (Barbazan-Méon IV, 250), der blev efterlignet i det 
18. aarh. af Imbert : Le marchc'rompu (Oeuvres choisies, T. II. 
p. 305); La Fon ta i ne: Comment Tesprit vient aux filles (Moland. T. 
IV, p. 156) og mange, mange andre. 

* l.es Poétcs Frangois depuis le XIII siécle jusqu’å Malherbe. A Paris 
1824. T. II, p. 234. Udførligere i Oeuvres de La Fontaine. Nouv. edit. par 
H. Regnier. T. V, p. 3 ff. 

II. 

NYERE, ISÆR DRAMATISKE BEARBEJDELSER. 

En af La Fontaines galante versificerede fortællinger, »Trylle- 
sk aalen« (La coupe enchantée; i to former, Molands udgave, 
'I'. III, p. 256 ff. og IV, p. 37 ff.), har følgende indhold: 

Den unge Damon elsker sin hustru Caliste. Den skønne, trold- 
domskyndige Nerie vil friste ham til utroskab, men han er fast. 
Hun foreslaar ham da at prøve sin hustrus troskab, og han er taabe- 
lig nok til at gaa ind derpaa. Hun gnider hans haandled med en 
vædske, der gør ham ganske lig Eraste, der længe har sukket for- 
gæves efter Caliste. I denne skikkelse gaar han til sin hustru, er 
galant og elskværdig og tilbyder hende til sidst et skrin med et 
herligt smykke (i sidste version en stor sum penge!). Det hjælper; 
inen nu giver han sig til kende og overvælder hende med bebrej- 
delser; men fra nu af bliver hun koket. Nerie giver ham derpaa en 
trylleskaal: drikker man af den uden at spilde, er hustruen tro; 
spilder man, er man hanrej. Damon bruger denne skaal med stor 
iver, og til sidst spilder han. Saa indespærrer han sin stakkels 
hustru, men lover hende omsider friheden, hvis skaalen kan vise 
ham saa mange hanrejer, at de kunde udgøre en hel armé. Damon 
prøver nu skaalen paa sine gæster, og de bedragne ægtemænds tal 
voxer kolossalt. Til sidst opfordrer han Reriaud, Karl den Stores 
neveu, til at drikke; men denne er en fornuftig mand og afslaar det 
med gode og vise grunde. Saa faar Caliste sin frihed igen*. 

Den 16. juli 1688 opførtes paa Théåtre-Frangais for første gang 
cn lille énakts prosakomedie med titlen »Trylleskaalen« (La 

Ta Fontaine har efterlignet Ariosto’s Orlando furioso (canto 
XLII, str. 70 — canto XLIII, str. 57); her flygter den krænkede hustru 
efter mandens dumme og raa experiment til en adelsmand, der længe har 
sukket forgæves efter hende, og ægtemanden har nu kun den magre trøst 
at lade de rejsende, der drager forbi, drikke af skaalen. Ariosto har taget 
sit æmne fra fortællingen om Cephalus og Procris i O v i d s Metamor- 
phoser VII, 694 ff. Maaske er motivet oprindelig orientalsk (buddhistisk?); 
se Kleinere Schriften von Reinhold Kohier. Herausgeg. von Johannes 
Bolte, II. Bd., 1900, s. 471 ff. 

14 

coupe enchanté e)*, der er en sammenarbejdelse af La Fon- 
taines fortælling af samme navn og »Broder Philips gæs« (Les oies 
de frére Philippe). Det lille stykke er ret ubetydeligt, men ganske 
kvikt og vandt en del bifald; det blev atter opført 1888. La Fontaine 
skal have haft nogen del i arbejdet, men i den første udgave 1710 
udkom komedien under Champmeslé's navn, og 1735 blev den 
optaget blandt denne skribents samlede værker; han maa altsaa 
betragtes som hovedforfatteren. Indholdet er i korthed følgende: 

Adelsmanden A n s e 1 m e, der af en Araber har faaet en trylle- 
skaal med samme egenskaber som i La Fontaines og Ariostos for- 
tællinger, har behandlet sin hustru paa lignende maade og med 
samme resultat som der. Harmfuld over denne selvforskyldte ulykke 
trækker han sig tilbage til et ensomt slot med sin lille søn L é 1 i e 
og opdrager ham, uden at han faar nogen anelse om kvinders exi- 
stens, ja han lærer ikke engang at læse. Hans hovmester og gaar- 
dens folk har strix ordre til at holde alle kvinder borte, medens 
faderen gør flittig brug af trylleskaalen og til sin tarvelige trøst 
(ligesom hos Ariosto) konstaterer, at han har talrige lidelsesfæller. 
Imidlertid kommer en smuk ung pige, L u c i n d e, der er flygtet fra 
sit hjem for at undgaa et forhadt ægteskab, til Anselmes slot, led- 
saget af den unge kvikke forpagterkone P e r r e 1 1 e, der følger 
hende af medlidenhed. Skønt gaardens mandlige Kerberus'er, for- 
pagteren Bertrand og Lélie’s ihovmester, tordner og galer over 
deres farlige nærhed, lader de sig dog formilde af de unge kvinders 
skønhed og tillader dem at blive, hvis de vil holde sig i skjul. Imid- 
lertid volder Lélie sin fader og hovmesteren store bekymringer 
ved sine uklare længsler, stadige spørgsmaal og aabent udtalte 
overbevisning om, at man skjuler en mængde for ham. I denne 
stemning faar han pludselig øje paa Lucinde og Perrette, som ha;i 
antager for to smukke drenge i usædvanlig dragt, og nu udvikler 
der sig en graciøs og kvik dialog mellem den naive yngling og de 
skælmske unge kvinder, der dog afbrydes ved den forskrækkede 
hovmesters mellemkomst. Imidlertid kommer Perrettes mand, den 
brave forpagter T h i b a u t, for at opsøge sin kone, og Lucindes 
fader og svigerfader in spe for at indfange hende. De to værdige 
landadelsmænd er i heftigt skænderi om den rette maade at be- 


* Oeuvres de J. de La Fontaine. Nouv. édit. par M. Henri Regnier. 
T. VII, p. 439- 495. 

handle sin kone paa; den ene menes at være for mild, den anden 
for stræng mod sin, og gensidig giver de hinanden skylden for 
Lucindes flugt. Anselme lader dem drikke af trylleskaalen, og det 
viser sig, at begge, baade den strænge og den milde, er hanrejer. 
Nu skal Thibaut drikke; men den flinke unge bonde er klogere end 
de adelige ægtemænd. Skønt han ingen aarsag har til at tvivle 
om sin Perrettes troskab, vægrer han sig med gode grunde ved 
at drikke. Perrette springer nu frem fra sit skjul og falder ham 
om halsen; Lucinde kommer ogsaa, beder knælende sin fader om 
tilgivelse og faar den. Anselme har af Thibauts exempel lært, hvor 
dumt han selv har handlet. lian indser, at naturen har Været stær- 
kere end han; han lader de to unge, der alt har vundet hinandens 
hjærter, blive mand og hustru og lover at knuse trylleskaalen. 

Den 6. februar 1725 opførtes »Falken eller Boccaccios 
gæs« (Le Faucon, ou les Oies de Boccace), en komedie paa prosa 
i tre akter af Delisle de la Drevetiére, paa Théålre-Italien. 
Den skal have været en sammenarbejdelse af Decameron V, 9 og 
fortællingen i indledningen til fjerde giornata; men den findes ikke 
paa vore bibliotheker. 

Den 22. Marts 1740 opførtes for første gang paa Téåtre-Fran- 
?ais et nydeligt lille »fespil« (féerie), som gjorde overordentlig lykke. 
Det var »Oraklet« (L’Oracle), komedie i én akt af Saint- 
f o i x*, som vi allerede tidligere (s. 146) har stiftet et flygtigt be- 
kendtskab med. Motivet er her vendt om: Det er ikke længere en 
ungersvend, der aldrig har set kvinder, men en ung pige, der aldrig 
har set mænd. Indholdet er følgende: 

Feen Souveraine har ved sin søn A 1 c i n d o r's fødsel 
spurgt oraklet om hans skæbne og faaet det svar, at hendes søn 
trues af store ulykker, men vil undgaa dem og blive lykkelig, hvis 
han kan gøre sig elsket af en ung prinsesse, der anser ham for døv, 
stum og ufølsom. Derfor har moderen bortført en prinsesse, der 
fødtes samme dag som Alcindor, og opdraget hende i den forestil- 
ling, at hun og feen er de eneste tænkende væsner. Da handlingen 
begynder, er Alcindor og Lucinde**, den unge prinsesse, lige 
voxne; hvorledes feen har hindret dem i at se hinanden i hele deres 

* Oeuvres de l’héåtre de M. de Saintfoix. Nouvelle edition. T. I. A 
Paris 1762, p. 1—45. 

** Muligvis har Saintfoix taget dette navn fra Champneslé’s komedie. 

14 * 

barndom, omtales ikke; det er en af stykkets svagheder. Alcindor 
har imidlertid nu fundet Lucinde sovende og kysset hendes haand, 
men strax fjærnet sig, da hun lod til at ville vaagne; det volder 
hans moder stor vanskelighed at berolige den fyrige yngling, der 
er ganske betaget af den unge piges dejlighed; men da han hører 
om oraklet, er han villig til at spille den rolle, moderen paalægger 
ham. Lucinde har alligevel mærket, at nogen har kysset hendes 
haand, og føler hele sit væsen forandret; hun er drømmende, urolig 
og fuld af uklare længsler; hun har desuden nylig set et fuglepar 
synge og kærtegne hinanden, hvilket har givet hende meget at 
tænke paa. Feen søger at forklare hende, at fuglene kun er meka- 
niske kunstværker ligesom statuerne, som hun ved sin tryllemagt 
kan faa til at bevæge sig, ja endog danse og musicere. Hun for- 
moder, at det er en mand, der har kysset Lucindes haand, men han 
er vist bleven bange, da hun vaagnede, og løbet bort. Lucinde 
ønsker at vide, hvad mænd er for nogle, og nu forklarer feen, at 
de ogsaa er en slags mekaniske dukker, men ganske vist meget 
fuldendte. Hun er endog villig til at indfange det exemplar, som 
har kysset Lucinde, og som rimeligvis endnu er i nærheden; et 
øjeblik efter kommer hun tilbage med Alcindor, der nu skal give 
rollen som automat. Lucinde bliver henrykt over dette nye legetøj: 
»Han er jo lige saa stor som jeg! Hvor han ser paa mig! Hans 
øjne er blide og yndefulde! . . . Han maa have et navn. Hvad 
skal vi kalde ham?« — Feen: »Som du vil.« — Lucinde: »Char- 
mant.« — Feen opfordrer Lucinde til foreløbig at forlade hr. Char- 
mant for sammen med hende at iagttage et interessant himmelfæno- 
men; men dette frister ikke den unge dame. Feen fjærner sig da 
med den forsikring, at denne grille nok vil fortage sig som saa 
mange andre. 

Lucinde (der ser feen gaa). — Hun gaar; saa meget des 
bedre! Hendes nærværelse generede mig; hendes sind er under- 
tiden stemt i en tone, der keder mig frygteligt. 

(Hun betragter Alcindor.) Hvor hans haar er smukt! Hvor 
han bærer hovedet godt! Hans skabning er fuldendt. Det fore- 
kommer mig, at mit hjærte endelig finder, hvad det søgte, og hvad 
uklare tanker for længst har ladet mig skimte. 

(Hun efteraber feen:) Denne grille vil fortage sig som saa 
mange andre. 

(Hun nærmer sig Alcindor.) Nej, Charmant, jeg vil altid holde 
af dig. En grille! Hvilket udtryk! Skulde man ikke tro, at det 

endnu kun var nogle fugle, der optog mig? Aa, hvilken forskel! 
Jeg mærker det godt. 

(Hun tager en taburet og sætter sig.) Kom, Charmant! . . . 
Han kommer! Han lægger sig paa knæ foran mig! Aa! det er 
altfor elskværdigt. 

(Medens Alcindor knæler foran hende, betragter hun ham ømt, 
binder et meget langt baand om hans hals og vikler resten om sin 
arm.) 

Jeg hører støj; skulde det allerede være Souveraine? 

(Hun staar op og løber i den retning, hvor hun tror at høre 
støjen, idet hun holder Alcindor tøjret ved baandet.) 

Hun kommer ikke; jeg tog fejl. Hun er optaget at af iagttage 
sit fænomen. Gid hun maa blive der, indtil jeg selv henter hende! 

(Hun tager en anden taburet, stiller den ved siden af sin og 
giver Alcindor tegn til, at han skal sætte sig.) 

Han vil ikke sætte sig! Han lægger sig atter paa knæ foran 
mig! . . . Charmant. Ja, du er charmant. Jeg har givet dig dit 
rette navn ... Du henriver mig. ... Du fortryller mig. ... Ak! 
den fornøjelse, jeg føler ved at se paa ham, forvirrer min forstand; 
jeg taler til ham, som om han kunde høre mig og svare mig . . . 
Jeg finder behag i denne illusion ... jeg ved næsten ikke, hvor jeg 
er . . . jeg sukker ... en sød uro betager mine sanser og udbreder 
en hemmelig glæde i mit hjærte ... en forvirring, en sødme, jeg 
aldrig før har kendt . . . Giv mig haanden, Charmant! 

(Hun vil have ham til at staa op og kommer derved til at lægge 
liaanden paa hans hjærte.) 

Nej dog! hans hjærte banker ligesom mit! 

Alcindor (afsides). — Jeg holder det ikke ud længere; denne 
situation er altfor farlig for en elsker. 

Heldigvis kommer feen tilbage i dette kritiske øjeblik. Lucinde 
beder hende om at gøre Charmant levende; men dette erklærer 
feen for en umulighed. Endelig mener hun at kunne strække sig 
saa vidt, at hun lader ham gentage stumper af sange, der fremsiges 
for ham. Lucinde er henrykt; men det koster feen stor møje at 
bræmse sin søn, der snart ikke kan mestre sig længere. Nu skal 
Lucinde selv prøve: 

Lucinde. — Lad os nu se. Charmant, om du kan udtale mit 
navn rigtigt. Lucinde. 

Alcindor. — Lucinde. 

Lucinde. — Min kære Lucinde. 

A 1 c i n d o r. — Min kære Lucinde. 

Lucinde. — Jeg elsker dig. 

Alcindor (befrier sig fra feen, der endnu synes at ville 
standse ham, og kaster sig paa knæ for Lucinde). — Ja, jeg elsker 
dig, jeg tilbeder dig! Ord kan ikke udtrykke min kærlighed. Lu- 
cinde . . . min dejlige Lucinde! . . . Hvor meget har jeg ikke at 
sige dig, og dog kan jeg kun tusinde gange gentage: Jeg elsker dig. 

Lucinde. — Aa! han taler ganske alene! Det dér er ikke 
sange. 

Feen forsøger endnu at holde igen, men Alcindor erklærer, at 
oraklet e r opfyldt, da Lucinde elsker ham. Den forundrede unge 
pige sættes hurtigt ind i sagen og er lyksalig. Under fløjters, tam- 
buriners og violiners klang kommer »Glædernes fe« med følge og 
synger til slutning en smuk lille sang. 

Saintfoix har i dette lille stykke meget sindrigt og nydeligt 
sammenarbejdet det gamle motiv med det vel kendte eventyrtræk, 
i hvilket en i dyreskikkelse hensat kongesøn opnaar befrielse fra 
forhexelsen ved en ung piges kærlighed, her forandret til, at for- 
tryllelsen (automatfixionen) kun er fingeret. Trods sine svagheder 
staar det i ynde og skildringen af de unges elskovslængsel langt 
over Champmeslés noget tørre komedie. Medens Lélie ikke engang 
har lært at læse, har feen derimod beskæftiget Lucinde med »filo- 
sofi« og astronomiske studier i hendes opvæxt, hvilket turde være 
en omdannelse af den religiøse undervisning, broder Philip har 
givet sin i ensomhed opdragne søn. 

Saintfoix’ drama synes at have inspireret den berømte schweizi- 
ske idyldigter Sal omon Gessner til det henrivende prosadigt 
»Der e r s t e S c h i f f e r«, der udkom 1762*, og som man har 
kaldet »hans fineste og sindrigeste digtning«. Ogsaa her er det en 
ung pige, der er opvoxet i ensomhed og fortæres af nagende længs- 
ler; heller ikke fuglenes elskovsleg og haandkysset mangler. Men 
ellers er Gessners digtning et aldeles selvstændigt og ganske ori- 
ginalt arbejde, præget af tysk dybde og inderlighed: 

I en forfærdelig stormnat er et forbjærg, hvor en mand med 
hustru og barn har deres bolig, blevet løsrevet fra det faste land. 
Paa den saaledes opstaaede lille ø opdrager Semira efter sin mands 

* Se bl. a. Sal. Gessners Schriften. Ziirich 1810, II. Bd., s. 233 ff. 

død sin lille datter Melida, der voxer op til en henrivende ungmø. 
Snart begynder hun at føle uklare længsler, medens moderen græm- 
mer sig ved tanken om, hvad der skal blive af den ensomme pige, 
naar hun selv er død. Melida stirrer tit over mod den fjærne kyst, 
der netop kan skimtes i horisonten. For ikke at vække forhaab- 
ninger hos hende, der aldrig kan opfyldes, har moderen omhyggelig 
skjult andre menneskers tilværelse for hende; men den unge pige 
kan ikke fatte, at d e skulde være de eneste menneskelige væsner; 
hun aner, at der er andre hinsides havet, og henfalder ofte til tung- 
sind. Hun ser planterne voxe og dyrene formere sig, og navnlig 
iagttager ihun fuglenes elskovsliv; hun ser dem bygge rede, lægge 
æg og udruge dem, opfostre de smaa og lære dem at flyve, og hun 
fatter ikke, hvorfor en tilsvarende lykke er nægtet hende. Med 
disse og lignende spørgsmaal plager hun moderen, der i sin kvide 
søger at undvige med udflugter, som datteren har svært ved at 
bøje sig for. Imidlertid lever der en herlig yngling paa fastlandet 
lige overfor Melidas ø. Han har af sin fader hørt om den frygtelige 
stormflod og om den lille pige, der allerede som barn tegnede til 
at blive en vidunderlig skønhed. Hans længsler søger ud til den 
fjærne ø; Amor viser ham Melida i drømme og lader en af ælde 
udhulet træstamme drive i land. Den omdanner ynglingen med 
tænksomt snille til et simpelt fartøj, det første i verden, og ledet 
af Amor og ført af Zephyrvindene lander han endelig paa øen, ser 
overalt spor af ordnende, flittige hænder og nærmer sig hytten, i 
hvilken Melida sidder hos sin moder i dybt tungsind og beklager 
sig over sin ensomme lod. Hvorfor har hun, et menneske, ingen 
tæller, medens dog alle dyr ihar deres? Da træder ynglingen ind; 
kvinderne anser ham for en gud, nedstegen fra Olympen, men da 
det gaar op for dem, at han er en dødelig som de, er glæden ube- 
skrivelig. Ynglingen genkender i Melida pigen, han har set i 
drømme; han kysser hendes haand, hvilket volder hende en fryd, 
hun aldrig før har kendt. »Altsaa (sagde Melida) er der hist ovre 
hinsides havet en anden kyst og andre beboere; det har jeg altid 
formodet, og min moder har altid dulgt det for mig. Men du gaar 
dog aldrig mere i din udhulede træstamme tilbage til hin kyst? Aa, 
bliv hos mig, vær ene og alene min! Det bæres mig for, at jeg 
ikke vilde kunne udholde det, hvis du elskede andre legekamme- 
rater lige saa højt som mig. Men sig mig: Du synes mig ikke helt 
at være, hvad jeg er; om din hage voxer der fine dun, som jeg 

ikke har.« »Det kommer af, at jeg er en mand (svarede yndlin- 
gen), og du en pige.« »En mand! (sagde Melida). Det er sælsomt; 
og dog kunde jeg ikke elske dig højere, selv om du ogsaa helt var 
min lige. Aa, hvor meget har dog min moder skjult for mig!« 

Den 15. juni 1818 opførtes paa Théåtre des Variétcs en énakts- 
vaudeville, »Broder Philips voliére« (La Voliere de 
f r é r e Philippe) af Scribe, Delestre-Poirson og Mélesville, der 
atter afgav stoffet til en ballet : »Volieren eller Boccaccios 
fugle« (La Voliére, ou les Oiseaux de Boccace) af 
Scribe og Thérése Essier, der blev opført paa Operaen*; men da 
vore bibliotheker her svigter mig, kan jeg aldeles intet oplyse om 
disse stykker. 

Man har ogsaa** sammenlignet Ed m ond A b o u t's aandrige 
og vittige énaktskomedie »En p r i n s e s opdragelse« (L'é d u- 
cation d'u n prince)*** med vort motiv. Dette stykke er 
imidlertid bygget over en, som det synes, historisk anekdote, som 
hertugen af Saint-Simon fortæller i sine tilføjelser til Journal du 
Marquis de Dangeau (en hofdagbog fra Ludvig d. 14des tid). 
Paris 1854, T. III, p. 127: Den ret bedrøvelige helt i denne anekdotet 
er Ludvig d. 14des søn, Monseigneur eller »den store dauphin«, der 
er bleven saa »sædelig rent« opdraget, at han er aldeles naiv og 
»uskyldig« paa sin bryllupsdag og intet begriber, skønt baade hans 
hovmester og kongen selv gør deres bedste for at oplyse ham. Til 
sidst overtager en endnu smuk 35aarig marschalinde opgaven, og 
nu lykkes undervisningen til fuldkommen tilfredshed. Edmond About 
har behandlet dette kildne æmne med overordentligt vid og ynde; 
den uheldige bryllupsnat mellem den sympathetiske og forelskede, 
men aldeles »uskyldige« unge prins og den noget mere vidende, 
men henrivende, fine og taktfulde unge brud er baade morsomt og 
nydeligt skildret; marschalinden er erstattet med en intelligent 
bonde, der synger en smuk elskovssang, som udretter, hvad de 
dumme og sjofelt tænkende opdragere og kongen selv ikke har 


* Regniers La Eontaineudgave. T. V, p. 8f. 

** Regnier, ani. sted, p. 9. 

'** Théåtre impossible par Edmond Ahout. Paris 1862. p. 213 — 298. 
t Den minder om de s. 207, note ** omtalte facetier. 

ævnet. En direkte udløber af det gamle motiv har vi altsaa næppe 
her, skønt det er muligt, at forfatteren stundom har haft det i tan- 
kerne, især i den kap. IV nedenfor behandlede form*. 


III. 

»DET ER EN GED«. 


Den spanske »El Libro de los Enxemplos« (Exempler- 
nes bog), forfattet af Clementc Sånchez de Vercial (f. c. 
1370, d. c. 1426), har som nr. 231 følgende fortælling: 

Man siger, at en dag sad to eremitter i deres celle og saa ud 
ad et vindue. Da bemærkede de, at der gik en kvinde forbi, vel 
klædt og vel prydet. Og den ene af dem, som aldrig havde set 
nogen kvinde, spurgte den anden, hvad det var for noget. Han 
sagde, at det var en ged; andre fortæller, at han svarede, at 
det var Djævelens øje. Men saa stor elskov fattede han til 
hende, at han om aftenen intet kunde spise; og da hans kammerat 
spurgte ham, hvorfor han intet spiste, svarede han, at han havde 
saa stor medynk (picdad)** med den ged, at han ikke kunde spise. 
Hvis ihan havde lukket sine øjnes vinduer, saa vilde døden ikke 
være kommen ind i hans hus. 

Ligesom de andre fortællinger i samlingen indledes denne med 
en latinsk sentens og to rimede spanske linier. Sentensen lyder: 
»Mulieris facies ventus urens«; versene lyder i oversættelse: »Kvin- 

* If. Joh. Bolte (Montanus’ Schwankbiicher, s. 612 f.) er det gamle 
motiv benyttet i en scene i Calderons drama »En esta vida todo es verdad 
y todo mentira«, der atter er indført af Dryden og Davenant i deres be- 
arbejdelse af Shakespeares »Stormen«. Bolte henviser til H. Grimm: 
»15 essays, n. f. 1875«; men denne bog findes ikke paa vore bibliotheker. 

** Hvorfor »medynk«? Skulde ordet ikke kunne betyde det samme 
som pitié paa Oammelfransk : »ømhed og kærlighed«? Se Anatole France: 
Vie de Jeanne d’Arc. I, p. 50. 

dens aasyn er brændende luft; det brænder hjærtet ved at lægge 
elskov deri.« 

Fortællingsamlingen, hvortil denne historie hører, bestaar af 395 
stykker i det haandskrift, der er benyttet til udgaven af 1860. Senere 
har man fundet endnu 72 fortællinger. Forfatteren synes at have 
hentet sit stof mange steder fra. Samlingen er alfabetisk ordnet og 
maaske en oversættelse af et latinsk skrift »Alphabeta exemplo- 
rum«*. 

Den spanske fortælling stemmer meget nøje med en version fra 
det 14. aarh.’s første halvdel, der udgør nr. 44 i en gammelitaliensk 
exempelsamling**. Ordene er næsten ganske de samme; dog mang- 
ler benævnelsen »Djævelens øje«. Exemplet skal illustrere et ud- 
sagn af den hellige Augustinus: »Hvis vore øjne vendes mod en 
kvinde, bør de ikke rettes fast paa hende«***. 

Endnu nøjere er overensstemmelsen med en latinsk fortælling: 
»Om to eneboere og en pyntet kvinde« (Hervieux: Les Fabulistes 
Latins. T. IV, p. 285, nr. LII), der skal have Englænderen O d o af 
C heri ton (første halvdel af det 13. aarh.)+ til forfatter. Denne 
fortælling slutter saaledes: »Hvis han havde lukket sine øjnes vin- 
duer, vilde døden ikke være traadt ind under hans tag. Enhver bør 
altsaa være Guds tempel og have vinduer af glas, for at han kan 
holde vellystens regn, forfængelighedens luft og andre indskydelser 
af de onde engle ude, men give solens straaler, d. v. s. naadens 
gaver og den frelsende prædikens toner, adgang.« 

Den latinske version maa altsaa betragtes som den spanske og 
italienske fortællings kilde. Vi har utvivlsomt at gøre med en ud- 
løber af historien om »ynglingen, der aldrig havde set kvinder«, men 
i en overmaade spinkel og udvandet skikkelse. Hvad benævnelsen 
ged angaar, kan en af de følgende versioner maaske give os for- 

* Disse oplysninger og oversættelsen skylder jeg den fortræffelige 
kender af spansk litteratur. Dr. phil. E. Gigas. 

** J. Ulrich: Recueil d’exemples en ancien Italien (Romania, XIII, 
1884, p. 27—59). 

*** Sml. Oldenberg: Buddha, s. 167: »Hvorledes skal vi, herre.« saa- 
ledes spørger Ananda mesteren, »optræde overfor en kvinde?« »I skal 
undgaa at se hende, Ananda.« osv. 

t Se Hervieux’s afhandling, anf. værk, T. IV. I reglen kaldes manden 
Odo af Shirton. Navnet er højst usikkert. Efter en lang under- 
søgelse bestemmer Hervieux sig for Cheriton i Kent. 

klaringen. Tendensen er saa asketisk og livsfjendsk som muligt, en 
diametral modsætning til den lære, Boccaccio og Martin Franc drog 
af fortællingen. Det sete afhænger jo af øjnene, der ser, og ikke 
mindst i middelalderen, de mest absolute modsætningers tid. 


IV. 

»DJÆVLENE, SOM FORFØRER 
MENNESKENE«. 


Som Decameronens forløber paa novellelitteraturens omraade be- 
tegner man gærne den saakaldte »Li 1 1 e n o v e 1 1 e b o g« (Il No- 
vell i n o) eller »De gamle noveller« (Novelle antiche), 
en række, i reglen meget korte fortællinger, snarere anekdoter end 
noveller, af et meget broget indhold paa et sprog, der har en langt 
ældre farve end Boccaccios, og i en yderst simpel og kunstløs stil. 
Trods deres højere ælde er de maaske først bievne samlede mod 
slutningen af det 14. aarh., og man maa snarere tænke sig flere for- 
fattere eller samlere end en enkelt mand. Haandskrifterne afviger 
i novellernes orden og tal, og først i de trykte udgaver blev dette 
præciseret som hundrede, rimeligvis som efterligning af Decame- 
ron*. I Quido Biagi’s udgave findes hele to indbyrdes ret afvigende 
former af vor fortælling**, af hvilke aabenbart ingen kan have været 
Boccaccios kilde. De repræsenterer begge en fra de hidtil behand- 
lede former stærkt afvigende version, især den første, der lyder 
saaledes: 

XVII. Hvorledes kvindernes ynde er mere 
frydefuld end nogen anden ting i verden. — Der blev 

* A. Gaspary: Gesch. der italien. Litteratur. I, 1885, s. 163 ff. Landau: 
Quellen des Dekameron, s. 164 ff. 

** Guido Biagi: Le novelle antiche. Firenze 1880, nr. XVII og CLII. 
Forskellen mellem Biagi’s samling og II Novellino, Milano 1880 (Sonzogno). 
der kun omfatter 100 noveller, er meget betydelig. 

født en konge en søn. De vise astrologer forudsaa, at hvis det ikke 
varede ti aar, inden han fik solen at se, vilde han miste synet. Der- 
for lod kongen ham holde i forvaring, og da de ti aar var forløbne, 
lod han ham vise verden, himlen, havet, guld og sølv, dyrene og 
menneskene; blandt de andre ting lod han ham vise. skønne kvin- 
der. Ynglingen spurgte, hvem det var, og kongen lod sige til ham, 
at det var dj ævle (ch’erano dimoni). Da sagde ynglingen : 
»Djævlene behager mig over alle andre ting.« Og kongen sagde: 
»Man kan nok se, hvor sælsom (eller: tyrannisk) en ting kvinde- 
skønhed er.« 

Naar kvinderne her betegnes som »djævle« i stedet for »gæs« 
som tidligere, er det ikke en fri opfindelse af novellisten. Det er 
et oprindeligt, fra Indien stammende træk, som vi allerede fandt 
antydet hos Boccaccio (»ti stille! det er noget slemt noget«: elle son 
mala cosa), og meget tydeligt bos Antonio Cornazano* og i den 
spanske »Exemplernes bog«, og som vi vil finde i alle herefter be- 
handlede versioner (paa én nær). Om genfortælleren vil have denne 
betegnelse opfattet som spøg eller lægge en dybere betydning i 
den, beror paa hans individualitet. 

Den anden gamle italienske version har følgende indhold: 

CLII. — En fyrste ønsker at erfare, hvorledes kærligheden mel- 
lem mand og kvinde fra først af opstaar, og lader derfor sin søn 
opdrage i ensomhed. Han ser ikke en eneste kvinde, og hans op- 
dragere har bestemt paalæg om aldrig at lade ham ane noget om 
kvinders tilværelse. Da drengen er næsten voxen, lader faderen 
ham vise ædelstene, guld og sølv og andre herligheder og derefter 
»mange smukke kvinder og jomfruer«, og han lader ham sige, at 
de • kaldes djævle fra Helvede (demoni de l’inferno). Det 
gaar derefter som i de andre versioner. Naturens magt viser sin 
styrke. Da ynglingen imidlertid elsker alle kvinder uden at have 
begreb om slægtskabsforhold, underretter faderen ham om, hvem 
der er hans moder, søstre og frænker, »for at han ikke skulde synde 
mod gode sæder.« 

Denne vilkaarligt ændrede form, i hvilken kongen fra først af 
har det selvsamme formaal, der ellers viser sig som en naturnød- 

* I d e n henseende hører hans novelle til den her behandlede gruppe. 

vendig, men ikke forudset følge, har ikke ringe lighed med Hero- 
d o t s fortælling (II, 2) om de to børn, som kong Psammetich af 
Ægypten lod opdrage i ensomhed for at høre, hvilket sprog de først 
vilde tale, og saaledes udfinde, hvilket der var det ældste. Sand- 
synligvis bestaar der virkelig en forbindelse mellem den gamle græ- 
ske (eller ægyptiske) og den italienske anekdote, men jeg kan intet 
oplyse derom. 

Den første italienske version er egentlig kun en forkortet gen- 
givelse af en latinsk fortælling om »Kongesønnen, der aldrig 
havde set kvinder (Wright: Latin Stories, nr. III). Afvigel- 
serne er meget smaa — navnlig er det ikke kongen, men en tjener,, 
der spøgende siger til den unge prins om kvinderne: »Det er djæv- 
lene, der forfører menneskene (homines)« — ; men den latinske for- 
tæller lægger en mørk og livsfjendsk moral ind i sin historie, be- 
stemt som den sikkert var til at benyttes i en prædiken: »Se« (siger 
han til sidst), »hvorledes menneskets natur i denne henseende er 
tilbøjelig til fald, og derfor er det nødvendigt, at de, der vil være 
afholdende, skyr kvinderne.« 

Denne gamle ldtinske version er ikke meget forskellig fra den 
italienske i Fiore di Vir tu (Dydens Blomst), cap. 39: Della 
1 u s s u r i a (o: om vellyst, utugt)*. Her er drengen en søn af kejser 
Teodosio. Han indesluttes i et taarn (ikke i en hule som i den latin- 
ske version) og bliver der, til han er 14 aar (en mere passende alder 
til at indgive ham sans for kvindelig ynde end ti aar). »Og da han 
saa var taget ud (af taarnet), lod kejseren ham lære troen paa Oud. 
idet han fortalte ham, at der var et Paradis og et Helvede, hvorhen 
Djævelen fører de folk, der handler ilde«. Derpaa lærer man ham 
navnene paa andre væsner og ting. »Da han spurgte om navnet 
paa kvinderne, var der en, der for at gøre løjer svarede ham: »De 
hedder d j æ v 1 e, thi de fører menneskene (gli uomini) til Hel- 
vede«. Og da dette var sket, spurgte kejseren, hvad der havde be- 
haget ham mest af det, som han havde hørt og set. Og ynglingen 
svarede: »Disse djævle, der fører menneskene (gli uomini) til Hel- 
vede, behager mig mere end nogetsomhelst andet, som jeg har set«. 
Og dog vidste han allerede, hvad Helvede er, og at Djævelen er 
noget meget slemt«. 

* Findes som nr. 22 i Zambrini’s Libro di novelle antiche. Bologna 
1868 (Scelta di curiositå litterarie. Dispensa 93.). 

Man mærker tydeligt den asketiske bearbejder, der (formodent- 
lig paavirket af den i kap. I behandlede form) har foretaget det 
fromme indskud om undervisningen i religion og de dertil svarende 
helligt forargede slutningsord. Fortællingen har til modstykke en 
historie »om dyden og kyskheden«, i hvilken en af en adelsmand 
efterstræbt nonne borer sine øjne ud (sml. ovenfor s. 96 f. note **, 
nr. 188). Den skal ogsaa være optaget i »Vi te dei Santi 
P a d r i« (af Domenico Cavalca. Parte III, c. 133), hvor den uden 
al tvivl ligeledes har en asketisk tendens. Men bogen findes ikke 
paa vore bibliotheker. Den franske dominikaner É t i e n n e de 
Bour bon (d. 1261) skal have vor fortælling i sin exempelsamling 
(fol. 338), men den er ikke optaget i Lecoy de la Marche’s for øvrigt 
saa fortræffelige udvalg. Hans Sachs' bearbejdelser: »Die 
schonen deuffel« og »Des konigs son mit den teufeln« har jeg des- 
værre ikke kunnet finde i de udgaver, der stod til min raadighed. 
Utvivlsomt findes der endnu flere baade yngre og ældre versioner*. 


V. 

»BARLA AM OG JOASAPH« OG VERSIONEN 
I DENNE ROMAN. 


Meget nær beslægtet med den i forrige kapitel behandlede form 
eller i grunden ganske den samme er den eneste version af vor for- 
tælling, der ad paaviselig litterær vej er naaet til Europa. Den til- 
bagelagde sin vandring som en del af en yderst asketisk religiøs 

* Jeg har fundet følgende henvisninger: Pierre de Limoges: Vitæ 
patrum 4, 5, 7 (Migne, Patrologia lat.); Matthæi Påris., monachi albanensis, 
Historia major (Ziirich 1589, in fol.), p. 173; Lecoy: L’esprit de nos aieux, 

nr. 33 (ikke paa vore bibliotheker); Heures perdues de R. D. M., cavalier 
frangais (ikke paa vore bibliotheker). I Gower’s Confessio amantis, ed. 
by Dr. R. Pauli, 1857, har jeg ikke kunnet finde fortællingen. 

roman, der gjorde umaadelig lykke som opbyggelsesskrift og over- 
sattes paa mangfoldige sprog. Det er den berømte »Barlaams 
og Joasaphs historie«, hvis hjem man med stor sandsynlig- 
hed har søgt i det østlige Iran med dets nordlige naboegne, altsaa 
omtrent det gamle Baktrien*. Her levede tilhængere af tre store 
religioner side om side; baade Zoroasters lære, Buddhismen og den 
nestorianske Kristendom** havde talrige dyrkere i dette land. En- 
gang i det 6. aarh. har da en kristen forfatter under benyttelse af 
buddhistiske værker udarbejdet denne mærkelige opbyggelses- 
roman paa Pehlevi, det nypersiske riges officielle sprog. Det op- 
rindelige værk er forsvundet, men dets indhold kan med temmelig 
stor sikkerhed rekonstrueres efter senere bearbejdelser paa Arabisk. 
Et kort blik paa denne mærkelige bogs indhold og aand vil være 
af interesse, inden vi gaar over til at undersøge vor vandrende no- 
velle. Hovedtrækkene i romanen synes at have været følgende: 

En mægtig konge i Indien er hengiven til afgudsdyrkelse og 
forfølger asketerne og alle tilhængere af den sande Gud. Det ene- 
ste, der forstyrrer hans lykke, er hans barnløshed. Imidlertid drøm- 
mer hans fornemste gemalinde, at en hvid elefant stiger ned fra 
luften og nærmer sig hende, indtil den staar over hendes legeme. 


* Dette kapitel er for en væsentlig del bygget over: Barlaam und 
J o a s a p h. Eine bibliographisch-literaturgeschichtliche Studie von Ernst 
Kuh n, 1893 (Abhandlungen der philos.-philol. Cl. der kgl. bayerischen 
Akad. der Wiss. XX. Bd. Munchen 1897). Sml. Carl Koch: »Kristendom 
og Buddhisme« i Dansk Tidsskrift, 1900, s. 649 ff. Desværre har jeg ikke 
kunnet benytte Joseph Jacobs: Barlaam and Josaphat, London 
1896, da denne bog ikke findes paa vore bibliotheker. Allerede 1860 un- 
dersøgte L i e b r e c h t sagen og paaviste i en ypperlig afhandling de slaa- 
ende overensstemmelser mellem den kristne roman og den buddhistiske 
tradition (Zur Volkskunde, s. 441 ff.) 

** Nestorius, patriark i Konstantinopel, havde i aaret 428 fremsat 
den lære, at Maria med urette kaldtes »Gudemoder« (The6tokos), fordi hun 
kun paa menneskelig vis var Christi moder (Christbtokos). En forbitret 
kirkestrid, ledsaget af infame intriger, pøbelexcesser og voldshandlinger, 
rejste sig i anledning af disse to ord. Den svage kejser Theodosius, der 
først havde staaet paa Nestorius’ side, slog til sidst haanden af ham og 
lod ham afsætte og forvise til den store oase i Ægypten, hvor han døde 
440. Hans lære bredte sig imidlertid ved ivrig missionsvirksomhed til det 
indre Asien. (Gregorovius. Athenais, 1882, s. 128 ff. Fr. Nielsen: Kirkehi- 
storie. 1900, Bd. I, s. 375 ff. og s. 380 ff.). 

uden at den dog gør hende nogen skade. Drømmetyderne forkynder 
kongen, at der skal fødes ham en søn. Denne søn fødes virkelig og 
faar navnet Y u d å s a f. Astrologerne spaar, at han skal overgaa 
alle sine forfædre i berømmelse; kun én vover at forkynde, at han 
skal antage den sande tro. Derfor lader hans fader paa et afsides- 
liggende sted et prægtigt palads opføre, i hvilket prinsen skal voxe 
op i paalidelige omgivelser, der værner ham mod ethvert ubehageligt 
indtryk, uden at han hører et ord om døden eller den sande religion. 
Prinsen voxer til og begynder at føle, at han holdes fjærnt fra ver- 
den. Da han endelig af sin fader opnaar tilladelse til at foretage 
udflugter i omegnen, ser han efter hverandre en blind og en spe- 
dalsk, en olding og en død mand og erfarer af sine ledsagere, at 
dette er menneskenes almindelige lod. Han spørger sin opdrager, 
om ingen kan give ham trøst, og henvises af denne til asketerne, 
som kongen dels har brændt, dels udjaget af landet. Kort efter 
kommer den fromme asket B a 1 a u h a r forklædt som købmand til 
prinsens hof og faar adgang til ham under det paaskud, at han vil 
vise ham en vidunderlig ædelsten. YOdåsaf modtager ham glad. 
Balauhar begynder nu at oplyse prinsen om verdens forkrænkelig- 
hed i modsætning til det hinsidige eller evigheden og illustrerer sin 
prædiken med en række (ogsaa fra mange andre kilder kendte) lig- 
nelser, deriblandt den berømte parabel om menneskelivet (sml. s. 96 i., 
note **, nr. 205). Kongesønnen lytter med henrykkelse til asketens 
livsfornægtende lære og beslutter aldeles at forsage verden og dens 
usle, forfængelige glæder. Saaledes vedbliver Balauhar at undervise 
Yfidåsaf i fire maaneder, indtil endelig prinsens fornemste opdrager 
fatter mistanke, opdager sammenhængen og efter en haard sjæle- 
kamp meddeler kongen sagen; men da er Balauhar draget bort. 
Efter samraad med kongen paatager astrologen Råkis sig ved trold- 
dom Balauhars skikkelse og lader sig føre fangen til byen. Det er 
nu aftalen, at han skal lade sig overvinde i en offentlig disputation 
om den af asketen forkyndte læres sandhed, hvorefter kongen haa- 
ber, at Yudåsaf ogsaa vil opgive sin tro. Men prinsen erfarer sagens 
virkelige sammenhæng af en af sin faders raadsherrer, »der kendte 
sandheden og troede paa den«. To lidenskabeligt bevægede sam- 
taler mellem kongen og hans søn fører ikke til noget resultat. Den 
til disputationen bestemte dag kommer. Judåsaf truer den falske 
Balauhar med, at han med egen haand vil udrive hans hjærte og 
tunge og kaste hans lig for hundene, hvis han har løjet for ham. 

Disse trusler bevæger Råkis til imod forventning at forsvare den 
sande tro med al mulig energi; han vinder en glimrende sejr, hvor- 
paa han virkelig omvender sig. Kongen begynder nu at vakle i sin 
hedningetro. — Troldmanden Theudas raader nu kongen til at 
daare prinsen ved hjælp af kvindeskønhed og fortæller ved denne 
lejlighed historien om kongesønnen, deraldrig havde set 
kvinder. Kongen følger raadet og giver Yudåsaf 4000(1) skønne 
jomfruer til tjenerinder og ledsagerinder. Den smukkeste af dem 
er en kongedatter. Prinsen bliver virkelig forelsket i hende og om- 
vender hende til den sande tro, og hun fortæller ham, at to astro- 
loger ved hendes fødsel har spaaet, at hun ikke skal dø, før hun har 
tjent en konge, ægtet en konge og født en konge. »Da fandt 
Satan adgang til hans legeme, og hun blev svanger 
ved ham.« Yudåsaf føler anger og søger tilflugt i bønnen. Da 
henrykkes han i drømme til Paradis, og hine kvinder forekommer 
ham nu hæsligere end hunde og svin*. Da han vaagner af sin 
drøm, finder han alle pigerne jamrende omkring sig; thi de har anset 
ham for død. Men da han ser dem, gyser han for deres hæslighed. 
Da hans fader kongen iler til, omvender prinsen ham til troen paa 
den sande Gud, og kongen sender alle kvinderne bort undtagen den 
ene, som Yudåsaf har bes vangret. Troldmanden iler forbitret til, 
men ogsaa han maa sluttelig omvende sig til al-Budd’s (o: Buddha’s!) 
tro. Ikke længe efter forlader Yudåsaf paa en engels bud sit palads 
hemmeligt om natten. Han rider bort, kun ledsaget af sin vezir, der 
forgæves bønfalder ham om ikke at indlade sig paa asketlivets møj- 
sommeligheder. Til sidst maa veziren vende om; prinsen overgiver 
ham sin hest, sit bælte og en kostbar ædelsten, han bærer paa sit 
hoved, og byder ham mælde kongen, at hans søn har forsaget den 
forgængelige verdens forfængelighed. Yudåsaf fortsætter sin vej ud 
i ørkenen. »Og han saa et stort træ ved en bæk; vandet var usæd- 
vanlig klart, og træet saa herligt, at ban aldrig før havde set dets 
mage; paa dets grene voxede frugter, og da han plukkede en af 
dem, syntes den ham sødere end alverdens frugter, og paa træet 
samledes talløse fugle. Og han sammenlignede træet med de lær- 
domme, han havde modtaget, kilden med visdommen og erkendelsen 

* Sml. The Jåtaka. Vol. II, transi. by Rouse. Cambridge 1895, nr. 182 
og den hertil svarende fortælling hos Chavannes, anf. værk, nr. 409. Ten- 
densen er ganske den samme. 

og fuglene med menneskene, der fra nær og fjærn vilde samle sig 
om ham for at erfare vejen til frelsen«. — Derefter prædiker Yudå- 
saf og vinder mangfoldige for den sande tro baade rundt i landet 
og ved et besøg i sin fædreneby. Hans fader dør og bliver begravet 
efter asketernes ritus. Hele staden omvender sig, og 3000 per- 
soner bliver munke og nonner. Yudåsaf indsætter nu sin onkel til 
konge, og efter ham følger senere Yudåsafs søn. Snart efter dør 
Yudåsaf efter at have meddelt sin yndlingselelv sin sidste villie, at 
han skal holde Guds bud og sørge for hans begravelse. 

Saaledes er i hovedtrækkene romanens indhold efter Kuhns ad- 
skilligt udførligere fremstilling. Noget absolut kristent indtryk gør 
kun den livsfornægtende aand, og selv denne har ikke syntes senere 
kristne bearbejdere stærkt nok fremhævet. Der er megen tale om 
»den sande tro« eller »lære« og »den sande Gud«; men den kristne 
dogmatik omtales ikke med et ord, og ikke engang Christi navn 
forekommer. Derimod nævnes Buddha (al-Budd) et par gange, 
hvilket enten kan skyldes en buddhistisk interpolator eller en uagt- 
somhed hos bearbejderen. Kuhn oplyser intet om dette ejendomme- 
lige forhold. Jeg tillader mig derfor den nærliggende formodning, 
at de arabiske og vel altsaa muhammedanske bearbejdere vel har 
bevaret bogens indhold med temmelig stor troskab, men fjærnet alt 
specielt kristeligt. 

Yudåsaf- og Balauhar-romanens buddhistiske oprindelse er alde- 
les øjensynlig. Dronningens drøm om elefanten, der stiger ned til 
hende fra luften, minder ganske om Buddha's moder Måyå’s drøm: 
Hun ser Bodhisattva (den fremtidige Buddha) komme i skikkelse af 
en herlig hvid elefant; tre gange vandrer den om hendes leje, ban- 
ker paa hendes højre side og træder derpaa ind i hendes legeme*. 
Ogsaa Buddha's fader søgte ifølge traditionen at holde ham borte 
fra synet af verdens elendighed ved at lade ham bo i vidunderlige 
paladser sammen med skønne kvinder og en ung hustru i herlighed 
og glæde; men paa udflugter i stadens omegn saa han en hjælpeløs 
olding, en syg og en død og mistede fra nu af al tilbøjelighed til 
verdens lyst. Ædelstenen, som Balauhar vil give ham, og som viser 
sig at være et symbol paa læren om »den sande tro«, minder om de 

* Ernst Windisch: Buddha’s Geburt und die Lehre von der Seelen- 
wanderung (Abhandl. der philol.-hist. Kl. der Kgl. Sachs. Gesell. der Wiss. 
26. Bd. Leipzig 1909), s. 154 f. 

tre buddhistiske »juveler« : Buddha, læren og menigheden. Ogsaa for- 
tællingen om de forføreriske unge kvinder og Yudåsafs afsky for dem 
efter sin drøm genfindes i den buddhistiske tradition (sml. ovenfor 
s. 75). Som Yudåsaf har en søn med den skønne kongedatter, saa- 
ledes har Buddha avlet Råhula med sin unge hustru, men han for- 
lader begge om natten uden at tage afsked, bestiger sin hest og rider 
ud i hjemløsheden. Træet med de herlige frugter er Bodhi-træet, 
under hvilket Bodhisattva vandt, sandhedens erkendelse, blev til en 
Buddha*. Vi har altsaa i den gamle roman en ikke meget ændret 
biografi af Buddha, saaledes som den fortaltes i den buddhistiske 
tradition**. Den væsentligste ændring er, at Buddha's person er 
bleven fordoblet i asketen Balauhar, en fordobling, der var nød- 
vendig for den ikke-indiske bearbejder, da han som tilhænger af en 
»aabenbaret« religion ikke kunde indrømme muligheden af den 
sande indsigts erhvervelse ved egen kraft og intelligens. 

Endnu i det 6. aarh. maa man antage, at romanen er bleven 
oversat paa Syrisk, paa hvilket sprog der har existeret en rig litte- 
ratur, hvis hjem dog ikke var det egentlige Syrien, men Edessa og 
Mesopotamien. Vi kan her minde om den tidligere (s. 83) omtalte 
oversættelse af Pancatantra paa Syrisk, der falder omtrent paa 
samme tid. Den syriske bearbejdelse er forsvunden, men den har 
været kilden til den georgiske og græske oversættelse. Den sidste, 
som vi for kortheds skyld kan kalde »Barlaams og Joasaphs 
historie«, blev foretaget af munken Johannes i den hellige Sa- 
ba’s kloster c. 600. Den gaar gærné under en noget tidligere levende 
kirkefader Johannes af Damaskus’ navn, hvilket nu anses for fejl- 
agtigt. At Balauhar er blevet til Barlaam, skyldes if. Kulin paa- 
virkning af et tilsvarende martyrnavn, medens Joasaph synes at 
skyldes en skrivefejl for Jodasaph. Den græske oversættelse er if. 
Kuhn en selvstændig, med overlegen aand og viden foretaget om- 
arbejdelse, i hvilken dog theologiske udviklinger indtager en altfor 
uforholdsmæssig plads. Af de ikke faa forandringer, dette har med- 
ført, skal jeg kun berøre følgende: Blandt de skønne jomfruer, som 
kongen, hvis navn her er Aben ner (’Apewpp, udtalt Avennir), 
efter Theudas’ raad giver prinsen til selskab, er ogsaa en fangen 

* Se nærmere Kuhns afhandling og Oldenberg: Buddha, s. 97 ff. 

** En Kandjurfortælling hos Schiefner (Mclanges asiatiques. VII. s. 
773 ff) og dens variant hos Chavannes, nr. 38 frembyder ogsaa en svag 
lighed. 

kongedatter af en ganske overordentlig skønhed. Men den fromme 
munk kunde ikke tillade, at Joasaph dog denne ene gang viste sig 
som et normalt menneske. Han lader ham sejrrigt modstaa ogsaa 
denne henrivende unge jomfrus fristelser, hvorefter hans aand under 
søvnen af to frygtelige væsner føres til de saliges og de fordømtes 
opholdssteder, altsaa en meget væsentlig udvidelse af den oprinde- 
lige text*. Efter god orthodox opskrift maa rædsel nødvendigvis til. 
Saa hedder det med ægte munkesmagfuldhed: »Og strax da han kom 
til sig selv, skælvede han over hele legemet, og hans øjne udgød 
taarer i strømmevis. Men hin udsvævende pige og de andre med 
al deres yndighed forekom ham nu mere stinkende end skarn og 
raaddenskab«. Hvor dog hele kirkens rasende, fanatiske had til alt 
naturligt og legemligt aabenbarer sig i disse kraftudtryk !**. 

Den græske »Barlaam og Joasaph« blev gennem oversættelser 
bekendt i de græsk-katholske lande og skal endnu være overmaade 
yndet i Rusland. Til Vesteuropa naaede den gennem en latinsk 
oversættelse, fra hvilken atter de talløse bearbejdelser paa 
alle vesteuropæiske sprog direkte eller indirekte stammer. SærliR 
interessant er en ret selvstændig gammelfransk bearbejdelse paa 
ottestavelsesvers af Gui de Cambrai: Balaham og Josa- 
phas fra begyndelsen af det 13. aarh.***. Den franske digter 
imødekommer tidens krigerske og ridderlige aand ved at indskyde 
et langt parti af egen opfindelse, idet han lader kong Avenir efter 
at have delt riget med sin søn gøre endnu et forsøg paa at over- 
vinde ham i aaben krig; men efter mange kampe, der føres med 
stor tapperhed fra Josaphas’ side, lider kongen til sidst et fuldstæn- 
digt nederlag, hvorefter han antager kristendommen. Disputatio- 
nen (v. 6343 ff.), til hvilken Ovid er bleven meget benyttet, frem- 
byder mange højst kuriøse træk, navnlig det parti, hvor den antike 
gudelære med stor drastisk kraft, uhyre naivetet og de snurrigste 

* Faa ganske lignende maade overbydes Jåtaka 182 af den kinesiske 
bearbejdelse hos Chavannes, nr. 409. Munke ligner hinanden overalt i 
verden. 

** Ogsaa hos buddhistiske munke forekommer udslag af en fuldstændig 
betændt asketfantasi (lige saa svinsk som Jonathan Swifts i »Strephon 
and Chloe«). Særlig betegnende er Chavannes, I, p. 271 f. n. — 
273 f. o., der netop skildrer Bodhisattva’s opvaagnen efter drømmen, altsaa 
samme situation som ovenfor. Men det er ogsaa en missionærbearbejdelse, 
der som Johannes søger at overbyde originalen. 

*** Qui von Cambrai: Balaham und Josaphas. Hgg. von Carl Appel. 
Halle 1907. 

forvexlinger og misforstaaelser reduceres in absurdum (v. 6928 ff.). 
Her og mange andre steder har Qui vist stor selvstændighed, og 
netop disse partier er de interessanteste. Den mislykkede forførel- 
seshistorie med de smukke unge jomfruer skildres meget levende 
(v. 8558 ff.); til sidst giver de op og siger til hverandre, at den unge 
mand er forrykt — og en fornuftigt tænkende læser giver dem gan- 
ske ret. Det følgende parti med den syriske prinsesse (v. 8708 ff.) 
er meget udførligt behandlet; denne unge dame prøver næsten ude- 
lukkende at vinde prinsen ved fornuftgrunde og citater af Bibelen, 
der hævder ægteskabets hellighed — i det væsentligste de samme 
argumenter, der gærne anvendes i middelalderen til forsvar for den 
gifte stand — , og først da alt dette ikke hjælper, foreslaar hun en 
illegitim forbindelse; i saa fald har kongen lovet hende hendes rige 
og arv igen, og hun vil blive kristen. Denne smukke, kloge og 
lidenskabelige unge pige, der endog et øjeblik i hidsighed beskylder 
det arme, sjælesyge hængehoved for at nære homosexuelle tilbøje- 
ligheder, siden han vrager den naturlige elskov, er ypperlig skildret: 
men alt hendes krudt er spildt. For øvrigt er det en ganske sælsom 
situation; paa den ene side en varmblodig, klarhovedet og energisk- 
paagaaende skønjomfru og overfor hende et dydsiret, lidenskabsløst 
mandligt neutrum, den aldeles pathologiske »renheds«-manis værdige 
repræsentant. De gamle indiske asketer er ganske anderledes mænd 
end disse kedsommelige kristne specialister i kønsløshed. Hos In- 
derne er disputationer og theologiske udviklinger ufornødne; de 
lader sig uden vrøvl besejre af den kvindelige skønheds og yndes 
magt, faar ganske vist bagefter nogle moralske tømmermænd, men 
retter sig snart igen, sender den skønne fristerinde venligt bort og 
tager saa fat paa askesen med fornyet kraft efter dette lille for- 
nøjelige intermezzo. Hos den kristne franske digter derimod kom- 
mer prinsen til at vakle lidt, nærmest af medlidenhed; men Paradis- 
og navnlig Helvedesvisionerne lader ham se den synd, han har 
været nær ved at begaa, i hele dens grufuldhed ( !), og saa er den 
hellige dyd sikret. 

Ogsaa til Norden naaede »Barlaam of Joasaph«. Den blev if. 
Kuhn oversat paa Oldnorsk af eller for kong Haakon Sverresøns søn- 
nesøn Haakon den yngre (f. 1234, d. 1257) og følger saa nogenlunde 
den latinske text. Af den oldnorske bearbejdelse existerer en mo- 
derne oversættelse paa Dansk med en svag norsk farve: »Barlaam 
og Josaphat. En religiøs Roman. Oversat fra oldnorsk af H. E. 
K i n c k. Christiania 1852«. Her kan lysthavende stifte bekendt- 

skab med dette gamle, vidtberejste opbyggelsesskrift. Hvis de vir- 
kelig søger religiøs opbyggelse, kan de muligvis finde den; tager 
de kun bogen af litterær interesse, er det at formode, at de vil føle 
læsningen som en trøstesløs og øde ørkenvandring, der kun nu og 
da oplives af enkelte, ikke særlig frodige oaser. Kincks oversættelse 
er for øvrigt et godt og fortjenstfuldt arbejde. 


I den græske »For sjælen styrkende historie« ('Ioropi'a 
ilnr/cotpeAnc)* om Barlaam og Joasaph lyder fortællingen om kon- 
gesønnen, der aldrig havde set kvinder, saaledes** : 

(Theudas fortæller (p. 268 f.)) : 

En konge græmmede sig, fordi intet barn af mandligt køn var 
blevet ham til del; han følte en knugende tynge i sin sjæl og ansaa 
det for et ikke ringe vanheld. Medens han altsaa befandt sig i 
denne stemning, fødtes der ham en søn, og herover fyldtes kongens 
hjærte med glæde. Men de indsigtsfulde blandt lægerne sagde til 
ham, at hvis denne lille dreng saa solen eller ild i et tidsrum af 
tolv aar, vilde han ganske blive berøvet synet; thi dette kunde 
sluttes af hans øjnes beskaffenhed. Da kongen havde hørt dette, 
siges der, at han lod en lille hulebolig udhugge i en klippe, inde- 
lukkede drengen tilligemed dem, der skulde pleje ham, deri og 
ikke lod ham se nogetsomhelst lysskær, før de tolv aar var forløbne. 
Efter at de tolv aar var forløbne, lod han drengen komme ud af 
huset (huleboligen), hvor han aldeles intet havde set af verden. Og 
kongen bød, at man skulde bringe alle ting hid, hver efter sin art. 
og vise ham dem, paa ét sted mænd, paa et andet sted kvinder, et 
sted guld og sølv, andetsteds perler og kostbare stene, straalende 
og skønne klæder, herlige vogne med gyldentbidslede heste og puf- 
purfarvcde tæpper og væbnede mænd staaende paa dem. fremdeles 
oxehjorder og faareflokke. Og, kort at sige, alt viste de drengen 
i orden og følge. Da han nu spurgte, hvad hver enkelt af disse 
ting kaldtes, aabenbarede kongens vaabendragere og drabanter hver 
tings benævnelse for ham. Men da han begærede at vide, hvorledes 
kvinderne benævnedes, skal kongens sværdbevarer spøgende have 

* Udgivet af Boissonade i Anecdota Græca. Vol. IV. Paris 1832. 

** Jeg oversætter efter den græske text som den ældste europæiske. 

sagt, at de kaldtes dæmoner, som fører menneskene 
(Tobq åvbpumovq) paa afveje. Men drengens hjærte daaredes 
af higen efter dem mere end efter alt det øvrige. Da de altsaa 
efter at have gennemgaaet alt førte ham tilbage til kongen, spurgte 
kongen, hvad der havde behaget ham (mest) af det, han havde 
set. »Hvad andet,« svarede drengen, »end hine dæmoner, der fører 
menneskene paa afveje? Thi intet af, hvad jeg har set i dag, har 
tændt en kærlighed i min sjæl som den, jeg føler til dem.« Og 
kongen forbavsedes over drengens ord og saa med undren, hvilket 
tyranni elskov til kvinder er (olov éori rvpawixov /pnpa yuvaixcov 
épcoc). 

Denne fortællings nære slægtskab med de i forrige kapitel be- 
handlede versioner ligger klart for dagen. De synes endog paa den 
omarbejdede form (Biagi, CLII) nær at stamme næsten umiddel- 
bart fra den som kilde (dog naturligvis ikke i den græske form). 
Drengens alder, da han kommer ud af klippehulen, er i alle mig be- 
kendte versioner af romanen 10 aar og er det ligeledes i et andet 
græsk haandskrift. Den vilkaarlige ændring til 12 skyldes formo- 
dentlig en følelse af det lidt usandsynlige i, at en 10-aarig dreng 
allerede skulde drages saa stærkt til kvinder. Fiore di Virtu's for- 
fatter har endog sat hans alder op til 14 aar (se ovenfor s. 221). 
Slutningsordene, der synes at være buddhistiske’", gentages næsten 
uden forandring hos Biagi XVII (se s. 220). 

Ogsaa de i kap. I og III behandlede versioner har nogle overens- 
stemmelser med fortællingen i romanen: Kvinderne er »noget slemt 
noget« (mala cosa hos Boccaccio, le male cose hos Antonio Cor- 
nazano), »Djævelens redskaber« (Anton. Corn.) eller »Djævelens øje« 
(Libro de los Enxemplos). Naar kvinden i den sidste version ogsaa 
kaldes »en ged«, skyldes det muligvis en eller anden form af »Bar- 
laam og Joasaph«. I den norske bearbejdelse (Kinck, s. 234 ff.) læses 
i hvert fald følgende: 

Kongen havde sat mange forstandige unge Mænd til at gjøre 
ham bekjendt med Navnene paa alle de Ting, som - blev førte frem 
for hans Øine, og de sagde ham nøiagtigen hvert Navn, saaledes 
som det var. Men dog var der nogle, der for at prøve ham og 
for Løiers skyld sagde ham nogle Tings Navne anderledes end de 

* Liebrecht: Ziir Volkskunde, s. 112f.. 459. 

vare. Da han saae smukke Geder, spurgte han, hvad 
det var. Da svarede en ung Tjener ham saalunde: »Det er 
Kvinder«. Da han kom derhen, hvor der stode Kvinder og Piger 
i prægtig Dragt, spurgte han, hvad vel det kunde være; og da sagde 
en af Kongens Vaabendragere i Overgivenhed til ham: »Dette er de 
Djævle, som svige og forføre Mænd«. 

Man kunde derefter spørge, hvorfra benævnelsen »gæs« stam- 
mer. Intet kan oplyses herom; men det kunde jo være en vilkaarlig, 
lunefuld omformning af »djævlene« og skyldes et muntert verdens- 
barn. Ogsaa den videbegærlige unge mands spørgsmaal og fade- 
rens eller abbedens svar hos Boccaccio, Antonio Cornazano og i »Den 
unge gaas« og opregningen hos den første (se ovenfor s. 197: pa- 
ladserne, oxerne, hestene, æslerne, pengene) tyder paa en vis for- 
bindelse med eller paavirkning af foreliggende version. Men bort- 
set herfra og fra det for alle versioner fælles træk, at ynglingen 
aldrig før har set nogen kvinde, er forskellen mellem fortællingen i 
romanen og de i kap. I og III behandlede saa stor, at den første 
umuligt kan være de sidstes kilde. Lige saa ringe lighed har den 
med de oprindelige indiske former, medens disse derimod har flere 
vigtige træk til fælles med de vesterlandske versioner. Vi nødes 
altsaa til at antage en anden, maaske mundtlig vandring ved siden 
af den skriftligt bevidnede. Cosquins tlieori (Romania XL, p. 417). 
at ikke en enkelt, men flere former af samme fortælling ofte er van- 
drede til Europa, bekræftes ogsaa her. 

Indespærringen, der aldeles mangler i alle kendte indiske versio- 
ner af vor fortælling, er maaske fra romanen gaaet over i G e s t a 
Romanorum (278, appendix 82), hvor en konge ligeledes lader sin 
lille søn indespærre med hans amme i syv aar uden andet lys end 
en kærte, da døden ellers er ham vis; men derefter forsvinder al lig- 
hed, og fortællingen udspindes videre til det mest sindssvage tøjeri. 
For øvrigt er det er meget almindeligt eventyrmotiv, at en dreng eller 
yngling opfostres eller skjules i kortere eller længere tid i et under- 
jordisk rum for at værnes mod en truende fare*. Hvorledes dette 
motiv er indkommet i vor fortælling, lader sig ikke sige. Muligvis 
har man i romanens hjemstavn glemt den gode gamle form og 

* Se f. ex. Østrup: Contes de Damas, indledning p. 11 og II. p. 49 ff., 
hvor indespærringen dog aldeles ikke er motiveret. 1001 Nat (Østrup) I. 
s. 160 ff., (Mardrus), T. I, p. 169 ff. 

kun husket, at den unge knøs var blevet opdraget uden at se kvin- 
der, men strax betoges af dem ved det første syn, og at man sagde 
ham, at de hed dæmoner. Indespærringsmotivet kan da være 
indført for at forklare drengens uvidenhed. Benævnelsen »dæmoner« 
er i romanen en spøg, medens den i de indiske og de til dem sva- 
rende europæiske versioner anvendes i dyb alvor. 


VI. 

ABBÅ YOHANNI’S LEVNED. 


Et æthiopisk haandskrift paa Nationalbibliotheket i Paris inde- 
holder en overordentlig interessant og i sin art meget smuk helgen- 
biografi, der viser sig at være en højst ejendommelig version af 
»ynglingen, der aldrig havde set kvinder«. René Basset, der udgav 
den 1884 paa originalsproget med fransk oversættelse*, er tilbøjelig 
til at henlægge affattelsestiden til det 15. aarh.; men han udtaler sig 
højst reserveret og indrømmer, at der slet ingen beviser findes. For- 
fatteren er ukendt. Legenden, som jeg har oversat fra Fransk, lyder 
saaledes: 

I lierrens navn, trefoldig i én Gud, ophøjet, skjult, usynlig, 
flamme, som ikke kan gribes, aand, som man ikke kan berøre, magt. 
som man ikke kan fatte, konge, som man ikke kan nævne, vor herre 
ved sin magt, vor fader ved sit valg, den eneste, man beder til, for 
hvem man kaster sig ned, og som man lovpriser. Ære være ham 
i evighedernes evigheder! Amen. 

* René Basset: Vie d’Abbå Johanni (Bulletin de correspondance Afri- 
caine. Troisiéme année 1884. Tome II. Alger 1884. P. 433 — 453). Liebrechts 
»Anzeige« i Mélusine II. sp. 501 f. har ikke været mig tilgængelig. En 
ganske kort og aldeles utilfredsstillende indholdsangivelse af legenden fin- 
des i Bibliotheca Æthiopica ... von Lazarus Goldschmidt. Leip- 
zig 1893, s. 1. 


Digitized by 


Google 


Original from 

PRINCETON UNIVERSITY 



234 


Vi skriver den hellige og salige Abbå Yohanni's levned, hans, 
der var en straalende stjærne i Gheez’ernes land og undergøreren 
i Dabra 'Aså. Maatte hans bønner og hans velsignelse være med 
os ! Amen. 

Hør. mine brødre, fortællingen om den Herrens mand, den hel- 
lige og salige Abbå Johanni’s levned! Der var en høvedsmand i 
Tambén, stor og mægtig blandt embedsmændene i denne provins, 
meget fremragende blandt alle. Han drog i krig med talrige krigs- 
folk til Nobå's (Nubiens) og Såbå’s land og blev der i syv maane- 
der. Da hans fraværelse trak i langdrag, sagde hans broder til 
sin svigerinde: »Min broder er langt borte og kommer ikke mere 
tilbage; han maa altsaa være død. Nu vel!« tilføjede han, »lad os 
gifte os med hinanden! bliv min hustru!« Hun svarede ham: »Hvor- 
ledes vover du at tale til mig paa denne vis? Du er yngre end 
min mand, og jeg har opdraget dig som min søn. Du har løjet; 
din broder er ikke død; du vil kun sætte mig paa prøve.« Men 

han anvendte magt, tog hende med vold og ægtede hende. Hun 

blev frugtsommelig. 

Ved den stund, da hun nedkom med barnet, vendte hendes 
mand tilbage med anseligt bytte og sammen med ham mange 
høvedsmænd fra Tegråi (Tigre), Salamt og Tambén. Da han traadte 
ind i sin bolig, fandt han ikke sin hustru i husets indre. »Hvor- 
ledes!« sagde han. »Kr hun ikke lier for at tage imod mig, naar 

jeg har været langt borte i et fremmed land, og vi har været vidt 

adskilte fra hinanden?« Kn af hans tjenere sagde: »Herre, din 
hustru er syg.« »Hvilken er hendes sygdom?« »Hun har født et 
barn i dag, den dag du kom.« Opfyldt af vrede opsøgte høveds- 
manden hende, ført af tjeneren, og gav sig til at slaa hende. 

I Dabra ’Aså levede der ovenfor en afgrund en eneboer ved 
navn Abbå Ammon i, som havde opholdt sig der i tyve aar. 
Kn Herrens engel sagde til ham: »Oaa til høvedsmanden i Tam- 
bén s hus! Du vil der finde en sag af betydning, iværksat af din 
Herre, og du skal der aflægge et sandhedens vidnesbyrd.« »Hvor- 
paa skal jeg kende høvedsmandens hus?« svarede Abbå Ammoni. 
>Har jeg ikke tilbragt tyve aar i ørkenen?« Engelen vedblev: 
»Skynd dig at stige ned ifølge Herrens bud!« Eneboeren steg ned 
af bjærget, kom til høvedsmanden i Tambén s hus og hilste i over- 
ensstemmelse med de helliges sædvane. I dette øjeblik slog denne 
mand sin hustru i vrede og raseri og sagde til hende: »Hvem har 

gjort dig til moder?« Hun sagde ikke, at det var hendes mands 
broder, men da hun gennem døraabningen saa Abbå Ammoni, til- 
stod hun: »Ved denne munk har jeg undfanget.« Strax gik høveds- 
manden rasende ud og slog voldsomt løs paa munken, thi han 
elskede sin hustru højt; han greb barnet, som hun just havde bragt 
til verden, og overgav det til Abbå Ammoni, idet han sagde: »Tag 
din søn!« og han indhyllede det i sin kappe. »Qiv mig ham!« 
sagde eneboeren, »han skal være mit barn.«* Og han kaldte ham 
Abbå Yohanni. 

Han vendte tilbage til sit enebo, idet han tog barnet med sig, 
gik ind i sin celle og bad til Herren med disse ord: »Hvad skal jeg 
gøre med dette barn? Alt dette er sket med din villie. Jeg har 
ingen bryster til at give det die eller næringsmidler til at under- 
holde og opfostre det.« Saa gravede han jorden op mellem gra- 
vene**, beklædte gruben med palmeblade, lagde barnet paa dem 
og dækkede det med en sten, idet han sagde: »Hvis du dør, skal 
dette være din grav; hvis du lever, vil Frelseren, vor Herre, sørge 
for dit underhold.« Derpaa vendte han tilbage til sin celle. Den 
følgende dag gik han tidlig til drengen, og han fandt c n ged, der 
gav ham die; den havde fjærnet stenen og lagt sig hos ham. 
Munken saa, at barnets øjne var aabne, og han sagde: »Velsignet 
være Herren, der har vist mig dette under! Lad det ske efter din 
villie, Herre!« Derpaa vendte han tilbage til sin ccllc, og i tre 
aar gav geden Abbå Yohanni die, som om den var hans 
moder, og en glente varmede ham. Da han efter denne tids for- 
løb slap sin ammes yver, begav denne sig bort, og eneboeren op- 
tog ham i sin celle. Han opfostrede ham, til han blev syv aar 
gammel, og lærte ham derpaa Davids Psalmer, alle Profeternes og 
Apostlenes bøger og deres kommentarer. 

Da drengen blev tolv aar gammel, gav oldingen sig til at tænke 
efter. »Det er min søn.« sagde han til sig selv, »og lians under- 
visning er afsluttet; jeg vil føre ham til biskoppen, for at han kan 
blive diakon.«*** Han begav sig paa vej med Abbå Yohanni, og da 
han havde fjærnet sig lidt fra sin bolig, vandrede han en halv dag 
til ende. Drengen saa ti kvinder, der bar vand i lerkar; de 


* Dette er formodentlig det sandhedens vidnesbyrd, han skal aflægge. 

** Uden tvivl afdøde eneboeres grave. 

" f: ' Om dette sker, erfarer vi ikke. 

var nøgne, og deres bryster hang langt ned. »Fader,« spurgte 
Abbå Yohanni, »hvad er det for hemmelighedsfulde væsner, som 
forfører mennesket* og har fire fødder** og lange haar?« 
Han havde aldrig før set kvinder. Oldingen gav sig til at over- 
veje: »Se!« sagde han til sig selv, »min søn har aldrig kendt sin 
moder eller noget, der hører verden til. Hvorfor skal jeg gøre ham 
bekendt med forskellen, som findes mellem kvinden og manden?« 
Derpaa henvendte han sig til ham og sagde: »Mit barn, det er 
urene dæmoner, som fanger sjælen i deres garn. 
Ser du dem éngang til, saa kast dig i en afgrund.« 

I et enebo var der en munk ved navn A b a i' d o. Da han 
hørte tale om Abbå Ammoni og hans søn, sluttede han sig til dem 
for at være deres discipel. De boede sammen; Abbå Ammoni og 
Abbå Yohanni afskrev bøger, og Abbå Abaido sørgede for deres 
føde. De levede saaledes, idet de fastede om dagen og om natten 
stod ret op som en urokkelig stenpille og mangfoldiggjorde faste 
og spægelse, indtil Abbå Ammoni havde naaet en alder af fyrre- 
tyve aar*** og Abbå Yohanni en alder af tyve aar. Den første sagde 
til sine fæller: »Jeg vender nu tilbage til min Herre; bliv I her og 
bevar, hvad jeg har lært eder.« Derpaa henvendte han sig til 
Abbå Yohanni og sagde: »Min søn, pas vel paa, at de urene dæmoner 
med det lange haar ikke fører dig i fristelse. Hvis de kommer for 
at søge efter dig, og du ser nogen, der ligner dem, kast dig saa i 
denne afgrund; døden er dig bedre end disse dæmoner.« Efter at 
have talt saaledes døde Abbå Ammoni. De begravede ham i ene- 
boet. Maatte hans bøn og hans velsignelse være med os og med 

hans tjener ....ti alle evighedernes evigheder! Amen. 

Lad os vaagne af slappelsen og søvnen for at fortælle Abbå 
Yohanni’s levned! Han blev tolv aar i ørkenen efter sin aande- 

* Man kunde vente, at Abbå Ammoni og ikke drengen udtalte disse 

ord. Hvis de ikke staar paa urette sted, skal de vel antyde, at han føler 

sig sensuelt paavirket af, hvad han ser. 

*• Kvinderne gaar formodentlig bøjede med karrene paa ryggen, saa 
at brysterne hænger ned. Drengen anser dem derfor for fødder. 

*** Hvis tallet er rigtigt, maa hans alder være regnet fra det øjeblik, 
da han blev munk. Ellers maatte han have været eneboer fra fødselen af 
(han lever 20 aar i eneboet, inden han drager til høvedsmanden, han op- 
drager sin adoptivsøn i 12 aar og tilbringer derpaa 8 aar i spægelser, 
i alt 40 aar). 

i* René Basset: Le nom de l’auteur est resté en blåne. 

lige faders død sammen med Abbå Abai'do, der tjente ham. Deres 
bolig var opført ovenfor afgrunden. 

Da hans moder havde modtaget kærkomne efterretninger om 
sin søn, søgte hun oplysning om hans enebo og kom til døren den 
5te i maaneden hédar. Abbå Yohanni var alene og sad og skrev. 
Hun hilste ham tre gange i træk. »Hvem er du?« spurgte den hel- 
lige. »En tjenerinde af den Hellige Aand.« Hans sjæl, for hvilken 
kvinderne var ukendte, blev grebet af mistro; han betragtede hende 
paa afstand, kastede sin pen, og idet han mindedes sin faders ord, 
styrtede han sig i afgrundens dyb for den bestyrtede Abbå Abaidos 
øjne. Vinger voxede frem paa hans arme. han kom flyvende til de 
levendes land — thi den Hellige Aand havde fattet medynk med 
ham, og engelen Gabriel var med ham — , og han traadte frem for 
H e n o k og Elias.* 

Da de saa Abbå Yohanni, udbrød de» Hvem har ført dig, den 
døde, hid, hvor den dvæler, der ikke dør?« »Det er mig,« sva- 
rede Gabriel, »som har ført ham hid paa Guds befaling.« — »Hvor- 
for har du ført ham hid? Hvilken god gærning har han udført? 
Jeg Henok har behaget Herren, og jeg har været ham tro, medens 
alle andre var ulydige mod hans bud. Paa grund heraf har Herren 
unddraget mig fra dødens aasyn.« Elias den trosivrige sagde paa 
sin side: »Jeg har været besjælet af iver for Gud blandt alle pro- 
feterne; jeg har bevaret min jomfruelighed, og paa grund af min 
kyskhed har Herren unddraget mig fra dødens aasyn.« Saa tog 
Gabriel til orde: »Du Henok er født til verden ifølge kødets lov; 
du er opfostret, og du har levet efter den samme lov med din 
hustru og din søn som børn i Herrens naade; til sidst er du kom- 
men til de levendes bolig. Denne er født til verden ifølge kødets 
lov, men han har aldrig vidst det; han har ikke diet sin moders 
bryst, han er vedblevet at være englene lig, han har ikke kendt 
forskellen mellem mænd og kvinder, thi hans liv er henrundet 
blandt ørkenens dyr; da han saa sin moder, styrtede han sig i af- 


* Det var en almindelig tro i middelalderen, at Enoch (= Henok) og 
Elias opholdt sig i Paradis — thi herhen maa det være, at Abbå Johanni 
er kommen — til den yderste dom eller til Antichrists komme, hvem de 
saa skulde træde op imod (Toischer i Wiener-Sitzungsberichte. 97. Bd. 
1881, s. 384 ff.) 

grunden*, og derfor har Herren givet ham vinger som ørnen, og 
han er kommen herhen ved den guddommelige naade. Han er til 
visse mere værd end I: han ligner englene, og han staar over 
kvindernes børn. I skal dø, naar vor Herre Jesus Christus kom- 
mer, I skal modtage i overensstemmelse med, hvad I har givet; 
han skal ikke mere dø, thi ved at styrte sig i afgrunden har han 
gjort dødens lov fyldest; vinger voxede ud paa ham midt i afgrunds- 
svælget: saaledes har han opfyldt opstandelsens vilkaar. Herren 
har ført ham til livets land, hvor han skal betragte den evige hvile; 
han skal være eders fælle, indtil I dør, men han skal ikke dø. Han 
har ikke sin lige blandt jordens børn; ingen skal fødes til livet, der 
kan lignes med ham.« 

Da Henok og Elias hørte engelen Oabriels ord, blev de opfyldte 
af forbavselse og beundring og sagde: »I sandhed, et væsen som 
han fortjener livets land, lysets land som løn; os har Herren ført 
hid, skønt vi var uværdige til den guddommelige naade, men denne 
havde fuldgod ret til denne løn.« Efter at have talt saaledes priste 
de Herren og levede derefter i forening med den hellige og salige 
Abbå Yohanni, og Gabriel steg atter op til himlen. 


Denne perle af en helgenlegende, henrivende i al sin barnlige, 
rørende naivetet og sin komplet forrykte moral, der næsten giver 
den en egen bizar, pathologisk tiltrækning, frembyder mærkelige 
overensstemmelser med Boccaccios og Antonio Cornazanos novel- 
ler, især med den sidste. Begge steder lever en from mand med 
sin søn eller adoptivsøn ude i ørkenen, begge steder underviser 
den gamle den unge i religionens lærdomme, begge steder ser de 
kvinder paa deres første fælles længere vandring, begge steder 
indgyder den fromme gamle den unge knøs rædsel for disse farlige 
dæmoniske væsner. Jeg vover endda at føre sammenligningen 
videre og mener i Antonios novelle at finde ret tydelige spor af 
en temmelig blasfemisk parodi af legenden. Efter faderens død 

* If. Rene Basset, p. 438, note 5. er slige udslag af stupid kvinderædsel 
meget almindelige i den æthiopiske litteratur. Den ved at fortælle om 
flere eneboere, der har aflagt det løfte ikke mere at se en kvindes ansigt 
og overholdt det endog overfor deres egen moder. Sml. Aloysius de 
Gonzaga. der 9 aar gammel aflagde kyskhedsløftet og af ærbødighed aldrig 
havde set sin moder i ansigtet. 

bliver sønnen abbed i et kloster, ligesom Abbå Yohanni lever un- 
der andagt og spægelser i sit enebo sammen med Abbå Aba'ido. 
Kvinderne, der kommer til klosteret for at skrifte, har et side- 
stykke i moderen, der opsøger sønnen i hans enebo. Endelig turde 
abbedens »indgaaen til Paradis« under den erotiske extase være 
en fræk spøgefugls parodiske omdigtning af Abbå Yohanni's mi- 
rakuløse flugt, paa englevinger fra afgrundssvælget til »de levendes 
land«. En støtte for denne hypothese finder jeg i Antonios ind- 
ledning, hvorefter hans novelle foregaar i Øvreægyptens ørkener. 
Det er derfor næppe uberettiget at formode, at den hviler paa en 
gammel kristen legende, en af de mangfoldige, der fortaltes om de 
ægyptiske eneboere, og i hvilke ørkenens dyr ofte optræder tje- 
nende i de hellige mænds selskab. Den kan være kommen til 
Italien ad litterær vej — meget muligt, at den endnu vil kunne frem- 
drages — , og intet er rimeligere, end at den ogsaa er vandret mod 
syd til Æthiopien. Den æthiopiske legende har meget vigtige træk 
til fælles med det oprindelige indiske sagn, men den er højst for- 
skellig fra fortællingen i »Barlaam og Joasaph«. Ogsaa denne 
roman blev i aaret 1553 oversat paa Æthiopisk, og René Basset 
erklærer, at legendens sprog og stil ikke taler imod, at ogsaa den 
k’an være forfattet i det 16. aarh. Jeg holder det dog for ganske 
udelukket, at Abbå Yohanni's levned kan have fortællingen i roma- 
nen til kilde*; dertil er forskellen altfor stor. 


* Fortællingen om »kongesønnen, der aldrig havde set kvinder« mang- 
ler i haandskriftet i Paris, men kan næppe have været synderlig forskel- 
lig fra den overalt ellers kendte form. At finde overensstemmelse mellem 
de 12 aar, drengens opdragelse varer i legenden, og de 12 aars indespær- 
ring i den græske bearbejdelse, mellem gruben, hvori det spæde barn 
nedlægges, og klippehulen i romanen, vilde vistnok være en slet anvendt 
skarpsindighed. Indledningen til vor legende har nogen lighed med Cre- 
s c e n t i a - legenden (V. d. Hagen: Gesammtab., nr. 7; Étienne de Bour- 
bon, nr. 136 og andre steder), i hvilken en konge i sin fraværelse betror 
sin gemalinde til sin broders varetægt, der imidlertid misbruger hans til- 
lid. Endnu mere minder den æthiopiske legende om den kuriøse fortæl- 
ling om den frugtsommelige abbedisse hos Legrand d’Aussy (V. 48; sml. 
Wright: Latin Stories, nr. 38; Étienne de Bourbon, nr. 135); denne fromme 
dame, der trods sin strængiied mod sine arme nonner har brudt sit kysk- 

VIL 

»YNGLINGEN, DER ALDRIG HAVDE SET 
KVINDER« I SIN OPRINDELIGE INDISKE 
SKIKKELSE. 


Fortællingen om den i ensomhed opdragne ungersvend, hvis 
vandringer vi nu har fulgt fra Boccaccio op gennem tiderne lige til 
den æthiopiske udløber af en oldkristelig legende, findes i den old- 
indiske litteratur i mindst 7 temmelig nærbeslægtede former, hvortil 
som den ottende kommer en tibetansk bearbejdelse. Føjes hertil 
mindst to nærbeslægtede sideformer (Jåtaka 523 og Chavannes, 
nr. 342), Ekagringasagnet (se ovenfor s. 76 ff.) og Dandins fortæl- 
ling (ovenfor s. 71 ff.), der begge er rundne fra samme kilde, stiger 
tallet til mindst 12.* Da den form af sagnet, som findes i den 
buddistiske Jåtaka, nr. 526 i mange henseender er meget gammel 
og desuden frembyder adskillige højst karakteristiske træk, med- 
deles den først efter den engelske oversættelse.** 

NALINIKÅ-JÅTAKA. 

Da en munk længes efter sin fordums hustru, siger Buddha: 
»I sandhed, broder, hun har voldt dig fortræd. I fortiden skyldtes 

hedsløfte, forløses af den hellige jomfru med en søn. som derpaa opdrages 
af en eremit, ernæres af en hind og sluttelig bliver biskop, medens hans 
moder efter forløsningen atter bliver »une simple pucelle«. — Maaske er 
vor legende langt ude beslægtet med den prægtige fortælling i 1001 Nat 
ved Mardrus, T. XIII, p. 200 — 214 (det tilsvarende eventyr »Vismanden og 
hans Fostersøn« i den Thisted-Østrupske oversættelse, IV, s. 108 ff. er 
stærkt omdannet, flovt og udvandet) og med et parti i »Svanerne« i Dolo- 
pathos (ed. Oesterley, p. 75), hvor en gammel filosof ude i den vilde skov 
underholder syv forladte smaabørn med en hinds mælk. 

* Til det følgende er bl. a. benyttet Heinrich Liiders: Die 
Sage von Rsyasrhga (Nachrichten von der Kgl. Gesellsch. der Wiss. 
tu Gottingen . . . aus dem Jahre 1897. S. 87 — 135). 

** The Jåtaka. Vol. V. Translated by Francis 1905. Professor Dines 
Andersen har med største elskværdighed forklaret mig lange partier, hvor 
den engelske oversættelse lod mig i stikken, og forbedret steder, der var 
ukorrekt gengivne. 

det hende, at du lod den mystiske betragtning fare og blev styrtet 
i dybt fordærv.« Og med disse ord fortalte han en fortælling fra 
fordums tid : 

Engang i fordums tid, da Brahmadatta herskede i Benares, blev 
Bodhisatta fodt i en rig familie blandt brahmanerne i Nordlandet, 
og da han var bleven voxen og oplært i alle kunster, valgte han 
at leve som asket, og efter at have tilegnet sig overnaturlige 
ævner ved at fordybe sig i mystisk betragtning tog han bolig i 
Himalaya. Ganske paa samme vis, som er berettet i Alambuså- 
fødslen, undfangede en daahind ved ham og bragte en søn til ver- 
den, der blev kaldt I s i s i n g a*. Da han var bleven voxen, gav 
hans fader ham den hellige indvielse og underviste ham i de frem- 
gangsmaader, der førte til mystisk betragtning. I løbet af kort tid 
opnaaede han ved disse midler overnaturlige ævner og nød exta- 
sens lyksalighed i Himalayalandet, og ved at døde sine sanser blev 
han en vismand (Rishi, Muni) af saa stræng en spægelse, at Sakka’s 
(— Indra's) bolig rystedes af hans dyds kraft. Ved at tænke efter op- 
dagede Sakka grunden hertil, og idet han tænkte: »Jeg vil finde en 
udvej til at tilintetgøre hans dyd,« hindrede han i el tidsrum af tre 
aar regnen i at faide i kongeriget Kåsi, og landet blev, som om det 
var forbrændt, og da ingen sæd vilde voxe og trives, samledes 
folket under hungersnødens tryk i paladsets gaard og gjorde kongen 
bebrejdelser. »Eders majestæt,« sagde de, »i tre aar er ingen regn 
falden fra himlen, og hele kongeriget er afsvedet, og folket lider 
svarlig; faa regnen til at falde, majestæt!« Kongen paatog sig en 
moralsk forpligtelse og overholdt en faste, men kunde alligevel ikke 


* Alambuså-Jåtaka, nr. 523: »Nu hændte det, at en daahind 
dér, hvor brahmanen lod sit vand, aad græs og drak vand blandet med 
hans sæd og blev saa forelsket i ham, at den blev svanger.« Den føder 
en dreng, der ogsaa her faar navnet Isisinga. Da faderen bliver gammel, 
advarer han ham mod kvinder; snart efter dør han. Sønnen driver askesen 
saa vidt, at Sakkas bolig ryster. Sakka sender Apsarasen Alambuså, der 
daarer Isisinga. De lever tre aar sammen i fryd, som var det en drøm, 
men derpaa vaagner asketen af sin rus, sender den dejlige fristerinde 
venligt bort og tager atter med kraft fat paa sin askese. — Denne Jåtaka 
er stærkt paavirket af Rishyacringa-legenden. En tilsvarende paa Kine- 
sisk aar 416 e. Chr. oversat version findes hos Chavannes, nr. 342. 
Fødselshistorien stemmer meget nøje med Ekacringa-sagnet, ovenfor 
s. 76. 

16 

faa regnen til at falde. Da skete det, at Sakka ved midnatstid traadte 
ind i kongens værelse, og i det han fyldte det med klarhed, saas 
han staa midt i luften. Da kongen saa ham, spurgte han: »Hvem 
er du?« »Jeg er Sakka,« svarede han. »Hvorfor er du kommen?« 
»Falder der regn i dit rige, majestæt?« »Nej, det regner ikke.« 
»Ved du, hvorfor det ikke regner?« »Nej, jeg ved det ikke.« »I 
Himalayalandet, majestæt, lever der en asket ved navn Isisinga, 
der ved at døde sine sanser har naaet den strængeste spægelse. 
Stedse, naar det begynder at regne, ser han i raseri op mod himlen, 
og saa hører regnen op.«* »Hvad skal der da nu gøres?« »Kunde 
man faa hans dydskraft brudt, vil det regne.« »Men hvem er i 
stand til at overvinde hans dydskraft?« Din datter Nalinikå 
kan gøre det, majestæt. Kald hende hid og bed hende gaa til det 
og det sted og gøre brud paa asketens dydskraft.« Da Sakka havde 
givet kongen denne anvisning, vendte han tilbage til sin egen bolig. 
Om morgenen raadførte kongen sig med sine hofmænd, lod sin 
datter kalde og tiltalte hende i den første strofe: 

1. Se, mit land er brændt og øde, svundet rigets glans og pragt! 
Gaa, Nalinikå, du kære, bring brahmanen i min magt!** 

Da hun hørte dette, fremsagde hun følgende anden strofe: 

2. Ak, hvordan tør sligt jeg vove? Kan ad elefanters sti 

I den vilde skov jeg færdes, der hvor ingen staar mig bi? 

Saa fremsagde kongen to strofer: 

3. Til det land, der frodigt grønnes, datter kær, begiv dig nu! 

Paa en sindrig tømret flaade*** derpaa fremad drage du. 

4. Fulgt af heste, elefanter, mænd til fods du drage skal 

Og med skønheds trolddom rustet hastigt bringe ham til fald. 

For at værne om sit rige talte han saaledes med sin datter 
endog om saadanne ting, der ikke burde omtales i ord, og hun 

* Sml. ovenfor s. 77, hvor det virkeligt sker, medens det her kun 
er et paafund af Sakka. 

** Ordret: hent mig brahmanen herhen! 

*** Stemmer ikke med den følgende text. Se nedenfor. 

laante villigt øre til hans forslag. Efter at han saa havde givet 
hende alt, hvad hun behøvede, sendte han hende bort med sine 
ministre. De drog til grænsen, og efter at have slaaet lejr der førte 
de kongedatteren ad en vej, der var vist dem af nogle skovboere, 
og ved daggry traadte de ind i Himalaya-landet og kom snart til 
et sted tæt ved asketens enebo. Just i denne stund havde Bodhi- 
satta ladet sin søn blive tilbage i eneboet og var gaaet ud i skoven 
for at samle vilde frugter. Skovboerne gik hen i nærheden af ene- 
boet, og idet de stod stille, hvor de kunde se det, viste de det til 
Najinikå og fremsagde to strofer: 

5. Paa pisang kendelig, blandt bhurja-træ'r 
Se! Isisingas hytte ligger der. 

6. Den ild, der sender røgen hist mod sky. 

Er hans, der har som undergører ry. 

Og netop i den stund, da Bodhisatta var gaaet til skovs, om- 
ringede kongens ministre eneboet og satte vagt ved det; de lod 
prinsessen forklæde sig som asket, iførte hende en over- og under- 
klædning af smuk bast, smykket med alle slags prydelser, bad 
hende tage en malet bold, der var bunden til en snor, i haanden 
og lod hende træde ind paa eneboets grund, medens de selv stod 
paa vagt udenfor. Saa gik hun indenfor indhegningen, medens hun 
legede med bolden. I dette øjeblik sad Isisinga paa en bænk ved 
døren til sin bladehytte, og da han saa hende komme, blev han 
forskrækket og gik ind og skjulte sig i hytten. Og hun kom hen 
i nærheden af døren og vedblev at spille bold.* 


For at gøre dette punkt endnu klarere fremsagde Mesteren tre 
strofer: 

7. Da nær hun kom, med perler smykt, er mø saa lys og kæk, 

1 hytten sprang asketen ind og gemte sig af skræk. 


* Sml. versene ovenfor s. 65, nr. 6332. En prægtig, livfuld skildring af 
en boldspillende kongedatter findes i Pandins Dacakumåracaritam . . . iiber- 
setzt von J. J. Meyer. Leipzig 1902, s. 290 — 293. 

16 * 

8. Og mens hun foran døren løb og spilled bold, den strik. 

Hun al sin nøgne dejlighed lod straale for hans blik. 

9. Men da han saa den skønnes leg, han ud af hytten f6r, 

Og mens sit løvskjul han forlod, han taled disse ord: 

10. Af hvilket træ er denne frugt, der stedse vejen fandt 
Tilbage, herre, til din haand og ingen tid forsvandt? 

Saa fortalte hun ham om træet og fremsagde følgende strofe: 

11. Paa bjærget Qandhamådana, mit hjem, til hver en kant 
Er mangt et træ med slig en frugt, der stedse vejen fandt 
Tilbage, herre, til min haand og ingen tid forsvandt. 

Saaledes talede hun falskelig; men han troede hende, og i den 
formening, at hun var en asket, hilste han hende venligt og frem- 
sagde følgende strofe: 

12. Du hellige, kom ind dog, vær saa god! 

Og faa lidt mad og vandtvæt til din fod! 

Dvæl her en stund og ny i ro med mig 
De bær og rødder, jeg kan yde dig! 

Da hun saa var kommen ind i løvhytten og satte sig paa træ- 
bænken, skilte hendes skønne bastklædning sig ad, og hendes 
legeme blev blottet; men da bodsøveren aldrig før havde set et 
kvindelegeme, saa tænkte han ved synet af hende: »Det er jo et 
saar!« (Længere vover jeg ikke at gen- 

give originalen her, hvis indhold den engelske oversættelse beteg- 
ner ved punkter og diskrete antydninger under texten. Nok er 
det, at den unge pige foregiver, at en bjørn har saaret hende, men 
at Isisinga har midlerne til at fjærne hendes pine, hvilket hun meget 
nøjagtigt angiver.) 

»Det er vist rigtigt, som han siger,« tænkte han ved sig selv, 
og da han ikke havde nogen anelse om, at kyskheden gaar til 
grunde og ævnen til selvfordybelse forsvinder ved samleje, efter- 
som han aldrig før havde set nogen kvinde og heller ikke havde 
nogen forestilling om, hvad samleje er, saa plejede han omgang med 

hende, der paastod, at det var en lægende kur, og øjeblikkelig 
svandt hans kyskhed, og selvfordybelsesævnen var forbi, og efter 
at han saa tre gange havde haft samleje med hende, blev han træt, 
rev sig løs og fandt vej ned til dammen, hvor han badede sig, og da 
hans træthed var gaaet over, vendte han tilbage og satte sig ned 
i løvhytten. Og da han stadig troede, at hun var en asket, spurgte 
han endnu en gang, hvor hun boede, og fremsagde følgende strofe: 

18. Ad hvilken vej kom hid du paa din fod, 

Og elsker du dit liv i skov og bjærge? 

Er bær og rødder der til næring god, 

Og kan du der mod vilde dyr dig værge? 


Saa fremsagde Nalinikå fire strofer: 

19. Fra Himalaya med sneens tinder 
Strømmer Khemå nord for dette land; 
Her mit skønne enebo man finder 
Tæt ved bredden af dens klare vand. 

20. Mango, tilak ser man yppigt prange, 
Cassja, sål og blomster fjærnt og nær; 
Genlyd klinger trindt af alfers sange. 
Her jeg har mit hjem, min herre kær. 

21. Her er rødder, her er dadler søde; 
Frugt af hver en art man nyde kan; 
Liflig duft mig strømmer her i møde; 
Mere fagert bo har ingen mand. 

22. Her er skønne bær, der herligt smager, 
Søde rødder jorden har i gem; 

Men hvis jægerskarer didhen drager. 
Svart jeg frygter for mit fagre hjem. 


Da asketen hørte dette, fremsagde han følgende strofe for at 
holde hende hen, indtil hans fader vendte tilbage: 

23. Min fader gik at samle frugt i skoven. 

Alt synker solen, snart han er her atter. 
Naar med sin frugthøst han tilbage vender, 
Vi til dit enebo vil sammen drage. 


Saa tænkte hun: »Denne knøs ved ikke, at jeg er en kvinde, 
fordi han er bleven opdraget i skoven; men hans fader vil opdage 
det, lige saa snart han ser mig; han vil spørge mig, hvad jeg har 
at gøre her, og saa vil han give mig et slag med sin bærestang og 
knuse mit hoved. Jeg maa være borte, inden han vender tilbage, 
og formaalet med mit komme er jo allerede fuldbyrdet.« Og idet 
hun fortalte ham, hvorledes han skulde finde vejen til hendes hus, 
fremsagde hun atter en strofe: 


24. Ak, jeg tør ikke længer hos dig bie; 

Men mangen hellig vismand bor ved vejen. 
Spørg én af dem, hvad retning du skal følge. ' 
Han sikkert glad dig fører til min bolig. 


Da hun saaledes havde udfundet en plan til at undslippe, forlod 
hun eneboet, og idet hun bad ynglingen, der længselsfuldt saa efter 
hende, om at blive, hvor han var, vendte hun tilbage til ministrene 
ad samme vej, ad hvilken hun var kommen, og de tog hende med 
til deres lejr og naaede Vårånasi (Benares) i flere dagsrejser. Og 
selvsamme dag blev Sakka saa glad, at han fik regnen til at falde 
over hele kongeriget. Men aldrig saa snart havde hun forladt 
asketen Isisinga, før en feber kastede sig over hans legeme, og 
rystende over hele kroppen gik han ind i sin bladehytte, tog sin 
bastoverklædning paa og lagde sig ned og stønnede. Om aftenen 
vendte hans fader tilbage, og da han savnede sin søn, sagde han: 
»Hvor i alverden er han gaaet hen?« Og han lagde sin bærestang 
ned og gik ind i hytten, og da han fandt ham liggende der, sagde 
han: »Hvad fejler du, min kære søn?« Og idet han gned hans ryg, 
fremsagde han tre strofer: 

25. Ej ved er hugget, ild ej tændt, og hvor er vandet? Knøs. 

Hvi ligger du den hele dag og synker hen i døs? 

26. Indtil i dag var brændet altid kløvet 
Og ilden tændt og gryden sat derover, 

Mit sæde ordnet, vandet bragt. Til visse 
Med flid dit hverv du røgted, ædle yngling. 

27. I dag ej ved er kløvet, vand ej hentet 
Og ild ej tændt, og kogt er ikke maden; 

I dag du ikke budt mig har velkommen. 

Hvad har du mistet? Hvorfor er du sorgfuld? 

Da han hørte sin faders ord, sagde han for at forklare sagen: 

28. En hellig yngling her i dag har været, 

En knøs saa smuk og fin med yndigt ansigt, 

Ej overvættes høj, ej heller liden; 

Hans haar var sort, saa sort, som sort kan være. • 

29. Qlatkindet var han, uden skæg paa hagen; 

Saa blank en ædelsten paa halsen bar han, 

Paa brystet tvende søde høje svulmed 
Som lyse, gyldne, blankt polerte kugler. 

30. Hans aasyn var et under, krumme ringe 
Paa begge sider ned fra øret hængte; 

Fra dem og baandet om hans hoved udgik 
Der klare lysglimt, strax naar han sig rørte. 

31. End fire smykke bar den skønne yngling 

Af farver sort og blaat saa vel som rødt og hvidt'* ; 

Ved hvert et skridt de gav en klang og klirred 
Som fugle smaa, der kvidrer, naar det regner. 

32. Han intet bælte bar af munja-græsset. 

Ej klæder gjort af bark og bast han havde paa**; 
Omkring hans lænder hang de skønne smykker 
Og straaled som et lynglimt gennem luften*. 


* Oversat af professor Dines Andersen. 

'* Stemmer ikke med prosatexten. 

33. De stilkeløse tingester*, som straaled. 

Ved bæltestedet under navlen anbragt, - 
Skønt ingen rørte dem, bestandig klirred. 

Af hvilket træ var disse frugter, kære?** 

34. Et under var hans hoveds fagre lokker, 

Hvis hundred krøller alt med vellugt fyldte; 

I midten var de skønne lokker skilte — 

O gid som hans mit eget haar var ordnet! 

.35. Men hændte det, at han de løste lokker 
Lod frit i skønheds pragt for vinden bølge. 

Vort skovhjem fyldte de med liflig vellugt 
Som duft af lotus, gennem luften baaret. 

36. Ej mindre under var den skønne sminke — 

Hans legem derved helt fra mit sig skilte — ; 

Den aanded duft, der viden om sig bredte. 

Som skoven, naar den springer ud om vaarcn.** 

37. Sin frugt saa lys og skøn med mange farver 
Langt bort fra sig paa jorden ned han kasted, 

Men stedse vendte den tilbage til ham; 

Jeg gærne frugtens navn af dig erfared. 

38. Ej mindre under var hans skønne tænder, 

Saa regelmæssig, skær en rad af perler; 

Hvor skønt, naar de bag læben kom til syne! 

Med dem for vist han aldrig simpel føde nød**. 

39. Ej skurrende og barsk, men altid blid og blød 
Og dog saa klar og ren og fast hans stemme lød. 

En yndig røst, som minded stærkt om kukkersang; 

Den gik til hjærtet, og mit sind den helt betvang**. 

40. Hans spæde, ikke særlig høje stemme 
Til gennemgang af texter ej sig egner; 

* Maaske bjælder (D. Andersen). Sml. det s. 63 og versene s. 64 i. n. 
omtalte bælte. 

** Oversat af professor D. Andersen. 

Dog ønsker jeg ham snart igen at møde, 

Thi nylig har han mig sit venskab skænket*. 

42. Med prægtig glans og blændende i skønhed 
Som lynilds glimt igennem luften straaled 
Hans bløde arme med de fine dun besat; 

De runde fingre blussed som koraller*. 

43. Hvert lem var glat og frit for lange haar*. 

De lange negles spids var purpurfarvet; 

Med sine bløde arme fast mig knuged 
Den skønne knøs og salig fryd mig volded. 

44. Som bomuld hvide straaled klart hans hænder. 

Som lyset skinner blankt fra gyldne spejle; 

De føltes — o saa blødt, men tændte flammer; 

Skønt bort han gik, jeg end ved mindet brænder. 

45. Han sikkert ej har baaret aagets** byrde, 

Har selv vist ingensinde kløvet brænde, 

Ej heller har han fældet træ med øxen. 

Thi der var ikke vabler paa hans hænder*. 

41***. Ovid dicam de rima tumida per gremium, 

Tam lata et longa, folio loti rubræ simillima? 

Qua juvenis pulcherrimus supra me varicans 
Femoribus amplexus dense m« compressit. 

46. Det var en bjørn, der havde voldt ham saaret. 

Han sagde til mig: »Kære, skaf mig lindring!« 

Det gjorde jeg, og derved fik jeg velbehag. 

Og derpaa sagde han: »Nu er jeg glad, brahman.« 

47. Se lejet af lianer, bragt af lave! 

Det vidner om den muntre sport, vi øved. 

* Oversat af professor D. Andersen, der har gennemset og godkendt 
min gengivelse af de øvrige strofer i dette parti. 

** Et aag med modvægt, som eneboerne bar over nakken og brugte 
til at bære en vandspand eller lignende. 

*** Jeg har ændret strofernes orden lidt. 

Vi derpaa trætte baded os i søen 
Og gik igen tilbage til vor hytte. 

48. I dag jeg ingen hellig text kan læse. 

Og jeg har ingen ild til offer antændt; 

Jeg ingen rod og intet bær vil nyde, 

Før jeg den fromme yngling atter møder. 

49. Min kære fader, sig, — du ved det sikkert — 

Hvor denne fromme yngling bor i verden. 

O lad paa hastig fod os derhen ile! 

Hvis ikke, ved din dør jeg finder døden. 

50. Om skove har han talt med fagre blomster 
Og fugles sværm, der hele dagen synger. 

O lad paa hastig fod os derhen ile! 

Hvis ej, jeg ligger her og venter døden. 

Da det Ophøjede Væsen hørte knøsen føre en saa meningsløs 
tale, mærkede han strax, at han havde mistet sin dydskraft ved en 
kvinde, og for at advare ham fremsagde han sex strofer: 

51. Et hjem for vise mænd har længe staaet 
Paa denne skovens solbelyste slette; 

Hvor gudenymfer* bor og aander færdes, 

Slig uro ingen stund du burde føle. 

52. Tit mødes venner, tit de skilles atter; 

Til egen slægt enhver sig knyttet føler; 

Men de er arme stakler kun, der ved ej. 

Hvem livet selv og kærlighed de skylder. 

53. Ved stadigt samkvem bliver venskab stiftet; 

Naar samkvem brydes, venskab er til ende. 

54. Hvis du engang igen hin yngling skuer 

Og omgaas med ham, som du nylig gjorde, 

* Sært nok. at den gamle ikke er bange for gudenymier (Apsaraser)! 
De kunde dog være farlige nok. 

Da vil din dydskraft ganske lægges øde. 

Som floden skyller bort den modne sædmark*. 

56. Dæmoner færdes trindt i verden vide 
I mangefold forklædning. Vogt dig, kære! 
Er vis en mand, med dem han ej bør omgaas; 

Thi rører man dem blot, da visner dyden. 

Da ynglingen hørte, hvad hans fader havde at fortælle, tænkte 
han: »Det har været en kvindelig Yakkha**, siger 
han«, og lian blev forskrækket og skød tanken om hende bort fra 
sig. Saa bad han sin fader om forladelse, idet han sagde: »Tilgiv 
mig, kære fader! jeg vil ikke forlade dette sted.« Og faderen trø- 
stede ham og sagde: »Kom, min dreng! læg vind paa barmhjærtig- 
hed, medlidenhed, medfølelse og sindsro!« Og han forkyndte opnaa- 
elsen af de Fuldendte Tilstande for ham. Og sønnen vandrede i 
overensstemmelse hermed og fordybede sig atter i mystisk betragt- 
ning. 

Derefter siger Buddha: »Paa den tid var Najinikå den hustru, 
den frafaldne broder havde i sine ikke-genfødte dage (o: som læg- 
mand), den frafaldne broder var Isisinga, og selv var jeg faderen.« 


Kærnen i Jåtaka-fortællingerne er stroferne, de saakaldte gå- 
t ha-er, der er langt ældre end den dem omgivende text. Denne 
gaar ifølge traditionen tilbage til en singhalesisk text***, der ca. 430 
c. Chr. blev oversat af Buddhaghosa paa Påli. Singhaleseren 
kan ikke have kendt det gamle sagn nøje, men maa have fortalt 
det saa godt han kunde efter mundtlig tradition og tillæmpning til 
de gamle gåtha'er, hvorved det ikke var udelukket, at han kom i 
uoverensstemmelse med disse. Dette er ogsaa sket i vor rortælling. 
De indlagte strofer bærer ifølge Li'iders præget af høj ælde, ja det 
overmaade dristige, folkeligt djærve indhold af gåthå 13 — 17, som 

* Francis udelader strofe 55, da den kun gentager den foregaaende. 

** En gyselig kødædende dæmon, der godt kan antage en skøn kvindes 
skikkelse. 

*** Allerede paa kong Agoka's tid blev Buddhismen bragt til Ceylon 
(c. 250 f. Chr.). der blev et hovedcentrum for denne lære. 


Digitized by Google 


Original from 

PRINCETON UNIVERSITY 



252 


jeg har maattet udelade, ja til dels ogsaa af 41 og 46 gør det ganske 
umuligt, at disse strofer kan være skrevne af en Buddhist. Sikkert 
har Indologerne derfor ganske ret, naar de mener, at de poetiske 
partier i vor fortælling er resterne af en ældgammel, livsglad og 
djærv folkelig ballade, »der i en usminket form skulde give et exempel 
paa, hvorledes hellige mænd falder for fristelsen, især naar de er 
unge og paa unaturlig maade holdes ude fra det naturlige liv. I 
fremstillingen skinner to formaal frem: dels at skildre kærlighedens 
skønhed og magt, dels at kaste et fint ironisk skær over dem, der 
vil stritte imod«*. At Buddhisten har beholdt disse slemme vers, 
finder sin naturlige forklaring deri, at han i dem saa en god illu- 
stration af det kære gamle thema, kvindernes træskhed, falskhed og 
farlige forførelseskunster. At kongedatteren selv daarer asketen, er 
et ægte, oprindeligt træk. Men ellers er uoverensstemmelsen mel- 
lem gåtha'erne og prosatexten ret betydelig. Ifølge gåthå 1 skal 
Isisinga hentes til kongen, og if. 3 skal kongedatteren benytte en 
tømmerflaade, naar hun kommer til det frugtbare, af tørken ikke 
afsvedne land (if. Liiders: »Efter at du er draget med elefanter og 
vogne til det frugtbare land, rejs saa videre paa en tømmerflaade; 
rejs saaledes, kære Nalini«).** Begge træk er oprindelige og findes 
i andre versioner, hvor den skønne kommer sejlende ned ad floden 
paa et herligt svømmende enebo, men de stemmer ikke med texten. 
Ligeledes tyder 19—21 med den lokkende skildring af Nalinikå’s 
(svømmende) enebo paa, at hun oprindelig har ført asketen til sin 
fader. Disse strofer indeholder endog if. Liiders en direkte opfor- 
dring til ham om at komme derhen, hvilket ikke er tydeligt udtrykt 
i den engelske oversættelse. Str. 22 indeholder et paaskud (frygt 
for jægere), som prinsessen bruger til at fjærne sig, inden faderen 
kommer. De overvejelser, hun anstiller om følgerne af at møde 
ham, burde derfor allerede være indskudte før 22 i stedet for foran 
24, hvor de staar. Man faar egentlig i begyndelsen af prosafortæl- 
lingen det indtryk, at Isisinga er en mørk og barsk asket, medens 
han senere og især i gåthå’erne kun fremtræder som en af en sin 
fader til »dyd«, afholdenhed og fromhed opdraget, ganske ung og 
ubefæstet knøs, der viser sig lidet stram i sin bodsstrænghed og 

* Saaledes meddeler professor D. Andersen mig velvilligt sin opfat- 
telse. Den stemmer i det hele med Liiders’. 

** Den engelske oversættelse (g. 3 — 4) er her som paa flere steder unøj- 
agtig. 

kun i ringe grad synes skikket til at rokke Indras trone. Hans væl- 
dige kraft som bodsøver og uhyre, i virkeligheden ganske negative 
fortjeneste maa altsaa ligesom Abbå Yohanni’s søges deri, at han 
ingen tanker har næret om kvinder, fordi han ikke anede deres 
existens. 

Jåtaka 47 7 (Vol. IV. Translated by Rouse) er en kort va- 
riant af Nalinikå-Jåtaka. Her lever Bodhisatta efter sin hustrus død 
med sin unge søn som asket i Himalaya. En ung pige, der er flygtet 
fra en røverbande, træffer den unge mand i faderens fraværelse og 
forfører ham, men gaar derpaa bort af frygt for den gamle askets 
vrede efter at have bedt knøsen følge efter hende. Der siges ikke 
udtrykkeligt, at han aldrig før har set kvinder, men det maa vel 
forudsættes, da han har levet i skoven fra sin spæde barndom af. 
Saa kommer faderen hjem og finder sønnen opfyldt af længsel efter 
pigen, men bevæger ham ved fromme asketiske formaninger til at 
blive i skoven. Nogen lighed med denne Jåtaka har fremdeles 
nr. 435 og 348. 

Den unge asket hedder Isisinga i Jåtaka’en. Ellers hedder han 
i reglen Rishyagringa (5: »Oazelhorn«), hvilket legenden sæt- 
ter i forbindelse med hans overnaturlige fødsel*. I det mægtige 
episke digt Mahåbhårata fortælles sagnet i III. bog, kap. 110 — 113. 
Professor Dines Andersen har med største venlighed meddelt mig 
en fortrinlig indholdsangivelse, af hvilken jeg benytter følgende: 

Den store asket Vibhåndaka, der aldrig har udgydt sin sæd, ser 
engang, medens han bader sig, den dejlige Apsaras Urvagi, hvilket 
indvirker saaledes paa ham, at han taber noget af sin sæd i vandet. 
En tørstig hind kommer til og drikker den tilligemed vandet. Den 
bliver svanger og føder Rishyagringa, der har et horn paa 
hovedet. Paa grund af en brøde, kong Lomapåda af Angå har be- 
gaaet, sender Indra ingen regn. En hellig vismand raader da kongen 
til at lade R. hente, da det saa vil regne. En hetære drager afsted 
til hans bodsøverskov paa et svømmende, herligt udstyret enebo; 
hun udsender sin dejlige unge datter, der forfører den med kvinder 
ganske ukendte unge asket. Derpaa gaar hun og lader ynglingen 
bedrøvet tilbage. Faderen kommer og bebrejder ham, at han ikke 

* I den kinesiske variant (Chavannes, nr. 342) af Alambuså-Jåtaka 
(nr. 523) er hans legeme plettet som hindens, der har født ham, hvorfor 
han faar navnet »B r o g e t - H i o r t«. 

har udført sine vante pligter; hvad er grunden til hans sorg og for- 
virring? Da giver R. en poetisk skildring af den dejlige unge bods- 
øver, der har besøgt ham, en skildring, der ofte svarer saa nøje 
til stroferne i Nalinikå-Jåtaka, at den delvis maa være oversat til 
Sanskrit derfra*. Meget naivt og nydeligt skildrer ungersvenden 
det ham ganske ukendte kys; 

12. Han omfavnede mit legeme, greb fat i mine lokker og bøjede 
min mund ned, og idet han forenede vore munde, frembragte han 
en lyd, og det vakte den største fryd hos mig. 

Den snilde fristerinde har ikke blot besejret ham ved sin dejlig- 
hed, men ogsaa medbragt lækkerier (konfekt), som han anser for 
mærkelige frugter uden skal eller kærner. Hun har endog delika- 
teret ham med berusende drikke: 

15. Den skønne yngling gav mig drikke at drikke, som havde 
en usædvanlig duft (smag), og da jeg havde drukket, følte jeg større 
glæde, og det var, som om jorden bevægede sig under mig. 

Herpaa svarer Vibhåndaka: »Det erRåkshasa’erne (kød- 
ædende uhyrer), som altid gaar ud paa at forstyrre bodsøverne og 
deres ofringer, idet de antager alle slags skikkelser. De drikke, du 
smagte, var spiritus, der kun nydes af umoralske mennesker.« 

Derefter gik V. ud for at søge efter den unge pige, men efter 
at have søgt hende forgæves i tre dage, vendte han tilbage. Da 
han saa igen gik til skovs for at samle frugter, kom pigen tilbage 
for at friste Rishyacringa; han blev glad og foreslog hende at gaa 
til hendes enebo, før hans fader kom hjem. Hun fik R. med ud paa 
fartøjet og sejlede til Lomapåda, som førte den unge mand til sit 
harem; nu gav det sig til at regne, og kongen gav R. sin datter 
C åh tå til hustru. For nu at afvende Vibhåndaka’s vrede, lod han 
alle veje fylde med kvæg og hyrder og agerdyrkere i masse sætte 
til at pløje markerne i vid udstrækning, og han befalede dem, at 
naar den gamle bodsøver kom og spurgte efter sin søn, skulde de 
sige, at alle disse marker og alt dette kvæg tilhørte Rishyacringa**. 
Derved lykkedes det virkelig at formilde den forbitrede gamle asket. 

* Dette efter Liiders. 

** Dette træk er rimi. beslægtet med »den bestøvlede kat«. 
Sml. Straparola. XI. 1. Basile’s Pentamernne. nr. 14 (Gagliuso). Gonzen- 
bach: Sicil. Marchen, nr. 65 (Vom Conte Piro) med Kohiers noter. Per- 
rault: Le maitre chat ou le chat bottc. Asbjørnsen nr. 29 . Samme motiv 
i en noget anden form hos Chavannes. nr. 171. 

inden han kom til Angakongen, hvor han saa sin søn og svigerdatter 
i deres fyrstelige pragt. Han tillod sønnen at blive der, indtil han 
havde skaffet slægten en søn, men derefter skulde han vende tilbage 
til faderens enebo og opfylde de hellige pligter igen. Dette gjorde 
R., og bagefter vendte han, ledsaget af sin trofaste hustru Qåntå, 
tilbage til bodsøverskoven. 

I det andet store episke digt Råmåyana fortælles Rishya- 
Qringa-sagnet i I. bog, 8 — 10. sang: 

I, 8: Den store kong Dacaratha, som hersker i Kogalalandets 
herlige hovedstad Ayodhyå, har til sin bitre sorg ingen sønner og 
beslutter derfor at anstille et stort hesteoffer, og da han overvejer 
sagen med sine ministre, fortæller en af disse, Sumantra, en (aaben- 
bart allerede delvis opfyldt) profeti, som han har hørt af vismanden 
Sanatkumåra, hvorledes Rishi'en Vibhåndaka vil faa en søn R i - 
shyacringa, der skal blive opdraget ude i skoven uden nogen- 
sinde at se andre mennesker. Paa den tid vil Anga-kongen Loma- 
påda paa grund af en forsyndelse blive straffet med langvarig tørke 
og af sine vismænd faa det raad at hente Rishyagringa og gifte ham 
med sin datter Qåntå; saa vil tørken strax ophøre, og Rishyacringa 
vil ogsaa skaffe Dagaratha afkom. Ved at høre dette blev Da- 
Qaratha glad og bad Sumantra mere udførligt fortælle om R.s bort- 
førelse. 

1,9. Sumantra fortalte nu, hvilken list kong Lomapåda’s hus- 
præst fandt paa for at bortføre R.* »Hør konge,« sagde præsten, 
»hvilket anslag vi har udtænkt, en uskyldig list, som ingen kan 


* Råmåyana foreligger i en udmærket smuk engelsk oversættelse: 
The Råmåyan of Vålmfki, translated into English verse by Ralph T. H. 
Griffith. Vol. I — VII. London 1870 ff. Rishyacringa-episoden findes i første 
bind. Da jeg desværre ikke er Indolog, har jeg valgt at gengive den en- 
gelske text paa prosa, skønt jeg ved, at en oversættelse af en poetisk over- 
sættelse m a a blive en bleg og unøjagtig gengivelse af originalen. Jeg haa- 
ber dog, at det maa være lykkedes mig at bevare en lille smule af den 
poesiens duft, der hviler over Griffith’s skønne vers og vel endnu mere maa 
være til stede i Sanskritoriginalen. Jakob Meyer siger endog i indledningen 
til sin oversættelse af Dacakumåracaritam : »Kærligheden er næppe nogen- 
sinde bleven skildret saa fint og dog saa berusende, saa eventyr-trolddoms- 
inderligt og med en saa ophøjet mystisk idealitet som i den gamle fortælling 
om Rishyacringa og Qåntå i Råmåyana.« 

dadle. Fjæmt fra verden lever denne eneboers søn i det øde, en- 
somme vildnis; han aner intet om sansernes lyst og søger kun sin 
glæde i lidelse og kyskhed, og kvinder har den hellige bodsøver 
endnu aldrig set. Vi vil hos ham vække de blide lidenskaber, der 
med uimodstaaelig magt gennemryster menneskenes hjærter, saa at 
han, draget af stærk og sød trolddom, forlader sin ensomme bolig og 
kommer til dig. Lad med yderste omhu skibe bygge, der bærer 
kunstige træer og søde, snildt eftergjorte frugter, og anbring rige. 
skønne og herlige klæder, blomster og mange fugle under deres løv- 
rige skygge. Paa de saaledes udstyrede skibe skal der staa en skare 
yndige unge piger, rige paa enhver ynde, der vækker attraa, og 
med øjne, der brænder af elskovs glød, vel indøvede i sang, leg og 
dans og ypperligt egnede til at udføre deres hverv med smil og fyrige 
blikke. Lad dem, klædte i eneboerdragt, begive sig til skovødet og 
føre ungersvenden, der hidtil har levet som en stræng bodsøver, hid 
som en villig fange.« Her standsede han, og kongen gav sit sam- 
tykke, bevæget ved præstens raad, og alle ministrene drog omsorg 
for at udføre hans bud. Paa skibe, udrustede med vidunderlig kunst, 
drog de yndige piger bort, og snart stod de under den vilde, en- 
somme skovs mørke skygge. Dér fandt de løvhytten, hvor bods- 
øveren havde sin bolig, og spejdede med ivrige blikke rundt for at 
opdage eneboerens søn, men skjulte sig dog endnu i slyngplanternes 
skygge, thi de nærede stor frygt for Vibhåndaka. Men da de ved 
omhyggelig spejden saa, at den gamle hellige mand var langt 
ude af synsvidde, vovede de sig nær med dristigere skridt for at 
fængsle den unge eneboers øje. Saa begyndte alle de unge piger 
lystige og glade at hengive sig til forskellige lege. De kastede den 
flyvende bold til alle sider under dans og sang og muntre raab og 
bevægede sig med kranse i de duftende lokker rundt i slyngede 
krese. Nogle piger sank til jorden, som om de var betagne af el- 
skov, og udførte listelig de dertil svarende bevægelser for atter 
hurtig at springe op og fortsætte den afbrudte leg. Det var et yndigt 
syn at se disse fagre piger lege, medens deres duftende klædebon 
flagrede løst om dem og armbaandenes raslen under deres kaade 
spring frembragte en liflig klang. Ankelringenes klirren og koki- 
la’ens* sang fyldte stedet med vellyd, som om det var en himmelsk 

* Denne fugl, den indiske gøg, er foraarets forbud og spiller samme 
rolle i den indiske poesi som nattergalen hos os. 

stad, hvor guddommelige musikere lod deres toner klinge. Med alle 
mulige vellystige midler stræbte de at vinde skovboeren og indgyde 
hans uberørte sjæl blid attraa med deres yndefulde skabning, med 
brynenes buer, med nik og smil, med daarende blikke og vink med 
deres lotushænder, med alle mulige fortryllelser, der vækker higen 
efter ukendt fryd, og som ungersvende forgæves kæmper imod. Da 
traadte eneboerens søn ud for at skue dette underfulde, for ham saa 
ukendte syn; thi fra sin fødsels stund lige til hint øjeblik havde han 
aldrig kastet sine øjne paa kvinder eller menneskenes sønner. Han 
saa dem med deres smækre midier og lydefri lemmer, iførte mange- 
farvede klædebon, sødt syngende under deres muntre leg. Nærmere 
og nærmere kom den unge eneboer og saa ufravendt paa dem under 
deres lystighed, og stedse stærkere følte han sig drevet til at spørge 
dem, hvorfra de kom. De mærkede godt, at den unge asket stirrede 
paa dem med nysgerrige øjne og vild forundring, og sødt lød de 
langøjede skønjomfruers sang, og højt klang deres glade latter. Saa 
kom de nærmere og raabte med lidenskabelig smægten: »Hvis søn 
er du, ungersvend, og hvem er du selv, der saa pludselig er kommen 
her i vor kres? Hvorfor bor du ganske alene i den vilde skov? 
Svar os dog, kære! Vi ønsker at kende dig, smukke yngling; kom 
og fortæl os sandheden, hvis du da vil!« 

Han stirrede paa dette syn, han aldrig før havde set, disse fagre 
piger, og af elskov opstod der hos ham lyst til at nævne sin fader 
og sin æt: »Min fader,« svarede han» er Kagyapa’s søn, en saare 
hellig vismand ved navn Vibhåndaka; ham skylder jeg livet, og han 
har givet mig navnet Rishyagringa. Vor eneboerhytte ligger nær 
ved dette sted. Kom med derhen, I med det fagre aasyn! Der til- 
stede I mig, skønne ynglinge, at yde eder velkomst med skyldig 
hæder!« 

De hørte hans tale, samtykkede og gik glade til hans hytte. 
Under hyttens tag modtog Vibhåndaka's søn dem vel med gæste- 
gaver: vand til deres fødder og skovens frugter og rødder til næ- 
ring. De smilede og talte søde ord, glade over hans gæstevenlighed: 
»Ogsaa vi har gode frugter i mængde, der voxer paa træerne, som 
skygger over vor dør. Kom, venlige eneboer! smag hurtigt vor 
skovs frembringelser og lad dette hellige vand slukke din tørst, du 
gode bodsøver!« Saaledes talte de og gav ham sød konfekt, formet 
i lighed med modne frugter, og desuden mange andre lækre sager 
og sød most af deres rige forraad. Den intet anende eneboer mod- 

tog disse ting, der i smag og udseende lignede frugter, thi, fremmede 
som de var ham, lod han sig skuffe af deres form, da han altid 
havde levet i det ensomme vildnis. Saa blev skønne arme slyngede 
om hans hals, og de leende ungmøer klyngede sig til ham, og idet 
de trykkede ham tættere og tættere til sig, hviskede de ham i øret 
med søde læber, medens den unge eneboer blidt trykkede deres 
runde lemmer og svulmende bryster. Den ukendte driks liflige trold- 
dom og berøringen af de fine unge lemmer stjal sig med uimodstaae- 
lig magt over hans sind og vandt den sødeste sejr over ham. »Men 
nu har vi hellige pligter at varetage,« sagde de og tog afsked med 
ynglingen, og af frygt for den gamle hellige mand gjorde de sig 
rede til at forlade hytten. Med velberegnet list fortalte de ham, 
hvor deres enebo laa, og ilede saa bort ad vilde stier, for at faderen 
ikke skulde finde dem der. De flyede og lod ham alene i hytten 
som et bytte for elskovslængsel, og med et hjærte, der ikke læn- 
gere var hans eget, drev han bedrøvet omkring. Den gamle hellige 
mand kom hjem og fandt eneboerknøsen adspredt, kun syslende med 
én eneste tanke i sit af freden forladte sind. »Hvorfor, min søn,« 
raabte han, »hilser du mig ikke ærbødigt, som du plejer? Hvorfor 
ser jeg dig nedsunken i tankernes malstrøm? En bodsøver bør al- 
drig vise saa sorgfulde og sælsomme miner. Forklar mig hurtigt 
aarsagen til denne forandring, mit kære barn!« Paa disse spørgs- 
maal svarede Rishyagringa saaledes: »Fader, nogle mennesker med 
dejlige øjne har været her for at besøge os. De slyngede deres 
bløde arme om min hals og berørte mig med deres fine bryster, der 
svulmede paa en vidunderlig maade, idet de omfavnede mig fast og 
tæt. De sang yndige og henrivende vexelsange, og de legede vid- 
underligt med bevægelser af øjne og bryn.«* »Min søn,« sagde fa- 
deren, »det er R å k s h a s a'e r, der saaledes strejfer om, hvor hel- 
lige eneboere dvæler, for at bringe forstyrrelse i deres fredelige 
hjem og tilintetgøre deres strænge bodsøvelser. Du maa aldrig sætte 
din lid til dem, min kære dreng; de søger kun at bedrage dig og 
higer kun efter at volde fordærv.« Efter saaledes at have advaret 
ham mod hans fjender tilbragte han den nat hjemme, men da solen 
stod op næste morgen, begav han sig bort til skoven. 

Men Rishyagringa ilede bort med raske fjed og skyndte sig til 
det sted, hvor han havde set hine gæster med den henrivende skab- 
ning og de yndige ansigter. Da de i lang afstand saa den hellige 

* Disse linier efter professor D. Andersen. 

Vibhåndaka's søn ile hen imod dem, skyndte de sig at gaa den unge 
eneboer i møde, hilste ham med smil og raabte: »Aa, kom dog, kære 
herre! se vort yndige hjem, som vi fortalte dig om! Der vil vi vise 
dig den skyldige ære og derpaa hurtigt føre dig til dit hjem.« Glad 
over de venlige ord, de talte, fulgte han skønjomfruerne, hvorhen de 
førte ham. Og da nu denne brahman af høj fortjeneste rettede sine 
skridt sammen med sine ledsagerinder, blev regn i strømme sendt 
ned fra himlen til fryd for hele jorden. — 

Resten, der ikke er meget afvigende fra Mahåbhårata-versionen. 
kan gengives i al korthed: Imidlertid kommer Vibhåndaka træt og 
udmattet hjem fra skoven og søger forgæves efter sin søn. Han 
finder ham ikke hjemme i nærheden af eneboet, og skønt han er træt, 
begiver han sig afsted for at søge efter ham. Han kommer omsider 
til en landsby, spørger, hvem den tilhører, og faar at vide, at den 
hører til Lomapåda's rige, og at kongen har skænket den til Rishya- 
gringa. Da ser vismanden i aanden, hvorledes det hele er gaaet til, 
og vandrer glad hjem; men R. var imidlertid paa det vidunderlige 
skib bleven ført til Lomapada’s hovedstad, og kongen, der af det 
indtraadte regnvejr forstod, at listen var lykkedes, var draget ham 
i møde med store ærebevisninger. R. fik derefter Lomapada’s dat- 
ter Cåntå til ægte og levede lykkeligt med hende. 

1, 10. Sumantra fortæller videre om Sanatkumåra’s profeti: Af 
Ikshvåku’s slægt skal der opstaa en from konge, Dagaratha, som 
vil slutte venskab med Angafolkets konge Lomapada. Dagaratha vil 
faa en datter, C å n t å, som han paa den barnløse Lomapada’s bøn 
vil skænke denne til adoptivdatter. Hende vil saa Lomapada bort- 
gifte med Rishyagringa. Kong Dagaratha vil da anmode denne R. 
om bistand til sit store offer, som vil lykkes, og han vil siden faa 
fire sønner*. — Dagaratha følger Sumantra’s opfordring, drager til 
sin kære ven Lomapada og fører med de største æresbevisninger 
Rishyagringa og Cåntå til Ayodhyå. 

De følgende sange skildrer de store ofringer, der virkelig skaf- 
fer Dagaratha fire herlige sønner, alle inkarnationer af Vishnu; den 
ypperste er R å m a, der har halvdelen af Vishnu’s væsen, den her- 
lige helt, der tilligemed sin ædle hustru S 1 1 å er hovedpersonerne 
i Råmåyana. 


• Dette efter professor D. Andersens indholdsangivelse. 

I de mythologisk-tbeologiske digte Puråna'erne, der tilhører 
en langt senere tid end de episke digte*, findes to versioner af Ri- 
shyagringa-sagnet, af hvilke den ene i formen staar Mahåbhårata 
meget nær (Liiders, s. 94 — 103), medens den anden, hvad R.’s vid- 
underlige fødsel angaar, stemmer ret nøje med Mahåbhårata, medens 
resten gaar tilbage til Råmåyana's version (Liiders, s. 107 f.). 

De brahmanske versioner (de episke digte og Puråna'erne) 
stemmer indbyrdes overens i fødselshistorien (paa Råmåyana nær, 
der udelader den). Dette sikkert oprindelige træk kunde ikke til- 
stedes i den buddhistiske Jåtaka, hvor faderens rolle tilfaldt Bodhi- 
satta, hvis værdighed som tilkommende Buddha mindre godt lod sig 
forene med Apsaras-hændelsen. Dette bevirkede den karakteristiske 
omdannelse, der redder den hellige mands dyd, en omdannelse, der 
til dels ordret er gaaet over i den tibetanske version (Liiders s. 110 
ff.). I Ekagringa-legenden (ovenfor s. 76) bevirker hjortenes par- 
ring det samme som synet af Urvagi i Mahåbhårata; om dette er 
mere dydigt, faar en buddhistisk theolog klare; den brunstige asket 
er ganske vist ikke her Bodhisatta. I en anden henseende har de 
buddhistiske versioner bevaret et oprindeligt træk, næmlig at konge- 
datteren selv henter asketen. Buddhisterne har ingen anledning fun- 
det til at ændre dette gamle, i den folkelige ballade overleverede 
træk; naar himmelske nymfer kunde friste og forføre hellige mænd, 
maatte kongedøtre kunne gøre det samme; kvindekønnet var efter 
deres opfattelse skabt til mændenes fordærv og blev altid sig selv 
ligt. Naar de brahmanske skribenter har ladet hetærer træde i 
kongedatterens sted, kommer det vel af, at en saa aktiv optræden 
fra en fyrstelig Ungmøs side har forekommet dem mindre værdig og 
desuden lidet sandsynlig og ikke let forenelig med de fornemme 
kvinders stilling paa deres tid. Derimod havde hetærevæsenet alle- 
rede tidlig naaet en høj blomstring, og det laa da nær at lade unge, 
skønne, erfarne clskovspræstinder overtage den rolle at hente den 
unge, uskyldige bodsøver; thi at han skulde hentes, for at det kunde 
regne, og ogsaa virkelig blev hentet, er sikkert et oprindeligt træk. 

Som saa mange andre indiske fortællinger vandrede ogsaa Ri- 
shyagringa-sagnet med Buddhismen til Tibet. En version af vor 
legende findes i kæmpeværket K a ri d j u r (se ovenfor s. 86). Den 

* Ifølge Monier Williams: Indian Wisdom, p. 493, er de ældste af dem 
rimi. først forfattede i det 6. eller 7. aarh. e. Chr. 

tibetanske form (overs. af Schiefner i Mélanges asiatiqucs, VIII, s. 
112 — 116 = Ralston: Tibetan Tales, XV), der frembyder flere min- 
dre heldige nydannelser, har følgende indhold: 

Fødselshistorien er omtrent som i Jåtaka'en*. Da drengen bli- 
ver stor, faar han gazelhorn paa hovedet; deraf navnet Risliya- 
cringa. Faderen opdrager sønnen og dør efter at have formanet ham 
til at være rigtig venlig mod fremmede Rishi'er. Nogen tid efter 
taber Rishyagringa unddr et regnvejr sin vandkrukke, og da han 
som alle Rishi’er er meget hidsig, gør han regnguden heftige be- 
brejdelser og erklærer, at det ikke skal regne i tolv aar. Regn- 
guden maa lystre, og der indtræder tørke og hungersnød i Benares. 
Kongens tegpudlæggere erklærer, at tørken skyldes en Rishi’s vrede; 
»kan man forstyrre ham i hans bodsøvelse, vil guddommen atter 
sende regn; ellers er det umuligt.« Kongen ved ikke sine levende 
raad; men hans datter Qåntå tilbyder selv at klare sagen. Hun 
lader et herligt svømmende enebo indrette, klæder sig og sine led- 
sagerinder i græs- og bastklæder som Rishi'er og begiver sig til 
Rishyaeringa's enebo. Hans disciple (et helt nyt og uheldigt træk!) 
forkynder ham: »Mester, mange Rishi’er er komne til dit enebo.« 
»Godt, at der er kommet Rishi’er,« svarer han, »før dem ind!« Da 
lian ser dem, siger han: »O ve! et saadant Rishi-ydre har aldrig 
været set før, en urolig, svævende gang, et skægløst ansigt og 
bryster, som stiger op og ned.« Han beværter dem med tvivl i 
sindet; men de finder hans frugter ramme og bitre og indbyder ham 
til at komme til deres enebo, hvor der er herlige frugter. Han følger 
med til deres svømmende enebo paa floden, bliver beruset af deres 
med vin fyldte kokosnødder osv. og hengiver sig »til uren omgang 
med dem«. Saa svinder hans tryllemagt, og regnen falder. (Hermed 
er jo i virkeligheden formaalet naaet, men fortællingen afsluttes ikke 
endnu), (^åntå fører asketen med til sin fader, der giver ham hende 

* Da er (der alte Rishi) die fiinf Klarsichten erlangt hatte, wohnten 
sogar wilde Gazellen, ihm Gesellschaft leistend, in der Einsiedelei. Als 
er eines Tages an einen andern Ort ging, lim sein Wasser zu lassen. 
folgte ihm ein Gazellenweibchen nach. Als er mit Samen vermischten Ham 
von sich gegeben hatte, sog die Gazelle diesen auf und beleckte mit der 
Zunge ihre Geschlechtsteile usw. — Næsten alt dette tilligemed den inter- 
essante tilføjelse, der aabenbart tilsigter at give en rationalistisk forklaring 
af, at gazellen bliver svanger, udelades af Ralston. Det er jo aldeles 
utilladeligt. 

til hustru. Da han senere forsømmer liende for andre kvinder, bli- 
ver hun skinsyg or giver ham en dag et stød i hovedet med sin 
sko. Rishyagringa harmes over. at han, den store asket, der bød 
over regnguden, skal taale sligt af en kvinde; han forlader hende, 
øver atter askese og genvinder sin gamle kraft. 

Denne version er. som man let vil se, en uheldig og selvmod- 
sigende sammensvejsning af de brahmanske og buddhistiske for- 
mer. Kongedatteren optræder personlig aktiv, ja faar endog selv 
idéen; men hun har andre kvinder med (aabenbart hetærer), og det 
kunstige enebo svarer meget nøje til, hvad vi kender fra de episke 
digte. Slutningen minder om de mange indiske, mest brahmanske 
fortællinger, hvor en asket efter et lille erotisk mellemspil kommer 
til besindelse og derpaa atter tager fat paa en frisk for meget hur- 
tigt at genoprette det forsømte. Ligheden med Ekagringa-legenden 
er iøjnefaldende; den skønnes navn er ogsaa der t^antå, men hun 
er fra kongedatter degraderet til hetære. 

L tiders omtaler endnu (s. 113 ff.) tre buddhistiske ver- 
sioner paa S a n s k r i t* ** . der imidlertid ’ ikke .var udgivne, da 
han skrev sin afhandling. Kun af den ene kunde han meddele føl- 
gende, yderst korte indholdsangivelse, der skyldes en lærd Inder: 
»En konge havde en datter ved navn N a 1 i n i (sml. Jåtaka’cn). 
Da hun var i den giftefærdige alder, stillede hendes fader hende i 
nærheden af den vise Kågyapa's enebo. Denne havde en ung søn 
af stor skønhed, der var avlet ved en daahind. Ynglingen hed 
E k a g r i n g i, fordi han havde et kort horn paa hovedet. Na- 
lini mødte ynglingen, førte ham til sin fader og blev gift med ham. 
Ekagringi tog senere andre hustruer (minder om Kandjurversioneø). 
og fik med dem tusinde sønner«*’’'. 

Ogsaa her møder vi altsaa det i de buddhistiske versioner kon- 
stante træk, at kongedatteren selv besnærer asketen. Ellers er 
indholdsangivelsen for knap, til at man kan faa synderligt ud af den 
undtagen den unge bodsøvers usædvanlige navn; men dette er til 

* De buddhistiske forfattere, der tidligere havde skrevet paa Påli, 
benyttede senere Sanskrit, Indiens almindelige litterære sprog. Sml. oven- 
for s. 84. 

** Denne frodighed er ægte indisk. Ekagringi overgaas endog af kong 
Sagara (Råmåyana I. 39. sang), der faar 60,000 sønner, idet en af hans 
dronninger føder et græskar, der indeholder 60.000 smaadrenge. 

gengæld meget interessant. Det er paa slutningsvokalen nær det 
samme som Ekagringa og bringer os altsaa atter i berøring med 
den tidligere (s. 76 ff.) meddelte legende. At denne er en sideform 
af Rishyagringa-sagnet, er flere gange fremhævet og desuden let 
at se. Mest ligner den den tibetanske fortælling, med hvilken den 
har flere overensstemmelser, bl. a. det interessante og vigtige træk. 
at bodsøveren ikke er en blid, elskværdig yngling, men en mørk og 
barsk asket, der gør indtryk af ikke længere at være ganske ung’". 
Denne forandring fra ungdommelig blidhed til barsk alvor var for 
resten allerede indledet i begyndelsen af Jåtaka'en, men blev ikke 
gennemført der. Ekagringa-legenden blev i aaret 519 oversat paa 
Kinesisk og er saaledes betydeligt ældre og desuden langt mere hel- 
støbt og logisk end Kandjurversionen. Navnlig er der én omstændig- 
hed, der strax springer i øjnene, og hvorved den kinesiske form faar 
en ganske egen karakter: Hetæren paatager sig at forføre asketen, 
men indlader sig tillige paa et væddemaal med kongen for paa en 
særlig kraftig maade at lægge sin magt og forslagenhed for dagen. 
Herved motiveres det fortræffeligt, at bodsøveren hentes til hoffet, 
skønt det i og for sig var unødvendigt for det oprindelige formaals 
skyld. Det er her ikke længere en blid, naiv yngling, der ved de 
sødeste midler lokkes af en dejlig, smilende ungmø; det er en 
mørk og stræng asket, grum og farlig i sin verdensfjærne hellighed, 
der ved snildhed tvinges og tæmmes af en smuk, klog og erfaren 
kvinde og af hende fremstilles i en latterlig tilstand. Det ser virke- 
lig ud. som om vi i denne fortælling har en lystig, folkelig parodi, 
som Buddhisten dog har stræbt at give en værdig tone, ja han har 
endog været naiv nok til at gøre den beskæmmede Rishi til selve 
Bodhisatta. Dan din s novelle (s. 71 ff.) maa være en modernise- 
ring af Ekagringa-legenden eller en nærliggende form. 

Medens fortællingen om Ekagringa efter al sandsynlighed er 
kilden til Aristotelessagnet, har de europæiske noveller om den med 
kvinder ubekendte unge knøs og hans fromme fader utvivlsomt deres 

* De andre fælles træk er iølgende: 2) asketen glider og saarer sin 
fod eller taber sin vandkrukke og sender i vrede herover tørken. 3) Den 
skønne Cåntå tilbyder selv at daare ham og anviser fremgangsmaaden. 
4) Forførelsen foregaar omtrent paa samme maade i begge versioner. 
r>) Asketen hentes til kongen, modtages med stor ære og bliver der i 
nogen tid; derpaa vender han tilbage til skoven og genoptager sine bods- 
øvelser. 

red i Jåtaka-fortællingen og versionerne i de episke digte*. Den 
æthiopiske, fra Ægypten indvandrede legende betegner et over- 
gangsstadium. Den har endog bevaret spor af fødselshistorien, idet 
geden, der giver den lille dreng die, »som om den var hans moder«, 
ganske paafaldende minder om hinden eller gazellen, der føder bods- 
øverens søn**. Kristendommens rædsel og afsky for alt, der ved- 
rører kønslivet, tillod naturligvis ikke at beholde dyrets svanger- 
skab og dettes for »kyske« munkeøren højst forargelige aarsag. Men 
den kristne fortæller fandt intet urimeligt eller anstødeligt i at lade 
en ged tjene som amme, især da mangfoldige legender vidste at 
fortælle om de hellige ægyptiske eneboeres fortrolige samliv med 
ørkenens dyr, der ærede og tjente dem***. Da Abbå Johanni altsaa 
ikke kunde være den gamle eneboers og gedens søn, maatte hans 
herkomst fortælles; dette sker i den lange forhistorie, der natur- 
ligvis intet har med de indiske kilder at gøre. Den unge eneboers 
religiøse opdragelse og kyskhed stemmer derimod meget nøje over- 
ens i den kristne legende og i de indiske fortællinger, ligeledes fa- 
derens advarsel mod kvinderne, der skildres som Råkshasa’er eller 
urene dæmoner. Den livsglade og kaade forførelseshistorie i den 
gamle ballade, der ligger til grund for Jåtaka'en, lige saa vel som 
de skønne pigers yndige leg og dans for den forundrede og for- 
tryllede unge bodsøvers øjne i de episke digte er derimod i den 
æthiopiske legende blevet i en sørgelig grad reduceret til de krum- 
bøjede vandbærersker med de hængende bryster, et grimt og uappe- 
titligt billede, der svarer godt til legendens umaadelig asketiske ten- 


* Denne mening er allerede tidligere iremsat, men jeg har ikke set 
den udførlig begrundet. 

** Maaske er der endnu en svag reminiscens heraf i Antonio Cor- 
nazano’s novelle: Moderen dør ved drengens fødsel. »Denne blev over- 
givet til ammen og ernæret af hende med stor omhu, indtil han blev 
gammel nok, til at man kunde vænne ham fra mælken.« Først nu drager 
faderen ud i ørkenen med sønnen. 

*** Skulde ogsaa dette være et buddhistisk laan? Det hedder f. ex. 
i Cariyå Pitaka: »Paa en bjærgskraaning levede jeg, Såma ved navn... 
Løver og tigere drog jeg hid til mig ved min velvillies kraft. Omgivet 
af løver og tigere, bjørne og bøfler, gazeller og vildsvin dvælede jeg i 
skoven. Intet væsen føler skræk for mig, og heller ikke jeg nærer frygt 
for noget væsen...« (Oldenberg: Buddha). Se ogsaa Jataka 438, hvor et 
firben med to unger bot i en from mands hytte, og en løve og en tiger 
tjener ham. Sml. s. 261 *. 

dens. Abbå Yohanni skulde staa som den absolut »rene«, der aldrig 
havde anet kvindens existens; hans »fald« kunde og maatte ikke 
tænkes. Derfor maatte al erotik udelukkes. Skulde moderens besøg 
i eneboet være en til ukendelighed ændret reminiscens af konge- 
datterens expedition til bodsøverskoven? Hvem ved? Bortset her- 
fra ser jeg i den sidste del af legenden efter mødet med vand- 
bærerskerne en selvstændig udvikling, bestemt til at stille Abbå 
Yohanni’s uhyre kyskhed og hellighed i det mest straalende lys. 

Den indiske version, helgenlegenden staar nærmest, er ubetinget 
Nalinikå-Jåtaka. Isisinga og Abbå Yohanni ligner hinanden i »ren- 
hed« og dyd, der netop udgør deres uhyre (og i grunden eneste) 
fortjeneste, og begge lever livet uden viden om kvinder, thi trods 
forførelsen lader den første sig indbilde, at hans skønne gæst har 
været en ond dæmon, og han aner ikke, at han har hvilet hos en 
kvinde. Denne version lod sig lettest omdanne til en from kristen 
legende, naar man fjærnede forførelsen og »faldet« ligesom i »Bar- 
laam og Joasaph«. At det skulde være versionen i denne roman, 
der gaar igen i Abbå Yohanni's levned, synes mig ganske utænke- 
ligt. Forskellen er altfor stor. Er den s. 238 f. fremsatte formod- 
ning rigtig, bliver man vel ogsaa nødt til at antage en adskilligt 
tidligere omplantning af den buddhistiske legende paa kristen (ægyp- 
tisk) grund, maaske allerede det 4. aarh. e. Chr., da den kristelige 
sagndannelse var i den frodigste udvikling’". Om omplantningen er 
foregaaet ad litterær eller mundtlig vej, kan ikke afgøres; men det 
første er ingenlunde udelukket. Vejen har da gaaet over Baktrien 
og Iran, hvor Buddhismen udfoldede en omfattende missions- og 
oversættervirksomhed. Det er muligt, at den ægyptiske legende, 
der maa formodes at ligge til grund for den æthiopiske og for de 
italienske novellister, har haft en lidt mindre barsk karakter, og at 
mødet med kvinderne dér har været skildret med lidt mere fristende 
farver. 

Vi vender tilbage til Ekagringa-legenden, der efter den kortelig 
refererede Sanskritversion at dømme stundom ikke fjærnede sig 
meget fra det almindelige Rishyagringa-sagn. Rimeligvis er R i s h i 
Ekagringa o: »den hellige vismand »Enhorn« eller »Enhjør- 
ning« en folkeetymologisk forklaring af det oprindelige navn, for- 


* Sml. Sulpicius Severus’ dialoger fra det 4 . aarh. (Sulp. Severi libri 
qui supersunt, rec. Halm. 1886). 

anlediget ved den angivelse, der allerede findes i Mahåbhårata-ver- 
sionen, at bodsøveren havde ét horn paa hovedet*. I en skikkelse, 
der fremstillede denne Rishi som en særlig barsk og stræng asket, 
der dog tæmmedes og bortførtes af en ung pige, maa dette sagn i 
en endnu ældre tid end det 4. aarh. have fundet vej til de vestlige 
lande og der have givet anledning til det i middelalderen saa ud- 
bredte sagn om enhjørningen, især den ejendommelige maade, 
livorpaa man fanger dette dyr, der anses for at være uhyre vildt. 
Man fører næmlig en jomfru hen i dets nærhed; naar enhjørningen 
ser hende, bliver den tam. lægger sig i hendes skød og lader sig 
villig føre bort. Herom fortælles der allerede i det gamle kristne 
skrift Physiologus, der menes at være forfattet i Alexandria, 
maaske allerede i det 2. aarh., og indeholder fortællinger om en del, 
især fantastiske egenskaber hos virkelig existerende eller fabelagtige 
dyr med tilhørende dogmatiske eller moralske udtydninger: »Man 
kaster en ren, skønt klædt jomfru foran den (enhjørningen). Stra\ 
springer dyret hen i jomfruens skød, og hun faar det i sin magt, og 
det følger hende, og hun føre-r det til kongen i paladset (xeti cupt-n 
avro ei^ to TTaXcmov tw |3acnXei) . I den sidste sætning synes 
at ligge et tydeligt spor af det gamle sagn om kongedatteren, der 
bortfører bodsøveren til sin faders palads. Legenden om eneboeren 
Enhjørning er bleven til fablen om dyret enhjørning**. En saa tidlig 
vandring af sagnet indeholder intet usandsynligt. Under Alexan- 
ders efterfølgere havde forbindelsen med Indien været ret livlig, og 
allerede da synes gensidig aandelig paavirkning at have fundet sted. 
Ogsaa Plinius fortæller (8, 21) om enhjørningen og skildrer den 
som et uhyre vildt dyr, der paa kroppen ligner en hest, paa hovedet 
en hjort, paa fødderne en elefant og paa halen et vildsvin; midt paa 
dens pande hæver der sig et sort horn paa to alens længde. »Man 
siger, at dette dyr ikke kan fanges levende.« Biskop I s i d o r u s 
af Sevilla (d. 636), hvis skrifter nød stort ry i middelalderen, med- 

* Saaledes Liiders. 

v * Dette efter Liiders, der desuden citerer Beal: Romantic History of 
Buddha, s. 124: The connection of this myth with the mediæval story of 
the Unicom being capable of capture only by a chaste maiden is too 
evident to require proof. — SmI. den mærkelige episode i Lamprechts 
»Alexander« v. 5359 ff., hvor en smuk ung pige bruges som prøve paa el- 
skovs formildende magt overfor en gyselig vild. haaret mand (findes alle- 
rede i »Historia«). 

deler (direkte eller indirekte efter Physiologus) sagnet om jomfruen 
og enhjørningen: »Den skal være i besiddelse af saa stor styrke, 
at ingen selv nok saa dristige jægere kan fange den; men som de 
forsikrer, der har skrevet om dyrenes natur, stiller man en jomfrue- 
lig pige hen foran den; naar den da kommer, aabner hun sit skød 
(sinum aperit), i hvilket den, glemmende al sin vildhed, lægger sit 
hoved og sover ind, og saa fanger man den, som om den intet 
vaaben havde til at værge sig med.« Det er rimeligvis fra Isidor 
og Plinius, at sagnet gaar videie til middelalderens forfattere, hos 
hvem man atter og atter møder det'*. Den udførligste form, jeg 
kender, findes i en art geografi paa middelhøjtyske vers fra det 
13. aarh.** Her optræder enhjørningen blandt Indiens vidundere og 
skildres paa følgende maade (v. 474 ft'.): 

Enhjørningen er ogsaa dér. 

Den i verden ingen mand 
Med armens kraft betvinge kan; 

Saa stærk den er, saa vild og snar. 

Hesteform dens legem har. 

Og truende paa denne krop 
Et hjortchoved rager op; 

Som elefantens er dens fod; 

Dens færd er ikke blid og god. 

I skabning svinet nær den staar***. 

Og ud fra dyrets hoved gaar 
Et horn, der fire fod er langt — 

Det har jeg læst — som glasset blankt. 

Mod det kan ingen værge sig, 

Og vej til redning gives ej; 

Saa vildt og grumt er dyrets mod, 

* Se f. ex. Lamprecht: Alexander, herausgcg. von Kinzel, v. 5578 ff. 
med udgiverens anmærkninger og citater, der er benyttede ovenfor. Sml. 
Carmina Burana. p. 166, str. 6: Rhinoceros virginibus se solet exhibere 
etc.: her er enhjørningen (monoceros) som ofte ellers forvexht med næs- 
hornet (rhinoceros). Se ogsaa Lucidarius ved Johannes Knudsen (Folke- 
læsning. nr. 88), s. 144 og 183. 

** Zingerle: Eine Geographi aus dem dreizehnten Jahrhundert (Wiener 
Sitzungsberichte. 50. Bd. 1865. s. 371 ff.) 

*** cz ist gestalt als ein swin. Uforeneligt med det foregaaende; maa 
være en forvanskning af Plinius’ ord. 

Saa hidsigt efter mord og blod, 

Saa stærkt det er, at ingen mand, 
Men kun en mø det fange kan, 

En jomfru ren. Naar saa det sker. 
At det foran sig møen ser, 

Det lægger, fuldt af venlighed, 

I hendes skød sit hoved ned 
Og hviler hos den skønne 
For hendes dyd at lønne; 

Det fanges, mens det ligger der. 
Men hvis hun alt en kvinde er 
Og jomfrunavn har givet sig. 

Da skaaner dyret hende ej, 

Men viser heftig vredesglød; 

Dets horn da volder hendes død 
Og tager straf og hævn saa svar, 
Fordi den falske løjet har. 


Fiore di Virtu, cap. 30, ser i enhjørningen, der søger jomfruen 
og fanges i hendes arme, et symbol paa karaktersvaghed og mang- 
lende selvbeherskelse (la intempcranza). Dette stemmer særdeles 
godt med symbolikken paa pilastren fra Augustinerkirken i Paris 
(s. 186 f.). Kunstneren har sikkert ikke anet, at det øverste og ne- 
derste relief illustrerer udløbere af ét og samme indiske sagn. 

Endnu et spor af Rishya- eller Ekagringasagnet har vi vistnok 
i en episode i det s. 114 f. omtalte eventyr fra den gammelfranske 
roman Merlin, hvor det er sammensvejset med cn helt anden no- 
velle. Ethvert spor af erotik er her forsvundet; men den snilde, 
forklædte unge pige og den ved kulinariske og spirituøse nydelser 
fangne vilde mand minder endnu en smule om det gamle sagn. 
Medens i de indiske versioner gærne en vis raadgiver angiver 
fremgangsmaaden, lader fortælleren her Merlin i en paatagen skik- 
kelse meddele, hvorledes han selv skal fanges. Slige urimeligheder 
og kejtetheder er ikke sjældne, hvor forskellige eventyr eller for- 
tællinger sammenblandes. Straparola's efterligning (s. 115) er langt 
mere logisk. 

Vor lange undersøgelse er nu tilendebragt. Den har ført os til 
fjærne lande og gennem højst forskellige perioder af den menneske- 
lige historie. Vi har set en livsglad oldindisk ballade blive optaget 
blandt Buddha’s fødselshistorier og under vexlende vandringer og 
former afsætte et smukt og livskraftigt skud i en af Decamerons 
noveller, der atter afgiver stof til fransk og tysk digtning i det 
18. aarh. Vi har fremdeles paavist en til Kina udvandret sideform 
af den gamle ballade (Ekagringasagnet), der allerede tidligt fra sit 
indiske hjem maa have fundet vej til Vestens lande, hvor den har 
afsat tydelige spor i middelalderens fantastiske dyrefabler (enhjør- 
ningen), medens den senere i hjemmet indgaar forbindelse med en 
munter novelle og i denne skikkelse (tillige med den ældre form) paa 
ny vandrer mod vest, hvor den afsætter sin skønneste blomst i den 
gammelfranske Aristotelessang og derfra kan spores lige ned til det 
18. aarh. 's novelle- og komediedigtning, hvor den et enkelt sted (hos 
Marmontel) mødes med sin ældre indiske slægtning. Som formerne 
optræder i rig mangeartethed, saalodes afspejler de i broget vexlen 
og mangfoldige nuancer fortælleres, tidsaldres og religiøse ret- 
ningers højst forskellige anskuelser, skalkagtigt lune, kvinde- 
forherligelse og kvindeforagt, forrykt munkemoral, barsk og mørk 
askese, robust, djærv borgerfornuft, let og glad livsnydelse. Saa 
rige skatte rummer Indiens og det middelalderlige Europas novelle- 
litteratur og digtning; vort motiv er kun et greb i den gyldne dynge, 
en lille prøve valgt ud af den svulmende overflod. 


EFTERSKRIFT. 

En middelalderlig version af Aristotelessagnet, som jeg ikke har kunnet 
benytte, skal findes hos Edel é stand du Méril: Mélanges a r - 
chéologiques et I i 1 1 c r a i r e s. Paris 1850. Det kongelige biblio- 
thek var villigt til at anskaffe bogen; men paa grund af krigen har det 
hidtil været umuligt. 

Som allerede antydet s. 173, tror jeg, at fortællingen om Hippokrates 
og Gallerinden (s. 170 ff.) maa opfattes som en version af Ekagringa-sagnet, 
der har faaet sin særegne form ved at forbindes med kurvemotivet. 

I sine »Beytr age zur Geheimen Geschichte des 
menschlichen Verstandes und Herzens«. Leipzig 1770, væ- 
sentlig en aandrig polemik mod Rousseau’s fantasier om en halvdyrisk 
naturtilstand som den højeste lykke, har W i e 1 a n d indskudt den ynde- 

iulde fortælling om Koxkox og Kikequetzal, to mexikanske børn. 
der har undgaaet en frygtelig oversvømmelse og som yngling og ungmø 
finder hinanden. Dette uskyldigt-uvidende unge pars første elskovsfor- 
ening skildres ganske nydeligt, men ikke uden det sædvanlige Wielandske 
Faungrin. Idéen er vistnok laant fra Gessners »Der erste Schiffer« 
(s. 214 f.). 

